Konrad Lorenz s-a născut în anul 1903 la 
Viena și a murit tot la Viena, în 1989. A 
studiat medicina și zoologia, devenind în 
1940 profesor de psihologie comparată la 
Königsberg. Între 1950 și 1973, a fost 
director mai întâi la Institutul Max Planck de 
fiziologie comportamentală din Buldern, iar 
apoi în  Seewiesen. Ulterior a devenit 
coordonatorul Institutului „Konrad Lorenz“ al 
Academiei Austriece de Științe. În 1973 i s-a 
decernat premiul Nobel pentru medicină și 
fiziologie. 

I s-au acordat numeroase distincţii 
internaţionale. 

Printre lucrările sale principale se numără: 
Uber tierisches und menschliches Verhalten; 
Die acht  Todsinden der  zivilisierten 
Menschheit (trad. rom. Cele opt păcate 
capitale ale omenirii civilizate, Humanitas, 
1996); Das Wirkungsgefiige der Natur und das 
Schicksal des Menschen; Die Rückseite des 
Spiegels; Der Abbau des Menschlichen; Das 
sogenannte Böse (trad. rom. Așa-zisul rău: 
Despre istoria naturală a agresiunii, 
Humanitas, 1998); Er redete mit dem Vieh, 
den Vögeln und den Fischen (trad. rom. Și el 
vorbea cu patrupedele, cu păsările și cu peștii, 
în curs de publicare la Humanitas); So kam 
der Mensch auf den Hund (trad. rom. Așa a 
descoperit omul câinele, în curs de publicare 
la Humanitas); Denkwege; Die 
Naturwissenschaft vom Menschen. 

LAURA VANDERKAM este o autoare americană, 
cunoscută pentru cărțile despre organizarea 
timpului și pentru articolele cu privire la 
productivitate și succes atât pe plan personal, cât 
și profesional. 


Interviurile și articolele ei au apărut în publicaţii 
precum The New York Times, The Wall Street 
Journal, Fast Company și Fortune. Laura 
Vanderkam realizează podcastul Before Breakfast 
și, alături de Sarah Hart-Unger, podcastul Best of 
Both Worlds. Laura mai este cunoscută și pentru 
celebrul ei discurs de pe TED Talks, „How to gain 
control of your free time“, care a înregistrat peste 
cinci milioane de vizualizări. 


Pentru Alex 


În timpul orei de științe din ziua 
aceea, dr Pavlica menţionase viteza 
luminii, și eu am înţeles viteza vieții. 
În timp ce el ne vorbea despre E = 
mc?, eu mă gândeam din nou la cât 
de nebunesc este faptul că viața 
trece în viteză, răsărit după răsărit, 
anotimp după anotimp. Indiferent 
dacă ne simţim oribil sau incredibil 
de fericiţi, lunile vin și trec, la fel ca 
valurile care se sparg la mal. Nimic 
nu poate fi retrăit sau anulat, iar 
lucrurile rele sunt inevitabile. Dar 
apoi, m-am gândit: „Stai așa. Și 
lucrurile bune sunt inevitabile. Uneori, 
chiar și un singur sărut poate încetini 
timpul.“ 

Carol Weston, 

Speed of Life 


Note: 
1 În engleză, light (lumină) și life (viață) sună 
asemănător. (N. red.) 


INTRODUCERE 
PARADOXUL TIMPULUI 


Pentru mine, timpul este doar o 
idee. 

MARY OLIVER, 

„When Death Comes“ 


Nu cu mult timp în urmă, într-o vineri din 
luna iulie, m-am trezit într-o cameră de 
hotel din orășelul Bar Harbor, în Maine. 
Iniţial, în acel weekend, eu și soţul meu, 
Michael,  planificaserăm să mergem 
împreună în călătoria lui de afaceri, așa 
că mama și mătușa mea veniseră să 
stea cu cei patru micuţi ai noștri. Apoi, 
am aflat că nu mai trebuia să plece. Am 
profitat de ocazie pentru a face o - 
excursie în doi în Parcul Naţional Acadia. 
Eu am luat ultimul zbor care pleca din 
Philadelphia joi seara și am condus în 
miez de noapte, pe furtună, de la Bangor 
până pe coastă. Michael, care venea de 


la Seattle, urma să mi se alăture a doua 
Zi, în jurul prânzului. 

Așa că, în acea dimineaţă de vineri, eram 
de una singură. M-am trezit fără grabă, 
mi-am pus hainele de alergat și am 
plecat să explorez. Era o dimineaţă 
superbă de vară. Soarele, care abia 
răsărise, alungase deja toate urmele de 
ploaie şi de ceaţă din noaptea 
precedentă. Am pornit alergând în 
direcția oceanului și am intrat efectiv în 
oraș exact în momentul în care Bar 
Harbor se trezea. Mirosurile micului 
dejun se răspândeau din restaurante. ȘI, 
exact cum este descris în cartea pentru 
copii a lui Robert McCloskey, One 
Morning in Maine, am putut să admir 
bărcile, verdeața, dealurile. Un vânt ușor 
învolbura valurile. Ceaţa făcea căldura 
de iulie să se simtă mai blând pe braţele 
mele goale. Era atât de plăcut, încât, în 
timp ce alergam de-a lungul potecii 
înguste de lângă apă, plină de pietre și 
de flori, nu mă gândeam la mare lucru. 
Asta, până ce obișnuita senzaţie de 
urgență mi-a acaparat brusc mintea: „OK, 
cât e ceasul? Care-i următorul lucru pe 
care îl am de făcut?“ 


Dar nu aveam nimic programat. Eram 
liberă să fac orice îmi doream. Mi-am 


amintit o sintagmă pe care o foloseam 
frecvent pe când aveam 17 ani, mai 
exact în vara în care lucram ca 
ospătăriță la restaurantul Fazolis de pe 
drumul naţional Indiana 933. De îndată 
ce se termina tura, pontam de plecare și, 
dintr-odată, mă simțeam eliberată - 
puteam să renunţ la ceas. 


Să ai timp liber este magic. Și este, de 
asemenea, pentru mulţi dintre noi, un 
sentiment foarte rar și efemer. Deși, 
comparativ cu cei 4,90 dolari pe oră pe 
care îi câștigam în acea vară, munca 
mea a devenit între timp surprinzător de 
profitabilă, alte obligaţii - cum erau cele 
de care fugisem acum în Maine - 
contribuiau la conturarea acestei situaţii 
în care puteam număra pe degete zilele 
din ultimii ani în care simţisem în mod 
real această libertate totală. După cum 
am scris în jurnalul meu despre una 
dintre aceste zile pe care am reușit să le 
obțin în timpul unei călătorii la 

San Diego: 


Nu pot spune că am avut gânduri 
deosebit de profunde... Am petrecut 
mult timp pur și simplu privind 
oceanul, citind, gândindu-mă la diferite 
lucruri, mergând pe jos 20 000 de 
pași. A fost plăcut să nu mă simt 


grăbită. Niciun ceas care să ticăie în 
fundal, niciun om care să mă aștepte, 
așa că am putut privi apusul în tihnă, 
până la lăsarea întunericului. Cred că 
acesta este cel mai dificil aspect al 
faptului că am copii - mă simt 
constant responsabilă pentru cum îmi 
petrec timpul. 


Orice persoană ocupată cunoaște acest 
sentiment, și presupun că viaţa mea mă 
încadrează în categoria oamenilor 
ocupați. Și eu, și soțul meu avem slujbe 
care implică lucrul cu clienţii și 
călătoriile. Copiii noștri - Jasper, Sam, 
Ruth și Alex — au, în momentul în care 
scriu aceste rânduri, zece ani sau mai 
puţin. Având toate aceste aspecte 
dinamice de organizat, normal că trebuie 
să știu unde mi se duce timpul. Dar, - 
pentru că îmi câștig existenţa vorbind și 
scriind despre organizarea timpului, 
transform această responsabilitate într-o 
virtute, iar lupta mea cu sentimentele 
contradictorii legate de timp este cu atât 
mai intensă, comparativ cu cea a 
majorităţii oamenilor. 

Acest sentiment, de a avea tot timpul din 
lume, este extraordinar. Este un 
instrument-cheie pentru obținerea 
fericirii. Și totuși, viața se trăiește oră cu 


oră, iar pentru a o trăi bine, este necesar 
să organizăm cu atenţie aceste ore. 
Pentru a administra cum trebuie timpul, 
avem nevoie adesea să fim conștienți de 
trecerea lui. Ca să mă bucur de acea 
dimineaţă liberă în Maine, a fost mai 
întâi nevoie să rezolv problemele cu 
privire la îngrijirea copiilor, la zborul cu 
avionul și la închirierea mașinii. Ziua 
petrecută în San Diego a presupus o 
logistică similară. Totodată, a însemnat 
și mobilizarea mea ca să ajung lângă 
oceanul aproape ireal, în loc să stau și să 
mă uit la postările cu oceane ale altor 
persoane pe platformele de socializare. 
Mai mult, este greu să te relaxezi și să te 
bucuri de timp atunci când la orizont se 
profilează proiecte ale căror detalii nu au 
fost încă clarificate, sau în timp ce îţi dai 
seama cu neliniște că mari părți din 
„draga ta viaţă neimblânzită“, după cum 
spune poeta Mary Oliver, sunt pierdute în 
anxietatea  blocajelor în trafic, a 
ședinţelor inutile și în alte astfel de 
situaţii atât de lipsite de sens, încât 
creierul nici măcar nu le mai 
cataloghează în memorie. 

Așa ajungem în niște situaţii paradoxale. 
Ca să renunţăm la ceas, trebuie să avem 
o anumită libertate, dar aceasta derivă 


din disciplină în organizarea timpului. 
Adică trebuie să știi unde se duce timpul 
ca să depășești ticăitul neîncetat al 
trecerii lui. 


Putem să ne rătăcim cu totul încercând 
să depășim blocajele filozofice pe care 
le presupun aceste chestiuni; blocaje - 
pentru înlăturarea cărora ar fi nevoie de 
mulți kilometri de alergare pe faleză. 
Cred că o abordare mai înţeleaptă este 
să acceptăm faptul că două idei 
contradictorii pot fi corecte atunci când 
sunt privite dintr-o perspectivă mai largă. 
Secretul este să găsim punctul de 
vedere potrivit pentru a avea o imagine 
de ansamblu. 


Această carte își propune să exploreze 
chiar găsirea acelui punct de vedere 
necesar pentru înţelegerea timpului liber. 
Presupune dezvoltarea unui nou mod de 
gândire. Întotdeauna va exista un 
conflict între necesitatea de a ști cum ne 
petrecem timpul și depășirea obsesiei de 
a număra minutele. Cu toate acestea, 
existența conflictului nu înseamnă că 
este imposibil să facem ambele lucruri 
simultan. Pentru a cinsti timpul, este 
necesară acceptarea câtorva adevăruri: 
timpul este nepreţuit și avem suficient 
timp. Timpul este finit, deci trebuie să 


facem alegeri inteligente în privinţa lui. 
Cu toate acestea, este darnic cu noi, fiind 
suficient pentru tot ce contează cu 
adevărat. 


Cine se simte presat de timp? 


Multe dintre discuţiile despre cum 
decurge viaţa modernă au ca premisă 
prima parte a acestui paradox. Luni 
dimineaţa, când sunt întrebaţi „Cum a 
fost în weekend?“, colegii de muncă 
răspund toţi, fără excepţie, „Am fost 
foarte ocupat“. Numeroase articole 
foarte populare au ca punct de plecare 
faptul că suntem toţi în criză de timp, 
deși, dacă privim mai atent această 
prezumție, observăm că acest „toţi“ este 
o exagerare. În timpul unei vizite recente 
la sala de sport, într-o sâmbătă 
dimineața - programată în răstimpul 
dintre momentul în care l-am lăsat pe 
Sam la antrenamentul cu echipa de 
wrestling și înainte de începutul primului 
său meci —, am remarcat că femeile mai 
în vârstă care tocmai ieșiseră de la 
piscină și erau la vestiar când am ajuns 
eu se aflau încă acolo după ce m-am 
întors de la o alergare de 5 kilometri pe 
bandă. Și, de ce nu? Se simțeau bine una 
cu alta, nu aveau nicio grabă. 


Gallup efectuează frecvent sondaje 
privind nivelul stresului legat de timp.2 În 
2015, această organizaţie a aflat că 
persoanele angajate declară că nu au 
timp să facă ce își doresc într-o 
proporție mult mai mare (61%) 
comparativ cu oamenii care nu lucrează, 
cum ar fi pensionarii (32%). De 
asemenea, persoanele care au copii 
raportează într-o proporţie mult mai 
mare că se simt stresate de timp (61%) 
comparativ cu persoanele fără copii de 
îngrijit (42%). 

Aceste statistici sugerează că secretul 
timpului liber este simplu: trebuie să nu 
mai lucrăm și să renunțăm la a avea o 
familie. Problema este că aceste alegeri 
prezintă dezavantaje evidente. În plus, 
ele simplifică ecuaţia. Dacă șase din 
zece persoane angajate sau care au 
copii se simt presate de timp, înseamnă 
că celelalte patru din zece persoane, cu 
responsabilităţi similare, au suficient 
timp pentru lucrurile pe care doresc să le 
facă. 


În toţi anii în care am analizat programul 
zilnic al oamenilor, am întâlnit o mulţime 
de persoane aparent ocupate din 
această ultimă categorie. În ciuda 
presiunilor aproape infinite asupra 


timpului lor, par... relaxate. Îmi amintesc 
bine o conversaţie cu o directoare pe 
care speram să o intervievez cu privire la 
productivitatea sa uimitoare. Am început 
convorbirea cu asigurarea că nu voi 
ocupa prea mult din timpul ei preţios. Ea 
a râs și a spus: „Oh, am tot timpul din 
lume." 


Acest lucru nu era în realitate complet 
adevărat, însă a vrut să spună că a ales 
să vorbească cu mine și că și-a 
organizat timpul în așa fel încât restul 
lucrurilor să poată aștepta, în timp ce ea 
se concentra asupra a ceea ce considera 
important la momentul respectiv. Nu 
avea nicio grabă. Indiferent de motivul - 
pentru care eu mă grăbeam, ea 
renunţase la ceas. Desigur că putea face 
asta pentru că avea un sistem de sprijin, 
inclusiv un asistent care se ocupa de 
eventualele întreruperi. Pe măsură ce am 
cunoscut tot mai mulţi oameni ca ea, mi- 
am dat seama că, de cele mai multe ori, 
seninătatea lor nu provenea din faptul că 
îi puteau face pe alţii să aștepte după ei. 
Este aproape imposibil să existe 
aglomeraţie în calendarele lor, atâta 
vreme cât ei nu vor să aibă multe 
activităţi înghesuite. 


Cu toţii am întâlnit oameni care gândesc 
așa și care par să nu se supună limitelor 
normale cu privire la ce se poate face cu 
timpul disponibil. Ei au o carieră 
înfloritoare. Se bucură de familiile și de 
prietenii lor. Fac sport în multe dintre 
zile, fac voluntariat și citesc acele cărți 
despre care mulţi dintre noi, ceilalţi, îşi 
spun că nu au timp să le citească, având 
în vedere vieţile lor agitate. 


Acesta este un nivel de calm demn de 
invidiat, și un mod de gândire care mă 
face curioasă. Cum își structurează viața 
acești oameni ocupați, care se simt 
relaxaţi când vine vorba despre timp? Ce 
obiceiuri au? Ce alegeri fac? 


Un studiu al agendelor personale 


Îmi place să ascult poveștile oamenilor 
despre programul lor, dar îmi place să 
am și date concrete. Așa că, la începutul 
anului 2017, mi-am propus să identific în 
mod sistematic răspunsuri pentru 
întrebările mele. Am apelat la un 
eșantion de peste 900 de persoane, care 
făceau parte din cele două categorii pe 
care Gallup le identificase drept cele mai 
predispuse la un nivel de stres ridicat 
legat de timp - cei care aveau o slujbă 
(am specificat cel puţin 30 de ore pe 


săptămână) și aveau copii sub 18 ani 
care locuiau cu ei în casă. 

Pe 28 martie, le-am pus întrebări despre 
viaţa lor: cum arată drumul către muncă, 
cât sport fac, ce ritual au înainte de 
culcare în timpul săptămânii. Apoi, le-am 
cerut să povestească cum îşi 
petrecuseră ziua precedentă - luni, 27 
martie 2017 -, pe ore. La final, le-am 
cerut să răspundă la întrebări despre 
cum s-au simţit în privinţa timpului 
disponibil în acea zi de luni și despre 
cum se raportează la timpul lor în 
general. Oamenii au indicat cât de mult 
sunt de acord sau nu cu diferite 
declaraţii despre timpul liber, cum ar fi: 
„În general, simt că am suficient timp - 
pentru lucrurile pe care vreau să le fac“ 
sau „leri am fost mai degrabă atent la ce 
făceam decât distras“. 


Fiecare persoană a primit un punctaj 
privitor la percepţia timpului, bazat pe 
răspunsurile sale la 13 întrebări, fiecare 
dintre ele fiind măsurat pe o scală cu 
șapte puncte, de la „nu sunt deloc de 
acord“ (1) la „sunt complet de acord“ (7). 
Echipa mea de cercetare a analizat 
agendele după anumite cuvinte-cheie. 
Ne-am uitat la diferențele dintre 
persoanele cu punctaje mari privitoare la 


percepția timpului (primele 20% ca 
punctaje numerice totale pe sondaj) și 
cele cu punctaje mici privitoare la 
percepția timpului (ultimele 20%). De 
asemenea, ne-am uitat mai în detaliu la 
jurnalele timpului personal ale 
participanţilor cu punctajele extreme: cei 
3% cu punctajele cele mai mari și cei 3% 
cu punctajele cele mai mici. 


Răspunsurile au fost fascinante. Ziua de 
luni, 27 martie 2017, a avut același 
număr de ore pentru toţi cei pe care i-am 
analizat, dar sentimentele lor cu privire la 
acele 24 de ore au fost foarte diferite. În 
mod surprinzător, oamenii s-au simțit 
mai bine în ziua de luni decât în restul 
timpului, un fenomen care susţine și alte 
concluzii ale studiului, cum ar fi aceea 
că oamenii au lucrat în general mai puţin 
„ieri“, au dormit mai mult și au avut mai 
mult timp liber decât își imaginaseră. 

Cu toate acestea, răspunsurile legate de 
modul în care oamenii își petrecuseră 
timpul ne-au adus informaţii 
semnificative și uneori neașteptate. Cred 
că aceste observaţii sunt importante - 
pentru oricine - inclusiv pentru cei fără 
copii acasă, dar cu multe alte 
angajamente, care doresc să se simtă 


mai puţin ocupați și, în același timp, să 
rezolve mai multe lucruri. 

În primul rând, oamenii care simt că au 
suficient timp sunt extrem de atenţi cum 
și-l petrec. Ei știu cum zboară timpul. Își 
asumă responsabilitatea pentru felul în 
care își petrec viața și se gândesc în 
avans la următoarele zile și săptămâni. 
De asemenea, ei reflectează asupra vieţii 
lor, pentru a descoperi ce merge bine și 
ce nu. 


Își creează propriile aventuri în viaţa de 
zi cu zi. Fac acest lucru chiar și într-o zi 
obișnuită de luni din luna martie, știind 
că amintirile bogate pot extinde timpul 
nu doar în momentul în care sunt create, 
ci și retrospectiv. 


Își curăță viața de orice nu are ce căuta 
acolo. Aici includ și sarcinile autoimpuse 
consumatoare de timp, cum ar fi 
disponibilitatea constantă față de 
telefon, e-mail şi platforme de 
socializare, un blocaj de timp care nu 
este niciodată justificat. Într-adevăr, una 
dintre constatările cele mai șocante ale 
sondajului meu a fost decalajul dintre 
numărul estimat de verificări ale 
telefonului pe oră printre oamenii care se 
simțeau relaxaţi și numărul de verificări 
printre cei care erau neliniștiţi. 


Oamenii care simt că au suficient timp 
știu cum să savureze momentele care le 
suscită atenția; ei pot extinde graniţele 
prezentului atunci când prezentul merită 
să fie trăit. 


Își investesc resursele pentru a-și 
maximiza fericirea, iar atunci când 
neplăcerea nu poate fi evitată, găsesc o 
modalitate să facă față și chiar să 
savureze timpul pe care alții l-ar privi ca 
nedorit. 


Aceștia au renunţat să se aștepte la 
perfecţiune și la câștiguri relevante pe 
termen scurt. În schimb, hotărăsc să se 
mulțumească cu rezultate mai mici, 
știind că progresul constant pe termen 
lung este de neoprit. 


Nu în ultimul rând, ei știu că e bine să-ţi 
petreci timpul alături de ceilalți. Am 
constatat că persoanele care au petrecut 
timp de calitate cu prietenii și familia în 
acea zi de luni din martie, comparativ cu 
cei care și-au petrecut-o uitându-se la 
televizor, au simţit într-o proporţie mai 
mare că au suficient timp pentru lucrurile 
pe care doresc să 

le facă. 


Această carte explorează modul în care 
se pot acumula aceste calităţi necesare - 


pentru a ne simţi mai puţin ocupați și a 
realiza mai multe lucruri în viaţa de zi cu 
zi. 

Strategiile descrise în paginile următoare 
pot ajuta pe oricine să obţină timp liber. 
Ele te pot ajuta în cazul în care simţi că 
viaţa ta a scăpat de sub control, dar și 
dacă ai o relație bună cu timpul și îţi 
dorești să îţi dezvolţi cariera, relaţiile 
interumane și fericirea personală. În 
ciuda reputației cărţilor de self-help, 
realitatea este că majoritatea 
persoanelor care le citesc au deja o viaţă 
bine organizată. Oamenii cumpără cărți 
despre disciplina timpului tocmai pentru 
că vieţile lor sunt bune, dar ei văd că 
există loc pentru îmbunătăţire. 


Viața ne oferă posibilităţi pe care abia 
putem să ni le imaginăm. Ideea unei vieți 
pline și calme este foarte ispititoare. În 
general, ne dorim să exploatăm cât mai 
mult fiecare oră trăită dintr-un motiv 
foarte simplu: o viaţă este o colecţie de 
ore, precum cele înregistrate pe 27 
martie 2017. Felul în care trăim aceste 
ore - dacă profităm la maximum de 
ele — reprezintă în final modul în care ne 
trăim viețile. 


Cât de puţine zile avem? 


Această întrebare ne duce la paradoxul 
inițial, pe care se bazează teoria 
eficientizării timpului. Cum poate timpul 
să ne ajungă, să fie și nepreţuit? 
Suspectez că dilema acestei întrebări 
provine din faptul că termenii folosiţi 
sunt cuvinte pozitive. Înlocuindu-le cu 
variantele negative (in- 

suficient, anost), ajungem la realitatea 
simplă și neplăcută a vieții: numărăm cu 
înfrigurare clipele până la următoarea 
întâmplare, chiar dacă știm că, în 
ansamblu, timpul se scurge precum 
nisipul într-o clepsidră. 

Zilele sunt lungi, dar anii sunt scurți. Știm, 
privind datele din dreptul mențţiunilor 
cuprinse în oricare biografie, că durata 
unei vieţi este limitată. Pe 15 aprilie 
2017, o italiancă pe nume Emma Morano 
a decedat. Născută pe 29 noiembrie 
1899, ea a fost ultima persoană în viață 
care s-a născut în anii 1800. Și totuși, 
acest secol nu aparţine istoriei vechi. 
Lucruri care s-au întâmplat în timpul lui 
ne afectează direct viaţa în ziua de azi, 
dar au rămas acum doar în memoria 
instituțională. Nu mai există niciun om în 
viaţă care să le fi trăit el însuși. 


„învaţă-ne să ne numărăm bine zilele, ca 


să căpătăm o inimă înțeleaptă“ spune 


psalmistul. Mi-am îngăduit, în ultima 
vreme, ca o indulgență a vârstei mijlocii, 
să îmi socotesc aceste zile. Statisticile 
de la Centers for Disease Control: spun 
că o femeie ca mine, născută în 1978, se 
poate aștepta să trăiască 78 de ani. Asta 
îmi dă 683 760 de ore de viaţă, luând în 
calcul anii bisecți. La momentul acestei 
scrieri, la puţin peste 38 de ani de la 
naștere, mă aflu la o răscruce de timp. 
Aproape jumătate dintre orele mele s-au 
consumat, rămânându-mi în jur de 350 
640. Desigur, această speranţă de viață 
la naștere include mortalitatea la copii și 
adolescenţi, pe care eu se pare că am 
reușit să o evit. Dacă ajung la vârsta de 
65 de ani, mă pot aștepta să expir, de 
fapt, la 83,4 ani, ceea ce îmi mai dă încă 
47 328 de ore în plus. Puse cap la cap, 
toate aceste informaţii sugerează că mai 
am aproximativ 400 000 de ore de viață 
rămase. 


La o primă vedere, numărul acesta pare 
destul de ma- 

re, chiar dacă este doar o aproximare a 
valorii reale. Împărţindu-l în cantităţi mai 
ușor  digerabile, devine însă mai 
rezonabil. Un interval de opt ore de somn 
reprezintă 1/50 000 din viața mea 
viitoare. O săptămână de muncă de 40 


de ore reprezintă 1/10 000 din tot timpul 
meu rămas. După cum voi discuta mai 
târziu, îmi înregistrez timpul pe foi de 
calcul săptămânale; în fiecare zi de luni 
deschid una nouă. Dacă continui acest 
obicei, voi mai avea de creat 2 381 de foi 
de calcul săptămânale. Dacă trăiesc 
până la 83,4 ani, mai am doar 45 de 
ocazii de a vedea cum înfloresc florile 
primăvara și îmi voi lepăda trupul muritor 
exact când acestea vor înflori pentru 
ultima oară. 


Călugării medievali numeau astfel de 
constatări memento mori - momente în 
care ne amintim cât de puţine zile ne-au 
mai rămas de trăit - și totuși, atunci 
când încerc să leg evenimentele din 
viaţa mea de perioada de înflorire a 
magnoliilor și prunilor din ultimii ani, mi 
se pare că toate aceste înfloriri s-au 
întâmplat cu milenii în urmă. Cu patru 
primăveri înainte de a scrie această 
carte, nu aveam nici cea mai vagă idee 
că în viaţa mea va apărea al patrulea 
copil. Dar acum, când mă gândesc, îmi 
vine să mă întreb: „A existat vreodată o 
vreme fără Alex?“ 


Aceasta este natura percepţiei timpului 
- nu este în niciun fel liniară. O noapte 
petrecută la Urgenţă pare fără sfârșit, 


secundarul ceasului din spital pare că nu 
se mai mișcă. În același timp, versurile 
cântecelor country ne îndeamnă să nu 
clipim, sau vom rata anii care trec cu 
repeziciune. 


Timpul se deformează pe măsură ce 
privim porţiuni mai lungi ale sale. O 
melodie auzită la radio mi-a declanșat 
amintiri din primăvara anului 1996. 
Aveam 17 ani. M-am gândit că cei 21 
care au trecut de la acel moment ar 
putea fi împărţiţi în trei segmente de 
câte șapte, demarcate de evenimente 
definitorii pentru viaţa mea actuală. L-am 
întâlnit pe soţul meu la începutul anului 
2003. Prima mea carte despre 
organizarea timpului a fost publicată în 
2010. Şi totuși, retrospectiv, anii cuprinși 
între 1996 și 2003 par să fie mai lungi 
decât cei dintre 2003 și 2010, cel puţin 
până în momentul în care mă uit prin 
calendare vechi și îmi amintesc cum 
anume Îmi iroseam timpul. Apoi, acești 
ani se lungesc iarăși în amintirea mea, în 
timp ce îmi rememorez călătoriile lungi 
sau scrierea unor cărți care mi-au 
mâncat multe ore, dar pe care puțini 
oameni le-au citit. Îmi amintesc că 
perioadele în care am fost însărcinată mi 
s-au părut foarte lungi. Am marcat 


trecerea fiecărei săptămâni. Apoi, când 
s-au născut copiii, nu am mai notat 
fiecare zi în calendar. Timpul încetinise 
iniţial, apoi a accelerat. 


Dacă timpul pare să se scurgă în ritmuri 
variate, în funcţie de împrejurări, acest 
lucru ridică întrebări interesante: „Ne 
putem schimba percepţia despre timp 
interacţionând cu el în moduri diferite?“ 
„Putem dezvolta calitățile necesare - 
pentru a face perioadele bune să treacă 
la fel de lent ca vremurile grele?“ 


Eu cred că este posibil, cel puţin într-o 
anumită măsură. Această carte se referă 
la încercările mele de a face timpul să fie 
trăit cât mai plin și mai bogat, de a face 
anii despre care toată lumea spune cât 
sunt de scurți să fie resimţiți mai 
degrabă ca o tapiserie complexă decât 
ca o suprafață alunecoasă din linoleum. 
Încerc să mai rămân puţin în punctul 
acesta esenţial al vieţii. Caut să creez 
spaţiu în amfiteatrul existenţei. Încerc să 
profit cât mai mult de cele 400 000 de 
ore care se scurg dintr-o parte în cealaltă 
a clepsidrei. 


Libertatea are multe feţe 


Viața nu este prea simplă, deci 
sentimentul de a avea tot timpul din 
lume este greu de obţinut. Această carte 
explorează modurile diferite în care 
putem renunţa la ceas și în care îi putem 
evita ticăitul neobosit. În unele cazuri, a 
avea timp liber poate însemna absenţa 
oricărei obligații, cum ar fi dimineaţa 
mea din Maine. Acesta este un mod 
minunat de a-ţi petrece timpul, mai ales 
dacă ai multe sarcini impuse în viața ta. 
Persoanele care își petrec zilele trezindu- 
se foarte devreme pentru a parcurge un 
drum lung spre locul de muncă și care 
stau acolo foarte multe ore care se 
desfășoară conform unui program impus 
vor considera, cel mai probabil, că au 
timp liber atunci când, conform definiţiei 
tradiționale, nu muncesc. 


Cu toate acestea, pe măsură ce analizez 
oamenii care consideră că au suficient 
timp, văd că este posibil să simţi că îţi 
ajung minutele chiar și în timpul 
programului de muncă. Când ești 
absorbit de rezolvarea unei probleme 
interesante, poţi pierde noţiunea 
timpului, la fel cum se întâmplă când iei 
cina alături de prieteni vechi. Și, pornind 
de la ideea acestei cine, vom vedea în 
curând că, deși suntem relaxaţi atunci 


când nu avem obligaţii clar definite, așa 
cum este cazul acelei dimineţi petrecute 
în Maine, uneori, apariţia planurilor ne 
poate face să ne simțim mai relaxaţi 
decât absenţa lor. Pentru a ne relaxa la 
un pahar de vin cu prietenii, este nevoie 
ca cineva să facă o invitaţie și trebuie 
planificate momentul și locul în care va 
avea loc întâlnirea. Odată ce se adună 
toată lumea, ne bucurăm peste măsură 
și simţim din plin că timpul ne ajunge 
mai mult decât dacă ne-am petrece 
seara făcând ce fac mulţi oameni atunci 
când nu au nimic planificat: se uită la 
televizor sau își verifică telefoanele 
suficient de des cât să își pună nervii la 
încercare. 


Uneori, angajamentele ne oferă 
literalmente mai mult timp. Într-unul 
dintre cele mai cunoscute experimente 
desfășurate în domeniul științelor 
sociale“, ocupanţii unui azil de bătrâni 
cărora li s-au dat în grijă plante au trăit 
mai mult și au avut o stare de sănătate 
mai bună decât cei care nu avuseseră 
astfel de responsabilităţi. O stare mai 
bună de sănătate și longevitatea îţi oferă 
libertatea de a face lucruri pe care altfel 
nu le-ai putea duce la capăt. Acest 
fenomen apare și în contextul altor 


obligaţii. O relaţie maritală puternică 
satisface suficiente nevoi emoţionale, 
astfel încât oamenii se simt liberi să își 
asume riscuri mai mari în lumea 
exterioară. Creșterea copiilor necesită 
foarte multă muncă și totuși intensitatea 
emoţională a acestei experiențe poate 
încetini timpul, dacă suntem deschiși și 
permitem să se întâmple asta. 


Poate că acesta pare să fie un nou 
paradox: libertatea nu înseamnă absenţa 
oricărei obligaţii, dar cred că este util să 
remarcăm că libertatea are mai multe 
aspecte. Ea trebuie privită într-un context 
mai larg pentru a putea fi înţeleasă. 
Există libertatea de a ne opune lucrurilor 
pe care nu dorim să le facem, dar există 
și libertatea de a face ce dorim, și 
găsirea unui echilibru optim între ele 
presupune înţelegerea situaţiilor în care 
angajamentele reprezintă poveri și a 
celor în care prezintă beneficii. 


În cele din urmă, așa cum îl definesc eu, 
timpul liber înseamnă să avem momente 
fericite, fără obligaţii imediate, cum ar fi 
dimineaţa mea în Maine, precum și să ne 


alegem anumite obligaţii - inclusiv 
obiective de viitor, sub formă de 
planuri — în timp ce avem grijă să 


construim un stil de viață care să aibă 


sens și să ne ofere senzaţia de 
abundență a timpului. Este vorba despre 
o dedicare deplină pentru aceste 
angajamente pe care ni le alegem, astfel 
încât să ne definească identitatea. Grija - 
pentru comunitate este abstractă, dar 
îngrijirea unei grădini din cartier ar putea 
reprezenta o concretizare a acesteia într- 
o experiență cuantificabilă în ore. Aceste 
alegeri implică angajamente, dar au 
totodată și rolul de a ne oferi timp, - 
pentru că, pe măsură ce alegem să ne 
petrecem timpul făcând aceste lucruri, 
devenim acea persoană care are răgazul 
de a le face. În același fel în care o 
persoană bogată își împarte capitalul - 
pentru variate investiţii, tot așa ne putem 
aloca resursele pentru a obţine 
rezultatele dorite. 


Într-adevăr, voi argumenta în această 
carte de ce corelaţiile din studiul meu 
despre agenda personală, care la prima 
vedere ar putea părea simple, nu au 
efect într-un sens previzibil. De exemplu, 
oamenii care simt că au mai mult timp 
și-l petrec practicând activităţi reflexive, 
cum ar fi rugăciunea, meditaţia sau 
scrierea unui jurnal, spre deosebire de 
cei care simt că au mai puţin timp. Nu 
este vorba despre situația simplă în care 


oamenii au mai mult timp liber și îl 
dedică reflecţiei. De fapt, cei cu punctaje 
mici privitoare la timpul liber stau mai 
mult conectaţi pe reţelele de socializare 
și în faţa televizorului, comparativ cu cei 
care au punctaje mari. În schimb, 
oamenii alocă mai întâi timp gândirii, și 
abia apoi simt că au mai mult timp. 

Timpul este fluid, iar distribuirea lui 
poate să se schimbe în diferite perioade. 
Dar pentru a simţi că poţi renunţa la 
ceas, este nevoie să te ocupi de 
organizarea timpului după propriile 
principii. Tu ești cel care deţine controlul. 
Timpul nu este ceva de temut, ca un ritm 
continuu de tobă, un marș spre o 
catastrofă finală. Este doar o simplă 
idee, care poate fi studiată și controlată 
asemenea felului în care un artist își 
folosește materialele. Odată ce fi 
dezvolţi acest mod de gândire eliberator, 
vei putea face alegeri care să fi 
prelungească intervalele. Poţi face rost 
de timp dacă îţi dorești. Poţi rearanja 
sarcini pentru a face loc pentru cât mai 
multe dintre ele în viața ta, mai multe 
decât cred majoritatea oamenilor că 
este posibil. Ai posibilitatea să oferi 
profunzime experienţei de moment într-o 


asemenea măsură, încât timpul aproape 
va părea că se oprește în loc. 


Începutul călătoriei 


Această carte este despre oameni cu 
vieţi pline, care totuși cred că au 
suficient timp. Este despre modul în care 
aceștia își structurează viețile pentru a 
evita stresul și pentru a se simţi mai bine 
în ce privește numărul de ore de care 
dispun. 

Prin împărtășirea acestor strategii, sper 
ca această carte să le fie de folos tuturor 
celor care se simt constant în întârziere 
și nu știu cum să scape de senzaţia că 
sunt ocupați permanent cu lucruri care le 
sunt impuse. Sper că va încuraja oamenii 
să își pună întrebări mai îndrăzneţe cu 
privire la sensul și scopul acţiunilor, deși 
știu că organizarea timpului, în sine, nu 
pare un subiect profund. Când ne referim 
la acest subiect, este ușor să remarcăm 
de multe ori egoismul și meschinăria. 


Suntem fiinţe fragile, pe o planetă uitată 
în mijlocul spaţiului rece și nesfârșit. 
Știrile ne bombardează cu povești 
despre violenţă, cruzime și dezastre care 
curmă vieţi. Cu toate acestea, noi 
suntem aici, discutând despre cum să 


transformăm o ședință de 60 de minute 
într-una de 45 de minute. Suntem 
privilegiați să credem că putem să ne 
organizăm timpul, iar acest „privilegiu“ 
devine adesea un argument în sine, cu 
toate că bănuiesc că este la fel de 
răspândit printre criticii literaturii de time 
management, precum și în discursul 
susținătorilor acesteia. Pe scurt, putem 
spune așa: dacă ai timp să citești eseuri 
despre modul în care noi, oamenii 
moderni, nu suntem chiar atât de ocupați 
precum credem, și ai timp să aduci 
contraargumente despre cât de ocupat 
ești de fapt, probabil că nu te macină o 
mare criză de timp. 


În schimb, cred că mulţi dintre noi își 
doresc să facă tot ce pot pentru a profita 
la maximum de timpul care le-a fost 
oferit. Să înveţi să-ţi organizezi timpul 
conform dorințelor tale este un proces 
de durată. Cel puţin, așa este pentru 
mine. Nu sunt deloc arhetipul 
povestitorului din literatura de self-help, 
care a ajuns la capătul puterilor și apoi a 
avut o revelaţie despre cum poate să se 
salveze pe sine și pe alții. Viaţa mea nu 
este atât de interesantă. În schimb, mă 
văd ca pe un învățăcel. Îmi place să 
analizez date, să testez ipoteze, să 


evaluez ce anume funcţionează și ce nu 
în fiecare domeniu al vieţii, cu scopul de 
a face ziua de mâine mai bună decât cea 
de astăzi. 


În unele zile, nu văd nicio dovadă că 
progresez în vreun fel. Eșecurile mele 
merg în ambele direcții. Sunt iritată - 
pentru că totul merge prost cu pregătirile 
și întârzii la aeroport. Sau, alteori, pierd 
ore întregi pe internet într-o după-amiază 
superbă de primăvară, parcurgând 
comentariile unui articol care nu merita 
să fie citit de la bun început. 


În alte zile totuși, mă descurc mai bine. 
Îmi organizez orele de lucru, astfel încât 
să pot să am dimineaţa liberă și să o 
petrec printre bărcile din Bar Harbor, ca 
apoi, în timp ce alerg, să observ o frază 
care mi se tot învârte în minte. Această 
frază devine mai târziu o idee pentru o 
carte. Cartea reprezintă un angajament - 
pentru multe ore, dar sunt ore petrecute 
cu bucurie, având mai tot timpul din 
lume. Timpul trece, dar nu în grabă. 
Pentru o vreme, se risipește mai degrabă 
în ritmul valurilor care se lovesc de acel 
țărm din Maine: blând, calm, senin. 


SECRETELE OAMENILOR CARE 
RENUNȚA LA CEAS 


1. Ai grijă de grădina ta. 

2. Fă-ţi viața memorabilă. 

3. Nu îţi ocupa tot timpul. 

4. Zăbovește. 

5. Investește în fericirea ta. 

6. Renunţă, când e cazul. 

7. Oamenii merită tot timpul din lume. 


Note: 


2 Frank Newport, „Americans' Perceived Time 
Crunch No Worse Than in Past“, în Gallup News, 
31 decembrie 2015, 
news.gallup.com/poll/187982/americans- 
perceived-time-crunch-no-worse-past.aspx. 

3 Pentru o analiză a prejudecăţilor sistematice în 
estimarea timpului, în comparaţie cu studiile 
privitoare la „ziua de ieri“, vezi John P Robinson 
și Geoffrey Godbey, Time for Life: The Surprising 
Ways Americans Use Their Time, The 
Pennsylvania State University Press, 

1997. 

4 „Ancient as the Hills“, în The Economist, nr. 74, 
29 aprilie 2017. 

5 Health, United States, 2016, o publicație a U.S. 
Department of Health and Human Services. 
Pentru o aproximare a speranței mele de viață la 
vârsta de 65 de ani (utilizând 1980), vezi tabelul 
15: cdc.gov/nchs/data/hus/hus16.pdf#015. 

$ E.J. Langer, J. Rodin, „The Effects of Choice and 
Enhanced Personal Responsibility for the Aged: 
A Field Experiment in an Institutional Setting“, în 
Journal of Personality and Social Psychology, vol. 


34, nr. 2, 
august, 1976, pp.191-198, ncbi.nlm.nih.gov/pub 
med/1011073. 


CAPITOLUL 1 
AI GRIJĂ DE GRĂDINA TA 


Mindfulnessul îți oferă timp. 
Timpul îţi oferă alegeri. Alegerile, 
făcute cu pricepere, duc la 
libertate. 
BHANTE HENEPOLA GUNARATANA, 
Mindfulness pe înțelesul tuturor? 


Robert Kauffman a fost director de 
școală timp de 21 de ani. Pe parcursul 
acestei perioade, el a descoperit un 
adevăr universal valabil în orice formă de 
educaţie și, de fapt, în oricare alt 
domeniu care presupune intenţii bune și 
așteptări infinite. „Cred că, de multe ori, 
oamenii sunt pur și simplu copleșiți“, 
spune el. A fi director este o slujbă 
„neclară“, care se pretează la multe 
improvizații. Un proaspăt director de 
școală va considera că este necesar să 
se concentreze asupra situaţiilor de criză 
imediate. Problema este că, la sfârșitul 
unei zile cu multe astfel de situații, 


acesta își va da seama că nu și-a mai 
făcut timp să se întâlnească cu acel 
profesor care dorea sfaturi privind o 
nouă modalitate de predare a unui 
concept matematic pe care puţini elevi 
reușeau să îl înțeleagă. Urgenţele dau la 
o parte lucrurile cu adevărat importante. 
Ca urmare, problemele importante nu 
mai ajung să fie rezolvate. 


Datorită experienţei sale de două 
decenii, Kauffman presupunea că este 
mai eficient în domeniu decât media, dar 
în 2016, când a devenit directorul școlii 
elementare Hillside din Farmington Hills, 
în Michigan, s-a lămurit că aveau să 
urmeze provocări cu totul noi. Școala era 
formată dintr-un număr semnificativ din 
elevi care abia învățau limba engleză. Şi- 
a propus, așadar, să găsească timp - 
pentru a-i susține pe cei mai buni 
profesori și a-i îndruma pe cei care 
aveau nevoie de ajutor. Dorea să se 
concentreze pe îmbunătăţirea 
performanţelor elevilor, evitând 
întreruperile determinate de urgenţe de 
tipul autobuzelor întârziate sau al 
conductelor sparte. 


Astfel, în ultima parte a anului 2016, 
Kauffman s-a înscris în National SAM 
Innovation Project. Acest program 


fascinant de dezvoltare profesională - 
pentru directorii de școală este bazat pe 
convingerea că timpul directorului este 
valoros într-un mod aparte. Un profesor 
poate influenţa cei 25 de elevi din clasa 
sa. Un director poate influenţa o școală 
întreagă. Dar, pentru ca timpul 
directorului să fie bine investit, el trebuie 
să știe mai întâi cum și-l petrece. Apoi, 
își poate da seama care sunt opţiunile 
de redistribuire a timpului către sarcinile 
pe care le face cel mai bine. Abia după 
aceea poate să ducă la bun sfârșit 
munca grea a urmăririi zilnice a 
programului, astfel încât să verifice dacă 
aceste obiective ambiţioase se reflectă 
concret în modul în care își petrece 
orele. 


Kauffman, care se consideră un 
„obsedat de date“, își dorea să 
stăpânească acest proces. După o 
perioadă de formare petrecută la sediul 
SAM, în școala elementară Hillside și-a 
făcut apariţia un domn îmbrăcat complet 
în negru, pentru a-l urmări pe Kauffman 
de-a lungul unei săptămâni. Precum un 
cronicar de pe vremuri, acesta a 
înregistrat, la fiecare cinci minute, 
absolut tot ce făcea Kauffman. A inclus 
în înregistrări până și gustările și pauzele 


de băut apă. L-a urmărit în sala de mese 
și în cele de ședințe. A notat cum s-a 
ocupat Kauffman de multitudinea de 
probleme disciplinare, desigur, mai puţin 
frecvente în cursul săptămânii în care 
profesorii au fost atenţi să creeze o 
impresie cât mai bună. Cu toate că, 
înainte de sosirea observatorului, 
Kauffman informase personalul, a 
observat că erau încă foarte curioși 
despre desfășurarea acestui proces. Unii 
au încercat să îl implice pe misteriosul 
scrib negru în conversații, de cele mai 
multe ori fără niciun rezultat (acesta 
părea interesat doar de obţinerea unor 
date cât mai exacte!). 


Nu după multă vreme, Kauffman a primit 
rezultatele analizei acestor date. Astfel, 
el a aflat că petrecea 39,2% din timp cu 
activități de „îndrumare instrucţională“ — 

partea de gestionare a cadrelor 
didactice și de curriculum - care sunt, în 
general, cel mai eficient mod în care un 
director își poate folosi timpul de lucru. 
Era mai bine decât media generală a 
directorilor, care consumau aproximativ 
30% din timpul lor pe activităţi legate de 
acest domeniu, dar mai slab decât își 
dorea Kauffman. Timpul trece indiferent 
dacă ne gândim sau nu la cum îl folosim, 


acest lucru este adevărat atât în școala 
elementară Hillside, cât și oriunde 
altundeva. Alocat fără o grijă deosebită, 
timpul lui Kauffman a fost repede 
năpădit de echivalentul unor buruieni: 
preocuparea față de documente care 
puteau fi gestionate și de alte persoane, 
răspunsul constant la e-mailuri şi 
pierdutul timpului cu supravegherea 
cantinei. 


Așa cum un arhitect peisagist își 
evaluează terenul, el și-a schițat câteva 
idei despre cum și-ar dori să se 
desfășoare timpul său. Și-a imaginat o 
serie de modalităţi pentru a fi prezent în 
sala de clasă mai des. A creat „Marţea - 
pentru predare“, în timpul căreia preda el 
însuși pentru a le oferi profesorilor 
exemple de tehnici. Multe dintre idei au 
funcţionat, însă unele au eşuat 
lamentabil, lucru care s-a transformat 
într-o experienţă de învățare pentru toată 
lumea. A stabilit anumite date la care să 
le ofere profesorilor feedback pozitiv. 
„Nu sunt un fan al recenziilor pozitive“, 
mărturisește el. „Se glumește pe seama 
faptului că atunci când evaluez pozitiv 
ceva, înseamnă că acel lucru este 
extraordinar“, dar lăudatul lucrurilor care 


merg bine motivează, în mod curios, 
cadrele didactice. 


Sub îndrumarea centrului SAM, el și-a 
propus să aloce zilnic 30 de minute - 
pentru chestiuni personale, cum ar fi 
efectuarea de programări medicale sau 
obținerea de oferte pentru lucrări în casă 
din partea unor echipe de construcții. 
Aceste activităţi necesită un interval 
dedicat, altfel pot consuma frânturi din 
tot restul zilei și pot împiedica 
îndeplinirea altor obiective. În cazul în 
care rămân nefăcute, duc la o stare de 
stres permanent (asta i se întâmpla lui 
Kauffman cel mai frecvent, el acordând 
de obicei doar 1,4% din timpul său 
treburilor personale, inclusiv pauzelor - 
pentru mers la baie). De asemenea, a 
încercat să evite planificarea fiecărui 
minut. „Vrei să lași și spaţiu liber în 
calendar“, spune el. În acest fel, „orice ar 
apărea spontan, poate fi rezolvat pe loc“. 


Totul suna extraordinar, dar pentru ca 
acele 20 de minute pentru feedback 
pozitiv să fie utile, este necesar să 
petreci efectiv 20 de minute făcând 
evaluarea. Mereu apar lucruri noi. Totuși, 
iată cum arată realitatea în cazul acestor 
întreruperi și obstacole - chiar dacă 
alarma de incendiu pornește în timpul 


minutelor programate pentru recenzie, 
nu înseamnă că aceasta nu mai este 
prioritară. Folosirea optimă a timpului 
înseamnă că respectiva evaluare trebuie 
reprogramată imediat în unul dintre 
intervalele care au fost lăsate libere 
intenţionat tocmai pentru când vor 
interveni evenimente precum alarma de 
incendiu. 


În următoarele șase luni după această 
monitorizare iniţială, Kauffman și un 
angajat pe care l-a desemnat „manager 
administrativ al școlii“ (de unde provine 
și acronimul „SAM“) au supravegheat 
împreună, în fiecare zi, dacă timpul 
directorului era folosit conform 
obiectivelor prestabilite. Dacă în ziua 
precedentă acesta nu își respecta 
planificarea, încercau împreună să 
înțeleagă de ce. Ca urmare, au analizat 
ce anume îl împiedica pe Kauffman să-și 
petreacă timpul cu activităţile pe care 
numai el le putea face. „Cred că cea mai 
bună trăsătură a programului SAM este 
aceea că directorul devine responsabil - 
pentru propriul timp“, spune el. 


Managerul administrativ al școlii i-a tot 
cerut directorului să își facă timp pentru 
un anumit profesor care avea nevoie de 
îndrumare. Pentru că au identificat 


împreună această prioritate, i-au acordat 
mai mult timp în planificare decât ar fi 
alocat Kauffman în mod normal. 
Administratorul l-a îndemnat să nu mai 
facă lucruri pe care le puteau face și alţii, 
cum ar fi monitorizarea cantinei. Tot 
împreună au identificat o persoană care 
să preia rolul „primului respondent“ - 
pentru cazurile în care un părinte suna 
cu o problemă care nu necesita 
asistență din partea șefilor. „Eram 
implicat în toate înainte de SAM“, spune 
Kauffman. „Dar nu putem fi în toate 
părțile și nici nu trebuie.“ 

Rezultatul acestui proces a fost că, într- 
un studiu ulterior, desfășurat la sfârșitul 
anului școlar 2016-2017, s-a constatat 
că directorul petrecuse 51% din timpul 
său în activități de îndrumare 
instrucțională. Acest rezultat este 
echivalent cu adăugarea a 12 zile 
suplimentare de muncă dedicate 
activităților cu mare impact la totalul 
celor 100 de zile desfăşurate în cadrul 
acestui exercițiu de atenție sporită la 
organizarea timpului. Timpul obținut a 
avut un impact semnificativ, pentru că 
profesorii au reacționat pozitiv la atenţia 
sporită pe care Kauffman a acordat-o 
dezvoltării lor profesionale. Procentul 


elevilor de la Hillside care au demonstrat 
un nivel de cunoștințe superior la testele 
naţionale de matematică a crescut cu 
4,2 în acel an, și creșteri similare s-au 
înregistrat și la lectură. 


Toate aceste rezultate nu sunt deloc 
ușor de obținut; a fi mereu conștient de 
timpul consumat este mult mai dificil 
decât a-l lăsa să alunece neobservat și 
să devină istorie. Este, de asemenea, o 
activitate nesfârșită. Obiceiurile („Marţea 
pentru predare”) ajută la luarea unor 
decizii bune în mod automat, dar nu 
există niciodată un moment în care să 
putem spune că am lămurit deja tot ce 
ţine de timp. Şase profesori seniori s-ar 
putea hotărî să plece, iar, ca atare, timpul 
directorului va trebui să fie dedicat 
pregătirii profesorilor înlocuitori. 
Desfășurarea zilei obișnuite de școală se 
poate schimba. Demografia școlii se 
poate schimba. De aceea, este necesară 
o evaluare continuă. 


Cu toate astea, munca - această 
disciplină - poate fi surprinzător de 
relaxantă. Directorul școlii elementare 
Reddick din Hillsborough County, Florida, 
J. Thomas Roth, și-a monitorizat și el 
timpul, tot prin intermediul National SAM 
Innovation Project. El a observat că 


această atenţie sporită acordată felului 
în care își consuma timpul „a îmbunătățit 
viaţa în toate aspectele ei“. „Sunt mai 
eficient la școală“, a spus el, după ce a 
reușit să mărească în mod considerabil 
intervalul dedicat îndrumării 
instrucţionale a cadrelor didactice care 
deservesc în special populaţia cu 
venituri reduse din Reddick. „Rareori se 
întâmplă să mai rămân la școală după 
ora 16:30. Pot să plec liniștit la finalul 
unei zile de lucru, fiind conștient de ceea 
ce am realizat.“ Știind că are timp alocat 
în programul din ziua următoare pentru a 
lucra cu profesorul preocupat de 
disciplina din clasă, Roth se poate acum 
relaxa în momentele petrecute cu 
familia. Poate merge la sală. Analizând 
și gândindu-se zilnic unde este cel mai 
de folos să-și aloce timpul și știind apoi 
cum s-a consumat acesta, își dă seama 
cu certitudine că „facem într-adevăr 
multe lucruri aici. Doar așa îţi dai seama 
că faci lucruri bune.“ 


Unde se duce timpul, de fapt 


Toată lumea are câte o obsesie. A mea, 
după cum probabil ai ghicit din primele 
câteva mii de cuvinte ale acestei cărți, 
este legată de timp și de modul în care îl 


consumăm - inclusiv de modul în care 
eu îl consum. lată ceva ce pot să spun 
sigur: pentru a scrie introducerea acestui 
capitol, l-am intervievat pe Kauffman 
vineri, 14 iulie 2017, între orele 13:00 și 
13:30. În acea zi am dormit până la ora 
6:45, am petrecut 45 de minute cu niște 
documente şcolare și, târziu după- 
amiază, am dedicat 30 de minute pentru 
a mă asigura că nu există facturi în 
mormanul meu de scrisori. L-am 
intervievat pe Roth vineri, 21 iulie, la ora 
9:30, la puţin timp după ce am alocat 30 
de minute pentru exersatul unui discurs 
pe care urma să-l ţin stagiarilor din 
Washington săptămâna următoare. În 
după-amiaza acelei zile, am avut și o 
discuţie telefonică cu editorul acestei 
cărți — deși despre un alt proiect —, și am 
făcut și un drum până la restaurantul 
japonez Benihana, seara, împreună cu 
copiii mei, care a durat de la 18:15 la 
20:30, incluzând și timpul până acolo. 


Știu aceste lucruri nu pentru că îmi 
amintesc toate banalităţile din viața 
mea, ci pentru că, precum Kauffman și 
Roth, mi-am urmărit timpul - în cazul 
meu, în mod continuu, de câţiva ani 
încoace. La început, pur și simplu am 
vrut să știu unde mi se duce timpul. Am 


presupus că pot scrie despre rezultatele 
respective pe blogul meu. 


Odată cu trecerea vremii, acest 
experiment de mindfulness a crescut și 
s-a transformat în ceva mult mai 
important. Am descoperit că disciplina 
zilnică necesară pentru a fi atent la 
trecerea propriilor ore schimbă 
experiența timpului. Poate duce la o 
viaţă pe deplin savurată. După cum a 
spus și faimoasa arhitectă peisagistă 
Beatrix Farrand, referindu-se la un alt tip 
de cultură: „Este o muncă grea și, în 
același timp, o plăcere perpetuă.“ 

Timpul, se pare, este precum ţinta 
expertizei lui Farrand: o grădină - ca 
grădina pe care o privesc zi de zi prin 
fereastra biroului meu, urmărind trecerea 
neobosită de la narcisele care înfloresc 
în martie până la ruja-de-toamnă. Pentru 
că este grădina familiei mele, știu care 
este munca la care se referă Farrand. L- 
am urmărit pe soțul meu smulgând 
buruieni, udând și înlocuind plantele 
moarte din cauza dăunătorilor. Fiecare 
weekend îl găsește tunzând trandafirii 
sau plantând crizanteme. Îi place 
această muncă - mai puţin în situații 
excepţionale cum a fost cea în care un 
fierăstrău electric l-a făcut să ajungă la 


Urgenţă -, de aceea nu a lăsat-o pe 
mâna altcuiva. Grădinarul trebuie pur și 
simplu să accepte că grădinăritul nu 
este o activitate care se termină 
vreodată. Evaluezi, ajustezi. Descoperi 
că și cele mai rezistente plante au 
vulnerabilități. La începutul anului 2017, 
câteva zile calde în februarie au trezit la 
viaţă mugurii magnoliei. Apoi, un viscol 
de martie a dat peste cap creșterea 
acestora, și acei superbi bumbi rozalii nu 
s-au mai deschis niciodată. Dar vigilența 
și eșecurile sunt compensate de 
momente de bucurie. Într-adevăr, 
vigilența este cea care duce la serile de 
vară de pe verandă când mă uit la tufele 
de Lagerstroemia, și rămân mută de 
uimire. 

Procesul este asemănător și în cazul 
timpului.  Grădinarul trebuie să-şi 
cunoască grădina și să se gândească 
cum vrea să arate. Apoi, cultivarea 
zilnică, neobosită, este cea care duce la 
frumuseţe, atât în cazul grădinii, cât și în 
cazul vieţii. După cum scrie călugărul 
budist și profesorul de meditaţie Bhante 
Henepola  Gunaratana în cartea sa, 
Mindfulness pe înțelesul tuturor: 
„Mindfulnessul îți oferă timp. Timpul îţi 
oferă alegeri. Alegerile, făcute cu 


pricepere, duc la libertate.“ Știind unde 
se duce timpul meu și alegând să-mi 
îngrijesc programul așa cum aș îngriji o 
grădină, mi-am schimbat viaţa, în același 
fel în care acest proces a schimbat viața 
profesorilor și elevilor de la școlile din 
Hillside și Reddick. Mă face să simt că 
am mai mult timp, că programul meu 
este surprinzător de deschis. Cred că o 
să te convingă și pe tine să simţi că ai o 
viață mai ușoară. 

Următorul capitol îţi va spune cum să 
obţii libertatea. Este despre cum poţi 
atinge acest nivel de mindfulness cu 
pricepere și avânt, astfel încât să simți 
că ai tot timpul din lume. 


Cele 8 784 de ore ale mele 


Mă voi întoarce la povestea mea - 
relatarea despre modul în care am făcut 
înregistrarea pentru interviurile cu 
directorii din iulie și despre masa luată la 
restaurantul Benihana. O confluență de 
evenimente m-au condus către hotărârea 
mea din aprilie 2015 de a deveni propriul 
cronicar,  înregistrându-mi timpul în 
intervale de jumătate de oră. Pusesem 
sute de oameni să-și organizeze timpul - 
pentru mine în cadrul diverselor proiecte 
pe care le desfășurasem de-a lungul 


anilor, și mi-am urmărit consumul de 
timp pentru câteva săptămâni în diferite 
ocazii. Fiind o sceptică înnăscută, am 
fost mult timp fascinată de aceste 
înregistrări despre punctele oarbe pe 
care oamenii le aveau cu privire la timp. 
Pot exista diferenţe mari între modul în 
care credem că ne petrecem timpul și 
realitatea consemnată efectiv. Oamenii 
pot pretinde că nu au când să se 
relaxeze și apoi încep să-ţi povestească 
în detaliu ce s-a întâmplat în cel mai 
recent episod din The Big Bang Theory. 
Sau - lucru de care m-am făcut și eu 
vinovată - simțim că petrecem ore 
întregi cu golitul mașinii de spălat vase, 
doar pentru a afla că durează cinci 
minute de fiecare dată, în cele patru dăţi 
în care facem asta pe parcursul unei 
săptămâni. 

Nu credeam că am multe astfel de 
slăbiciuni, dar eram curioasă despre 
cum Îmi irosesc timpul. Renunţasem la 
a-mi mai ţine jurnalul și, în luna aprilie a 
acelui an, bănuiam că următorii ani din 
viața mea vor aduce schimbări mari. La 
mijlocul lunii mai din anul 2014, cu puţin 
timp înainte de aniversarea celei de-a 
șaptea zi de naștere a lui Jasper, m-am 
trezit într-o dimineaţă cu o senzaţie 


neașteptată, dar familiară, de greață. 
Testul de sarcină și o vizită la medic au 
confirmat că cel de-al patrulea copil 

era pe drum. 


Alex s-a născut în ianuarie 2015. 
Trecerea de la trei copii la patru este mai 
puţin șocantă decât cea de la zero la 
unu, dar nou-născuţii sunt mereu o 
provocare și îngrijirea unui bebeluș, 
împreună cu îngrijirea a trei copii, unul de 
șapte ani, unul de cinci și unul de trei ani, 
avea să-mi testeze la maximum calităţile 
organizatorice. Tot în acea perioadă, 
viața mea profesională era pe cale să ia 
o turnură incitantă. / Know How She Does 
lt, cartea mea despre modul în care 
femeile angajate pot profita de timpul lor, 
urma să fie publicată în iunie 2015. 
Calendarul pentru anul următor, în ce 
privește prelegerile, se tot umplea. Pe 
măsură ce vorbeam publicului despre 
modul în care oamenii își organizau 
viața, am vrut să văd, cât mai concret 
posibil, cum am făcut eu asta. 


Așadar, la trei luni de la nașterea celui 
de-al patrulea copil, întoarsă pe deplin la 
muncă, am deschis o nouă foaie de 
calcul -— luni, 20 aprilie 2015. Am început 
să umplu  căsuţele, care erau 
desfășurate între orele 5:00 și 4:30 pe 


axa verticală, cu zilele săptămânii 
trecute pe orizontală de-a lungul rândului 
de sus. Nu era mare diferenţă între orele 
la care mă ridicam din pat. Mă trezisem 
la 5:30 dimineaţa pentru a-l alăpta pe 
Alex, acţiune pe care urma să o mai fac 
de cinci ori în acea zi, iar cea de-a șasea 
masă urma să vină dintr-un biberon cu 
lapte scos cu pompa. L-am dus pe 
Jasper la staţia de autobuz. Am avut o 
ședință telefonică cu echipa de 
publicitate a editurii mele. Seara, m-am 
așezat afară, bucurându-mă de florile de 
primăvară, în timp ce bebelușul își făcea 
siesta. Am mers la culcare în jurul orei 
22:00. A doua zi, am supravegheat 
excursia lui Sam la un muzeu local, apoi 
am luat trenul până în New York pentru 
câteva evenimente profesionale. Am 
ajuns acasă la ora 22:30 și am stat de 
vorbă cu soţul meu, înainte de a folosi 
pompa pentru a umple un biberon, și de 
a merge la culcare la ora 23:30, trezindu- 
mă apoi la 5:45 a doua zi și luând totul 
de la capăt. 


Nu după mult timp, am ajuns să-mi notez 
acţiunile într-un ritm constant. În fiecare 
dimineață de luni completam concluzia 
zilei de duminică și arhivam jurnalul 
acelei săptămâni. Apoi, deschideam o 


foaie nouă. Îmi completam jurnalul la 
fiecare câteva ore. Era destul de ușor în 
zilele lucrătoare, când eram mereu la 
calculator. În weekend, din dorinţa de a- 
mi înregistra activitățile, am ajuns să 
creez un trafic mai mare decât mi-aș fi 
dorit în biroul meu de acasă. Așa că, în 
timp am învățat să-mi amintesc ce 
făceam. Îmi luam notite pe hârtie dacă 
era cazul și în curând am reușit să 
reconstruiesc 24 de ore cu o precizie 
rezonabilă. Am ajuns la o împărţire 
aproximativă în câteva categorii mari. 
„Munca“ de o jumătate de oră se putea 
referi la diferite proiecte, dar 
generalizarea a făcut ca activitatea de 
urmărire a timpului să dureze doar trei 
minute zilnic. Asta înseamnă în total 21 
de minute pe săptămână - ceva mai 
mult de 18 ore pe an -, un consum 
aproximativ egal cu cel pe care îl petrec 
cu spălatul pe dinţi, o activitate pe care 
nu m-am gândit niciodată să o elimin. 

În acea vară, toamnă, iarnă, primăvară, 
am continuat. Jurnalul meu a înregistrat 
un drum cu mașina de 11 ore până la 
Indiana Dunes și o goană nebună pentru 
a prinde o pisică sălbatică din 
apartamentul închiriat pentru vacanţa 
respectivă, pentru că ne urmărise, și care 


a aterizat la un moment dat în pat cu 
Alex, fapt care i-a făcut pe amândoi să 
sară ţipând cât colo. Tot jurnalul a stat 
mărturie pentru intervalele generoase 
petrecute pompând lapte în biberoane. A 
înregistrat călătoriile la Chicago, Londra 
și Orlando. Am notat orele în care l-am 
dus pe Jasper la înot și pe Sam la clubul 
de Lego. Și da, dacă te macină 
curiozitatea, activităţile intime au fost și 
ele trecute în jurnal, descrise eufemistic, 
pentru a putea lăsa la vedere jurnalele 
tipărite, chiar și când în biroul meu intrau 
oamenii de la curățenie sau copiii 
curioși. 

La jumătatea lunii aprilie —- un moment 
care ar putea fi caracterizat prin 
prezența unui virus groaznic de stomac, 
care a dus la ore întregi petrecute cu 
spălatul rufelor -, am scris pe blogul 
meu că voi dezvălui valorile totale în 
curând. Am presupus că acest lucru nu 
ar interesa prea mult pe cei care nu 
citeau periodic LauraVanderkam.com. 
Așa că am fost șocată când, într-o seară 
în care așteptam cu familia să mâncăm 
la pizzeria Uno, mi-am verificat e-mailul 
și am găsit un mesaj de la un editor de la 
The New York Times, 

întrebându-mă dacă aș fi interesată să 


scriu pentru ei despre cum îmi urmăresc 
timpul. Cred că am așteptat 15 secunde 
înainte să răspund. Această perspectivă, 
a unui public (mult) mai mare decât cel 
pe care îl avusesem în colţul meu de 
internet, a urgentat obținerea cât mai 
exactă a valorilor mele totale. 


Mi-am petrecut următoarele două 
săptămâni înconjurată de foi de calcul 
care ar fi trebuit să conţină 8 760 de ore, 
dar din cauza anului bisect, conţineau 8 
784. Fiind foarte preocupată de valorile 
totale, primul meu pas a fost acela de a 
trece prin toate foile de calcul și de a 
introduce numere în calculatorul meu. 
Dar, când am ajuns la etapa de analiză, 
mi-au sărit în ochi câteva aspecte 
surprinzătoare. 


Eseul meu a fost publicat la mijlocul lunii 
mai, în secţiunea Sunday Review, sub 
titlul „Mitul persoanei ocupate“ și, într- 
adevăr, această atenție deosebită 
acordată timpului meu a scos la lumină 
multe dintre minciunile pe care le 
credem despre timpul nostru. Chiar și eu 
aveam încă slăbiciuni. În cele din urmă 
însă, adevărul eliberează. Mi-a deschis 
ochii și m-a făcut să mă întreb cum 
voiam să arate viața mea și care sunt 
schimbările pe care aș putea să le fac în 


viaţa de zi cu zi, care ar putea să îmi dea 
senzaţia că am mai mult timp decât 
credeam că este posibil. 


Punctele oarbe 


Primul meu mit personal a fost deosebit 
de dureros. În discursurile mele, îmi 
place să amintesc un studiu care a 
constatat că oamenii care pretind că au 
o săptămână de lucru de peste 75 de ore 
supraestimează în medie cu 25 de ore. 
Povestesc despre un tânăr care mi-a 
spus odată că săptămânile sale de lucru 
au 180 de ore, o realizare impresionantă, 
pentru că ar fi cu 12 mai mult decât are 
în total o săptămână. În săptămânile pe 
care le urmărisem de-a lungul anilor, 
lucrasem constant aproximativ 50 de ore 
pe săptămână, așa că am crezut că 
aceasta este media mea. Spre deosebire 
de ceilalţi, eu eram imună la exagerare. 


Dar când am urmărit activitățile mele 
timp de un an, am văzut că în trecut 
alesesem în special săptămâni cu 50 de 
ore lucrate, pentru că am vrut să fiu genul 
de persoană care lucrează atâtea ore pe 
săptămână. 

Urmărirea tuturor  săptămânilor a 
eliminat această posibilitate. Am văzut 


că - și dacă eliminam vacanţele - 
media mea era de exact 40 de ore pe 
săptămână în acel prim an, un număr 
total diferit faţă de cel înregistrat inițial. 
În modelul meu mental despre cum îmi 
petrec viața, erau alocate zece ore în 
plus acestei categorii față de cât arăta 
media pe termen lung. Desigur, în câteva 
săptămâni am lucrat câte 50 de ore, 
poate chiar 60. Dar în efortul de a mă 
convinge că sunt o profesionistă care 
lucrează multe ore permanent, pentru că 
eu credeam că oamenii serioși trebuie 
să lucreze multe ore zilnic, am făcut 
aceeași gimnastică mintală pe care o 
fac mulţi oameni. Am considerat cele 
mai ocupate săptămâni ca tipice. Am 
respins alte săptămâni ca atipice, chiar 
dacă nu erau mai ieșite din comun decât 
cele ocupate. 


Desigur, dacă lucram 40 de ore pe 
săptămână, nu 50, rămânea fără răspuns 
întrebarea unde se duceau celelalte zece 
ore. Ştiam, din analiza jurnalelor timpului 
personal ale altor persoane, că motivele - 
pentru această irosire a timpului sunt 
variate:  tranziții ineficiente, statul 
degeaba prin casă, așteptând ca 
anumite lucruri să se termine sau să 


înceapă, și blocatul în diverse activităţi 
pe internet. 


În cazul meu, copiii îmi ocupau o bună 
parte din timp, dar, spre surprinderea 
mea, petreceam nouă ore pe săptămână 
cu  gospodăritul și cumpărăturile. 
Această durată este sub medie pentru o 
mamă care lucrează și care are un copil 
mai mic de șase ani (Sondajul American 
Time Use specifică pentru asta 18 ore pe 
săptămână), dar nu este atât de 
scăzută pe cât ar fi putut să fie cu 
adevărat. De asemenea, am petrecut mai 
mult de șapte ore în fiecare săptămână 
în mașină. Această valoare m-a șocat, - 
pentru că lucrez într-un birou amenajat la 
domiciliu. Nu fac zilnic naveta, așa că nu 
consideram „timpul petrecut în mașină“ 
o categorie majoră. Dar dusul copiilor la 
diverse activități, întâlnirile cu diferiți 
oameni, condusul la aeroport și 
cumpărăturile m-au făcut să petrec mai 
mult timp în mașină decât aș fi făcut-o 
citind sau făcând sport. Altă constatare 
șocantă: sistemul audio din mașină a 
fost stricat o bună parte a anului, 
împiedicând realizarea unuia dintre 
obiectivele mele, acela de a asculta 
capodopere muzicale. Asta însemna că, 
săptămână de săptămână îmi 


petrecusem una dintre valoroasele mele 
ore ascultând diferite posturi de radio. 
Nu e de mirare că știam versurile atât de 
multor melodii ale lui Andy Grammer. 


Am făcut sport timp de 233 de ore, 
aproximativ 4,4 ore pe săptămână. Era 
dezamăgitor să văd că și în săptămânile 
de antrenament pentru cele trei 
semimaratoane la care participasem în 
acel prim an, valoarea nu crescuse prea 
mult. Sportul durează mult numai în 
explicațiile noastre despre ce ne 
împiedică să îl facem. 


Am citit 327 de ore. Sună grozav - 
aproape o oră pe zi -, deși am fost 
mirată la sfârșitul primului an, văzând 
cât de puţine cărţi bune se numărau în 
această valoare. Apoi, am calculat că am 
citit într-un ritm de vreo 50-60 
de pagini pe oră, astfel încât valoarea 
putea reprezenta 16 350-19 620 de 
pagini. Cam atât ar fi suficient pentru a 
termina Război și pace, 1084, Kristin 
Lavransdatter și celelalte cărți groase din 
lista mea de lectură. Însă trebuie să 
spunem că nu asta s-a întâmplat. În loc 
să citesc ce îmi propusesem, am citit o 
mulţime de reviste, forma mea preferată 
de divertisment lejer (m-am uitat la 
televizor doar 57 de ore în acel prim an). 


Nu este nimic nobil în a citi o poveste 
despre cum popcornul gătit cu aer este o 
gustare excelentă cu puţine calorii sau, 
mai rău, diverse bârfe despre actori din 
seriale TV, în loc de a vedea măcar 
serialele TV respective, deci clar aceasta 
era o categorie care avea nevoie de 
îmbunătățiri. 

Pentru că aveam un bebeluș - care nu 
dormea bine -, somnul a devenit un 
subiect de mare interes. Înainte să mă 
ocup cu înregistrarea trecerii timpului, 
eram tentată să analizez efectele lipsei 
de somn. Într-adevăr, somnul meu era 
instabil; am fost trezită în 146 de nopţi 
înainte de 4:30 în acel prim an pentru 
situații care îmi cereau atenţia (în 
general, unul dintre copii). Alex a avut 
nevoie de mai mult timp decât fraţii săi - 
pentru a se obișnui cu un program de 
somn bun. 


Chiar dacă nu dormeam întotdeauna la 
orele la care mi-aș fi dorit, totalurile 
aveau o consistență ciudată. În primul 
an, am avut o medie de 7,4 ore de somn 
pe zi. După ce a trecut acel prim aprilie, 
am hotărât să continui să urmăresc și 
cel de-al doilea an. Pentru a doua 
perioadă am obținut o medie de... 7,4 ore 
pe zi. Media a fost aceeași, cu o abatere 


de o sutime de oră (mai puţin de un 
minut), an după an. Asta nu înseamnă că 
am dormit 7,4 ore în fiecare zi sau chiar 
că am avut o medie de 51,8 ore pe 
săptămână. Intervalul meu de somn pe 
săptămână a fost de 47-57 de ore în 
primul an și de 46-56 în cel de-al doilea. 
Dar de-a lungul oricărei perioade mai 
lungi, corpul meu a avut nevoie în medie 
de 7,4 ore pe zi. Am văzut clar în 
înregistrări cum recuperam somnul. O 
săptămână proastă însemna că aţipeam 
în weekend, în loc să citesc reviste în 
timp ce bebeluşul dormea. Mă 
prăbușeam la ora 21:30. Câteva nopţi în 
care mă culcam la ora 21:30 mă 
readuceau pe linia de plutire și apoi 
stăteam trează până târziu, când 
simţeam din nou nevoia de a recupera. 


O altă zonă de o consistență șocantă 
erau acele eufemistic etichetate întâlniri 
intime. Totalurile mele (și presupun că și 
ale soţului meu) între 20 aprilie 2015 și 
19 aprilie 2016 și apoi dintre 20 aprilie 
2016 și 19 aprilie 2017 au fost exact 
aceleași. Nu aproape, ci exact la fel. Nu 
planificăm aceste lucruri pentru anumite 
momente, iar totalurile anuale au fost 
destul de mari, reprezentând numere de 
trei cifre, astfel încât acest rezultat pare 


improbabil. Și totuși, asta arată 
calculele. Se pare că acesta a fost 
nivelul de intimitate care ni s-a părut 
corect sau cel puţin realizabil în timp ce 
copiii erau distrași de jocurile video. 


Mindfulness îţi oferă timp 


Urmărirea timpului consumat mi s-a 
părut atât de utilă, încât am continuat să 
o fac și după acel al doilea aprilie. Îmi 
place să-mi amintesc trecutul uitându- 
mă la foile de calcul. Amintirile ajută la 
prelungirea timpului, iar înregistrarea 
vieţii noastre întărește amintirile. În mod 
normal, nu m-aș gândi la masa de la 
Benihana din iulie, dar când o văd în 
jurnalul meu, îmi revin detaliile: sucul 
acidulat japonez, apreciat de doi dintre 
copii și detestat de al treilea, felul de 
mâncare cu edamame pe care unul 
dintre ei l-a mâncat și doi nu l-au vrut, 
pălăriile de hârtie pentru copii care 
ajungeau în mod repetat periculos de 
aproape de vâlvătaia grătarului. Eram 
mai relaxată decât de obicei în legătură 
cu apropierea dintre un foc deschis și 
copiii mei datorită unui pahar de rose 
care fusese recomandat pentru 
mâncarea japoneză. Fiindcă mi-am notat 
detaliile acelei cine, acum îmi amintesc 


mult mai multe asemenea momente 
decât dacă nu le-aș fi înregistrat. Aceste 
detalii, = _rememorate, dilată orele 
trecutului meu. 


Consider că impunerea unui mindfulness 
este un lucru foarte bun. Timpul trece 
indiferent dacă ne gândim sau nu la 
modul în care îl folosim. Urmărirea 
timpului mă obligă însă să mă gândesc 
la asta. Dar când le menţionez altor 
oameni obiceiul meu de a-mi urmări 
timpul consumat - respectiv faptul că 
știu cum am petrecut fiecare jumătate 
de oră din ultimii câțiva ani —, răspunsul 
lor este un râs nervos. Poate că se tem 
că îi voi plictisi cu povestiri interminabile. 
Sau poate că persoana cu care vorbesc 
tocmai e pe cale să ceară consiliere - 
pentru organizarea timpului și, când își 
dă seama care va fi sfatul meu, preferă 
să schimbe subiectul. 


Vreau să subliniez următorul fapt: nimeni 
nu trebuie să-și urmărească timpul 
continuu timp de doi ani sau măcar două 
luni, deși cred că două săptămâni 
reprezintă un obiectiv rezonabil. Poate 
că ar putea include o săptămână „tipică“ 
și o săptămână „atipică“ doar pentru a 
vedea ce variază și ce nu. 


Mulţi oameni nu vor să urmărească 
deloc felul în care își consumă timpul. 
Când aceștia îmi oferă o explicaţie, 
motivele lor se încadrează în două mari 
categorii. Prima este că un jurnal al 
timpului personal va arăta cât de mult 
timp este irosit - la fel cum un jurnal 
alimentar dezvăluie cantitatea reală a 
celor „câţiva“ cartofi prăjiţi —, și acesta 
nu este realmente un motiv, cel puţin nu 
în sensul că este unic pentru persoana 
respectivă. Cu toţii pierdem timpul. Știu 
sigur că eu o fac. Stau în bucătărie și 
citesc articole cu titluri scandaloase, 
când ar trebui să mă duc la culcare. 
Oamenii vor continua să participe la 
ședințe telefonice programate să dureze 
30 de minute, dar care rămân fără 
subiecte de discuţie după cinci, cu 
oamenii  întrebându-se: „Ce altceva 
trebuie să mai discutăm?“ Este în natura 
noastră să petrecem ore preţioase ca și 
cum le-am avea din belșug, cu lucruri 
care nu sunt nici plăcute, nici 
semnificative pentru noi sau pentru 
oamenii apropiați. 

Cea de-a doua categorie de motive este 
însă mai complicată. Este cea cu care m- 
am luptat și eu în timp ce mă gândeam 
la timpul meu. Oamenii pretind că nu au 


când să urmărească modul în care 
consumă timpul, un lucru, evident, fals. 
Ce vor ei să spună este că nu doresc să 
înregistreze timpul, de obicei pentru că 
simt că a avea cunoștință de tot timpul 
lor i-ar face să se simtă neliniștiţi sau 
preocupaţi de fiecare minut. Viaţa lor ar 
fi redusă la rânduri pe o foaie de calcul. 
Ei știu, cum știu și eu, că cele mai bune 
momente ale vieţii sunt cele în care nu 
suntem preocupaţi de timp, ca atunci 
când citim o carte bună și nu ne mai 
dăm seama ce oră e decât după miezul 
nopţii. Aceștia, ca mine de altfel, adoră 
să simtă că pot renunţa la ceas. 


Sunt de acord că aceste momente sunt 
minunate. Dar știu de asemenea că, de-a 
lungul unei vieţi, ceasul se va strecura în 
cadru mai devreme sau mai târziu. Un 
client important planifică o ședință - 
pentru ora 7:30 dimineaţa. Avionul spre 
Nashville pleacă la ora 16:40, locuiești la 
30 de minute de aeroport și trebuie să ţii 
cont de timpul de așteptare pentru a 
trece de punctul de securitate. 
Curăţătoria se închide la ora 18:30 și nu 
mai ai nicio cămaşă curată. 

Cei mai mulţi dintre noi trebuie deja să fie 
conștienți de modul în care își irosesc 
timpul. Este folositor să facem asta 


pentru că până și oamenii extrem de 
ocupați au adesea timp pe care îl pot 
redistribui pentru lucruri plăcute și 
semnificative. Un medic descoperă că 
este posibil să își comprime activitatea 
administrativă de vineri după-amiaza și 
să meargă la alergat în Central Park. Un 
agent imobiliar constată că este posibil 
să răspundă la mesajele primite pe e- 
mail doar în anumite momente 
prestabilite şi astfel poate să îşi 
elibereze timp pentru a se gândi cum să 
își consolideze afacerea. 


Ca în cazul directorilor de școală care își 
urmăresc timpul, acest al doilea pas, cel 
în care ne imaginăm cum ar putea arăta 
programul nostru, împreună cu cel de-al 
treilea pas, și anume punerea în aplicare 
zi de zi a planurilor de la pasul doi, 
ajungem să avem mai mult timp 
disponibil pentru noi. 


Obiceiuri noi 

Știu că această redistribuire a timpului și 
obiceiurile mele nou create mi-au 
schimbat percepţia asupra timpului. Am 
analizat cifrele din primul meu an de 
urmărire a activităților și am făcut mai 
multe schimbări. 


În primul rând, dacă lucram 40 de ore pe 
săptămână, și nu 50, trebuia să 
eficientizez acele 40 de ore. Am 
dezvoltat o abordare mai strategică cu 
privire la alegerea articolelor pe care să 
le scriu. Mi-am mărit ușor tarifele pentru 
conferințe. Când m-am uitat la alegerile 
mele de zi cu zi, mi-am dat seama că 
uneori făceam cumpărături în timpul 
intervalelor orare cu cea mai mare 
eficienţă în muncă. Simţeam nevoia unei 
pauze și magazinele erau goale. De 
asemenea, duceam copiii mai mari la 
diferite activități în anumite după-amiezi. 
Am hotărât să mă las ajutată pentru 
prima activitate. Am hotărât să fac și a 
doua activitate în continuare, chiar dacă 
nu complet (pentru a duce cu mașina 
patru copii, sunt oricum necesare 
deseori mai multe drumuri). În cele din 
urmă, fiind genul de părinte care ia 
copilul de la înot la ora 17:20 într-o zi de 
lucru, ia cina cu toată trupa și apoi 
pornește cu alt copil la ora 18:20 către 
antrenamentul pentru wrestling, orele 
mele de lucru sunt oricum limitate. 
Marea descoperire a fost să-mi dau 
seama că pot acţiona asupra propriilor 
mituri despre timp. Chiar dacă lucram 
doar 40 de ore pe săptămână, făceam 


multe în acel interval. Îmi îndeplineam 
obiectivele. Uneori chiar le depășeam. 
Era numărul 50 important pentru altceva 
în afară de mândria mea? 


M-am hotărât să accept un număr mai 
mic de ore lucrate. Într-adevăr, în cel de- 
al doilea an de urmărire a activităților, 
am lăsat numărul să scadă și mai mult, 
până la 35 de ore pe săptămână. Am 
alocat cele cinci ore suplimentare unor 
aventuri zilnice, activităţi de tipul celor ce 
mă fac să simt că am tot timpul din 
lume, cum ar fi vizitatul bisericii din 
apropiere în pauza de prânz și ascultatul 
unui recital de orgă sau vizitatul unei 
crame după susţinerea unui discurs în 
Napa. 


Am început să-mi urmez propriul sfat și 
în privința timpului petrecut de una 
singură în mașină. Mi-am stocat pe 
telefon mai multe materiale de ascultat, 
în special podcasturi. Am ajuns așa de 
pasionată de podcasturi, încât atunci 
când unul dintre bloggerii mei preferați, 
Sarah Hart-Unger, a postat pe The SHU 
Box că se gândește să lanseze un 
podcast, am contactat-o și am sugerat 
să lansăm unul împreună. În termen de o 
lună, puteam asculta episoade ale 
creației noastre comune, Best of Both 


Worlds, în timp ce conduceam spre 
aeroport. 


În ce priveşte dependența mea de cititul 
revistelor, mi-am dat seama în al doilea 
an că aș citi mai multe cărți în cele 327 
de ore de lectură anuale dacă ar fi mai 
ușor de citit și aș avea întotdeauna o 
idee clară despre ce ar trebui să citesc în 
continuare. Ca urmare, am inclus 
planificarea și cumpărarea de cărți între 
priorităţile mele. Mi-am alocat 30 de 
minute la fiecare 2-3 săptămâni pentru a 
citi recenzii, a urmări recomandările 
automate ale algoritmilor lui Amazon 
sau pentru a cumpăra orice carte 
recomandă Mo- 

dern Mrs Darcy (ModernMrsDarcey.com). 
Mi-am instalat aplicaţia Kindle pe 
telefon. Astfel am transformat timpul - 
pentru citirea titlurilor din presă sau 
parcurgerea conţinuturilor din rețelele de 
socializare în timp dedicat cititului de 
cărți. Am început să ţin un jurnal separat 
cu cărţi citite și m-am bucurat să văd 
lista acestora crescând. 


Destul de repede, totalul orelor petrecute 
cu revistele mele de bârfe a scăzut. Am 
început să citesc cu seriozitate literatură, 
inclusiv titlurile pe care doream de multă 
vreme să le citesc, cum ar fi trilogia 


preriei a Willei Cather și unele opere mai 
puţin cunoscute ale lui Hemingway, 
Fitzgerald, Wharton și ale altora. În luna 
august 2017, chiar am reușit să termin 
atât Kristin Lavransdatter, cât și 1Q84. 
Pentru asta, au fost necesare 
aproximativ 40 de ore de lectură, care, 
fiind răspândite de-a lungul unei luni 
întregi, nu erau cu mult mai multe decât 
până atunci. Dar a fost un timp petrecut 
în mod conștient. A fost vorba despre 
conștientizarea momentului în care am 
timp disponibil și apoi despre alegerea 
efectivă de a citi o carte, și nu altceva. 
Această alegere a necesitat mai mult 
efort decât petrecutul timpului cu lucruri 
mai puţin complicate, dar când mi-am 
dat seama că eu, mamă a patru copii, 
care muncește, am la fel de multă 
libertate de a citi precum un proaspăt 
absolvent, a fost absolut eliberatoare. 


Găsirea timpului liber 


Mulţi alţi oameni ocupați din toate 
categoriile sociale au descoperit - cu 
ajutorul urmăririi felului în care își 
consumă timpul - că au perioade libere 
în programele lor. În mai 2017, am primit 
un e-mail de la un tânăr pe nume Drew 
Paul, care era pe atunci student în primul 


an la finanţe la Universitatea Loyola din 
Chicago. Mi-a spus că a primit sarcina 
de a-și urmări timpul consumat ca 
exerciţiu în cadrul unui curs de 
leadership, iar apoi, fiind o persoană 
conștiincioasă, după cum mi-am dat 
seama în scurt timp, a hotărât să își 
înregistreze activităţile în toate cele 16 
săptămâni ale celui de-al doilea 
semestru. A înregistrat timpul dedicat 
cursurilor și studiului, somnului, căutării 
de posturi de intern, și asociaţiei 
universitare din care făcea parte, în 
cadrul căreia se ocupa cu recrutarea. A 
calculat totalurile săptămânale, apoi a 
căutat să vadă dacă se afla sub sau 
peste pragurile pe care și le propusese 
ca obiectiv și de ce. 


Pe măsură ce își analiza primele 
săptămâni, a descoperit mai multe 
lucruri. În primul rând, televizorul ocupa 
mai mult timp decât și-ar fi dorit. „Cu 
siguranţă am încercat să reduc 
cantitatea de Netflix pe care o vizionam“, 
și în curând a redus-o de la aproximativ 
12 ore pe săptămână la şase. De 
asemenea, și-a dat seama că asociația 
universitară din care făcea parte 
reprezenta un angajament destul de 
mare. Sarcinile desfăşurate în cadrul 


acesteia i-au consumat 52 de ore într- 
una dintre săptămâni, cu planificarea, 
interviurile și evenimentele sociale în 
sine. „Era cam ridicol“, chiar dacă 
răsplata era că își făcea prieteni noi. „Mă 
așteptam să dureze 20 de ore, dar asta 
era doar o presupunere. Nu mai făcusem 
așa ceva până atunci." 


Din fericire, volumul de muncă a scăzut 
odată cu aducerea de noi membri în 
asociaţie, și, de asemenea, și-a dat 
seama că el însuși a deprins mai multe 
obiceiuri bune. Era hotărât să aibă grijă 
să își facă un program pentru somn; 
chiar și în timpul săptămânii cu 
evenimentele a ajuns acasă și s-a culcat 
până în ora 1:00 în fiecare noapte. Și a 
observat că este suficient de sârguincios 
în ce privește studiile, încât să se poată 
relaxa. „Mi-am dat seama că am într- 
adevăr mult mai mult timp decât 
crezusem', spunea el. A fost dispus să 
stea de vorbă cu mine într-o zi de 
miercuri, în timpul săptămânii cu 
sesiunea de examene, și mi-a spus că a 
ieșit cu prietenii noaptea, în ciuda 
faptului că avea două examene 
programate în acel weekend. „Nu m-am 
simţit vinovat să ies, pentru că 
petrecusem cinci ore la bibliotecă [în 


ziua de marţi]“, a mărturisit. Era notat 
clar în jurnalul lui. De asemenea, știa că 
va dedica mai multe ore studiului în 
zilele de joi și vineri înainte de examene, 
și putea privi înapoi peste înregistrările 
din întregul semestru pentru a vedea 
orele petrecute studiind. „M-a făcut să 
îmi dau seama că pot să îmi fac timp și - 
pentru alte lucruri“, spunea el. „M-a făcut 
să mă simt mai bine. Pot face aceste 
lucruri acum pentru că am lucrat eficient 
înainte.” Este un sentiment mai plăcut 
decât panica obișnuită a examenelor, 
care îi face pe oameni să înveţe toată 
noaptea. 


Claudia André, o altă persoană dedicată 
urmăririi timpului personal, a reușit 
fericita performanţă de a nu sta trează 
toată noaptea, cu toate că ar fi făcut 
asta din motive complet diferite. Andre, 
avocată, avea deja doi copii mici, când, 
odată cu cea de-a treia sarcină, ea și 
soţul ei au conceput tripleţi. Acest tip de 
surpriză pare să consume tot timpul 
disponibil. Într-adevăr, literatura pe care 
Andre a găsit-o cu privire la creșterea 
tripleţilor nu era deloc încurajatoare. Era 
avertizată că nu va mai dormi niciodată 
și că nu va mai avea timp pentru ea 
însăși. 


Fiind o persoană curioasă, s-a întrebat 
dacă este într-adevăr așa. Și a hotărât să 
își urmărească timpul pe o perioadă de o 
săptămână în trei etape diferite din viaţa 
tripleţilor: la șapte luni, un an și un an și 
jumătate. 


În timpul primei săptămâni înregistrate, 
situaţia a fost dificilă. A dormit șase ore 
pe noapte. „Nu este grozav, dar nici 
groaznic“, spunea ea. Deoarece tripleţii 
s-au născut cu aproape trei luni înaintea 
termenului, la șapte luni erau dezvoltați 
ca un copil de patru luni născut la 
termen, iar mulţi sugari nu dorm încă 
noaptea la această vârstă. „Presupun că 
există și alte mame care au un singur 
copil și dorm același număr de ore.“ 
Totuși, ea a reușit să obţină aproximativ 
două ore de timp liber pe zi în care citea, 
se uita la televizor și mergea la sală. 
(Întrerupsese munca în acel moment, cu 
intenţia de a o relua atunci când tripleții 
aveau să fie ceva mai mari.) Dar lucra la 
blogul ei, The Type A Mom of Multiples, 
și se vedea cu sora ei. Cu ajutorul unei 
bone, a reușit chiar și performanţa de a 
organiza și două vizite la școlile celor doi 
copii mai mari. 

În cea de-a doua săptămână în care și-a 
urmărit activităţile, la un an după 


nașterea bebelușilor, făcuse deja mai 
multe schimbări care  duseseră la 
îmbunătăţirea situaţiei. Prin trecerea 
tripleților la un program de somn regulat 
atât peste zi, cât și noaptea, ea a reușit 
să obţină 7,5 ore de somn zilnic. Și a 
câștigat zilnic o jumătate de oră 
suplimentară de timp pentru sine. Până 
în cea de-a treia săptămână pe care a 
urmărit-o, zilele ei păreau tot mai libere. 
Încă dormea cam la același nivel - 7,4 
ore zilnic, în ciuda obiectivului de opt 
ore —, dar „nu tripleţii erau motivul pentru 
care nu dormeam suficient“, mărturisea. 
Stătea adesea mai târziu pentru că așa 
dorea, astfel încât să poată vorbi liniștită 
cu soţul ei sau pentru a face câte ceva 
prin casă. De asemenea, avea în medie 
trei ore pe zi de timp personal sau 21 pe 
săptămână. 

Având în vedere că mulți oameni fără 
tripleţi susţin că nu au nici pe departe 
atât de mult timp, mi se pare 
impresionant. Cu siguranţă, acest lucru 
nu înseamnă că îngrijirea mai multor 
copii este ușoară sau că toţi părinţii de 
gemeni vor avea aceeași experienţă. Unii 
tripleţi au probleme medicale mai grave, 
iar pentru André, obținerea acestui 
volum de timp a necesitat o atenţie 


incredibilă îndreptată către programul ei 
zilnic și evaluarea constantă a ce 
funcţionează și ce nu. Concluzia ei a 
fost: „Am timp zilnic pentru mine - 
trebuie doar să îmi clarific care sunt 
priorităţile. Uneori este util să fac un pas 
înapoi și să văd dacă ce fac, fac pentru 
că așa aleg eu; dacă observ că petrec 
timpul cum îmi doresc, atunci este foarte 
bine“ În general, „am fost plăcut 
surprinsă de cât de încântător - ba chiar 
ușor de gestionat — este să ai tripleți. 
Regret profund că nu am avut parte de 
mai multă încurajare și optimism cu 
privire la viitorul meu cu tripleţii, așa că, 
prin intermediul blogului meu, sper să 
schimb această situaţie pentru alte 
mame." 


Proiectarea unei „zile realist 
ideale“ 


Dacă dorești să îţi urmărești timpul așa 
cum fac eu, și așa cum au făcut Paul și 
Andre, poţi descărca un model de jurnal 
al timpului personal prin intermediul 
formularului de abonare de pe pagina 
mea de web. Este o investiţie în fericirea 
personală simplu de făcut; în studiul 
meu privind percepția timpului, am 
constatat că oamenii care au fost de 


acord cu afirmația „leri am avut 
sentimentul că știu cum anume mi-am 
consumat timpul“ au avut, de asemenea, 
cu 21% mai multe șanse decât media să 
declare că au făcut progrese către 
obiective personale sau profesionale în 
ultimele 24 de ore. Odată ce știi unde se 
duce timpul, devine mai ușor să te întrebi 
încotro vrei să mergi pentru a-ţi crea 
viaţa pe care ţi-o dorești. 

Acestea fiind spuse, știu că nu toţi cei 
care citesc aceste rânduri vor încerca să 
își înregistreze felul în care își petrec 
timpul. Nu toată lumea va începe să facă 
asta o săptămână întreagă, ca să nu mai 
vorbim despre perioade mai lungi. Există 
suficiente cărți despre dietă al căror unic 
argument comercial este „nu trebuie să 
urmăriţi caloriile!“, pentru a ști că astfel 
de lucruri par plictisitoare. De asemenea, 
mulți oameni de succes nu își 
organizează timpul. Unii fac asta cu 
munca, dar foarte puţine persoane 
urmăresc unde se duce tot timpul lor. 
(Într-adevăr, directorii SAM au înregistrat 
doar timpul lor de lucru și orice interval 
de relaxare care s-a petrecut în timpul 
programului, respectiv atunci când ei se 
aflau în școli.) 


Da, este posibil să îţi îngrijești grădina și 
fără să urmărești toate cele 168 de ore 
din săptămână pentru tot restul vieţii. 
Chiar dacă a ști unde se duce timpul 
este fascinant, imaginarea modului în 
care îți dorești să se petreacă, apoi 
evaluarea zilnică și ajustarea sunt cele 
care contează cu adevărat când vine 
vorba despre a petrece timpul mai bine. 


Courtney Westlake, autoare și copywriter 
cu sediul în Springfield, Illinois, îmi spune 
că își imaginează cum ar arăta „o zi 
realist ideală“. (Nu este o zi perfectă. Cu 
toate că imaginarea zilei perfecte poate 
fi un exercițiu distractiv, este mai 
degrabă o problemă pe termen lung. O zi 
realist ideală trebuie să poată fi 
încadrată în mersul actual al activităţilor 
tale.) 


În timpul zilei realist ideale pe care a 
schițat-o recent, Westlake a inclus timp 
de lectură pentru sine și timp de lectură 
cu copiii ei. Într-o astfel de zi, ea ar lucra 
la un proiect profesional important, ar 
face o baie fierbinte, ar petrece timp de 
calitate împreună cu soțul său, fără să se 
uite la propriile telefoane. „Desigur, nu va 
arăta fiecare zi așa“, spune ea, dar „care 
sunt modalitățile prin care pot face să se 


întâmple cât mai des posibil ce îmi 
doresc?“ 


Este o întrebare inteligentă și nu există 
niciun motiv pentru care ar trebui să te 
limitezi la o singură zi realist ideală. Ce 
zici de o săptămână întreagă? Ce ai face 
cu fiecare dintre orele acesteia? 


Chiar dacă nu plănuiești fiecare minut, 
să te gândești la lucrurile importante pe 
care ti-ar plăcea să le vezi întâmplându- 
se în săptămâna următoare este 
inteligent. La urma urmei, săptămâna 
reprezintă ciclul vieţii pe care o trăim. 
Lunea și duminica arată diferit, dar 
ambele apar la fel de des. Una nu este 
mai obișnuită decât cealaltă. Mi se pare 
că cel mai bun moment pentru a face 
această sesiune de planificare 
săptămânală este vinerea după-amiaza. 
Dacă lucrezi cu un program obişnuit de 
luni până vineri, cel mai probabil nu faci 
nimic cu impact major vinerea după 
prânz. Este greu să începi ceva nou atât 
de aproape de începutul weekendului, 
dar te poţi gândi la ce îţi propui să faci 
pe viitor. Acest lucru poate transforma o 
perioadă care ar fi putut fi irosită în cea 
mai productivă după-amiază a 
săptămânii. 


Am început să fac planificarea de vineri 
cu câţiva ani în urmă și mi se pare 
extrem de utilă pentru a mă ajuta să mă 
concentrez asupra a ce contează. Îmi 
aloc câteva minute pentru a mă uita la 
săptămâna care vine și a-mi face o listă 
de priorităţi cu trei categorii: 


e Carieră 
e Relaţii 
e Sine 


Ce anume mi-aş dori cel mai mult să 
realizez în cadrul fiecărei categorii pe 
parcursul săptămânii viitoare? Lista 
poate fi scurtă, doar două sau trei 
elemente pentru fiecare dintre cele trei 
categorii. „Cariera“ ar putea implica 
scrierea unui nou discurs și stabilirea 
unor întâlniri pentru o deplasare viitoare. 
„Relaţiile“ ar putea include cina cu soţul 
meu și ieșitul la alergat cu un prieten. 
„Sinele“ ar putea însemna programarea 
unei vizite la dentist și vizitarea unei 
expoziţii la un muzeu local. Apoi, mă pot 
uita la calendarul săptămânii viitoare și 
nota în el aceste priorități. 


Dacă fiecare dintre ele necesită mai 
mulți pași, pot include acești pași ca 
parte a intentiilor mele pentru fiecare 
dintre zile, ceea ce reprezintă un alt mod 
în care oamenii își pot „îngriji grădinile“. 
Gândește-te la cele mai importante trei 
lucruri pentru tine într-o zi oarecare. 
Dacă ai ști că se va tăia curentul la birou 
sau acasă până la ora 11:00, care sunt 
lucrurile pe care te-ai grăbi să le faci 
până atunci? 

Identificarea priorităţilor mă ajută să mă 
asigur că lucrurile pe care le consider 
importante sunt realizate, însă am fost 
foarte uimită de cât de mult timp se 
eliberează ca urmare a acestei 
planificări. Chiar și lucrurile complicate 
iau mai puţin timp decât ne așteptăm 
atunci când sunt identificate și împărțite 
în pași concreţi. Ideal, încerc să 
programez acești pași la începutul 
săptămânii. Este încântător să observi 
că îţi atingi cele mai importante 
obiective de afaceri pentru săptămâna 
respectivă până la sfârșitul zilei de luni. 
Apoi, în restul săptămânii simţi că ai tot 
timpul din lume, mai degrabă decât să fii 
într-o cursă nebună pentru a realiza până 
vineri seara o cantitate incertă de 
sarcini. 


De asemenea, poţi să-ţi îngrijești grădina 
privind înapoi. Acordă-ţi câteva 
momente seara pentru a scrie în jurnal 
observaţii zilnice. Răspunde la aceste 
câteva întrebări: 


e Ce mi-a plăcut cel mai mult astăzi? 


e Cum mi-ar fi plăcut să petrec mai 
mult timp? 


e Cum mi-ar fi plăcut să petrec mai 
puţin timp? 


e Cum pot realiza asta? 


Uneori, când își pun aceste întrebări, 
oamenii ajung să facă schimbări majore. 
De curând, mi-a scris o ingineră și mi-a 
povestit că și-a analizat programul zilnic 
și și-a dat seama că nu era suficient de 
încântată de slujba ei pentru a justifica 
cele două ore petrecute pe drum în 
fiecare zi. Managerul ei nu era de acord 
cu lucratul de acasă decât cel mult o 
dată pe săptămână. Așa că a mers la 
interviuri și i s-a oferit un loc de muncă 
diferit, care era mai flexibil și mai 
aproape de casă. A împărtășit această 
veste cu șeful ei. Acesta a hotărât că, 


dacă ea va rămâne pe poziţia curentă, el 
va fi de acord cu lucratul de acasă patru 
zile pe săptămână. Dintr-odată, se 
eliberau mai multe ore, fie că accepta 
noul loc de muncă, fie că rămânea la cel 
vechi. 


Acţiunea 


Uneori, uitându-se la programele lor 
zilnice, oamenii își spun că mai mult 
înseamnă și mai bine. Consideră că 
toate creşterile cantitative trebuie 
sărbătorite. Chiar dacă în viață este 
nevoie de muncă în proporții variabile, 
îngrijirea propriei grădini metaforice 
înseamnă mereu același lucru: 
responsabilitate. 


Acest lucru este valabil și pentru 
grădinile reale, fapt pe care orice 
vizitator din ultimele trei decenii prin 
Central Park l-a remarcat. La sfârșitul 
anilor 1970, acest spatiu public era într-o 
stare jalnică. Băncile erau rupte. Pajiștile 
se uscaseră și deveniseră maidane pline 
de praf. Graffiti și gunoiul îţi dădeau 
sentimentul că parcul nu este 
supravegheat și, în mod previzibil, în 
zonă s-au înmulţit infracțiunile. Parcul 
avea suficient personal. Cei peste 300 de 
angajaţi aveau în grijă 341 de hectare de 


parc. Problema era că nimeni nu își 
asuma responsabilitatea pentru ce se 
întâmpla. Cel care tundea iarba putea 
descoperi o problemă de drenare sau de 
supraveghere defectuoasă, care 
permitea apariţia activităţilor 
infracţionale, dar acest angajat nu avea 
o modalitate simplă prin care să 
raporteze aceste chestiuni superiorilor 
săi, ca astfel să existe o cale pentru a 
remedia problema. 


Acest lucru s-a schimbat atunci când 
Central Park Conservancy, un parteneriat 
public-privat care a preluat conducerea 
parcului în anii 1980, a instituit un sistem 
cu grădinari-șefi. Central Park este acum 
împărţit în 49 de zone geografice, fiecare 
gestionată de un grădinar-șef, care 
supraveghează lucrătorii din teren și 
voluntarii din zona respectivă. Aceștia 
sunt în întregime responsabili pentru 
starea terenurilor. Dacă există o 
problemă, este problema lor. Ei o 
rezolvă. Rezultatul este că parcul s-a 
transformat într-o oază urbană sigură și 
frumoasă, în care oamenii doresc să 
Zăbovească chiar și după lăsarea 
întunericului. 

Același principiu se aplică și când vine 
vorba despre viaţă. Să devii grădinarul- 


șef al vieţii tale înseamnă să hotărăști că 
ești responsabil pentru modul în care îţi 
petreci timpul. Înseamnă să înţelegi că o 
mare parte a felului în care îţi consumi 
timpul reprezintă o alegere. 


Acest mod de gândire poate schimba 
totul, chiar dacă să ajungi acolo ai 
nevoie de înțelepciune și disciplină. Este 
tentant să pasăm responsabilitatea altor 
persoane sau entități. Nu pot face X din 
cauza lui Y. Ar putea fi un motiv bun. 
Dacă ești închis într-o celulă fără 
materiale pentru scris, va fi dificil să 
folosești acele ore pentru a scrie un 
roman. Șocurile - în același fel ca 
îngheţul puternic din martie 2017, care 
mi-a împiedicat copacii să înflorească -— 
pot da peste cap chiar și cea mai 
disciplinată viață. Nu putem controla 
bolile, concedierile, accidentele. Viaţa 
poate fi oribil de nedreaptă. Dacă ne 
gândim la orele noastre ca la niște 
grădini, ne dăm seama că unii dintre noi, 
fără niciun merit propriu, s-au născut în 
parcele roditoare ca cele din 
Pennsylvania. Alţii, fără nicio vină, au 
primit parcele prăfoase sau pline de 
rădăcini. Oamenii deţin resurse diferite. 
S-au imprimat multe căni și tricouri cu 
sloganul „Ziua ta este la fel de lungă ca a 


lui Beyonce“, la care replica este că ea își 
permite să exploateze orele datorită 
averii și relaţiilor pe care le are într-un 
mod în care mulţi dintre noi nu pot. 


Sau există această constrângere și mai 
frecventă - oamenii au nevoie de 
intervale diferite de somn. După cum am 
văzut din jurnalul timpului meu, pe 
termen lung, corpul meu va avea nevoie 
de 7,4 ore pe zi. Dacă scurtez acest 
interval de prea multe ori, pur și simplu o 
să adorm mai devreme decât mi-am 
propus sau o să trag un pui de somn 
când apuc în timpul zilei. Pot să îmi 
modific punctual intervalul de somn, dar 
în medie, pe o perioadă de câteva luni, 
nu pot scăpa de această necesitate 
zilnică de 7,4 ore de somn. Este perfect 
normal să ai nevoie de o perioadă între 
6,5 și 8,5 ore de somn, dar în comparaţie 
cu cineva care are nevoie de 6,5 ore, cel 
cu 8,5 ore are în mod clar două ore mai 
puţin disponibile zilnic. De-a lungul a trei 
ani, cineva care are nevoie de 6,5 ore de 
somn pe zi ar putea lucra un an întreg în 
plus comparativ cu persoana care ar 
avea nevoie de 8,5 ore pe zi, fără a pierde 
o secundă din timpul personal sau din 
cel cu familia. 


Acest lucru este adevărat, dar nu este un 
argument împotriva asumării 
responsabilităţii. Este ușor să ne 
ascundem în spatele propriilor scuze, 
mai ales dacă sunt niște scuze bune, dar 
într-o lume cu 7 miliarde de oameni, 
există întotdeauna cineva care se 
confruntă cu Y, care face X. Toţi trebuie 
să evaluăm parcela de viaţă care ni se 
alocă la fiecare 24 de ore și să ne dăm 
seama cum putem profita la maximum 
de resursele pe care le avem la 
dispoziţie. 

Acest lucru este valabil și pentru 
oamenii aflaţi în situaţii dificile, și este 
adevărat și pentru persoanele care 
dispun de resurse nemărginite. Cred că 
procesul nu este automat pentru nimeni. 
Când Oprah Winfrey a intervievat-o pe 
J.K. Rowling despre programul ei din 
perioada în care scria cea de-a șaptea 
carte din seria Harry Potter, Rowling a 
spus această vorbă de duh: „Într-o zi, 
când eram aproape de finalul 
Talismanelor Morţii și venise persoana 
angajată să spele geamurile, copiii erau 
acasă, câinii lătrau și eu pur și simplu nu 
mai puteam să lucrez. Mi-a venit brusc o 
idee genială și m-am gândit că această 
problemă se poate rezolva cu bani. Acum 


pot rezolva această problemă." 

Așa că și-a luat o cameră la hotel pentru 
a-și termina manuscrisul. Acest lucru 
este de bun-simţ, dar gândește-te ce a 
presupus: au fost necesare șase cărți de 
mare succes și un miliard de dolari - 
pentru a-și da seama că orele ei ar trebui 
să fie folosite făcând ce numai ea ar 
putea face. Niciunul dintre noi nu se 
naște cu instrucţiunile de utilizare 

pentru viaţă. 


Dar iată resursa pe care fiecare dintre 
noi o are: 24 de ore pe zi, 168 de ore pe 
săptămână. Oricare ar fi constrângerile 
noastre - proprii sau care vin din 
preocuparea față de ceilalți -, dacă 
avem grijă de propriile grădini, ne 
apropiem zi de zi de construirea vieților 
pe care ni le dorim, cu timpul de care 
dispunem. 

Mindfulness îţi oferă timp. Timpul îţi 
oferă alegeri. Alegerile, făcute cu 
pricepere, duc la libertate, indiferent de 
parcela fiecăruia. Este ușor să te lași 
prins în poveștile false cu lipsa de timp, 
dar alegerea de a schimba discursul din 
„sunt prea ocupat“ în „am timp pentru ce 
contează pentru mine“ te poate ajuta să 
vezi posibilităţile care există. În timp, 


asemenea posibilităţi pot face orice 
grădină să înflorească. 


Asta a descoperit Courtney Westlake, 
cea care și-a proiectat „ziua realist 
ideală“. Cel de-al doilea copil al ei, 
Brenna, s-a născut cu o boală de piele 
rară, numită ihtioză arlechin, din cauza 
căreia corpul ei produce piele în exces. 
Pielea are funcţii pe care mulţi dintre noi 
le consideră implicite, iar această 
tulburare genetică are consecințe 
profunde. Brenna nu poate transpira, 
deci temperatura corpului ei trebuie 
reglată cu atenție. E predispusă la 
infecții. Pielea ei crește strâns în jurul 
articulaţiilor, limitându-i mişcarea. A 
crescut atât de groasă pe degete în 
perioada petrecută în uter, încât multă 
vreme nu și le-a putut desface. Nu îi 
crește prea mult păr, iar pielea ei este de 
obicei atât de roșie, încât oamenii o 
privesc cu bănuială. Are nevoie zilnic de 
o baie lungă pentru a curăța excesul de 
piele și trebuie să fie acoperită din cap 
până-n picioare în Aquaphor de mai 
multe ori pe zi pentru a preveni crăparea. 
Se trezește în majoritatea nopților, 
deoarece simte o mâncărime excesivă; 
Westlake și soțul ei fac cu rândul 


încercând s-o liniștească și s-o facă să 
adoarmă la loc. 


Îngrijirea acestei boli necesită 
programări regulate la medic și la 
terapie. Westlake povestește că Brenna 
are opt medici diferiţi cu care se vede: un 
orelist pentru a-i curăța pielea care îi 
crește în urechi și o poate împiedica să 
audă, dermatologi pentru diversele 
probleme legate de piele, oftalmologi - 
pentru problemele oculare apărute (cum 
ar fi faptul că s-a născut fără pleoape 
funcționale, pentru că și acestea sunt tot 
piele), un gastroenterolog (a avut un tub 
de hrănire în primii câțiva ani de viață), 
un reumatolog care să se ocupe de 
artrita juvenilă și, bineînţeles, pediatrul - 
pentru problemele de rutină. 

Să spui că îngrijirea unui copil cu nevoi 
speciale necesită mult timp înseamnă să 
subestimezi situația. Chiar și într-o zi de 
weekend, când toată lumea ar vrea să se 
relaxeze sau să meargă în aventuri, 
familia trebuie să îşi programeze 
suficient timp în care Brenna să poată 
face baia ei de o oră și să poată fi dată 
cu loţiune. Fiecare programare la medic 
presupune un drum cu mașina de 20-30 
de minute, apoi, timpul petrecut în sala 
de așteptare plus cel din cabinet. 


Westlake, în calitate de principală 
îngrijitoare a fiicei sale, se ocupă de 
majoritatea lucrurilor. O bucată de timp, 
când Brenna era bebeluș, această 
îndeletnicire părea să îi fi acaparat în 
întregime viaţa. Și, ca urmare, mama 
simţea mentalitatea de victimă 
strecurându-se încet, încet și punând 
stăpânire pe ea. 

La un moment dat, a luat o hotărâre. 
Avea de ales: putea să sufere în 
continuare concentrându-se pe ce nu era 
posibil, sau putea să își aprecieze 
grădina așa cum era și să facă tot ce 
putea cu ea. 


Și a ales să accepte cea de-a doua 
variantă. Când Brenna avea trei ani, 
Westlake m-a contactat să-mi spună 
vestea uluitoare că și ea avea mai mult 
timp decât ar fi crezut. Începuse să scrie 
un blog despre Brenna la scurt timp 
după nașterea fetei, în cea mai mare 
parte pentru a-și putea ţine la curent 
echipa de susținere răspândită peste tot, 
dar, în timp, blogul a condus-o la un 
contract pentru o carte. 


Westlake a ţinut un jurnal de timp 
personal la rugămintea mea și, chiar 
dacă acesta indica mult timp dedicat 
îngrijirii copiilor ei - „Petrec FOARTE 


mult timp cu copiii mei. Prea mult timp. 
Ai mai avut vreodată pe cineva care să 
spună asta?“ —, a obţinut câteva ore pe 
zi pentru a lucra la cartea pe care urma 
să o publice sub numele A Different 
Beautiful, prin angajarea unor bone și 
lucrând când dormea Brenna. 


Ziua realist ideală presupunea cititul în 
cadă și a reușit să facă asta de cinci ori 
în timpul săptămânii înregistrate. Și-a 
vizitat cuscrii. A ajutat un prieten cu 
îngrijirea copiilor atunci când acestuia i 
s-a născut ultimul copil. S-a dus la 
picnicul organizat de compania soţului ei 
și a reușit să se uite la un film împreună 
cu acesta. A mers la un dineu în una 
dintre seri și la piscină cu copilul ei mai 
mare. A existat chiar și o oră de 
spontaneitate în seara de luni: „Am mers 
să alimentăm mașina, am văzut un 
curcubeu și am pornit în căutarea lui.“ 
Câteva cuvinte pe o foaie de calcul 
descriu copiii pe bancheta din spate, cu 
fețele lipite de geam, râzând și strigând 
„la-o pe aici, mami!“, în timp ce merg cu 
mașina pe străzile pline de bălți lăsate în 
urmă de ploaie. 

Orice grădină poate fi îngrijită și, cu 
timpul, se lărgește. Când am luat 
legătura din nou cu Westlake în 


primăvara lui 2017, Brenna era la 
grădiniţă cinci dimineţi pe săptămână, 
timp în care mama ei își putea dezvolta 
cariera de scriitoare. În toamnă, Brenna 
stătea la grădiniţă de la 8:00 la 15:00. Cu 
productivitatea  șlefuită de-a lungul 
anilor, Westlake se gândea deja „cum să 
organizez timpul pentru a nu-l irosi'. 
Avea planuri mari, iar viața părea 
promițătoare. Avea grijă de grădina ei, 
care începuse deja să  înflorească 
precum Pennsylvania primăvara. Tot ea 
mi-a mai povestit și că citise 58 de cărți 
în 2016. „Oamenii mă întreabă cum am 
reușit să fac și asta. Mi-am găsit timp“, 
spune ea. „Pot să aleg activităţile care 
mă umplu de fericire, nu pe cele care mă 
epuizează. Chiar am timp să fac ce îmi 
doresc.“ 


Note: 


Z Bhante Henepola Gunaratana, Mindfulness pe 
înțelesul tuturor, traducere de Marilena 
Constantinescu, Herald, București, 2015. 

(N. red.) 

8 „New York Society Girl a Landscape Architect“, 
în New York Daily 
Tribune, 11 februarie 1900, și citat în Beatrix 
Jones Farrand: Fifty Years of American 
Landscape Architecture, Dumbarton - 
Oaks,Washington, 1982. 


2 John P. Robinson et al., „The Overestimated 
Workweek Revisited“, în Monthly Labor Review, 
iunie 2011, 
bls.gov/opub/mlr/2011/06/art3full.pdf. 

10 American Time Use Survey, Tabelul 8B, „Time 
Spent in Primary Activities for the Civilian 
Population 18 Years and Over by Presence and 
Age of Youngest Household Child and Sex, 2016 
Annual Averages, Employed“, Bureau of Labor 
Statistics, bls.gov/news.release/atus.t08b.htm. 
Pentru femeile angajate care au cel puţin un 
copil cu vârsta mai mică de șase ani, media 
zilnică este de 1,93 ore petrecute cu „activităţi 
casnice“ și 0,73 ore cu „achiziţionarea de bunuri 
și servicii“. Dacă facem calculele, într-o 
săptămână cu șapte zile obţinem 18,62 ore. 

1 Cifrele provin de pe pagina din,Park History“, 
Central Park Conservancy, 
centralparknyc.org/visit/park-history.html. 

12 Heather Hogan, „JK Rowling Tells Oprah: Harry 
Is Still in My Head. | Could Definitely Write an 
Eighth, a Ninth Book“, 1 octombrie 2010, 
AfterEllen.com, 
afterellen.com/people/79725jkrowling-tells- 
oprah-harry-is-still-in-my-head-i-could-te-an- 
eighth-a-ninth-book. 


CAPITOLUL 2 
FĂ-ŢI VIAȚA MEMORABILĂ 


Adesea, când ne întrebăm cum 
de a zburat atât de repede tot 
acest timp, vrem să spunem, de 
fapt, că nu ne amintim unde a 
zburat timpul. 


ALAN BURDICK, 
Why Time Flies 


Călătoria în timp pare ceva de domeniul 
științifico-fantastic. Cu toate acestea, 
creierul uman are o capacitate stranie de 
a efectua astfel de călătorii. Încearcă să 
stai liniștit, și imediat mintea ta va 
călători undeva, cel mai adesea, în 
trecut. Diferite artefacte pot direcţiona 
această călătorie în moduri 
surprinzătoare. lau o carte de pe raft și 
cade o chitanţă - august 2002. Brusc, 
mă trezesc înapoi în trenul de noapte de 
la Bangkok către un port de pe coasta 
Thailandei. Simt cum trenul tremură sub 


mine, în timp ce parcurg în întuneric 
compartimentele de dormit. 


Această amintire este incredibil de vie, 
iar asta mă intrigă. Știu că nu m-am mai 
gândit conștient la această scenă de ani 
întregi. Unde fuseseră toate detaliile 
memorate, de au putut fi aduse în 
prezent atât de ușor? 


„Memoria este într-adevăr misterioasă“, 
spune Liz Currin, psihologă cliniciană 
care își petrece orele de lucru sondând 
poveștile despre trecut ale clienţilor săi. 
Majoritatea oamenilor au amintiri care 
încep în jurul vârstei de trei ani. Alţii nu 
au deloc amintiri până mult mai târziu în 
viaţă, un efect secundar al traumelor din 
copilărie. Creierul afectat îngroapă 
adânc lucrurile pentru a se proteja, 
adăugând straturi și straturi peste 
traume, până când solul pare neted. Dar 
nu există om la care detaliile sugestive 
să nu își găsească drumul către 
suprafață mai devreme sau mai târziu. 
Așa cum s-a întâmplat cu chitanța mea, 
nu e nevoie de ceva spectaculos. „Ar 
putea fi un cântec, de exemplu“, spune 
Currin. „Dintre toate simţurile noastre, 
cel mai puternic conectat cu 
declanșarea unor amintiri pare să fie 
simţul olfactiv.“ Un simplu miros de 


caprifoi, și îmi amintesc imediat un 
parfum ieftin pe care l-am primit când 
eram adolescentă. Era un miros 
îmbătător; era o perioadă îmbătătoare. 


Pentru mulţi dintre noi, călătoria mintală 
este aproape aleatorie. Dar Currin, 
cunoscând puterea memoriei, folosește 
evocarea conștientă pentru a-și 
aprofunda propria percepţie despre 
trecut. Are două fete, Elyse și Sarah. 
Acum sunt mari și își trăiesc propria 
viață, deci „mă delectez frecvent cu 
amintirile despre ele [de pe vremea când 
erau copii] imaginându-mi un cufăr plin 
cu comori“, spune ea. „Când îl deschid, 
este plin de bijuterii și pietre preţioase, 
cu nenumărate culori și forme diferite. 
Întind mâna în cufăr și ridic o piatră. O 
ţin în mâinile mele, o întorc, și savurez 
senzaţia și frumuseţea ei.“ 


Una dintre amintirile la care se întoarce 
adesea este dusul celor două fetițe, pe 
când erau foarte mici, la piscina din 
cartier. Ziua este caldă și însorită. Își 
amintește multe detalii: cum le pune 
costumele de baie, le dă cu cremă de 
soare,  împachetează jucării pentru 
piscină și apoi încarcă tot calabalâcul în 
mașină. 


Ea observă în acest punct al naraţiunii 
partea cea mai amuzantă - toată 
această pregătire, de nivelul invaziei unei 
țări, era pentru o excursie de un drum cu 
mașina. 


Au înotat, s-au întors acasă. S-au derulat 
pe rând imagini cu o băutură răcoritoare, 
apoi pusul lucrurilor în mașina de spălat, 
o poveste și un pui de somn. Nu este 
„nimic remarcabil“, notează ea. Totuși, 
„este una dintre amintirile mele cele mai 
dragi“. l-a rămas în minte, pe măsură ce 
vara s-a transformat în toamnă, și tot 
mai multe veri au urmat aceeași cale. Au 
trecut zile. Au trecut ani. Cu toate 
acestea, chiar dacă fetiţele care se 
bălăceau fără griji au fost duse de 
șuvoiul timpului, „mă pot întoarce la 
cufărul cu comori ori de câte ori doresc“, 
spune Currin. Lustruirea frecventă a 
acestor amintiri „mă menţine strâns 
legată de fiicele mele așa cum erau ele 
în primii ani de viață". 

Cufărul cu comori este o imagine 
minunată. Este una pe care îmi place să 
o evoc imaginându-mi ce bijuterii există 
din primele mele zile de viață și ce 
bijuterii pun eu însămi în cufăr acum. 
Prima mea amintire este probabil de la 
vârsta de trei ani. Sunt mică în această 


amintire neclară și primesc un set de 
ceai. Probabil că am fost uimită de acele 
cupe mici de porțelan, dacă această 
amintire, dintre toate imaginile posibile, 
s-a păstrat din acea vreme. În altă 
amintire, cânt un solo într-o ceremonie 
de Crăciun la biserica White Memorial. 
Aveam cinci ani. Purtam o fundă mare și 
roșie și roba mea specială pentru cor. 
Îmi amintesc că stăteam în partea din 
faţă a bisericii, uitându-mă la cele două 
laturi ale stranei și la balcon, apoi 
cântând cel de-al treilea vers al lui „Away 
in a Manger“. 


Intensitatea acestor lucruri - bucurie, 
spectacol - dă greutate amintirii. 
Probabil nu este întâmplător că aceste 
imagini au rămas ancorate în creierul 
meu. Amintirile se formează pentru a da 
conturul unei povești, iar poveștile ne 
definesc. 


Dar aceste povești nu sunt interesante 
doar pentru psihologii care caută indicii 
cu ajutorul cărora să putem rezolva 
dilemele noastre actuale. Existența 
amintirilor are consecințe profunde 
asupra modului în care ne simțim în 
legătură cu timpul: dacă este puțin sau 
mult, dacă îl trăim din plin, sau dacă 
simțim că ne-a scăpat printre degete. 


Adesea, tratăm memoria mai degrabă ca 
pe un dulap cu dosare decât ca pe un 
cufăr cu comori. Presupunem că 
lucrurile sunt stocate automat așa cum 
sunt, chiar dacă știm, de fapt, că totul se 
estompează pe măsură ce trece timpul. 


Totuși, oamenii care au o perspectivă 
holistică asupra acestor aspecte știu că 
memoria este mai mult decât atât. 
Materia primă poate fi rafinată prin 
atenţie. Într-adevăr, în mintea noastră, 
trecutul este definit la fel de mult de 
modul în care intrăm în legătură cu el 
acum și de ceea ce s-a întâmplat efectiv. 
Este o entitate cu care putem avea o 
relație. La fel ca o relaţie romantică, 
bogăţia ei provine din efortul investit în 
crearea cât mai multor resurse de 
materie primă pentru viitor — lucruri care 
vor umple într-o zi cufărul cu comori — și 
abia apoi din cinstirea trecutului, un 
adevăr pe care mulți oameni refuză să îl 
conștientizeze când vine vorba despre 
dragoste și timp. Suntem mereu ispitiți 
să exagerăm cu experienţa sinelui - 
prezentul — în detrimentul altor versiuni 
ale noastre. Dar mai ales aici disciplina 
timpului ne aduce tot timpul din lume. 
Profesoara de psihologie de la 
Universitatea New York, Lila Davachi, a 


spus în discursul pe care l-a ţinut la 
conferința TED Women din 2016 că 
„vrem mai mult timp“, dar „ne dorim cu 
adevărat mai multe amintiri“EE. 


Crearea acestor amintiri stă în puterea 
noastră atunci când viața este orientată 
spre aventură. Este mai comod să 
alegem să nu trăim aventurile fizice și 
emoţionale. Și este mai ușor să nu le 
îngrijim după ce le trăim. Este nevoie de 
timp pentru a face mai mult pentru 
memoria noastră, în afară de păstrarea 
chitanțelor vechi în cărți sau 
adulmecarea accidentală a unui miros 
de caprifoi, dar, făcând asta, ne acordăm 
mai mult timp. Această ademenire a 
memoriei creează o legătură mai 
profundă cu sine. Viitorul arată mai bine. 
Trecutul este mai bogat. Acest mod de 
gândire este esențial pentru a simți că 
poti renunța la ceas. 


Cum își amintește creierul 


Faptul că mai multe amintiri înseamnă 
mai mult timp poate să nu pară evident 
imediat. Înțelegerea acestei legături 
necesită cunoașterea modului în care 
creierul procesează și arhivează ce se 
întâmplă în jurul nostru. Avem relaţii pe 
termen scurt, active, cu lumea din fața 


noastră. Putem repeta pe de rost un 
număr de telefon și ne amintim că am 
pus cana de cafea în cuptorul cu 
microunde (de obicei). Dar, cele mai 
multe dintre elementele care trec prin 
existenţa noastră sunt fie îngropate 
adânc în ceva asemănător cu fișetele 
unei biblioteci enorme, fie aruncate la 
gunoi cu totul. 


Îți amintești ce s-a întâmplat acum doi 
ani, la data în care ne aflăm azi? Poate 
că da, dacă tocmai începeai un nou loc 
de muncă sau dacă aveai un succes sau 
un eșec remarcabil în acea zi. 


Însă, cel mai probabil nu a existat nimic 
care să facă ziua respectivă remarcabilă 
în comparaţie cu celelalte. Rutina este 
destul de confortabilă în momentul în 
care este trăită. Într-o zi ca asta, te-ai 
trezit, te-ai pregătit și este posibil să îi fi 
pregătit și pe alţii, ai mers la muncă, ai 
răspuns la mesaje, ai participat la 
ședințe, te-ai întors acasă, ai mâncat 
cina, te-ai uitat la televizor și ai adormit. 
Rutinele sunt confortabile dintr-un motiv 
specific. Nu trebuie să ne gândim la ele. 
Gândirea şi catalogarea acțiunilor 
consumă energie. Dacă nu avem nimic 
care să ne dea de gândit, nu există 
niciun motiv pentru a cataloga ceva. 


Astfel că, din motive clare, creierul 
hotărăște că viaţa ar fi imposibilă dacă 
ne-am aminti toate cele 15,5 până la 17,5 
ore în care suntem treji, în fiecare zi. 
Unele aspecte ale vieții sunt utilitare. 
Creierul nu își amintește că te-ai 
îmbrăcat în această dimineaţă. Oamenii 
înţelepţi își structurează deseori viaţa în 
așa fel încât să limiteze spaţiul de 
gândire dedicat preocupărilor utilitare. O 
garderobă bine aleasă, cu 11 ţinute de 
lucru care ne pun în valoare, ne ajută să 
economisim capacitate cognitivă pentru 
momentele în care trebuie să luăm 
decizii mai dificile. 

Are mult sens, dar, când vine vorba 
despre timp și memorie, iată cum se 
desfășoară toate acestea. Creierul alege 
ca, atunci când conduci pe același drum 
timp de o oră către muncă 235 de 
dimineţi pe an și faci asta aproximativ 
4,25 ani, adică durata medie a unei 
slujbe, aceste mii de călătorii să poată fi 
reduse în memorie la o singură călătorie 
de o oră. 


Dintr-odată, o mie de ore trăite devin o 
singură oră amintită. Știi ședința de două 
ore din fiecare marţi, care te face mereu 
să stai cu ochii pe ceas? Fiecare dintre 
ele pare să nu se mai termine, dar toate 


se aseamănă mult ca întindere, și astfel, 
în retrospectivă, se micșorează până nu 
mai rămâne nimic. Rutina unei seri 
obișnuite din timpul săptămânii, în care 
trecem în revistă o mulţime de titluri de 
articole înainte de culcare, consumă ore 
întregi, dar reprezintă, de fapt, ore care 
se uită extrem de ușor. 


Când se acumulează suficientă 
uniformitate, ani întregi dispar în gropi 
negre ale memoriei. La o rată de 1 000 
de ore care se compactează într-una 
singură, durata unei vieţi de 800 000 de 
ore ar însemna 800 de ore -— echivalentul 
a mai puţin de cinci săptămâni. După 
cum scrie filozoful și psihologul William 
James despre timp:  „Goliciunea, 
monotonia, familiaritatea îl fac să se 
micșoreze. Timpul ajunge să fie 
măsurat doar prin schimbările de 
înălțime ale copiilor: „Nu pot să cred cât 
de mult ai crescut.“ Îi poţi spune cu 
uimire acest lucru unui copil pe care l-ai 
mai văzut acum trei ani și a cărui 
evoluţie pe care să ţi-o amintești nu 
umple spaţiul cognitiv de 26 280 de ore. 


Unele dintre aceste situații sunt 
inevitabile, dar, în contrast cu rutina vieții 
unui adult, alte fragmente trăite par mai 
largi. Întreabă în jur și vei afla că aproape 


toată lumea crede că timpul se mișcă 
mai repede acum (când suntem mai în 
vârstă) decât în trecut (când eram mai 
tineri). Timpul avansează în același ritm, 
astfel încât singura modalitate de a 
explica această accelerație aparentă 
este faptul că percepţia noastră se 
schimbă. 


James susține următoarea explicaţie. 
Când suntem tineri, viața este opusul 
acelor mii de drumuri identice. Totul este 
nou. Și nu numai că vedem lucrurile - 
pentru prima dată, ci descoperim cum 
funcționează viaţa și ne asumăm astfel 
o mulţime de riscuri, pe care nu mai 
suntem nevoiţi să ni le asumăm ca 
adulți. Acest lucru creează o intensitate 
emoțională care, la rândul ei, ne oferă 
mai mult timp. 


Acest lucru merită explorat. Văd urmările 
sale în diferitele moduri în care copiii mei 
interacționează cu timpul și cu ce îi 
înconjoară. Într-o zi înzăpezită de iarnă, 
acum câţiva ani, am ieșit împreună cu 
Sam, care la vremea aceea avea șase 
ani, în curtea din spate, pentru a-l 
supraveghea la joacă. Am pășit amândoi 
prin zăpada neatinsă, care-mi venea mie 
până la genunchi și lui aproape până la 
talie. A pășit în spatele meu până am 


ajuns la un copac mic. Apoi, s-a 
îndepărtat pentru a-și face de lucru pe 
derdelușuri, s-a urcat în copac și a 
înaintat încet de-a lungul unei crengi care 
era probabil la doi metri deasupra 
pământului. 

A vorbit singur și încet o vreme. M-am 
străduit să ascult. În cele din urmă, mi- 
am dat seama că își făcea curaj să sară 
de pe cracă în zăpadă. În acele momente 
simţea teamă, îndrăzneală și, în cele din 
urmă, bucurie, în timp ce se arunca în 
spuma albă. Dacă adăugăm intensitatea 
emoțională la noutatea peisajului, 
aproape de nerecunoscut, iată cum 
creierul lui a trasat în amintire urme la fel 
de adânci precum cele săpate de 
cizmele mele prin zăpadă. 


Creierul meu - blocat să analizeze 
aspecte mundane, cum ar fi 
probabilitatea ca ședința mea telefonică 
de la ora 12:30 să mai aibă loc, în ciuda 
faptului că școlile și multe birouri erau 
închise - arăta mai degrabă ca o alee 
bine deszăpezită și plină de urme de 
pași. Nu m-aș fi gândit niciodată să sar 
de pe o cracă, chiar dacă aș fi făcut 
abstracţie de tipica mea teamă faţă de o 
eventuală rănire, pe care o au aproape 
toți adulții. 


De ce este ziua de astăzi diferită? 


Amintirile care rezistă și la vârsta adultă 
au tendinţa de a avea această noutate 
sau intensitate. Sunt cele importante. 
Îmi amintesc exhaustiv primele întâlniri 
romantice cu soțul meu - literalmente, 
îmi amintesc și datele din calendar. Îmi 
amintesc  nașterile copiilor mei, în 
special a celui de-al patrulea, a cărui 
sosire bruscă a provocat o călătorie 
frenetică la spital. Durerea încetinește 
timpul și îmi amintesc fiecare semafor 
chinuitor dintre casă şi parcarea 
spitalului. Într-adevăr, mintea mea se 
îndreaptă către acea noapte de fiecare 
dată când opresc la semafor acum. 


Astfel de experiențe sunt, prin natura lor, 
memorabile. La fel sunt și vacanţele, cu 
noutatea lor. Așa cum explică Davachi în 
discursul ei, dacă te gândești la fiecare 
eveniment unic care ţi se întâmplă ca la 
o unitate de memorie, „într-un mediu cu 
multă varietate și schimbare, vei forma 
mai multe unităţi de memorie decât într- 
un mediu nemarcat de schimbare. 
Aceste unități - mai exact numărul 
acestor unități — determină estimările 
noastre temporale de mai târziu. Cu cât 
avem mai multe unităţi, cu atât avem 
mai multe de reținut și timpul perceput 


se extinde.“ Trăind normal, s-ar putea să 
îți amintești doar câteva evenimente 
interesante de pe parcursul ultimelor 
două săptămâni. Călătorește într-un loc 
exotic și s-ar putea să ai experiența 
acestor şase evenimente noi şi 
interesante înainte de micul dejun. 
Creierul nostru nu are nici cea mai vagă 
idee despre ce va fi de folos în viitor, așa 
că își notează totul. Asta poate face ca o 
zi să fie percepută ca o săptămână 
întreagă. Un fenomen asemănător se 
poate întâmpla într-o zi în care apar 
câteva situaţii emoţionale intense. 


Eu, una, știu că am trăit asta. Săptămâna 
în care am ascultat-o pe Lila Davachi 
vorbind despre timp și memorie a 
prezentat atât noutate, cât și intensitate. 
Așadar, este marcată - cu tot cu dată - 
în mintea mea. Am petrecut un weekend 
prelungit înainte (21-24 octombrie 
2016) la Disney World și Universal 
Studios din Orlando, Florida. Am rămas 
până târziu în parcuri, după ce mulţimea 
a plecat, și ne-am aventurat pe traseul 
Harry Potter și în Călătoria interzisă, 
printre dementori și dragoni. Apoi, am 
prins viteză pe Epcots Test Track în 
noaptea caldă a Floridei. Parcurile de 
distracţii și mașinăriile din ele sunt 


proiectate pentru a fi inedite și intense. 
Acesta este scopul lor, și pe noi sigur nu 
ne-au dezamăgit. 


Am ajuns acasă luni, pe 24, și am zburat 
marţi, pe 25, la San Francisco, unde în 
prima dimineață a acelei zile de 26, 
devreme, am alergat de-a lungul falezei 
Embarcadero, admirând golful superb și 
ascultând ciripitul păsărilor. Am pus la 
cale o simulare a discursului meu pentru 
TED Talks și am făcut cunoștință cu 
ceilalţi vorbitori. Apoi, am exersat de mai 
multe ori în camera mea de hotel. În 
dimineața următoare, joi, pe 27, mi-am 
aranjat părul și l-am lăsat pe stilistul care 
se ocupa de machiaj să-mi aplice o 
pereche de gene false. Îmi amintesc că 
stăteam pe scenă, în spatele cortinei, și 
repetam posturile de putere pentru 
câștigarea încrederii pe care Amy Cuddy 
le recomandă în discursul ei de la TED 
Talks. M-am urcat pe scena de la TED. 
Cu luminile îndreptate către mine, am 
vorbit 12 minute. Publicul râdea când 
trebuia să râdă și dădea din cap când 
trebuia să aprobe și, chiar dacă acele 12 
minute sunt tot atâtea câte am nevoie 
dimineaţa pentru a le face copiilor clătite 
cu fulgi de ciocolată, știu că este mult 
mai firesc să mă gândesc la această 


experienţă atunci când îmi amintesc 
anul 2016 decât la oricare dintre 
dimineţile în care am făcut clătite pentru 
micul dejun. 


Am avut norocul de a vorbi în prima 
parte a conferinţei, astfel încât m-am 
putut relaxa și bucura de celelalte 
discursuri ca spectator. Chiar și așa, 
timpul nu a zburat. Am ascultat zeci de 
alţi vorbitori care au creat experienţe 
memorabile în cele 12 până la 18 minute 
ale lor. Multe discuţii au fost intense, cu 
subiecte precum agresiunea sexuală sau 
uciderea familiei unuia dintre vorbitori. În 
timp ce stăteam în barul hotelului, vineri 
după-amiaza, așteptând să mă duc la 
aeroport pentru zborul de noapte și să 
pornesc spre casă, nu-mi venea să cred 
că am ajuns în Orlando cu doar 168 de 
ore înainte. Tocmai trăisem una dintre 
cele mai lungi săptămâni din viața mea. 


Nu toate săptămânile sunt așa. Nu vreau 
ca toate săptămânile să fie așa. Abia am 
apucat să mă văd cu cel mai mic 
(excursia la Orlando a fost doar pentru 
copiii mari) și am scris foarte puţin. 
Lăsând la o parte aspectul practic al 
câștigării existenţei, eu sunt cu adevărat 
fericită atunci când stau și îmi cântăresc 
cuvintele, chiar dacă niciunul dintre 


momentele în care sunt ţintuită pe scaun 
făcând asta nu iese în evidenţă. 


Nu este nimic rău în a avea o rutină. 
Rutina le oferă oamenilor plăcere și 
confort, iar cele bune pe termen lung fac 
posibil succesul. În parte, contrastul 
dintre viața obișnuită și experienţa 
intensă a călătoriilor face vacanţele să 
fie memorabile. În absenţa oricărei 
normalităţi, noutatea permanentă ar 
deveni obositoare. 


Nu susţin absenţa rutinei sau găsirea a o 
mie de moduri diferite de a te deplasa în 
timpul acelor o mie de dimineţi care 
sunt, de altfel, identice. Fac o pledoarie - 
pentru găsirea unui echilibru între normal 
și inedit, diferit de cel pe care oamenii îl 
creează în mod natural. Cred că până și 
zilele obișnuite pot fi speciale — pot fi 
făcute memorabile — cu ajutorul unui 
mindset îndreptat spre aventură. Cred că 
alegerea conștientă de a crea astfel de 
amintiri determină o creștere a timpului 
prin experienţă. 

În tradiția evreiască, înainte de masa de 
Paște, cea mai tânără persoană de la 
masă întreabă: „De ce este noaptea asta 
diferită de toate celelalte?“ În acest 
cadru, răspunsul este că în noaptea 
Paștelui se sărbătorește un eveniment 


definitoriu pentru istoria familiei, dar 
aceasta este o întrebare minunată și într- 
un context laic. O poţi adresa la orice oră 
din zi și din noapte. De ce este ziua de azi 
diferită de toate celelalte? De ce ar trebui 
creierul să ţină cont de existenţa acestei 
zile când are grijă de muzeul amintirilor 
mele? 


Aș îndrăzni să spun că în nouă din cele 
zece zile, și poate chiar într-o proporţie 
mai mare, mulţi dintre noi nu au un 
răspuns pentru această întrebare. Ziua 
nu este memorabilă, deci poate fi uitată. 
Când proporţia de zile uitate devine prea 
mare, este tragic. Nu toate zilele pot fi 
Paștele (sau orice ocazie pe care o 
sărbătorim), dar asta nu înseamnă că nu 
există nimic care să deosebească o zi de 
cealaltă. Poate că mai apare câte o zi 
demnă de adus aminte din când în când, 
încât să merite să fie ferecată în cufărul 
cu comori. 


Dorie Clark, guru al definirii brandului 
personal și autoarea cărţilor Stand Out și 
Entrepreneurial You, și-a petrecut o mare 
parte din ultimii ani construindu-și 
afacerea cu mult entuziasm, dar, la 
sfârșitul anului 2015, „am avut un 
moment șocant de revelaţie“, spune ea. 
„Oamenii mă întrebau ce îmi place să fac 


în afară de muncă și nu găseam niciun 
răspuns pentru ei. Munca era tot ce 
făceam și mi-am dat seama că era 
jalnic.“ Jalnic pe de o parte în mod 
filozofic - pentru că mai sunt și alte 
lucruri importante în viaţă —, dar, pe de 
altă parte, mi se părea nesăbuit din 
punct de vedere financiar. „Locuiesc în 
New York. Dacă tot ce făceam era să 
lucrez, puteam face asta de oriunde. Aș 
fi putut munci dintr-o baracă în mijlocul 
deșertului“, spune ea. „De ce să plătesc - 
pentru a locui într-unul dintre cele mai 
scumpe orașe ale lumii dacă nu mă 
bucur de acest avantaj?“ 


În 2016, a venit cu ideea de a avea cel 
puţin o aventură de neuitat în New York 
în fiecare săptămână. „În felul acesta, m- 
aș simţi la sfârșitul anului de parcă m- 
am bucurat de avantajele locului în care 
trăiesc." 


Și-a abordat obiectivul cu entuziasm. 
„Sunt motivată de planificarea lucrurilor, 
așa că am început să scriu totul. Ori de 
câte ori făceam ceva, îmi notam pe 
telefon.“ În scurt timp, printre obiective 
se numărau un tur al părților hasidice din 
Brooklyn și o vizită la clădirea Armory. A 
vizitat Muzeul Lower East Side 
Tenement și piaţa Gansevoort. A fost la 


spectacolul de comedie al lui Upright 
Citizens Brigade și a vizionat o 
înregistrare a Samanthei Bee. Într-o 
seară, a reușit să-l vadă chiar și pe Jerry 
Seinfeld, într-un club de comedie în care 
ea se oprise întâmplător pentru a se 
distra și unde acesta a ţinut un spectacol 
(neanunţat!). S-a dus la spectacole pe 
Broadway și a mâncat la Sardi. A mers 
cu bicicleta pe pista care mărginește 
autostrada West Side. A fost la Russian 
Tea Room, la Rainbow Room și la 
Festivalul de film Tribeca, și a mâncat în 
cele mai bune pizzerii ale orașului. A 
vizitat un centru comercial din Queens, la 
capătul liniei 7, în Flushing, în care uriașa 
zonă cu restaurante cuprinde peste 30 
de standuri care vând mâncare asiatică 
autentică. Proiectul ei a ajuns să 
genereze astfel propria dinamică. Până 
în ianuarie 2017, ea a notat în jurnal mai 
mult de 52 de experienţe specific 
newyorkeze. 


Stabilirea acestui scop a încurajat-o să 
adopte o atitudine mai bună. În primul 
rând, a devenit mai atentă la felul în care 
își petrecea timpul liber. Chiar dacă 
aventurile din New York se pot întâmpla 
pur și simplu, obiectivul ei săptămânal a 
însemnat și că „fac un efort să le caut“. 


S-a abonat la revista Time Out New York - 
pentru că, spune ea, „aveam nevoie de 
informaţii pentru a face alegeri cu cap“. 
În trecut, obișnuia să citească despre 
lucruri interesante și „să salvez articolul 
cu gândul că ar fi frumos să fac așa ceva 
cândva“. Pentru o persoană ocupată, 
„cândva“ este sinonim cu „niciodată“. 
Datorită listei sale, „cândva“ a devenit o 
zi aleasă în calendar. Stabilirea acestui 
scop a ajutat-o, de asemenea, să aleagă 
între activități cum ar fi un film sau o 
expoziție la muzeu. Dacă nu folosea 
criteriul de a fi specific New Yorkului, „nu 
aș fi avut niciun mod coerent în care să 
aleg între aceste două opţiuni. Dar 
puteam vedea un film oriunde și oricând. 
Nu pot să mă duc la o expoziţie 
temporară a unui muzeu din New York 
[oriunde și oricând], așa că era clar ce 
trebuia să aleg.“ 


Faptul că și-a făcut curaj să se 
aventureze în afara apartamentului și în 
cartiere noi a însemnat și că „acum, New 
York este un peisaj mai bogat în amintiri 
și asocieri decât era înainte“. Chiar și 
mersul pe jos de la metrou îi amintește 
anumite povești. Am făcut asta. Îţi 
amintești când am făcut asta? O seară de 
sâmbătă în care îl vezi pe Jerry Seinfeld 


răspunde cu siguranţă la întrebarea de 
ce este ziua de azi diferită de celelalte. 
Într-un oraș ca New York, unele dintre 
aceste experienţe sunt scumpe, iar eu 
presupun că acesta este motivul cel mai 
frecvent pentru care am alege Netflix în 
defavoarea Muzeului Brooklyn, dar multe 
sunt gratuite. Dintre anii pe care i-am 
petrecut în New York, îmi amintesc 
foarte bine o dimineaţă în care am 
călătorit până în centrul orașului pentru a 
vizita vechea piață de pește Fulton, cu 
munţii ei de gheaţă, cu focurile în care 
vânzătorii ardeau cutiile goale, mizeria și 
sângele care rămâneau în urma tăierii 
capetelor de pește, care luceau și 
miroseau oribil în întunericul de sub 
autostradă. 


Vieţi șocant de interesante 


Chiar și viaţa de zi cu zi poate răspunde 
la întrebarea anterioară. În studiul meu 
privind folosirea timpului, persoanele 
care au fost de acord că „leri, mi-am 
petrecut timpul făcând ceva memorabil 
sau neobișnuit” au fost cu 14% mai 
predispuse decât media să fie de acord 
cu afirmaţia că, în general, au suficient 
timp pentru lucrurile pe care doresc să le 
facă. 


Am analizat agendele celor 30 de 
persoane cu cele mai mari punctaje la 
petrecerea timpului liber și am constatat 
că viaţa lor fusese șocant de interesantă 
pentru o zi obișnuită de luni din martie. O 
femeie a cumpărat bilete la film de pe 
internet la ora 18:00 și la 19:00 era în 
cinema, vizionând Frumoasa și Bestia 
împreună cu familia ei. Un bărbat își 
luase prietenul cu mașina și merseseră 
împreună la un eveniment public pentru 
antreprenori sociali. O altă persoană 
pregătise cina pentru copilul ei de 10 ani 
la ora 19:00 și apoi mersese la un spa 
local pentru un masaj la ora 20:00. Am 
mai remarcat o sesiune de salsa la ora 
21:00. O altă persoană din Los Angeles 
și vărul acesteia își petrecuseră timpul 
cu copiii lor, punându-i să probeze un 
costum de pasăre al unui alt membru al 
familiei, actor, ceea ce stârnise hohote 
de râs. Altcineva chemase la ora 20:00 
bona și plecase în grabă la un concert al 
unei formaţii celebre. Trebuie să ţinem 
cont că era vorba despre o seară de luni. 


Chiar și oamenii care nu au astfel de 
aventuri își pot petrece seara făcând 
ceva mai interesant decât uitatul la 
televizor, cum ar fi o excursie cu toată 
familia în parc, pentru a profita de ziua 


mai lungă a sfârșitului de martie sau o 
plimbare la ora 20:00, după masa de 
seară. 


Ce este memorabil? Ce creează 
intensitate emoţională? Fărâ-mele de 
timp pot deveni fărâme de bucurie. De 
exemplu: 


e Dacă îți place să frecventezi la 
prânz un anumit restaurant, poate 
că ar fi o idee bună să mergi acolo 
de două sau trei ori pe săptămână 
și să încerci un loc nou în celelalte 
zile. 


e Într-o zi obișnuită de marţi, poti 
parca în alt loc decât de obicei și 
poţi face o plimbare de dimineaţă 
printr-un cartier nou. Apoi, seara, te 
poţi opri într-un magazin care ţi-a 
atras atenţia când ai trecut prin 
dreptul lui dimineaţa, în drum spre 
muncă. 


Caută un coleg pe care până acum 
doar l-ai salutat și poartă o 
conversaţie reală cu el. 


la cuvântul într-o ședință în care de 
obicei doar participi. În una dintre 
serile în care te-ai fi uitat la 
televizor,  scrie-i o scrisoare 
redactorului-șef de la ziarul local și 
bucură-te de sentimentul de 
mândrie și de succes atunci când o 
vei vedea publicată peste două, trei 
zile. 


Într-o noapte de vară, mergi la 
piscina din cartier pentru a înota pe 
înserat. 


Pune o pătură de picnic în curtea 
din spate și mănâncă micul dejun 
afară. 


Pleacă de la serviciu mai devreme 
într-o zi de miercuri și întâlnește-te 
cu soţul/soția pentru a bea ceva 
împreună înainte de drumul 
obișnuit spre casă. 


Invită-ţi prietenii la o plimbare 
scurtă într-un parc din apropiere - 
știi tu, cel cu pini superbi, lângă 


care ai locuit în ultimii patru ani și 
pe care încă nu l-ai vizitat. 


Trei versiuni ale sinelui 


Este destul de simplu să faci o zi să fie 
diferită și, prin urmare, memorabilă. 
Această simplitate ridică întrebarea de 
ce nu o facem sau, cel puţin, de ce doar 
puţini oameni depun efortul de a-și face 
zilele memorabile, cu toate că mulţi s-ar 
bucura de amintiri. Răspunsul este 
următorul - „sinele“ este în realitate 
format din mai multe instanţe: 


e Sinele  anticipativ se întreabă, 
planifică și se îngrijorează pentru 
viitor. 


e Sinele experimentator se ocupă de 
ceea ce este aici și acum. 


e Sinele evocator este cel care se 
gândește la trecut. 


Crearea mai multor amintiri - și prin 
urmare, câștigarea timpului liber - 
presupune oferirea unei atenţii speciale 
sinelui anticipativ și celui evocator în 
defavoarea sinelui care experimentează, 


în moduri care necesită o autodisciplină 
foarte bună. 


Un mic privilegiu al acestui proiect dificil 
este că, atunci când vine vorba despre 
aventuri plăcute, sinele anticipativ și 
sinele evocator sunt adesea armonizate. 
Într-adevăr, așa cum scrie Davachi: 
„Acestea implică aceleași sisteme ale 
creierului.” Pentru a anticipa un 
eveniment sau pentru a ne aminti unul, 
creierul construiește o poveste din 
imagini familiare pentru ceva ce nu se 
întâmplă în realitate. Nu contează dacă 
evenimentele s-au întâmplat în trecut 
sau sunt doar proiecţii a ceea ce s-ar 
putea întâmpla în viitor. Davachi observă: 
„Creierul nu respectă curgerea obișnuită 
a timpului.“ 

Sinele anticipativ este cel care planifică 
și stabilește ancore pentru viitor. Când 
îmi imaginez această versiune a mea, o 
văd uitându-se la un anumit documentar 
despre Insulele Galapagos și căutând în 
planificarea vacanţelor un moment în 
care ar putea să meargă ea însăși acolo. 
Sinele anticipativ află de la un prieten 
despre o expoziţie uimitoare la muzeul 
local de artă și observă că vineri seara ar 
putea fi un moment foarte bun pentru a 
merge să o vadă. Odată ce și-a stabilit 


intenţiile, reflectează asupra planurilor, 
gândindu-se cum vor fi aceste 
experienţe viitoare. Atunci când ancorele 
sunt suficient de puternice, sinele 
anticipativ poate trage sinele care 
experimentează în viitor, când avem 
nevoie de puţin ajutor. Multe dintre 
drumurile posace către muncă pe 
parcursul lunii martie au fost încălzite de 
imaginea soarelui de iulie care lumina 
cazarea rezervată pe plajă. Într-adevăr, 
de multe ori anticiparea poate 
reprezenta cea mai mare fericire 
asociată unui eveniment. Gândul că ai o 
rezervare la restaurantul tău preferat 
sâmbătă seara îţi permite să trăieşti deja 
o parte din plăcerea pe care o ai în 
momentul în care mănânci acolo. Spre 
deosebire de momentul efectiv al 
mâncatului acolo, plăcerea anticipată se 
poate extinde timp de câteva săptămâni. 


Sinele evocator este aghiotantul 
anticipării. El (sau ea - în funcţie de 
genul tău) este cel care îţi păstrează 
identitatea. Acesta zâmbește la vederea 
fotografiei copiilor de pe birou, de când 
erau mici, și își amintește cum familia a 
petrecut sâmbăta aceea de primăvară la 
grădina botanică. Totul este plin de 
culoare și de fericire, și de imaginea 


degetelor durdulii ale bebelușului care se 
țin de gâtul acelei mame tinere. 
Memorată astfel, ziua rezistă de una 
singură în tumultul trecutului. Poate fi 
reamintită și se pot face trimiteri la ea, 
reprezentând o  bornă în curgerea 
timpului. 


Putem anticipa perioade de ani întregi. 
Ne putem aminti veșnic. Provocarea 
principală este că momentul prezent - 
ocupat de sinele experimentator - are 
un efect disproporționat asupra 
acţiunilor noastre, dată fiind natura sa 
trecătoare.  Sinele evocator iubește 
fotografia cu copiii în grădina botanică, 
dar acestuia îi este ușor să simtă asta. 
Extazul este posibil cu ușurință și în 
trecut, și în viitor, dar rareori în prezent. 
Pentru a duce copiii la grădina botanică, 
sinele experimentator a trebuit să facă 
faţă plângerilor amare ale copilului de 
patru ani care se tânguia că nu vrea să 
meargă nicăieri, scutecului copilului de 
doi ani care dădea pe dinafară chiar 
înainte de a pleca de acasă și 
bebelușului care tipa și își arunca suzeta 
pe jos în mașină. Totul este un efort 
imens. Sinele anticipativ a crezut că ar fi 
distractiv să mergem la muzeul de artă 
într-o vineri seara - când intrarea este 


gratuită și există un bar deschis și 
muzică! -, iar sinele evocator își 
amintește cu drag capodoperele și poate 
chiar și un nou prieten făcut la coadă la 
Chardonnay, dar sinele experimentator 
este obosit după ziua de muncă. Și tot el 
este cel care va trebui să înfrunte frigul, 
ploaia și traficul de vineri seara. 


Sinele experimentator nu apreciază 
această diviziune a muncii. Așa că, din 
când în când, face câte o criză. Ignoră 
sinele anticipativ și pe cel evocator și își 
justifică trădarea cu afirmaţii care sunt, 
cu siguranţă, adevărate - Sunt obosită. 
Muzeul va fi tot acolo și vinerea viitoare. 
Așa că o să mă uit pur și simplu la 
televizor. O plăcere imediată, fără efort, 
câștigă întotdeauna în defavoarea 
variantei care necesită mai multă 
strădanie. Filozoful Robert Grudin scrie 
în cartea sa, Time and the Art of Linving: 
„Cocoloșim prezentul ca pe un copil 
răsfățat.'15 Îi satisfacem capriciul de a 
trece în revistă toate postările de pe 
Facebook ale unor oameni care nu ne-au 
plăcut nici măcar în liceu. Tot timpul 
ăsta este irosit. Dispare ca și cum nu ar 
fi existat. 


Cum să ţii sub control tirania sinelui 
experimentator 


Nu există un răspuns simplu pentru 
această dilemă trecut-prezent-viitor. 
Oamenii nu sunt deloc buni la a-și 
imagina sinele viitor. Acesta este motivul 
pentru care nu investesc suficient pentru 
pensionare. Dar cred că a cunoaște 
acest aspect al naturii umane ajută. 
Când mă surprind ascultând prea mult 
sinele experimentator (Ştii, copiii sunt 
fericiți uitându-se la televizor și, dacă 
mergi cu mașina 44 de minute după ce ai 
băut cafea, va trebui să găsești neapărat 
o toaletă la sfârșitul călătoriei și...), fac o 
pauză și încerc să-mi amintesc că 
acesta este doar unul dintre actori, 
ţinând un monolog, în ceea ce ar trebui 
să fie o piesă cu trei actori în dialog. 
Apoi, îmi repet o mantra din două părţi: 


e Planifică. 
e Fă-o oricum. 


Dacă sinele meu anticipativ voia să facă 
ceva, sinele evocator va fi bucuros că a 
făcut-o. Într-adevăr, chiar și sinele meu 
experimentator poate să se bucure de 
anumite părţi. Sunt obosită acum, dar voi 


fi întotdeauna obosită și ne reîncărcăm 
bateriile cu ajutorul lucrurilor 
semnificative pe care le facem. 


Îmi reamintesc, de asemenea, că timpul 
trece fără oprire. Fie că fac ceva astăzi 
sau nu, în cele din urmă voi ajunge la 
sfârșitul următoarelor 24 de ore. Aceste 
ore pot fi umplute cu „nimicuri“ — în 
acest caz, ceva fără sens - sau pot fi 
ocupate cu ceva mai interesant. În ce 
privește acel ceva interesant, chiar dacă 
sinele anticipativ este ceva mai timid, în 
cele din urmă voi face această activitate. 
Dacă nu mă ucide - și majoritatea 
lucrurilor nu o vor face -, voi rămâne 
măcar cu o poveste interesantă. Pot 
rezista. 


Și chiar așa fac. Într-o sâmbătă de 
decembrie, nu de mult, mă tot întrebam 
câte lucruri aș putea înghesui în acea zi. 
Prognoza anunţa zăpadă și itinerarul pe 
care mi-l propusesem a inclus un mic 
dejun cu Moș Crăciun la Longwood 
Gardens, apoi o ședință de wrestling - 
pentru Sam și o călătorie cu trenul la 
New York cu tot cu Sam, pentru a ne 
întâlni cu ceilalţi copii și cu soţul meu - 
care îşi doreau să meargă la muzeul de 
istorie naturală —, și o oprire rapidă la o 
aniversare la care soţul meu voia să 


participe. 

Apoi, urma să mă duc de una singură în 
centru pentru un concert coral. Aș fi luat 
trenul înapoi către Trenton, pentru a-mi 
lua mașina, apoi aș fi condus spre casă, 
unde aș fi ajuns după miezul nopții. 


A fost o zi foarte grea. Să spunem că 
ignorăm logistica necesară pentru a ţine 
în frâu copiii în mijlocul Manhattanului 
sau faptul că mezinul nostru a început 
să arunce cu mâncare în apartamentul 
colegului soțului meu. Mersul cu mașina 
înapoi acasă a fost complet stresant, - 
pentru că se lăsase o ceaţă atât de 
groasă, încât nu mai vedeam care ieșire 
de pe autostradă mergea spre est și care 
spre vest. Numai datorită faptului că 
eram familiarizată cu zona de taxare m- 
am îndreptat în direcţia bună. Cu toate 
acestea, odată ce m-am trezit a doua zi 
dimineața şi mi-am băut cafeaua, 
lucrurile care îmi rămăseseră în minte 
din ziua precedentă erau imaginile cu 
copiii mei în poala Moșului, ghivecele cu 
crăciuniţe roșii din sera acoperită cu 
zăpadă, momentul în care arbitrul a 
ridicat brațul micului meu luptător 
victorios și o superbă pleiadă de voci 
cântând despre căldură, minune și 
naștere. 


Așa cum observă Dorie Clark: „Oricum 
facem alegeri prin modul în care ne 
petrecem timpul. Întrebarea este dacă 
vrem să alegem conştient sau 
inconștient.“ 


Distracţia conștientă necesită efort. 
Acest paradox aparent — De ce distracţia 
ar necesita muncă? - ne încurcă și ne 
încetinește. Așa că ne complăcem în 
distracţii care nu necesită efort 
(parcurgerea postărilor de pe Instagram 
despre dineuri) și neglijăm distracţia 
care necesită efort (să punem la cale noi 
înșine un dineu). Dar, „cu toate că 
minutele petrecute într-o stare de 
plictiseală sau neliniște trec încet, ele se 
strâng în ani goi și lipsiţi de amintiri“, 
scrie Grudin. 

Distracţia care necesită efort este cea 
care face ziua de astăzi diferită de toate 
celelalte și o face memorabilă. Nu ne 
mai vine să ne întrebăm unde a zburat 
timpul atunci când ne amintim cum l-am 
petrecut. 


Să ne ademenim amintirile 


A ne planifica distracţia și a face acest 
lucru oricum nu înseamnă că obținem 
tot timpul din lume. Memoria trebuie să 


fie cultivată. A avea o legătură adevărată 
cu memoria înseamnă să o tratăm ca pe 
ceva viu. Într-un fel, ea este vie. Lucrurile 
nu se întâmplă pur și simplu, și mintea 
nu le înregistrează exact așa cum s-au 
întâmplat, iar amintirile nu sunt 
accesibile ca și când cineva ar căuta un 
număr în agenda telefonului. Mintea 
alege să își amintească unele lucruri mai 
viu. Ea construieşte povestiri din 
evenimente disparate sau din impresiile 
sale despre evenimente disparate - care 
ar putea să nu fie similare cu modul în 
care alți oameni văd aceleași 
evenimente - și care devin pentru noi un 
adevăr din ce în ce mai sigur pe măsură 
ce spunem tot mai des poveștile. Dacă le 
cerem separat unui soț și unei soţii să 
descrie nunta lor, își vor aminti lucruri 
diferite, deși erau amândoi acolo. Își vor 
aminti și vor povesti ziua aceea complet 
diferit. 


Unele amintiri se vor întipări adânc în 
minte indiferent de dorința noastră. De 
aceea îmi amintesc lumina semafoarelor 
văzute în drum spre spital. 


În cele mai multe cazuri însă, putem 
influența desfășurarea procesului de 
memorare. Putem alege să ne 
documentăm aventurile în moduri care 


ne vor ajuta mai târziu să le scoatem la 
iveală. 

Oamenii din ziua de azi nu se dau înapoi 
de la a face fotografii. Însă avem nevoie 
de încurajare să le și organizăm - să 
alegem cele mai bune poze pentru 
albume la care să ne uităm atunci când 
luăm o pauză de la activităţile noastre 
zilnice, mai degrabă decât să le stocăm 
pe toate într-un fișier mare pe iPhone, 
care va fi pierdut cu totul atunci când ne 
vom uita telefonul în autobuz. Există 
multe motive pentru a ţine un jurnal; unul 
dintre ele este adunarea evenimentelor 
zilnice și înregistrarea lor în memoria 
activă. Agenda înregistrează în detaliu 
modul în care mi-am petrecut zilele. lar 
jurnalele cu amintiri promovează 
frumoasa artă a scrierii de memorii. 


Depănarea amintirilor poate fi și o 
activitate socială. La cină, roagă-i pe cei 
din jur să povestească despre ziua lor. 
Încearcă să îţi concentrezi atenţia 
asupra amintirilor ca elemente 
senzoriale; chiar și un simplu săpun de la 
hotel poate fi asociat cu o călătorie dacă 
devii conștient că îl miroși zilnic în timpul 
vacanței. 

Asta ajută amintirile pe care ţi le vei face 
în viitor. Problema este că nu am făcut 


acest lucru și cu experienţele anterioare. 
Dar, după cum scrie Grudin: „O 
experienţă pe care pur și simplu am 
uitat-o este rareori cu adevărat imposibil 
de reamintit dacă încercăm cu răbdare și 
cu hotărâre să o aducem înapoi. Numai 
atunci când uităm că am uitat se închide 
un fel de ușă între noi și trecut.” 


Cercetările susțin această noțiune 
poetică! care spune că amintirile pot 
deveni mai clare după ce am trăit 
experienţa, chiar dacă cercetarea despre 
care vorbim se referă, în general, la 
amintiri negative. 


Davachi descrie un studiu în două faze 
desfăşurat împreună cu colegii ei cu 
privire la acest aspect al memoriei. În 
prima fază, oamenilor li s-au prezentat 
imagini neutre (animale, unelte). În cea 
de-a doua fază, li s-au arătat imagini 
similare (animale, unelte) și li s-a 
administrat un electroşoc uşor la 
încheietura mâinii când apărea una 
dintre imagini (numai animale sau numai 
unelte). Deloc surprinzător, subiecții au 
păstrat amintiri mai clare despre 
imaginile însoțite de  electroșoc 
prezentate în faza a doua, oricare ar fi 
fost natura lor. Oamenii care au primit un 
electroșoc când au văzut unelte și-au 


amintit mai bine uneltele decât 
animalele, și invers. Destul de curios a 
fost însă faptul că, în final, aceștia și-au 
amintit mai bine detaliile acestor imagini 
pe care le văzuseră în prima fază - 
înainte de a primi  electroșocul. 
Electroșocul pare că a determinat 
creierul să înveţe că o anumită categorie 
de imagini este importantă, așa că 
acesta a căutat în trecut exemple 
similare și le-a acordat o mai mare 
atenţie celor aflate deja în memorie. 


Cei mai mulţi dintre noi nu doresc să își 
aplice electroșocuri, chiar și ușoare, - 
pentru a-și accentua amintirile, dar 
cercetarea prezentată sugerează că 
putem face lucruri în prezent pentru a ne 
aprofunda experienţele din trecut. Îmi 
place mult imaginea  ademenirii 
memoriei. Poate fi vorba despre o 
expunere la anumite cântece, priveliști 
sau mirosuri. Madlena parfumată a lui 
Proust a declanșat mult mai mult decât 
ar părea posibil pentru o simplă prăjitură. 
„În mod similar, atunci când ne străduim 
să reconstruim o perioadă din adâncurile 
trecutului nostru, este util să căutăm 
niște detalii senzoriale de care ne 
amintim aproape visceral și care, simţite 
din nou, pot aduce odată cu ele întregul 


context emoţional din trecut“, scrie 
Grudin. 


Recomandarea mea este să ne rezervăm 
timp pentru 

„a trăi în trecut“, o frază care are o 
conotaţie negativă nemeritată. Într-o 
călătorie lungă cu mașina, ascultă acele 
albume din perioada pe care îţi dorești 
să o rememorezi. Cântecele pot învia 
entuziasmul și dorința adolescenţei. Eşti 
brusc înapoi în momentul în care aveai 
17 ani, stând emoţionat în mașină, întors 
către persoana de lângă tine, la fel de 
tânără și emoţionată. Vă apropiaţi pentru 
un sărut pe care ţi-l mai amintești și 
acum, 25 de ani mai târziu. 


Astăzi, eu îmi dezgrop amintirile exact ca 
un arheolog. Câte chitanţe din diferite 
călătorii şi alte mici elemente 
declanșatoare similare sunt ascunse 
prin casă? Mă opresc să mă uit la o 
haină albă din dulapul meu. Acum este 
ponosită, dar nu mă pot îndura să o 
arunc, pentru că ating mânecile ei 
pufoase și, pentru un moment, am 24 de 
ani și o port într-o excursie de un 
weekend la Londra, cu bărbatul care 
peste patru luni mă va cere în căsătorie. 
Eram îndrăgostită și copleșită de faptul 
că cineva mă poate duce brusc la Londra 


pentru un weekend. Purtam haina aceea 
și, la prima vedere, toată această 
amintire este numai fericire, deși, nu am 
nicio îndoială că am coborât din avion 
extrem de obosită, pentru că era prima 
oară când zburam până în Europa. Cel 
obosit era sinele experimentator și, pe 
măsură ce mă gândesc mai mult la asta, 
îmi amintesc și alte cazne pe care le-a 
îndurat. 


Expresul de Heathrow era defect, așa că 
am luat un taxi către centrul orașului 
(printr-un trafic nebun). Cei de la hotel 
ne-au permis cu multă generozitate să 
ne cazăm mai devreme, dar am aflat mai 
târziu că făceau asta cu preţul unei nopți 
suplimentare de cazare. lubitul meu, 
care era mai în vârstă și mai umblat, a 
remarcat faptul că în ţările în curs de 
dezvoltare, șoferii de taxi ne-ar fi păcălit 
cu doi dolari. În schimb, numai un hotel 
luxos din Londra putea să ne servească 
o factură nejustificată pentru încă 200 de 
lire sterline. Și totuși, în memorie, haina 
mea albă îmi evocă o plimbare 
romantică prin Hyde Park, toamna, și 
felul în care ne uitam vrăjiţi unul în ochii 
celuilalt pe deasupra halbelor de bere 
într-un pub. 


Ce obţii dacă îmbini întoarcerea 
acasă 
și durerea? 


Simpla curăţare a unui birou sau a unui 
dulap poate aduce la suprafață multe 
relicve. Sau, uneori, putem face lucruri 
mai de amploare pentru a călători în 
anumite clipe ale vieţii noastre. 


În mai 2017, am sărbătorit 20 de ani de 
la absolvirea 

Indiana Academy for Science, 
Mathematics and Humanities, un liceu 
de stat cu internat și gimnaziu, și am 
fost invitată să ţin discursul de 
inaugurare a anului școlar. Greutatea 
anilor care trecuseră se simţea din plin; 
știam că absolvenţii aflaţi acum în public 
nici nu se născuseră pe vremea când eu 
îmi obţineam diploma. Dar, în ciuda 
faptului că înţelegeam raţional acest 
lucru, atunci când am zburat la 
Indianapolis într-o vineri, am condus pe l- 
69 printre lanurile de porumb către 
Muncie, Indiana, am parcat pe străzile 
acelea cunoscute și am deschis ușa 
mașinii, era ca și cum n-aș fi plecat 
niciodată. 

Am inhalat mirosul familiar - copacii, 
White River. Mi-am 


adus aminte cum am ajuns acolo, la 
vârsta de 16 ani, în 1995. Eram dornică 
să fiu pe propriile picioare. Voiam să 
învăţ tot ce puteam. Am simţit atunci că, 
dacă m-aș descurca pe acea scenă, ar fi 
posibil să mi se ofere mai multe 
oportunităţi, care să mă scoată dintre 
acele lanuri de porumb spre care zburam 
înapoi acum, în 2017. 


Peisajul, Universitatea Ball State în 
fundal, și „satul“ de magazine din 
apropiere au deblocat rapid harta încă 
arhivată în mintea mea. Fiecare clădire a 
scos la iveală o anumită amintire. 
Vechiul magazin de cafea era încă acolo. 
Avea o conducere nouă și un nume 
diferit, dar arăta aproape la fel. 
Magazinul de cărţi la mâna a doua, 
White Rabbit, era încă deschis. 
Proprietarul avea un aspect prietenos și 
tot nu purta pantofi, iar acum, 20 de ani 
mai târziu, inspiram suficientă încredere, 
încât să am voie să-mi păstrez poșeta în 
timp ce exploram stivele de cărţi. Eram 
destul de sigură că cea mai mare parte 
din inventar era pe acele rafturi și ultima 
oară când fusesem acolo. Am mers în 
spatele fostului meu cămin și am găsit 
fereastra de la dormitorul meu din 
vremea liceului. Mi-am amintit că mă 


uitam pe acea fereastră în fiecare 
dimineaţă către sala de mese, către 
sălile de clasă, parcare și zona cu 
tomberoane. 


Am încercat să-mi amintesc cum era să 
fiu fata aceea de 16 ani. Am încercat să- 
mi amintesc ce credea ea, ce se întreba 
despre viitor. Ar fi fericită cu viaţa mea 
de acum? Aș vrea să-mi imaginez asta, 
deși bănuiesc că nutrea speranţa ca 
romanele ei de aventuri să fie 
omniprezente ca ale lui Nicholas Sparks 
la White Rabbit. În orice caz, pe căldura 
de mai târziu a acelei zile, mi-am permis 
să zăbovesc asupra câtorva amintiri care 
m-au făcut să zâmbesc. Apoi, am simțit 
împunsăturile unor momente mai dificile. 
Nu fusese niciodată ușor pentru mine 
aici. Rădăcinile grecești ale „nostalgiei“ 
îmbină cuvintele revenire acasă și durere. 
O astfel de durere dulce-amară este o 
emoție complicată, dar una 
ademenitoare. De aceea dăm radioul mai 
tare la melodii care pot evoca o astfel de 
intensitate melancolică. 


În timp ce mă plimbam prin campus, am 
cântărit în minte acest gând: trăitul în 
trecut necesită un cadru de gândire plin 
de iertare. Dramele emoţionale de 
domeniul trecutului m-au afectat cândva 


în timp ce vânam printre stivele cu cărţi 
de la White Rabbit, în timp ce priveam la 
eterna zonă de tomberoane. Cândva, 
acele drame îmi consumau timpul. Ar 
trebui să fiu înţelegătoare cu acea 
persoană care se ocupa de ele cu atâta 
ardoare. Ea face parte din mine. Tot ce 
reprezint eu în prezent este datorat 
învățăturilor sale din trecut. Pe măsură 
ce ajung să o cunosc, orele trecute ale 
vieţii mele se măresc, nu mai sunt 
momente mici văzute în depărtare, 
pentru că le analizez. 


În acea zi de sâmbătă, am purtat pe 
scenă pălăria și rochia mea din 1997 în 
faţa chipurilor strălucitoare din public. 
Erau așa cum am fost și eu cândva. 
Atunci aveam mai mult timp decât 
amintiri. În curând, voi avea mai multe 
amintiri decât timp - poate că deja este 
așa. Le-am spus să-și facă viața 
memorabilă. Să facem ceva memorabil 
în fiecare zi, pentru că aceasta este 
singura modalitate de a nu lăsa timpul 
să se scurgă printre degete. Atunci când 
trăim deplin fiecare oră, știm cum ne-am 
petrecut-o. Și apoi, privind înapoi, pe 
măsură ce le onorăm memoria, aflăm 
cine suntem cu adevărat. 


Note: 


13 Discursul TED al lui Davachi este disponibil la 
youtube.com/watch?v=zUqs3y9ucaU.  Citatele 
provin atât din discurs, cât și din interviul cu 
Davachi. 

14 Toate citatele din William James sunt din The 
Principles of Psycho- 
logy, vol. 1, Dover Publications, Inc., New York, 
1950 [publicată inițial de Henry Holt and 
Company, 1890]. 

15 Toate citatele din Robert Grudin sunt din Time 
and the Art of Living, Harper&Row, New York, 
1981. 

15 4 Joseph E. Dunsmoor et al., „Emotional 
Learning Selectively and Retroactively 
Strengthens Memories for Related Events“, în 
Nature, vol. 520, 16 aprilie 2015, pp. 345-348, 
nature.com/nature/journal/v520/n7547/abs/nature 
foxtrotcallback=true. 


CAPITOLUL 3 
NU ÎȚI OCUPA TOT TIMPUL 


O oră - de ce nu exista niciun 
mod de a măsura lungimea unei 
ore goale? Se întindea la infinit ca 
șoseaua dintr-un coşmar; se 
deschidea în fața ei precum 
pantele alunecoase ale unui abis. 
Pradă neliniștii, începu să se 
întrebe ce ar putea face ca să 
umple golul. 
EDITH WHARTON, 
Twilight Sleep 


Nu-mi amintesc cum de m-am trezit 
citind Noul manager la minut” de Ken 
Blanchard și regretatul Spencer 
Johnson. Cineva probabil îmi trimisese 
prin poștă un exemplar și, poate dintr-o 
pornire de a face ordine, într-un moment 
de amânare a lucrurilor urgente, am 
găsit-o în mormanul meu de cărți. 


Mulţi oameni rețin din acest bestseller 
nemuritor faptul că managerii ar trebui 


să observe angajaţii atunci când fac 
ceva bun. Laudă-i și, în mod magic, vei 
obține mai multe activităţi din partea lor 
ca aceea care a determinat lauda. 


Dar ce mi-a sărit în ochi a fost felul în 
care autorii au descris programul acestui 
manager coordonator. Un tânăr care vrea 
să învețe secretele conducerii află că 
există un manager care a ajuns deja la 
înțelepciune. „Curios, a sunat-o pe 
asistenta acestui manager special pen- 
tru a vedea dacă poate obţine o întâlnire. 
A fost surprins când asistenta i-a făcut 
imediat legătura cu managerul,“ 
Tânărul întreabă când poate să-l viziteze, 
presupunând că managerul are un 
program încărcat de toate activitățile 
importante pe care le are de făcut. 
Surpriza a fost că nu l-a găsit ocupat. 
„Managerul a spus: «Oricând săptămâna 
asta, mai puţin miercuri dimineaţă. 
Alegeţi dumneavoastră ziua și ora.»“ 
Acest lucru, desigur, îl incită pe cititor să 
aștepte să afle de ce e managerul atât 
de liber. 


Sau poate cea mai bună întrebare este 
„Cum?“. A spune că această lejeritate nu 
seamănă deloc cu programul tipic al 
unui lucrător obișnuit este o subestimare 
grosolană. Cu cât analizez mai mult 


agendele oamenilor, cu atât sunt mai 
frapată de cât de strâns legate sunt 
ideile de „muncă“ și de „întâlnire 
programată“. Între șase și opt ore de 
întâlniri sau ședințe pe zi nu sunt ieșite 
din comun, în special pentru persoanele 
din conducere care au roluri în mai multe 
proiecte. Se ajunge la situaţia în care 
munca individuală trebuie făcută în 
timpul liber, noaptea sau în weekend. 
Timp liber pentru gândire? Nu atât timp 
cât ai un program 

de lucru. 

Cu toate acestea, nu toată lumea are un 
program încărcat. Am văzut asta când 
am stabilit un interviu cu Jeff Heath. 


Fiind un bun cunoscător al cărților de 
organizare a timpului, mi-a prezentat 
Time and the Art of Living a lui Robert 
Grudin. Heath a început să se gândească 
la diferite strategii de planificare a 
programului zilnic încă de când era în 
clasa a șasea. În prezent, lucrează la 
Matrix Applied Technologies, o filială a 
Matrix Service Company, care produce și 
vinde echipamente dedicate 
rezervoarelor de stocare pentru petrol și 
produse petrochimice. Aceasta are 
sediul în Tulsa, Oklahoma, dar Heath 
este responsabil și pentru o fabrică 


aflată în imediata vecinătate a capitalei 
Coreei de Sud și de un birou regional 
aflat în Sydney. Acest portofoliu îl ţine pe 
drum cam o treime din timp, făcându-l 
să coordoneze oamenii de-a lungul mai 
multor fusuri orare diferite. 


Mi-a răspuns la un chestionar din studiile 
mele cu privire la felul în care ne 
consumăm timpul și, după ce am 
schimbat mai multe e-mailuri, l-am 
întrebat dacă stabilim și un apel 
telefonic. Am presupus că o să îmi 
dedice o fereastră de 15 minute de la ora 
15:45, peste câteva săptămâni. Dar, 
aflându-ne spre sfârșitul săptămânii, mi- 
a spus: „Calendarul meu este destul de 
liber în acest moment, așa că mai bine 
spune-mi când ar fi potrivit pentru tine.“ 


Era la fel ca managerul cu experienţă din 
poveste, care putea oricând, mai puţin 
miercurea. Când ne-am auzit la telefon, a 
trebuit să-l întreb: „Cum este posibil, 
acolo, în lumea corporatistă americană, 
să ai câte un moment liber?“ 


„E mai degrabă un mod de a gândi“, mi-a 
spus el. „Am tot timpul din lume? Nu, 
cred că am la fel de mult timp ca toți 
ceilalți. Cred că e vorba mai mult despre 
cum anume alegi să abordezi timpul.“ 


Pe măsură ce vorbeam, am aflat că felul 
în care Heath își organiza timpul a fost 
cheia cu ajutorul căreia a scăpat din 
capcana lui „mereu ocupat“, care este 
atât de frustrantă pentru mulţi oameni 
care doresc să aibă un răgaz pentru 
reflecţie, dar observă că programul lor 
zilnic este supraîncărcat. 


În primul rând, el crede că timpul este 
realmente valoros. O mulțime de oameni 
declară că ei cred acest lucru, dar nu în 
același fel; Heath nu ia niciodată un zbor 
de 14 ore către Asia fără un plan 
detaliat pentru a petrece cele 14 ore. Își 
planifică perioadele în care trebuie să 
doarmă, cât să lucreze, ce anume să 
realizeze în acel timp și când să se 
relaxeze, astfel încât să își poată 
menţine un nivel optim de energie. Am 
fost cu avionul de suficient de multe ori - 
pentru a vedea oameni care, în alte 
contexte, spun că ar face orice pentru 
trei ore în care să nu aibă parte de 
întreruperi — ca să nu mai vorbim despre 
14 ore. Aceștia se uită în avion la 
emisiuni TV sau plătesc pentru acces la 
internet, apoi accesează 
NYDailyNews.com și citesc despre o 
femeie din Brooklyn care și-a ucis mama 
în urma unei dispute despre animalul lor 


de companie, o pisică. Chiar și cei 
„productivi“ îşi petrec aceste ore 
răspunzând la mesaje pe e-mail pe 
măsură ce le primesc, în loc să abordeze 
unele dintre obiectivele care necesită 
muncă concentrată și pe care ar putea 
să le rezolve în aceste condiţii speciale, 
cu puţine întreruperi. 


Heath rezolvă lucrurile dificile în acest 
interval. Apoi, pentru că a folosit timpul 
din avion, scapă de presiunea muncii din 
orele în care nu se află în avion. Poate să 
își organizeze treburile care necesită mai 
mult timp, dar mai puţină atenţie, în zilele 
lucrătoare petrecute în Australia și Asia, 
pe care le lungește intenţionat. Scopul 
este să poată lucra mai puţin atunci 
când își petrece timpul cu familia în 
Tulsa. Așa cum a calculat în discuţia cu 
mine, dacă lucrează 70 de ore pe 
săptămână atunci când este pe drum, o 
treime din timp, și 35, maximum 40 de 
ore pe săptămână când este acasă, el 
obține o medie respectabilă de 50 de ore 
pe săptămână. 

Dar, fundamental, iată care este secretul 
său: „Îmi place să văd spaţiile goale din 
calendarul meu“, spune el. În ciuda 
faptului că se plâng că sunt ocupați, cei 
mai mulţi oameni nu suportă să vadă că 


au timp liber. Preferăm, de multe ori, să 
avem lucruri trecute în program ca 
dovadă că facem ceva. Sau, așa cum 
spune Heath: „Oamenilor le convine să 
aibă ședințe doar pentru că le place să 
se simtă ocupați, folositori și productivi.“ 
Orice activitate care este trecută în 
calendar la un anumit moment și care 
implică alţi oameni va fi considerată 
automat mai importantă decât timpul 
liber, indiferent dacă merită sau nu să fie 
așa. 


Este bine să știm acest lucru, mai ales 
atunci când încercăm să ne mobilizăm - 
pentru a merge la sală — este suficient 
să programăm o întâlnire cu instructorul 
la ora 7:00! —, dar acest aspect al naturii 
umane are multe consecinţe previzibile. 
Imaginează-ţi un cuplu care încearcă să 
stabilească cine va rămâne acasă pentru 
a întâmpina un instalator care trebuie să 
facă o reparaţie de urgenţă la o ţeavă 
spartă. Persoana care are trei ședințe 
programate pentru dimineaţa respectivă 
poate susţine că are mai multă nevoie să 
ajungă la birou, chiar dacă cealaltă și-ar 
fi petrecut orele dimineţii rezolvând cele 
mai importante dileme ale afacerii sale. 
Cineva care are adesea șase ore de 
ședințe pe zi consideră o zi cu două 


ședințe „ușoară“, deși orele fără ședințe 
ar putea fi folosite făcând lucruri mai 
importante decât ce se rezolvă prin 
întâlniri. 

Dacă există prejudecata că trebuie să 
pari ocupat - crezând că un program 
aglomerat este o dovadă a importanţei 
tale pentru întreaga lume -, atunci va 
exista întotdeauna ispita să îţi umpli 
timpul. De asemenea, există tentaţia de 
a trece activităţi în program pentru că ar 
putea fi interesante, sau de a spune da 
unor lucruri doar pentru că ești disponibil 
și pentru că cineva te întreabă. Oamenii 
cer să fie trecuţi în toate e-mailurile și se 
stresează atunci când nu sunt invitaţi la 
ședințe. Ei nu doresc cu adevărat să aibă 
timp liber în calendare, de aceea, atunci 
când apar astfel de perioade, pun 
imediat mâna pe telefon și se plâng de 
inboxul lor. 


Edith Wharton, această fină 
observatoare a umanităţii, a satirizat 
frica de timp liber în romanul său din 
1927, Twilight Sleep. Eroina ei plină de 
viaţă, Pauline Manford, aleargă neîncetat 
între o mulțime de evenimente 
programate,  înghesuind noi scopuri 
spirituale în cele 15 minute dintre 
întâlnirile cu angajaţii și comitetele 


filantropice. O oră liberă a făcut-o pe 
Manford „să se simtă ca și cum lumea ar 
fi depășit-o în grabă și n-ar fi observat-o“, 
scrie Wharton. O asemenea teamă că 
lumea poate (va) merge mai departe fără 
să observe contribuţia unei singure 
persoane „a declanșat în ea un fel de 
ameţeală”. 


Heath nu susține acest mod de gândire. 
„Dacă agenda mea este liberă, asta nu 
înseamnă că nu am multe de făcut“, 
spune el. 


Înseamnă însă înţelegerea faptului că o 
cultură de management prin întâlniri 
formale are un cost de oportunitate. 
Când toată lumea este în ședințe toată 
ziua, oamenii așteaptă să ia decizii la ora 
stabilită în calendar. Asta ar putea 
însemna peste mult timp de acum 
încolo, pentru că toţi ceilalți și-au 
programat deja alte întâlniri formale. 
Heath preferă să împuternicească mai 
degrabă oamenii inteligenți care 
lucrează cu el, astfel încât aceștia să ia 
propriile decizii bazate pe obiective clare 
(ceea ce, de altfel, sugerează și Noul 
manager la minut) și să fie disponibil 
dacă cineva trebuie să verifice ceva cu 
el. Deoarece Heath nu se află în întâlniri 
toată ziua, oamenii care lucrează cu el 


știu că pot să-l sune sau să treacă pe la 
el oricând. Nu are nicio problemă cu 
astfel de discuţii și vizite, deoarece și-a 
alocat timp în perioadele petrecute în 
avioane pentru a munci câteva ore 
concentrat și fără întrerupere. 


Pentru că nu se află în ședințe toată ziua, 
el are și spaţiul mintal necesar pentru a 
se ocupa de problemele pe care le 
semnalează angajaţii. Chiar dacă aceștia 
propun lucruri serioase, totul se 
încadrează în timp - capcana ședinţelor 
este că, prin natura lor, consumă adesea 
mai mult timp decât ar necesita 
rezolvarea problemelor propriu-zise. 
Sunt întotdeauna programate pentru 30 
sau 60 de minute, indiferent cât de mult 
timp este necesar pentru acele îndatoriri. 
În plus, ele implică și costuri de tranziţie; 
dacă cineva are o ședință la ora 10:00, 
probabil că va înceta să mai muncească 
concentrat pe la 9:45. De asemenea, 
după întâlniri, oamenii au propriile 
ritualuri de tranziţie: o verificare a e- 
mailurilor, apoi o privire la aplicaţiile 
preferate, înainte de a putea intra în 
starea necesară muncii concentrate. 
Asta înseamnă că o întâlnire de o oră 
poate consuma cu ușurință un spațiu 
psihologic de 90 de minute. Dacă există 


o altă ședință peste o oră, vor fi 
disponibile mai puţin de 30 de minute 
între ele. 


Această situaţie creează apoi propriul 
cerc vicios. Oamenii presupun că nu 
muncești deloc în afara ședinţelor, așa 
că planifică ședințe ca să stabilească 
termene de finalizare a sarcinilor. 
Apelează la asta pentru a transmite 
informaţii, deoarece se presupune că nu 
apuci să îţi citești mesajele, pentru că ai 
multe ședințe și o mare parte dintre ele 
vizează tot planificarea întâlnirilor. 


Ca să întrerupi acest cerc vicios, trebuie 
să te opui în mod conștient aglomerării 
programului. „Aglomeraţia este ca apa“, 
spune Heath. „Va găsi spaţiile libere și 
se va infiltra dacă o lași. Trebuie să fii cu 
adevărat atent să spui «Nu astăzi». El le 
spune oamenilor deschis că nu este 
nevoie să facă o ședință pentru asta. 
Refuză invitaţiile atunci când crede că 
problema poate fi rezolvată de altcineva. 
Și susţine că este în regulă să suni 
oamenii fără un apel programat și să 
rezolvi ceva în cinci minute pe hol, în loc 
să planifici o ședință de 30 de minute 
peste două zile. 


Poate părea riscant, dar el a găsit un 
avantaj surprinzător în faptul că nu are 


copleșitor de multe lucruri de făcut. 
Această libertate pare să îi invite pe 
oamenii care îl cunosc să îi ofere noi 
proiecte. Într-adevăr, motivul pentru care 
compania-mamă i-a dat în grijă mai 
multe linii de afaceri de pe glob după ce 
le-au achiziţionat este acela că el părea 


să aibă timpul necesar pentru a le prelua. 


Oricine poate umple un program. 
Oamenii care reușesc să finalizeze multe 
lucruri aleg să nu își umple timpul atât la 
serviciu, cât și acasă. Heath spune: 
„Sunt la fel de importante și lucrurile la 
care spui nu ca acelea la care spui da.“ 


Să nu faci nimic poate fi mai bine 
decât să faci ceva la întâmplare 


Acest capitol ne arată cum putem să 
eliberăm spaţiu în calendar. Am aflat în 
capitolul precedent că aventurile ne fac 
viaţa memorabilă, iar amintirile dau 
senzaţia de timp în plus. Numai că 
deseori credem că nu avem timp să 
mergem să dansăm salsa în fiecare luni 
seara, pentru că viaţa este deja plină de 
alte activităţi: multe mesaje necitite sau 
cereri din partea colegilor (sau a 
membrilor familiei). 


Sau, cel puţin, pare să fie plină de alte 
lucruri. In realitate, viitorul este încă 
nescris. 


Când deschid o nouă foaie de calcul în 
dimineaţa zilei de luni, această 
reprezentare vizuală a săptămânii abia 
începute este compusă din 336 de celule 
goale de 30 de minute. Până la urmă, 
jurnalul va fi umplut. Până la urmă, voi 
ajunge la sfârşitul următoarelor 168 de 
ore, dar, chiar dacă crezi că toate faptele 
viitoare ale fiecăruia sunt deja 
înregistrate undeva, din perspectiva 
umană, viitorul este cel mai bine înțeles 
ca probabilitate. 


Există şanse - variind de la aproape 
imposibil la aproape sigur - ca diverse 
evenimente să se întâmple. Aceste 
probabilități se bazează pe forte 
universale sau globale, pe alegeri făcute 
în trecut, pe obligaţii asumate, și pe 
planuri, dorinţe și nevoi biologice. 


Toate acestea umplu timpul, dar uneori 
așteptările ajung să fie atât de 
înrădăcinate în ipotezele noastre despre 
viitor, încât devenim marionete în voia 
acestora, care joacă act după act după 
cum le mișcă niște păpușari nevăzuți. 
Nu punem la îndoială aceste ipoteze, 
deoarece sunt atât de familiare, încât le 


simţim ca pe un adevăr. Uităm că 
spectacolul următoarelor 168 de ore 
este rareori inevitabil — adică rareori are 
șanse de 100% să fie imposibil de 
schimbat. Nu pot controla ce mesaje 
primesc. Dar pot controla dacă îmi 
petrec întreaga zi de miercuri încercând 
să ating niște standarde imposibile de a 
răspunde la timp, sau dacă pot 
recunoaște că timpul petrecut cu 
răspunsul la mesaje nu va face decât să 
umple tot spaţiul disponibil și apoi pot 
alege să iau un prânz prelungit și să văd 
o expoziție a muzeului de artă. Multe 
lucruri pot fi respinse sau poate că sunt 
autoimpuse de la început. La un atelier, 
am fost martora povestirii unei angajate 
despre cum, în timp ce lucra la o 
anumită companie cu program non-stop, 
își ţinea tot timpul telefonul cu ea și a 
avut surpriza ca managerul să îi spună la 
un moment dat că, deși îi poate trimite 
un e-mail la ora 21:00, asta nu înseamnă 
neapărat că are nevoie și de un răspuns 
chiar atunci. 

Oamenii care își organizează bine timpul 
sunt atenţi să nu își umple orele cu 
lucruri care nu par cea mai bună utilizare 
a acestor momente. Nimic poate fi o 
alegere mai bună decât ceva la 


întâmplare. Ei știu că timpul liber oferă 
spațiu pentru lucruri noi într-un mod în 
care un calendar aglomerat nu o poate 
face niciodată. Aceste momente în care 
nu faci nimic, alese pentru că timpul este 
preţios, au de asemenea rezultatul 
paradoxal de a face timpul să treacă mai 
încet. 


Poate cea mai bună metaforă pentru 
acest mod de gândire este evoluţia 
acestei obsesii moderne a 
minimalismului. În ultimele două decenii, 
emisiunile TV și revistele au ridicat în 
slăvi bucuria de a alege cu atenţie 
bunurile personale. Apoi, în 2014, 
experta japoneză în organizarea casei, 
Marie Kondo, a apărut brusc în scenă cu 
o variație fundamentală a acestei 
filozofii. Nu te limita doar la a arunca 
lucrurile care nu îţi plac, scrie ea în Magia 
ordinii. Păstrează numai ce „iţi aduce 
bucurie“.# 


Mărturisesc că am sentimente 
contradictorii față de acest fetiş al 
curățeniei, după cum o demonstrează 
stivele de cărţi din biroul meu. Cu toate 
acestea, când vine vorba despre 
programe, cred că este grozav să îţi 
organizezi timpul de la zero. Lasă la o 
parte investiţiile  irecuperabile („Am 


petrecut trei săptămâni pentru acest 
proiect, nu-l putem abandona acum!”). 
Uită economisirea fărâmelor de timp ici 
și colo, de curăţatul dușului în timp ce te 
afli în el, de umezitul pastelor înainte de 
a le fierbe sau de alte asemenea sfaturi 
demne de secţiunea cu glume a 
revistelor. Cum ar fi să ai în program 
doar lucruri care îţi 

aduc bucurie? 


Din punct de vedere practic, nu este 
fezabil. Chiar și oamenii care lucrează - 
pentru ei înșiși sau care au suficienţi 
bani tot găsesc în program echivalentul 
metaforic al prosoapelor de hârtie și al 
altor lucruri care nu le aduc bucurie în 
viaţă. Nu-mi place să merg la dentist, dar 
atât timp cât am dinţi în gură, nu am cum 
să scap de această activitate. 


Totuși, este un ideal. Cu puţin curaj în 
structurarea programului şi alegeri 
inteligente de-a lungul timpului, ne 
putem asigura timp liber pentru a gândi, 
a crea și a trăi. Acestea sunt modalități 
mai bune de a consuma timpul decât 
cele în care îl umplem cu lucruri care nu 
ne aduc nici plăcere, și nici nu sunt 
importante. 


Golul de o oră 


În respectiva zi de luni din martie 
analizată în studiul meu despre 
investirea timpului personal, toată lumea 
a avut 24 de ore pe care să le umple. 
Poate că nu este deloc surprinzător că 
cei care au avut punctajele cele mai 
mari, printre primii 20%, la percepția 
timpului, au petrecut mai puţine ore 
muncind decât cei dintre ultimii 20%. 
Totuși, diferența nu a fost atât de 
izbitoare pe cât ne-am putea imagina. Pe 
tot eșantionul, o persoană a lucrat în jur 
de 8,3 ore. Cei care au simţit că nu au 
timp au lucrat în medie 8,6 ore; cei care 
au spus că au avut timp berechet au 
lucrat în medie 7,6 ore. 


Cei mai mulţi dintre acești oameni au o 
zi de lucru tipică, de șapte până la nouă 
ore. Este posibil ca decalajul de o oră 
dintre partea superioară și cea inferioară 
să poată modifica percepţia despre timp 
a unei persoane. Dar pentru că 8,6 ore nu 
reprezintă deloc o zi de lucru extrem de 
lungă și, de fapt, nici nu este prea 
departe de media de 8,3 ore, nu sunt 
sigură că explicaţia evidentă - că 
oamenii care lucrează mai multe ore 
simt că au mai puţin timp - este cea 
corectă. 


În schimb, după ce m-am uitat prin 
jurnale și am analizat oameni foarte 
productivi, cred că ecuaţia merge, de 
fapt, într-o direcţie diferită. 

În timpul unei zile obișnuite de lucru, 
angajaţii au parte de multe opţiuni în ce 
privește modul în care își petrec timpul. 
După cum am văzut în capitolul 1, 
oamenii cu punctaje mai mari la timpul 
disponibil sigur se gândesc în avans la 
ce să facă în zilele respective. O astfel 
de strategie sporește eficienţa; dacă ne 
planificăm partea cea mai dificilă a 
muncii pentru perioada din zi în care 
avem mai multă energie, asta înseamnă 
că o sarcină poate dura o oră în loc de 
două. Această simplă modificare elimină 
pe loc o oră de muncă din program. 


Planificarea pauzelor cu cap de-a lungul 
zilei ar putea avea același efect. Dacă 
faci o plimbare de 30 de minute la prânz, 
vei privi lucrurile mai limpede și te vei 
putea concentra mai bine în restul după- 
amiezii. Ca urmare, nu vei mai fi obligat 
să rămâi până târziu pentru a finaliza 
ceva ce trebuia rezolvat până la sfârșitul 
zilei și de care nu ai apucat să te ocupi - 
pentru că, din cauza oboselii, creierul tău 
citește același mesaj de șase ori la rând. 


Ce am înţeles eu din analiza felului în 
care ne petrecem timpul a fost faptul că 
oamenii cu punctaje mari au lucrat mai 
puţine ore, pentru că au ales să nu umple 
tot spațiul disponibil. Ar fi putut să se 
aglomereze, dar au ales să nu o facă. 


Am văzut un alt exemplu al acestui 
fenomen atunci când revista Inc. mi-a 
cerut, pentru ediția lor din aprilie 2017, 
să analizez orarele a opt fondatori de 
companii de mare succes. Acești 
oameni au ţinut evidenţa timpului lor pe 
29 noiembrie 2016, într-o zi de marți. 


Poveștile tipice despre viaţa 
antreprenorială pun mare preţ pe a fi 
dispus să  desfășori activitatea 
profesională „la orice oră“. Cu toate 
acestea, în cea mai mare parte, 
antreprenorii pe care i-am urmărit au 
lucrat un număr decent de ore. Alexis 
Ohanian, cofondator al Reddit, a 
înregistrat 4,5 ore de întâlniri și 4 de 
muncă, însumând astfel un total de 8,5 
ore. Eric Ryan, cofondator al Method și 
acum director executiv al companiei de 
suplimente alimentare Olly, a lucrat 8 
ore. Cal Henderson, directorul tehnic de 
la Slack, a lucrat aproximativ 7 ore. 


Pentru a face o comparaţie, pe 29 
noiembrie 2016, jurnalul meu arată că 


am lucrat 9 ore. În niciun caz solicitările 
asupra timpului meu de lucru nu sunt 
mai mari comparativ cu ale acestor 
oameni. 


Timpul este o alegere; adesea, orele 
petrecute la lucru nu au nimic de-a face 
cu cât de multe putem realiza efectiv. 


Ca urmare, acești antreprenori de succes 
au ales să nu își umple tot timpul 
disponibil. Acest lucru a fost evident în 
programul lui Henderson. Așa cum îi stă 
bine unei persoane care proiectează 
aplicaţii pentru creșterea productivității, 
el s-a gândit în mod clar la cum să își 
organizeze timpul. În ziua respectivă, a 
mers pe jos la serviciu ascultând cărţi 
audio la viteză dublă sau triplă, un obicei 
despre care mi-a mărturisit că l-a ajutat 
să parcurgă 70 de cărţi în 2016. Știu că 
genul acesta de truc pentru creșterea 
productivităţii îi entuziasmează de obicei 
pe oameni, dar strategiile cele mai 
importante au ieșit la iveală în restul zilei 
sale de lucru. Despre ședințe spune că: 
„Este ușor să le lași să îți ocupe tot 
timpul.“ Așa că insistă de fiecare dată 
asupra existenţei agendei de discuţie. 
Sistemul de  videoconferință este 
configurat să afișeze la fiecare întâlnire o 
numărătoare inversă de zece minute, 


astfel încât acestea să se încheie în timp 
util. Și apoi, m-a impresionat următoarea 
declaraţie: „La ora 14:30 iau o pauză. Îmi 
place să am câteva ferestre de-a lungul 
zilei - mi se pare că este mult mai puţin 
stresant să am câteva pauze de 
jumătate de oră decât să fiu în ședințe 
constant.” Dar chiar și luându-și aceste 
pauze, datorită faptului că a avut grijă să 
termine devreme lucrurile importante, a 
putut să părăsească biroul la ora 17:00 
și să petreacă seara împreună cu soția și 
fiul său de doi ani. 

Disciplina felului în care ne consumăm 
timpul duce la mai mult timp liber. 
Henderson a fost suficient de disciplinat 
să nu își ocupe tot timpul, iar rezultatul 
este că reușește să administreze eficient 
o companie în plină creștere și are, 
totodată, suficient timp pentru a asculta 
cărți audio, a face sport și a se bucura 
de familia sa. 


Eu cred că, în realitate, problema nu este 
că oamenii trebuie să lucreze multe ore 
și apoi simt că nu au timp. Unii oameni 
vor să se asigure că au timp pentru toate 
lucrurile pe care doresc să le facă și 
astfel, așa cum este de așteptat, își 
structurează perioadele de muncă astfel 
încât să facă lucrurile în mod eficient. 


Dacă ne întoarcem la sondajul despre 
calitatea timpului, trebuie să ne amintim 
că mulţi dintre cei cu cele mai mari 
punctaje au avut aventuri pregătite 
pentru seară. Când stabilești o vizită cu 
un prieten la ora 20:00, vei trece prin 
mesaje cu mai mare atenţie în timpul 
zilei comparativ cu situaţia în care știi că 
poţi să mai petreci ore întregi citind 
mesajele și mai târziu. Așa cum a spus 
unul dintre cei intervievaţi la sondaj: 
„Dacă sunt ocupat cu făcutul lucrurilor 
care îmi plac, sunt prea implicat ca să 
mai spun «da» atunci când oamenii îmi 
cer să fac chestii neplăcute.“ Impunerea 
de limite în modul de alocare a orelor 
personale de lucru contribuie 
considerabil la obţinerea timpului liber. 
Acest lucru poate fi mai ușor pentru unii, 
dar, dacă găsești resursele necesare - 
pentru a citi această carte, cred că te vei 
descurca foarte bine. E viaţa ta. Fii 
curajos. 


Totuși, pentru început, să aerisești 
agenda zilnică te poate ajuta să adopţi 
mai ușor acest mod de gândire. Ordinea 
și curăţenia necesită tactici inteligente. 
Observându-i pe cei cu punctaje mari la 
folosirea timpului disponibil și vorbind 
apoi cu ei în interviuri, am constatat că 


aceste tactici de eliberare a timpului se 
încadrează în trei mari categorii: 
declararea independentei, crearea de 
secțiuni de timp și depășirea fricii de 
plictiseală, care se află în spatele atâtor 
ore irosite. 


Jubileul timpului 


Dacă ai impresia că devii tot mai ocupat, 
simpla înțelegere a următorului adevăr 
despre orice tip de activitate îţi poate 
transforma viața: puține lucruri sunt 
menite să continue la nesfârșit. Cu toate 
acestea, ne gândim mai mult la cum ar 
trebui să începem proiectele decât la 
cum ar trebui să le încheiem. Rezultatul 
este că cele mai multe se adună ca într-o 
stivă. Chiar dacă, luate în parte, toate 
angajamentele individuale par chibzuite, 
atunci când sunt într-un număr prea 
mare, împiedică realizarea obiectivelor 
importante. 


Soluţia? Fă un armistițiu cu timpul sau 
poate chiar un „jubileu“, așa cum este 
înțeles în tradiţia evreiască, în care, o 
dată la 50 de ani, se anulează toate 
datoriile. Ca urmare, la începutul anului 
sau la o altă dată de bun augur, poți 
declara independenţă față de tot ce nu 
ţine de supraviețuirea ta și a familiei sau 


de cea a animalelor de companie pe care 
le ai în grijă. Întrucât procesul 
desprinderii de anumite obligații 
durează, poţi declara o perioadă de 
armistițiu viitoare. Toate eforturile se vor 
concentra spre același punct stabilit 
peste trei până la șase luni față de 
momentul actual. În acel moment, va 
trebui să  evaluezi toate solicitările 
asupra timpului tău, punând accentul pe 
a hotări ce păstrezi mai degrabă decât 
ce elimini. În onoarea lui Marie Kondo, 
am putea spune că „magia ordinii“ va 
pune stăpânire pe calendarul tău. 


Dacă ai început să ţii un jurnal al timpului 
după ce ai citit capitolul 1, privește-l din 
această perspectivă. Ce îţi ocupă în 
prezent timpul? Pentru fiecare activitate, 
pune-ţi următoarea întrebare: care este 
obiectivul meu aici? Aceasta pare o 
întrebare profundă, al cărei răspuns 
poate sta scris pe o piatră funerară, dar 
poate fi și o întrebare simplă. Gătitul 
cinei în serile din timpul săptămânii: care 
este obiectivul meu aici? Rezolvarea 
corespondenţei electronice de la 22:30 
până la 23:00, în ciuda oboselii foarte 
mari: care este obiectivul meu aici? 
Şedinţa de marţi dimineaţa pe care ai 
propus-o în vremuri apuse și la care 


toată lumea continuă să participe, 
marcând trecerea a încă 168 de ore, doar 
prin simplul fapt că există: de ce facem 
asta? 


Nu trebuie să existe un obiectiv profund. 
Plantăm bulbi de lalele în luna octombrie 
pentru că ne bucurăm să vedem florile în 
luna aprilie. Acesta este un motiv foarte 
bun. În multe cazuri, este la fel de bun și 
motivul: pentru că întotdeauna am făcut 
asta. Tradițiile au importanţa lor și aduc 
confort, dar un obiectiv face din confort 
și importanţă un scop în sine. Dacă nu 
există niciun motiv care să te satis- 

facă, atunci activitatea poate intra la 
categoria „de eliminat“, chiar dacă auzi 
în gând o voce șoptindu-i că „toată 
lumea“ face asta. 

Felul în care ne consumăm timpul este o 
alegere, și trebuie să înţelegem faptul că, 
la un moment dat, ne vom confrunta cu 
repercusiunile alegerilor noastre. 
Oamenii care renunţă la ceas știu că 
există puţine lucruri pe care cineva chiar 
trebuie să le facă. Unii dintre ei au avut 
grijă, în diferite moduri, să își creeze o 
siguranţă psihologică. Crearea unei 
plase de siguranţă în ce privește situația 
financiară este una dintre tacticile foarte 
folositoare. Atunci când lucrezi pentru că 


așa alegi tu și nu pentru că ești nevoit să 
faci asta pentru a supravieţui, apare o 
mare senzație de libertate. Și, la rândul 
ei, libertatea creează un spaţiu mintal 
care duce la o activitate profesională de 
mai mare calitate. 


Chiar și în absenţa unor investiții mari, 
puţin realism duce la următoarea 
concluzie: noi suntem mai puţin 
importanţi decât credem. Pământul va 
continua să se rotească pe axa sa, 
indiferent de modul în care mulţi dintre 
noi își petrec timpul. 


Și, un alt gând: toate lucrurile se termină 
la un moment dat. În cele din urmă, va 
veni o dimineaţă de marţi fără această 
întâlnire planificată și, probabil înainte de 
aceea, va exista o zi de marţi în care nu o 
să deschizi tu întâlnirea. Întrebarea este: 
câte zile de marţi trebuie să treacă până 
la acea dimineaţă? 


Cu ajutorul acestei gândiri orientate 
către viitor, putem elibera incredibil de 
mult timp, cu condiţia să fim atenţi la 
toate viitoarele utilizări ale cuvântului 
„da“. Unul dintre motivele pentru care ne 
suprasolicităm pe noi, cei din viitor, este 
că ne gândim la aceste instanţe viitoare 
ca la oameni diferiţi. Din acest motiv, 
avem senzaţia că atribuim o lucrare 


viitoare unei persoane cu totul noi și - 
pentru care respectiva sarcină nu va fi un 
deranj sau, cel puţin, va fi o corvoadă 
mai mică decât pentru sinele 
experimentator din prezent, cel răsfăţat 
să spună „nu“ acum. Sigur, eu, cel din 
octombrie, pot face asta. Eu, cel din 
octombrie, nu voi fi așa de ocupat! Eu, 
cel din octombrie, voi putea cu siguranță 
să mă ocup de asta. Dar, exceptând 
intervenţia unui jubileu, octombrie odată 
venit, va fi la fel ca prezentul, cu un nivel 
similar de muncă în calendar. Numai că, 
în plus, vei avea și acest angajament 
despre care nu erai prea sigur, adăugat la 
grămada de lucruri pe care le ai de făcut. 


Când e necesar să hotărâm dacă dorim 
să facem ceva în viitor, ar fi mai de folos 
să ne întrebăm: aș fi dispus să fac asta 
mâine? 

Bineînţeles că nu, protestezi; mâine ești 
ocupat. Ai programul plin! Este de la sine 
înțeles că nu ai putea face mâine nimic 
în plus, dar ai fi tentat? Ai încerca să 
reorganizezi lucrurile pentru a face loc 
și pentru această nouă oportunitate? 


Dacă da, vei fi la fel de entuziasmat în 
luna octombrie. Dacă nu, atunci poate că 
răspunsul este nu. 


Poţi să câștigi spaţiu în calendar și 
printr-un triaj mai atent. În după-amiezile 
de vineri, când planifici săptămâna 
următoare, observă tot ce a adăugat 
restul lumii în agenda ta sau ce ai 
adăugat singur, la un moment dat, 
crezând că ar fi o idee bună. Vezi ce poți 
elimina. Răspunsul s-ar putea să fie mai 
mult decât ai crede la prima vedere. 
Dacă acum ești de părere că o anumită 
obligație nu merită o oră din timpul pe 
care îl ai pe această planetă sau, dacă 
ești nemulțumit că ocupă o fărâmă de 
timp care altfel ar fi fost liberă, atunci, 
poate că ar trebui să anulezi respectiva 
obligaţie, știind că este mai bine să faci 
asta din timp, astfel încât toată lumea să 
își poată reface planurile. 


Ai putea reduce ca durată lucrurile pe 
care nu le poţi elimina. Privind 
calendarul, observi că te întâlnești cu 
aceleași persoane marţi și joi pentru 
două subiecte diferite, dar dacă ești 
disciplinat la prima întâlnire, ai putea 
trece prin ambele discuţii. Este destul de 
simplu, dar când oamenii sunt prea 
ocupați, nici măcar nu mai apucă să se 
uite în calendar și să se gândească la 
activitățile următoare. Trecem, pur și 
simplu, de la o întâlnire la alta, ca 


studenţii care schimbă sala de curs, 
imaginându-și că vor face față tuturor 
cererilor pe măsură ce apar. Dar apoi, 
vine ziua de joi și ajungi faţă în față cu 
aceiași oameni de marţi și îţi faci 
mustrări de conștiință pentru acest timp 
irosit — căci este o zi frumoasă de 
primăvară și ai fi putut pleca de la muncă 
mai devreme pentru a merge la alergat, 
în loc să stai închis într-o sală de 
conferințe anostă. 


Chiar dacă anumite lucruri nu pot fi 
eliminate și nici scurtate, poţi reduce 
măcar costurile mintale pe care le 
presupun, printr-o programare creativă. 
Este dificil să foloseşti inteligent 
intervale scurte strecurate printre 
evenimente. În loc să îţi planifici 
întâlnirile la orele 9:00, 11:00 și 13:00, ar 
fi mai bine să grupezi toate aceste 
întâlniri și apeluri telefonice într-o 
singură fereastră, de la 13:00 la 16:00 
(cu ceva spaţiu între ele pentru a nu 
întârzia la niciuna), iar astfel să ai 
intervalul de la 8:00 la 13:00 liber, pentru 
a-l folosi așa cum dorești. La sfârșit de 
săptămână, ai putea face același lucru, 
comprimând treburile sau cumpărăturile 
pentru sâmbătă dimineaţa, astfel încât 


restul sfârșitului de săptămână să fie 
liber. 


Schimbă-ţi povestea 


Pe măsură ce îţi declari independenţa 
prin planificare, pune totul sub semnul 
întrebării. Oamenii își spun multe povești 
și cred multe mituri despre ce este 
necesar în viaţă. Asta numesc eu vorbe 
în vânt: 


e Dacă voi renunţa la acest job, nu 
voi reuși niciodată să obţin din altă 
parte banii respectivi. 


e Dacă nu par ocupat atunci când 
șefa mea intră în birou, îmi voi 
pierde slujba; ar fi bine să fiu la 
birou înainte ca ea să ajungă aici 
dimineața. 


e Nimeni nu-și ia pauză de prânz aici, 
așa că nici eu nu pot. 


e Toată lumea știe că nu poţi porni o 
afacere de succes dacă nu 
muncești 70 de ore pe săptămână. 


Multe dintre aceste povești se destramă 
la o examinare mai atentă. Dacă nu ești 
legat fizic, cu lanţuri, de birou, probabil 
că poţi ieși pentru puţin aer curat. Poţi 
merge la culcare dacă ești obosit, chiar 
dacă în casă este dezastru. Nu trebuie 
să îţi speli copiii în fiecare seară. Poţi 
lăsa în grija altcuiva sau abandona 
foarte multe lucruri. Anumite sarcini care 
îți mănâncă timpul pot fi scoase din 
program, cum ar fi așezarea ordonată a 
hainelor altor persoane în sertare sau 
crearea unui buletin informativ al 
departamentului. Observă apoi ce se 
întâmplă. Ar putea fi o experienţă 
prețioasă de învăţare pentru toţi cei 
implicaţi! 

Prin asta vreau să spun o experienţă 
prețioasă de învățare pentru tine, 
deoarece, cu totul surprinzător, cea mai 
comună reacție pe care o vor avea 
ceilalți la faptul că ai eliminat una dintre 
sarcini este să nu aibă nicio reacție. 


Toată lumea trăiește în propria bulă. 
Mulţi dintre noi sunt convinși că oamenii 
observă mult mai mult decât o fac de 
fapt. În realitate, șefa este prea ocupată 
cu propriile sarcini ca să stea să numere 
câţi angajaţi sunt la birou când intră ea 
pe ușă. E preocupată să-l mulțumească 


pe șeful ei, nu să observe dacă un 
angajat de încredere are nevoie de 30 de 
minute pentru prânz sau de 45. Mulţi 
dintre clienţi nu numără orele dintre 
trimiterea unui mesaj și momentul în 
care răspundem. Mai mult chiar, am 
răspuns la mesaje după perioade pe 
care eu le consideram deranjant de lungi 
și am primit înapoi mesaje în care era 
inclusă fraza: „Vă mulţumesc pentru 
răspunsul prompt!“ Chiar și membrii 
familiei pot trece cu vederea majoritatea 
lucrurilor pe care le facem pentru ei. Un 
tată mi-a povestit recent cum, 
pregătindu-se să spele rufele conform 
programului său obişnuit, a observat că 
fiul său de 11 ani contribuise neobişnuit 
de puţin la grămada de haine. Așa că s-a 
dus să verifice dacă nu a ascuns pe 
undeva șosete și lenjerie murdare. Nu 
erau ascunse, pentru că, după cum 
părinţii băieților  preadolescenţi pot 
confirma, copilul nu își mai schimbase 
aceste articole de zile în șir. În mod clar, 
a beneficia de servicii de spălătorie 
prompte nu se afla pe lista lui de 
priorități. 

Acestea fiind spuse, atunci când încetezi 
să mai faci anumite lucruri, s-ar putea să 
ai parte și de o reacţie de opoziţie. 


Declararea independenţei la locul de 
muncă și la domiciliu nu este ceva ușor, 
altfel toată lumea ar face-o. Pentru a 
face curăţenie generală într-un calendar, 
este nevoie de muncă asiduă. Dacă 
cineva protestează faţă de jubileul tău 
temporal, tratează protestul ca pe o 
negociere. Cere-i persoanei afectate să 
facă o contraofertă. Dacă este una bună, 
nu ezita să o accepţi, dar dacă observi 
cum decurg zilele și îți dai seama că ai fi 
dispus să plătești bani buni pentru a 
scăpa de anumite sarcini, este un semn 
că acestea trebuie să dispară, indiferent 
dacă eliminarea lor necesită o avere sau 
nu. 


Sunt întotdeauna impresionată când 
oamenii fac aceste eforturi doar pentru 
că hotărăsc că timpul lor este preţios. 
Totuși, realist vorbind, de obicei, 
motivele pentru care această problemă 
devine prioritară sunt legate de 
schimbări semnificative apărute în viața 
de zi cu zi. 


Damon Brown, autor, speaker și 
antreprenor, a devenit tată pentru prima 
dată în 2013. Soția lui avea o slujbă 
obișnuită în asigurări de sănătate și, - 
pentru că doreau ca unul dintre ei să 
stea mai mereu acasă cu copilul, Brown 


a ales să își asume el acest rol. Teoretic, 
acest lucru ar fi însemnat reducerea 
ambițiilor sale profesionale - știu ca 
părinte care are propria afacere că este 
greu să lucrezi fără o persoană care să 
aibă grijă de copii —, dar, practic, spre 
norocul lui, universul i-a oferit lui Brown 
multe oportunităţi profesionale chiar în 
acel moment. Voia să profite de ele. Așa 
că s-a pus pe treabă în intervalele de 
somn ale bebelușului. A lucrat când 
soţia sa putea sta acasă. Şi, în timpul 
celor 15 ore pe care a ales să le lucreze 
în fiecare săptămână, a devenit nemilos 
în a hotărî ce merită cu adevărat făcut. 
Și-a notat pe un cartonaș, pe zile, 
obiectivele care nu erau legate de 
îngrijirea bebelușului. Scopurile care nu 
încăpeau pe cartonaș nu erau urmărite, 
așa că a trebuit să revizuiască lista până 
când a inclus doar cele mai importante 
lucruri. 


A continuat să facă asta. „Dintr-odată, 
după câteva luni, mi-am dat seama că 
efectiv am devenit mai productiv!“, 
spune el. „Lucrurile pe care am ales să 
nu le fac nu erau cruciale.“ El nu mai 
avea spațiu pentru ele, așa că a trebuit 
să le elimine. Faptul că a reușit să își 
facă liste foarte scurte de obiective a 


arătat foarte clar că: „Lucrurile pe care 
trebuie să le fac nu sunt de fapt multe și 
copleșitoare. Dacă devine copleșitor, știu 
că fac prea multe“ Trei lucruri 
importante pe zi reprezintă 15 lucruri 
importante pe săptămână. De-a lungul 
unui an, sunt 750 de lucruri importante. 


Într-adevăr, Brown a făcut multe. A ţinut 
o conferinţă TED. A pornit două afaceri și 
a supravegheat achiziţia unei a treia — o 
aplicaţie numită Cuddir, care a făcut 
mare vâlvă în media ceva timp. 
Experienţa l-a învăţat următorul lucru: 
„Este mai puţin relevant cât timp avem 
de fapt, dar mult mai important cum îl 
percepem.“ 


Nu recomand să îţi reduci săptămâna de 
lucru la 15 ore sau la cele patru pe care 
unii le consideră posibile. Dar, chiar și - 
pentru săptămâni de lucru de 40 sau 50 
de ore, planificarea a doar 15 ore de 
obligaţii ar putea avea unele avantaje. 
Așa cum s-a întâmplat în cazul lui Jeff 
Heath, ai putea să descoperi că 
organizaţia în care lucrezi îţi oferă noi 
oportunităţi, tocmai pentru că nu pare că 
ai un program supraîncărcat. 


Nu sunt sigură care este mecanismul 
exact conform căruia funcţionează acest 
lucru. Poate că, atunci când ne simţim 


relaxaţi în ce privește programul de lucru, 
oamenii văd că suntem calmi, de parcă 
am deţine controlul, și doresc să lucreze 
cu noi. Sau, poate că atunci când nu ne 
grăbim spre următorul lucru de făcut, 
avem timp să purtăm conversații mai 
lungi. Aceste conversații aduc noi 
proiecte, care altfel nu s-ar fi 
materializat. 


În orice caz, dacă lăsăm impresia că nu 
ne mai ocupăm și de altceva, probabil că 
nici nu ni se va oferi altceva. Dar poverile 
programului actual ne pot împiedica să 
căutăm proiecte mai importante. În 
acest caz, faptul că suntem atât de 
ocupați nu este productiv deloc. 


Referirea la ceva drept „muncă“ nu ne 
face să folosim mai nobil timpul în 
comparaţie cu orice altceva. Dacă 
muncim fără să progresăm spre viaţa pe 
care o căutăm, tot pierdem timpul. Nu ne 
va înapoia nimeni aceste ore și nici nu 
avem atât de multe în total. Shakespeare 
a scris, în Richard al II-lea: „leri vremea 
mi-o pierdeam, iar astăzi vremea/ E- 
aceea ce mă pierde.'22 


Opere complete ---- italice, nu și virgula 
Punerea sub semnul întrebării a ideii că 


xt 


orice lucru etichetat drept „muncă“ este 


automat important este modalitatea cea 
mai rapidă de a obţine timp liber. 


Câștiguri de timp 


Brown vorbește despre ultimii patru ani, 
în care a folosit sistemul de organizare 
cu cartonașe - „de departe, cei mai 
productivi din viaţa mea“. Cu toate 
acestea, există anumite condiţii care au 
facilitat această experienţă. Un motiv - 
pentru care a putut să lucreze 15 ore pe 
săptămână după nașterea fiului său este 
și acela că, înainte, lucrase 50 de ore pe 
săptămână. El își petrecuse acele ore 
dezvoltându-și atât calităţile, cât și 
rețeaua profesională. „Timp de mai bine 
de un sfert de secol, făcusem zi de zi 
munca fundamentală în acest domeniu, 
așa că știam deja exact cât de mult 
material și ce resurse îmi erau necesare, 
așa cum un meșter cu experienţă 
cunoaște cantitatea corectă de lemn și 
de cuie de care are nevoie pentru a face 
o masă“, spune el. Aceste cunoștințe se 
acumulează puțin câte puţin. Creierul ne 
ajută să dezvoltăm mușchi ai memoriei, 
astfel încât multe acţiuni care ar fi 
necesitat atenție deliberată să se 
întâmple automat. Experiența „ușurează 
organizarea timpului și a energiei“. 


Descoperirea lui Brown este următoarea: 
anumite lucruri pe care le facem în 
prezent fac posibilă obţinerea de timp 
liber în viitor. Aceste investiţii de timp 
sunt rambursate în mod repetat, la fel 
cum un portofoliu de acțiuni plătește 
anual un dividend. Oamenii care par să 
aibă o mulţime de timp și-au structurat 
de cele mai multe ori vieţile pentru a 
obține câştiguri în timp; precum 
dividendele financiare fac o persoană 
bogată, tot așa câștigurile de timp ne fac 
să simţim că această resursă este 
nelimitată. 


Aceste câștiguri de timp iau multe 
forme. Una ne poate schimba viaţa: 
angajarea și formarea unui asistent bun. 
Dintr-odată, te întorci acasă din vacanţă 
nu la o căsuţă poștală supraaglomerată, 
ci la un singur e-mail, de la asistentul tău, 
care rezumă tot ce s-a întâmplat, adică 
nu prea multe lucruri de rezolvat, pentru 
că s-a ocupat el de tot în lipsa ta. 


A deveni cunoscut ca expert într-un 
anumit domeniu poate crea, de 
asemenea, câștiguri de timp uriașe; 
cercetarea și scrierea unei lucrări 
necesită timp, dar dacă deja ai potențiali 
clienți care să o descarce și apoi să te 
sune, economisești tot timpul care ar fi 


fost necesar pentru a-i găsi și aţi 
promova munca în faţa lor. 

E nevoie de inițiativă pentru a amenaja 
un birou acasă și pentru a reuși să 
lucrezi de acolo ocazional, dar eliminatul 
drumului către muncă o dată sau de 
două ori pe săptămână deschide 
intervale de timp liber în care poţi face o 
sumedenie de lucruri. 


Dacă primești o mulţime de mesaje de la 
persoane care doresc să te „descoasă 
cu tot felul de întrebări“, petrece o oră 
creând o listă de răspunsuri la întrebările 
frecvente despre domeniul în care 
lucrezi. Apoi, atunci când cineva îţi 
solicită sfaturile, _trimite-i lista de 
întrebări frecvente și invită-l să Ñi 
adreseze întrebări ulterior. Ca fapt divers: 
mulți nu se vor deranja s-o mai facă! Dar 
e posibil ca cei care o vor face să aibă 
întrebări care merită o întâlnire și 
îndrumare din partea ta. 


Royce Phillips, care lucrează în domeniul 
asigurărilor comerciale, mi-a spus că a 
petrecut ani întregi pe un post de vânzări 
care necesita deplasări îndelungate (123 
de nopţi la hotel în 2015). Când vizita un 
oraș, el își stabilea mereu întâlnirile - 
pentru aceleași momente ale zilei: 9:00, 
10:30, prânz, 13:30 și 15:00. „Oamenii 


știau când călătoreau cu mine că acesta 
avea să fie programul“, spune el, și astfel 
își putea petrece timpul pregătindu-se - 
pentru întâlnirile sale mai degrabă decât 
încercând să-și amintească dacă astăzi 
este ziua cu o întâlnire la 9:30 și o 
întâlnire la 11:45 sau dacă asta se va 
întâmpla mâine sau poimâine. 

Poţi câștiga timp și acasă. Mulţi părinţi 
înţelepţi au descoperit geniala idee de a 
învăța copiii preadolescenţi și 
adolescenţi cum să gătească rețete 
simple. Este nevoie de timp la început - 
pentru a-i antrena și a le aminti să treacă 
ingrediente pe lista de cumpărături, dar 
câștigurile ar putea fi anii în care nu 
trebuie să gătești în fiecare seară de luni 
sau marți. 


Chiar și victoriile minore se adună 
încet-încet. Un  alergător care își 
investește timpul în îmbunătăţirea vitezei 
ar putea să-și schimbe ritmul confortabil 
de alergat de la 7 minute la 6 minute și 
30 de secunde pe kilometru. Într-o 
săptămână cu 40 de kilometri de 
parcurs, acest lucru eliberează 
aproximativ 20 minute pentru exerciţii de 
stretching sau antrenament de forţă. 


Desemnând un loc pentru chei, ochelari 
de soare, încărcătoare de telefoane 


mobile și abonamente de transport 
public, iar apoi rezervând o secundă 
suplimentară pentru a te asigura că totul 
este pus la locul potrivit, poţi elimina 
cele zece minute de căutare frenetică 
responsabile pentru majoritatea 
întârzierilor de dimineaţă. 


Pentru a deprinde această rutină, 
analizează modul în care îţi petreci 
timpul. Când faci ceva, întreabă-te două 
lucruri: 


e Voi repeta vreodată această 
activitate? 


e Dacă da, există vreun sistem pe 
care aș putea să-l dezvolt sau ceva 
ce aş putea face acum care să 
ușureze și să eficientizeze 
procesul? 


Vestea bună este că unele dintre aceste 
câștiguri de timp apar în mod natural, pe 
măsură ce faci lucrurile în mod repetat și 
te perfecționezi - după cum descrie și 
Damon Brown. Când a început să scrie - 
pentru publicațiile de afaceri, avea 
nevoie de timp în plus pentru orice 
articol, astfel încât să identifice 
persoanele potrivite pe care să le 


contacteze și să aștepte plin de speranţă 
momentul în care aceștia îl căutau cu un 
răspuns, apoi punea o mulţime de 
întrebări și petrecea alt timp selectând 
ce urma să folosească din întregul 
material strâns. Articolele treceau de 
obicei prin numeroase revizii, în 
încercarea de a găsi abordarea corectă. 
Astăzi, după ani de experiență, știe cum 
să ajungă direct la sursele potrivite și ce 
anume să întrebe, mult mai puţin 
material fiind eliminat la redactarea 
articolelor. Pregătirea  discursurilor 
necesită, de asemenea, foarte mult timp 
pentru a fi scrise și memorate. Dar, pe 
măsură ce Brown și-a construit cariera 
de speaker, a putut să reutilizeze 
materialele. 


Uneori, viața ne obligă să recunoaștem 
și să încasăm aceste câștiguri, așa cum 
s-a întâmplat cu săptămâna de lucru 
drastic redusă a lui Brown. Dar, de multe 
ori, lucrurile sunt mai puţin clare. Chiar 
dacă „economisim'“ timp într-un anumit 
domeniu, este ușor să nu observăm cum 
s-a întâmplat acest lucru. Și mai ușor 
pare să îl cheltuim pe altceva fără să 
luăm aminte. Dacă dorești să simţi că 
poţi renunţa la ceas, nu îţi aranja viaţa 
doar pentru câștiguri de timp. Observă-le 


când apar datorită deciziilor sau 
sistemelor pe care le-ai pus cap la cap. 
Sărbătorește-le. Bea un pahar în cinstea 
lor. 


Viața mi-a amintit că trebuie să fac acest 
lucru cam la fiecare doi ani, când am 
înscris un alt copil la școală. Când ne-am 
mutat în această suburbie a 
Pennsylvaniei, unul dintre cele mai mari 
avantaje a fost că am putut să ne dăm 
copiii la o școală publică excelentă, 
situată aproape de casă. Nu am petrecut 
timp preocupați de lucruri cum ar fi 
tragerile la sorţi, listele de așteptare, 
testele de admitere sau formularele 
complicate de la școlile private. La 
începutul anului 2012, am mers la 
primăria locală. Am adus certificatul de 
naștere al fiului meu cel mare, fișa 
medicală și actul de proprietate al casei. 
Am repetat acest proces în 2015 și 2017 
și, cu excepția cazului în care apare ceva 
neprevăzut, o voi face din nou în 2020. În 
total, este nevoie de aproximativ o oră, 
inclusiv timpul petrecut în mașină pentru 
a ajunge acolo. Prietenii care au aplicat 
la școli private vorbesc despre acest 
proces ca despre o slujbă cu jumătate 
de normă pe o perioadă de câteva luni, 
ca să nu mai vorbim despre timpul 


necesar pentru a câștiga banii cu care se 
plătesc taxele de școlarizare. Nu mi-am 
luat niciodată liber restul săptămânii 
după ce mi-am înscris copiii la școală, 
dar aș putea, și tot nu aș consuma la fel 
de mult timp ca ceilalţi părinţi. 


Închide odată telefonul 


Multe lucruri ne pot umple timpul dacă le 
lăsăm: muncă suplimentară, lipsa de 
eficienţă etc. Dar cred cu adevărat că cel 
mai mare vinovat pentru umplerea 
timpului îl reprezintă propriile obiceiuri 
moderne legate de tehnologie. Așteptăm 
un apel telefonic, trenul, să se schimbe 
semaforul. Ce facem? Scoatem telefonul 
și încercăm cu disperare să umplem acel 
moment cu ceva pentru a scăpa de 
plictiseală. Un sondaj foarte răspândit 
susţine că un consumator obișnuit de 
social media petrece 116 minute pe zi pe 
aceste rețele. Dacă este adevărat, 
acesta este un număr uimitor, dat fiind 
că această categorie de timp nu exista 
acum 25 de ani. De unde provine acest 
timp? Nu am nicio idee. Timpul se 
extinde pentru a face loc activităților pe 
care oamenii le consideră interesante. 


Problema și mai gravă este că aceste 
minute nu trec deodată, compact și ușor 


de surprins. Se risipesc de-a lungul unei 
zile, transformând o posibilă pauză 
neîntreruptă în timp petrecut pe ecrane, 
care se resimte ca un fel de muncă 
(oamenii îşi verifică adesea e-mailurile 
atunci când își deschid telefonul), dar nu 
este. Așa se aglomerează un program. 
Pare mai productiv decât a nu face 
nimic, dar adesea este mult mai 
neproductiv. 


Alegerea de a nu ne umple timpul cu 
asemenea încercări de a elimina 
plictiseala necesită disciplină, dar este 
probabil cel mai bun lucru pe care îl 
putem face pentru a simţi că renunţăm 
la ceas. 


Am văzut acest lucru foarte clar în 
studiul despre timpul liber. Le-am cerut 
oamenilor să se gândească la orele unei 
zile și să estimeze cât de frecvent și-au 
verificat telefoanele. Persoanele cu 
punctajele privitoare la perceptia 
timpului în primele 20 de procente au 
estimat că au verificat telefonul, în 
medie, de 5,35 ori pe oră; în timp ce 
oamenii din ultimele 20 de procente au 
estimat, în medie, că au făcut asta de 8,5 
ori pe oră. Cât despre cei din ultimele 3 
procente? Estimările lor au fost aproape 
de 13 verificări pe oră. 


S-ar putea, desigur, să existe o problemă 
legată de corectitudinea corelării aici (și 
estimările nu sunt ca măsurătorile 
efective). Necesitatea de a verifica 
mesajele inițiază de multe ori o verificare 
a telefonului și, probabil, persoanele cu 
locuri de muncă mai puţin solicitante 
simt că pot citi mesajele mai rar. Dar alte 
cercetări au constatat totuși o 
cauzalitate. În 2015, pentru un studiu 
care a fost publicat în Computers in 
Human Behavior, cercetătorii au cerut 
unui grup de persoane să verifice 
mesajele trimise pe e-mail de trei ori pe 
zi, în timp ce unui alt grup i-au permis să 
verifice aceleași mesaje oricând. După o 
săptămână, grupurile au făcut schimb de 
instrucţiuni. Concluzia a fost că aceeași 
persoană care verifică mesaje mai rar se 
simte mai relaxată comparativ cu atunci 
când le verifică des. Acest lucru este 
adevărat, chiar și dacă lipsa de verificare 
a mesajelor timp de câteva ore ridică 
posibilitatea de a rata lucruri, ceea ce, 
teoretic, ar putea fi stresant. 


Tind să cred că anxietatea este indusă 
de conexiunea electronică în sine. l-am 
întrebat pe respondenții la sondajul meu 
despre timp care este lucrul pe care îl 
fac în timpul săptămânii înainte de 


culcare. Persoanele cu punctajele cele 
mai ridicate privitoare la percepția 
timpului s-au situat ca probabilitate de a 
petrece timpul pe internet sau de a 
verifica reţelele sociale aproape de două 
ori mai puţin decât persoanele cu cele 
mai mici punctaje. Aveau mult mai multe 
șanse să citească sau să petreacă timp 
cu familia și prietenii pe care îi 
cunoșteau în viaţa reală, și nu prin 
intermediul postărilor de pe Instagram. 
Privind la timpul lor în ansamblu, 
persoanele din primele 20 de procente 
au raportat aproximativ jumătate din 
numărul de minute petrecute pe social 
media sau pe internet faţă de persoa- 

nele aflate în ultimele 20 de procente. S- 
au simţit mai puţin obligaţi să umple 
spaţiul cu distragerea electronică. Au 
știut că citirea acelui articol scris sub 
formă de listă și intitulat „Treisprezece 
feluri în care poţi să-i accelerezi 
productivitatea“ are mai puţine șanse să 
le îmbunătățească viața (sau, sincer, 
productivitatea) decât statul pe gânduri. 


Motivul pentru care persoanele moderne 
se simt atât de ocupate și totuși au 
multe dificultăţi în a duce la bun sfârșit 
lucruri este faptul că ne-am dat voie să 
devenim dependenţi de stimuli constant. 


Ne place să fim conectaţi. E o distracţie 
facilă și evităm efortul necesar pentru a 
ne ţine în priză singuri. 

Mă gândeam la acest lucru nu cu mult 
timp în urmă, în timp ce eram la unul 
dintre meciurile lui Sam din liga de 
juniori. Era o zi superbă de primăvară. 
Jocul de baseball avansează de obicei 
într-un ritm lejer, în special în cazul 
copiilor mici care au probleme cu lovitul 
și prinsul, așa că nu se întâmpla mare 
lucru. Eram de una singură (un răsfăţi), 
așa că nu trebuia să îl urmăresc pe 
niciunul dintre fraţii săi. M-aș fi putut 
plimba sau aș fi putut să mă întind „în 
patul răcoros al ierbii înflorite“, după cum 
scrie John Keats în „Odă nepăsării'. 
Puteam să mă uit la nori, gândindu-mă la 
lucruri profunde sau fără să mă gândesc 
deloc. În schimb, făceam ce făceau mulţi 
alţi părinţi: derulam lucruri pe telefon, 
ștergeam buletine informative la care mă 
abonasem și citeam comentarii politice 
repetitive care nu îmi îmbunătăţeau cu 
nimic starea de spirit. 


De ce? Să trecem peste cloncănitul 
ipocrit despre acordatul de atenţie 
sporturilor copiilor; copilul meu avea o 
conversație cu un coleg despre 
Pokemon, nici el nu acorda atenţie 


sportului. Adevărul este că mă 
plictisisem. Nu aveam disciplina 
necesară pentru a-mi permite să trec 
dincolo de plictiseală, până la gândurile 
și reflecţiile care apar atunci când ne 
acordăm suficient timp. Aveam timp, și 
am ales să-l umplu cu echivalentul 
gunoaielor care se adună în angrenaje. 


Pare destul de inofensiv, dar problema 
este că noi nu suntem conștienți de 
existenţa acestui timp. Este un timp 
consumat fără vreun motiv bun. Nu, nu 
m-am relaxat într-o după-amiază însorită 
de sâmbătă. Am.. muncit? Citit? Am 
avut grijă de brandul personal? Sau ceva 
asemănător? Și uite așa ajungem să 
credem minciuna că nu avem timp. Nu te 
lăsa păcălit de această idee. Adevărul 
este că și numai zece minute petrecute 
uitându-te la cer fără nimic care să-ţi 
ocupe timpul se pot resimti ca mult mai 
mult. Dacă sunt primite ca pauze bine- 
venite sau iresponsabile depinde doar de 
atitudinea noastră și de ceea ce ne 
apasă. În cuvintele lui Edith Wharton, 
grăbita Pauline Manford din Twilight 
Sleep se îngrijora că „o oră este prea 
mult pentru meditaţie - o oră durează 
prea mult pentru orice. Acum, că 
dispunea de una pentru ea însăși, pentru 


prima dată în ani întregi, nu știa deloc ce 
să facă cu ea. Era ceva ce nimeni nu se 
gândise să o înveţe.“ 

Dar ne putem învăţa să facem orice. 
Încearcă la un moment dat să faci asta. 
Pașii mărunți sunt foarte buni pentru 
început: 


e Pune telefonul pe modul avion 
când te întâlnești cu un prieten. 


e Lasă-l acasă dacă te duci la 
magazinul din colț pentru ceva. 


e Pune deoparte această carte și pur 
și simplu respiră și privește ceva 
frumos. 


Dacă pui în aplicare ultima sugestie, 
încearcă să aștepți cel puţin zece 
minute. Au trecut repede? Probabil că 
nu. Când ţi-ai luat telefonul pentru a 
verifica ora, cred că a arătat că au trecut 
mai puţin de zece minute. 


Timpul liber ne îngreunează la început. 
Dar pun pariu că nu s-au schimbat multe 
în lume cât am avut un răgaz. Pământul 
a continuat să se rotească chiar dacă 
noi am stat degeaba. Poate că îţi permiţi 


să lași telefonul pe modul avion mai 
mult timp. O oră. Două ore. O zi. Recent, 
în timp ce tineam un seminar, o parte 
dintre oameni au vorbit cu admiraţie 
despre un coleg cu care lucrau deja de 
patru ani și care reușea în fiecare vară să 
își ia vacanţă de o săptămână în care se 
deconecta permanent de tehnologie. Ei 
se mirau că nu își făcea griji pentru 
eventualele situații de urgenţă. Cu sau 
fără vacanţă, am făcut observaţia că 
eram încă toţi acolo, patru ani mai târziu. 
Probabil că au existat urgenţe în acele 
veri. Patru ani mai târziu, nimeni nu mai 
știa care fuseseră. Dar el își luase timp 
liber și, fără îndoială, simţise în acele 
săptămâni că avea timp și spaţiu pentru 
lucrurile pe care dorea să le facă. 

Acesta este spiritul acelei poezii a lui 
Mary Oliver, „Summer Day“. Toată 
lumea citează ultimul vers: „Spune-mi, ce 
plănuiești să faci cu unica, sălbatica și 
îndrăgita ta viață?“ Dar această întrebare 
vine după o meditaţie despre o zi plăcută 
petrecută făcând lucruri care nu aveau 
darul să schimbe viața iremediabil: să 
îngenunchezi în iarbă alături de insecte, 
să te simţi liniștit și binecuvântat. 
„Spune-mi, ce altceva ar fi trebuit să fac? 


Nu moare totul, în cele din urmă, prea 
devreme?“ 


Nu întotdeauna este mai bine să faci 
ceva decât să nu faci nimic. Nu are rost 
să ștergi acele mesaje. Lasă-le în pace. 
Lasă telefonul. Nu-ţi umple timpul. 
Eliberează-l — și, chiar dacă poate vom 
muri cu toţii până la urmă, măcar timpul 
pe care îl avem până atunci va fi la fel de 
bogat precum lumina verii. 


Note: 


17 Ken Blanchard, Spencer Johnson, Noul manager 
la minut, traducere de Nicoleta Dascălu, Curtea 
Veche Publishing, București, 2018. 

(N. red.) 

18 Ken Blanchard, Spencer Johnson, Noul manager 
la minut, traducere de Nicoleta Dascălu, Curtea 
Veche Publishing, București, 2018, p. 16. 

12 Toate citatele sunt din Edith Wharton, Twilight 
Sleep, publicată iniţial în 1927, cu numeroase 
ediţii disponibile în prezent. 

20 Marie Kondo, Magia ordinii, traducere de 
Ștefania Mihalache, 

Lifestyle Publishing, București, 2015. (N. red.) 

21 Marie Kondo, The Life-Changing Magic of 
Tidying Up, Ten Speed Press, Berkeley, California, 
2014, p. 41. 

22 Richard al II-lea, traducere de Mihnea Gheorghiu, 
în Shakespeare, Opere complete, vol. 3, p. 212. 
(N. red.) 

23 Mediakix, „How Much Time Do We Spend on 
Social Media?“, 


mediakix.com/2016/12/how-much-time-is- 
spent-on-social-media-lifetime/4gs.=JFYHY4. 

24 9 Kostadin Kushlev, Elizabeth W. Dunn, 
„Checking E-mail Less Frequently Reduces 
Stress“, în Computers in Human Behavior, vol. 43, 
februarie 2015, pp. 220-228. 

25 Mary Oliver, „Summer Day“, în The House of 
Light, Beacon Press, Boston, 1990. 


CAPITOLUL 4 
ZĂBOVEȘTE 


Unde este prezentul? S-a topit 

de îndată sub ochii noștri, a fugit 

înainte să-l putem atinge, a 

dispărut chiar în momentul 
apariției. 

WILLIAM JAMES, 

The Principles of Psychology 


KJ DellAntonia, autoarea cărţii How To 
Be a Happier Parent și colaboratoare la 
The New York Times, locuiește în zona 
rurală din New Hampshire. Ea și soţul ei 
au patru copii care joacă hochei pe 
gheaţă la nivel de competiţii sportive. 
Acest lucru transformă săptămânile de 
iarnă într-o vânzoleală către 
antrenamente și meciuri care necesită 
drumuri cu mașina către patinoare 
răspândite pe toată suprafaţa înzăpezită 
din New England. 


Orice drum făcut pe vreme de iarnă și pe 
teren necunoscut poate provoca cu 


ușurință întârzieri și grabă. Ca urmare, 
multă vreme, Dell'Antonia era mereu în 
întârziere și în grabă, dar acum câţiva 
ani, a reușit să schimbe asta. Primul pas 
a fost să învețe să fie realistă. „Să întârzii 
repetat înseamnă să nu iei în calcul 
lucrurile despre care știi că se vor 
întâmpla“, spune ea. Este o lege a 
dinamicii de familie faptul că un copil va 
intenţiona să-și pună o anumită piesă 
din costumul de hochei, dar apoi își va 
aminti că trebuie să meargă la baie, apoi 
va ieși din casă fără acel element foarte 
important al costumului și își va aminti 
de el după ce aţi parcurs deja 16 
kilometri din drum. În încercarea de a 
schimba obiceiul de a întârzia, 
Dell'Antonia a început să se gândească 
la ce trebuie să fie în mașină cu mult 
înainte de a pleca sau, pe măsură ce 
copiii ei creșteau, spunându-le clar că se 
așteaptă ca ei să aibă tot ce le trebuie — 
ca să nu se mai întoarcă din drum. În 
plus, a avut grijă ca familia să pornească 
la drum cu mult înainte faţă de ora la 
care ar fi crezut odinioară că este 
necesar. Și, în sfârșit, s-a oprit din a 
încerca să mai strecoare o mică 
activitate (scoaterea vaselor din mașina 


de spălat vase?) chiar înainte să iasă pe 
ușă. 

Totul era bine. Îi plăcea foarte mult să 
ajungă la timp. Îi plăcea să ajungă chiar 
mai devreme, mai degrabă decât să fie 
genul de familie care intră mereu în 
grabă, scuzându-se că nu a reușit să 
găsească patinoarul. Apoi, în 2017, după 
cum se obișnuiește uneori în lumea 
autorilor de bloguri, a stabilit să 
găsească un cuvânt ca obiectiv pentru 
acel an. Acest cuvânt urma să 
influențeze deciziile și să consolideze 
obiceiurile bune din următoarea 
perioadă. „Vreau să îmi pot permite să 
fac lucrurile în tihnă“, a spus ea. Își dorea 
deci un cuvânt care să rezume această 
nouă abordare asupra vieţii. 


Dar care ar putea fi acest cuvânt? 


Aceasta a fost o dilemă lingvistică 
surprinzător de dificilă. „Cele mai multe 
cuvinte despre nevoia de timp, 
petrecerea timpului, făcutul lucrurilor 
mai lent au o conotaţie negativă“, spune 
ea. Putem să dăm vina pe diversele 
presiuni culturale dacă vrem, dar faptul 
rămâne adevărat. „Lălăială. Leneveală. 
Sunt toate de rău. Toate sunt lucruri pe 
care i le spunem unui copil obraznic.“ 


A încercat să folosească „mindful“, dar 
nu se potrivea prea bine cu ideea dorită 
de ea. De asemenea, nu încerca să „se 
bucure de fiecare clipă“ - alegerea 
cuvântului s-a dovedit un obiectiv extrem 
de frustrant. DellAntonia povestește: 
„Am această imagine a unei persoane 
care te mângâie pe cap în supermarket 
spunând: «Bucură-te de fiecare clipă! 
Toate trec atât de repede!»“ Este 
imposibil să te bucuri de fiecare minut și, 
dacă ai grijă de patru copii, pur și simplu 
ai mai multe șanse să te înfurii din când 
în când. „Vreau să savurez momentele 
de bucurie“, explică Dell'Antonia. 


Așa că, în cele din urmă, s-a mulțumit cu 
„Zăbovește“.„Zăbovitul este opusul 
grabei“, spune ea. Pare mult mai matur 
și mai prețios decât „lălăit“ și „lenevit“. 
Nu înseamnă că nu ai nimic de făcut sau 
că eviţi lucrurile importante. Înseamnă, 
mai degrabă, că ai lucruri importante de 
făcut și le acorzi timpul necesar. Așa că 
a anunţat în podcastul și pe blogul ei că 
anul 2017 va fi anul zăbovitului. 


Desigur, alegerea temei și aplicarea 
acesteia în viața de zi cu zi sunt două 
lucruri complet diferite. Dar Dell'Antonia 
a găsit câteva modalităţi practice de a 


zăbovi în ritmul susținut, oră cu oră, al 
termenelor-limită și al patinoarelor. 


În primul rând, dacă găsește ceva de 
care se bucură, va zăbovi asupra acelui 
lucru. Familia ei cinează împreună în 
multe dintre seri, dar „împreună“ 
înseamnă oameni care vin pe rând, pe 
măsură ce se termină antrenamentele de 
hochei. „M-am străduit să stau la masă 
și la a doua serie, lucru care pare că îi 
încurajează și pe ceilalţi să mai rămână“, 
spune ea. „Pur și simplu stăm acolo, în 
timp ce nou-veniţii mănâncă, dar este 
plăcut.” Fiecare vorbește despre cum i-a 
fost ziua. Vorbim despre hochei. O 
conversaţie bună este mai plăcută decât 
să te grăbești să speli vasele. La fel, 
dacă observă că îi place un articol, îl va 
citi până la sfârșit, mai degrabă decât să 
se gândească: „Hei, ce lung e. Nu cumva 
ar trebui să fac altceva?“ 


În al doilea rând, a învăţat să privească și 
drumurile de weekend la meciurile de 
hochei ca pe o oportunitate de a zăbovi. 
Ea povestește că, dacă tot s-au deranjat 
să meargă cu mașina undeva: „Când 
ajung acolo, mă uit în jur. Suntem într-un 
loc nou, unde nu ajungem de obicei.“ Ce 
ar putea explora în aceste locuri exotice? 
În Manchester, au găsit un magazin de 


ciocolată la care opresc acum de fiecare 
dată când are cineva un meci acolo. În 
timp ce zăboveau și puneau întrebări, 
proprietarul le-a povestit că toate 
produsele de ciocolată sunt făcute 
manual și că nu face niciuna dintre 
aromele speciale de mai multe ori la 
rând, pentru că se plictisește. De 
asemenea, ei caută librării bune prin 
aceste orașe. În loc să încerce alte 
lucruri în timpul zilei, ea se gândește: „Să 
pornim de la ipoteza că acesta este 
singurul lucru pe care îl facem toată ziua 
și putem să petrecem oricât de mult 
timp este necesar." 


În sfârșit a învăţat să facă o schimbare 
mintală. „Creierul se concentrează în 
mod natural asupra părţilor negative“, 
spune ea. Nimeni nu vrea să fie mâncat 
de animale sălbatice, așa că, fără 
îndoială, pentru strămoșii noștri era cel 
mai bine atunci când aveau o stare 
mintală asemănătoare unei alerte de 
mare intensitate. Dar, după cum 
subliniază Dell'Antonia, rezultatul acestei 
stări de alertă este că „fac lucrurile 
automat, crispată, cu dinţii strânși și 
umerii ridicaţi“. De ce să facă asta? Dacă 
nu este în întârziere, și nimeni nu se 
supără, atunci și-a propus să se 


gândească: „Stai așa, nu este nimic în 
neregulă.“ 


Nu este nimic în neregulă. Uneori chiar 
trebuie să ne concentrăm atenţia asupra 
acestui lucru. Totul e în regulă. Putem să 
Zăbovim şi să ne bucurăm de 
momentele plăcute. „Cuvântul, tema 
aleasă, este cu adevărat de ajutor“, 
spune ea. „O parte din mine se gândește 
mereu ce ar trebui să fac acum, care 
este următoarea mișcare. Dacă 
răspunsul este să zăbovesc, atunci mă 
mulțumesc cu el.“ 


Zăbovitul în prezent 


Mărturisesc că și eu am o problemă 
similară cu strânsul din dinţi al lui 
Dell'Antonia. Pe măsură ce mi-am 
analizat percepţia asupra timpului, am 
observat că, de multe ori, mă trezesc 
întrebându-mă cât timp mai am până la 
următorul lucru pe care îl am de făcut. În 
anumite circumstanţe, acest lucru este 
ușor de înţeles, cum ar fi dacă trebuie să 
ajung la timp la o întâlnire, însă m-am 
trezit gândind la fel chiar și atunci când 
nu se întâmpla nimic și era evident ce 
urma să fac. Într-un zbor spre California, 
de exemplu, m-am surprins întrebându- 
mă constant când se vor termina cele 


cinci ore. Nu sunt sigură de ce. Nu 
aveam nicio putere de a face avionul să 
meargă mai repede. Era evident la ce oră 
o să aterizăm. Şoferul care mă aștepta la 
aeroport urmărea el însuși ora de 
aterizare a avionului și, oricum, nu 
aveam nimic altceva de făcut în seara 
aceea. Nu aveam copii agitaţi cu mine 
pe care să fiu nevoită să-i ţin liniștiți. 
Citeam o carte bună. Nu-mi era foame, 
nu eram obosită și nici lipsită de confort. 
Chiar dacă aș fi preferat să citesc într-un 
fotoliu și să am mai mult loc pentru 
picioare, aveam lângă mine un pahar de 
vin acceptabil, din cele oferite de 
American Airlines când trece căruciorul 
cu băuturi. Nu exista nicio problemă 
reală. De ce nu eram mai fericită? 


Adevărul este că nu e ușor să te bucuri 
de prezent. Pentru început, după cum 
observă William James, prezentul este 
trecător. Ne scapă printre degete. Fuge 
pe măsură ce încercăm să îl atingem. Un 
astfel de mister îi intrigă pe oameni, iar 
durata exactă a acestui prezent trecător 
a fost un subiect de intensă anchetă 
experimentală pe vremea lui James. S-ar 
putea ca așa-numita „memorie de lucru“ 
să cuprindă o perioadă maximă de 
aproximativ 12 secunde. Simţurile nu pot 


distinge între două evenimente care se 
întâmplă la un interval mai mic de o 
fracțiune de secundă. Așadar, se pare că 
prezentul este durata plasată undeva 
între aceste două limite, deși acest lucru 
se aseamănă, în zilele noastre, cu 
întrebarea despre cât de mulţi îngeri pot 
dansa pe vârful unui ac. 


În orice caz, este greu să te bucuri de 
ceva care devine deja o amintire înainte 
să apuci să înţelegi ce s-a întâmplat. O 
altă problemă: trăim prezentul în 
corpurile noastre efemere. Asta 
înseamnă că fericirea absolută este 
rareori posibilă. 

Acest lucru ar putea să i se pară unui 
consumator de citate motivaţionale o 
problemă, având în vedere numărul de 
postări pe Instagram cu versurile lui Katy 
Perry: „Tot ce avem este acest moment.“ 
În realitate, să ne bucurăm de prezent nu 
trebuie să excludă faptul că ne gândim la 
trecut sau la viitor, aceasta este o 
alegere falsă, prezentată drept gândire 
profundă în literatura motivațională. De 
fapt, gânditul la trecut și la viitor poate 
îmbunătăţi experiența prezentului în 
moduri profunde. 


Acestea fiind spuse, zăbovitul necesită o 
anumită mentalitate și anumite practici. 


Oamenii care simt că au tot timpul din 
lume trăiesc prezentul în două moduri. În 
primul rând, cel practic: învaţă să ajungă 
acolo unde trebuie destul de repede și le 
rămâne suficient timp încât să se poată 
relaxa. Apoi, o realizare psihică și mai 
îndrăzneață: găsesc modalităţi de a 
savura timpul prezent, chiar dacă fuge, 
dispărând încă din momentul apariţiei. 


Cum să nu mai întârzii niciodată 


În primul rând, ne orientăm spre 
subiectul extrem de pragmatic al 
punctualității. Pentru mulți, timpul 
prezent este mereu cu 20 de minute în 
urmă faţă de ce au planificat. 


Sunt curioasă cum funcţionează asta din 
perspectivă antropologică și, uneori, 
dintr-o perspectivă personală, din cauza 
faptului că mă deranjează atunci când 
aștept pe cineva într-o cafenea. 


Sunt, în general, punctuală. Ba nu. 
Adesea ajung ridicol de devreme. Și tot 
astfel sunt mulţi dintre oamenii care se 
încadrează în categoria „Susţinătorilor“, 
pe care autoarea Gretchen Rubin o 
descrie în cartea sa despre tipurile de 
personalitate, The Four Tendenciesz. 
„Susţinătorii“ sunt persoane care 
încearcă îndeplinirea tuturor așteptărilor 


exterioare și interioare, spre deosebire 
de „Examinatori“ sau „Rebeli“, care au o 
abordare mai relaxată faţă de așteptările 
celorlalţi de la ei. „Obedienţii“, ultima 
categorie, răspund așteptărilor externe, 
dar nu și celor interne. Sunt cei care ar 
putea să meargă zilnic la 
antrenamentele de atletism din liceu, dar 
nu se pot mobiliza să alerge ca adulți. 


Noi, susținătorii, știm că alți oameni ne 
așteaptă sau, cel puţin teoretic, ne-ar 
putea aștepta (chiar dacă știm că 
cealaltă persoană ne dă mereu mesaje 
cu „sunt pe drum“ când abia a ieșit de la 
duș). Neîndeplinirea acestei așteptări se 
resimte atât de dureros, încât privim 
timpul deja stabilit pentru o întâlnire ca 
pe o linie trasată în nisip pe care nu o 
putem încălca. Ca atare, eu am tendinţa 
de a sosi ciudat de devreme la petreceri. 
Rubin a scris că această categorie a 
„susținătorilor“ o include și pe ea. Aș 
paria că oricine scrie cărți despre 
productivitate se numără printre 
susţinători, ceea ce întotdeauna face ca 
întâlnirile acestor autori să fie un 
exerciţiu foarte haios. O întâlnire 
programată la ora 10:00 poate, la fel de 
bine, să înceapă la ora 9:50. Odată, când 
am fost împreună cu Rubin în Austin, am 


plănuit să ne intervievăm reciproc prin 
Facebook Live. Cu 12 minute înainte de 
ora la care trebuia să ne întâlnim în holul 
hotelului, ea mi-a trimis un mesaj: „Sunt 
pe drum! S-ar putea să întârzii câteva 
minute!“ Am fost oarecum surprinsă, dar 
m-am îndreptat în continuare spre locul 
nostru de întâlnire și, ajungând cu 
aproximativ șapte minute mai devreme, 
cum fac eu de obicei, m-am așezat să 
răspund la mesaje în timp ce așteptam. 
În mod amuzant, după două minute, am 
primit un mesaj care spunea: „Panica 
susţinătorului! Am ajuns la timp.“ A intrat 
în holul hotelului la aproximativ 30 de 
secunde după aceea. Ajunseserăm 
amândouă acolo înaintea orei la care 
stabiliserăm să ne întâlnim. 


Ca persoana care ajunge adesea 
devreme, am presupus mult timp că 
oamenii care întârzie mereu sunt 
nepoliticoși. Ţin mai mult la timpul lor 
decât la al meu. M-au făcut pe mine să 
aștept ca să nu facă ei asta. 


Încă mai cred că așa stau lucrurile cu 
unii oameni, precum și cu unele firme de 
servicii și cabinete medicale care nu au 
suficient personal. Alţii, mai cu capul în 
nori, reușesc să aibă asupra lor 
telefoane inteligente, ceasuri de ultimă 


generaţie și să fie înconjurați de 
cronometre pe cuptoarele cu microunde, 
pe aparatele de cafea, bordurile 
mașinilor și chiar pe panourile de pe 
autostrăzi, dar tot să nu fie conștienți de 
trecerea timpului. 


Pe măsură ce am analizat programele 
oamenilor, am văzut totuși că deseori se 
întâmplă şi altceva. Oamenii care 
întârzie mereu sunt aceia care ţin să le 
facă altora pe plac. Dacă cineva are 
nevoie de mai mult timp decât a cerut, 
acești oameni care întârzie nu se simt 
confortabil să încheie ce fac pentru a 
trece la altceva. Asta este un fel de 
Zăbovit, deși este adesea un zăbovit 
exagerat. 


De asemenea, persoanele care întârzie 
frecvent tind să fie extrem de optimiste. 
Ele cred că durează 30 de minute să 
ajungă la serviciu pentru că asta a fost 
durata într-o dimineaţă, la ora 5:00, dar în 
mod normal parcurg acest drum la ora 
8:00, când traficul este congestionat. 
Acest optimism extrem îi împiedică să 
asambleze toate părțile componente ale 
unei activități în imaginea mintală pe 
care și-o construiesc. Chiar dacă sunt 
conștienți cât de mult durează să 
meargă la cumpărături, nu iau în calcul 


timpul necesar pentru descărcarea 
mașinii și punerea produselor cumpărate 
la locul lor în casă, chiar dacă fac toate 
astea de fiecare dată când cumpără 
ceva. Această imagine incompletă 
înseamnă că sunt constant în urmă față 
de program. 


A fi optimist nu este un mod rău de a 
trece prin viață. Concentrarea asupra 
persoanei din faţa noastră, indiferent cât 
timp avem la dispoziţie, poate fi un lucru 
bun dacă are cu adevărat nevoie de noi 
(deși poate fi un lucru rău dacă abuzează 
de asta). Oricum ar fi, aceste tendinţe îi 
fac pe oameni să întârzie. Și chiar dacă 
unele tipuri antisociale văd în întârzierea 
lor o afirmare a propriei puteri, oamenii 
obișnuiți, care nu sunt psihopati, și care 
întârzie, urăsc când se întâmplă asta. 
Urăsc să se scuze în fața acelorași 
oameni pentru a paisprezecea oară. A ști 
că deza- 

măgești și înfurii pe cineva se simte 
suficient de rău, încât să uiţi obligaţiile 
mai importante față de omenire doar - 
pentru a evita acest sentiment. Întârziaţii 
se deplasează cu viteză prin cartiere 
rezidenţiale. Cauzează accidente 
trecând pe roșu. Într-un experiment 
faimos, studenţii de la un seminar 


teologic cărora li s-a cerut să susțină un 
discurs despre bunul samaritean - care 
apare în Biblie oprindu-se din drumul său 
ca să ajute un om rănit - au fost mult 
mai tentaţi să nu se oprească să ajute o 
persoană rănită atunci când li s-a spus 
că sunt în întârziere cu susţinerea 
discursului lor. Chiar dacă apreciez 
simţul umorului de care au dat dovadă 
cercetătorii, studiul acesta? nu prezintă 
o imagine pozitivă a naturii umane. 


Oamenii care se simt zoriţi sunt, prin 
definiţie, mult mai pasibili să simtă că 
timpul trece prea repede. Cel mai bun 
mod prin care să evite acest sentiment 
de frenezie este să nu mai întârzie. Cred 
că în majoritatea timpului acest lucru se 
află sub controlul oamenilor și că multe 
dintre lucrurile care îi fac să întârzie - 
traficul, pantoful pierdut, un coleg care îi 
ţine de vorbă - sunt complet previzibile. 
Sunt necunoscute deja cunoscute. Da, 
știu că întârzierea este într-o oarecare 
măsură problema celorlalţi. Dacă ești 
invitat la o petrecere în ţările din America 
Latină, sositul la timp, conform orei 
stabilite, este considerat nepoliticos față 
de gazde. Dar dacă te simţi „în 
întârziere“ tot timpul, asta se datorează 
faptului că recunoști că există un decalaj 


între așteptări și performanţă, indiferent 
care sunt așteptările, iar faptul că știi ce 
așteptări ai înseamnă că situaţia nu este 
fără speranţă. 

Există multe motive pentru care merită 
să analizăm felul în care ne petrecem 
timpul. A vedea cât de mult durează 
anumite lucruri este unul dintre ele. Dacă 
în mintea ta durează 15 minute să ajungi 
la biserică și realitatea îţi spune că faci 
25 de minute de cele mai multe ori, 
atunci asta explică de ce întârzii zece 
minute la fiecare slujbă, cu excepţia celei 
pe care o ţii minte! În mintea noastră, 
ziua de lucru se poate încheia la ora 
17:30, dar dacă jurnalul timpului 
personal arată că rareori părăsești biroul 
înainte de ora 18:00, acest lucru explică 
de ce în general întârzii la activitatea de 
voluntariat de marţi, care începe la 
18:30. 


Dacă nu dorești să-ți urmărești timpul 
sau ai de-a face cu o activitate 
necunoscută, atunci trebuie doar să 
adaugi timp suplimentar. Când analizez 
programele persoanelor punctuale, 
observ că așa se comportă aproape 
întotdeauna, chiar dacă procesul a 
devenit automat și abia dacă se mai 
gândesc la asta. 


Andrew  Glincher, director executiv şi 
partener la casa de avocatură Nixon 
Peabody şi un  confrate întru 
punctualitate, nu a pierdut niciodată un 
avion. El nu întârzie niciodată la întâlniri, 
fapt pe care îl pot atesta după ce l-am 
intervievat de câteva ori. „Cred că este o 
problemă de respect“, spune el. Așa că 
„mă pregătesc să ajung cu 15 minute 
înainte“. El și asistentul său se 
străduiesc să evite să rămână în urmă; 
dacă suspectează că întâlnirea pe care o 
are la ora 15:00 va dura probabil o oră 
întreagă, nu va stabili următoarea 
întâlnire până la 16:30. El a deprins acest 
obicei de la tatăl său, un șofer de taxi 
care avea suficiente dificultăţi cu traficul 
în timpul programului, încât nu voia să fie 
iritat de el și în weekend. Când bătrânul 
Glincher îl ducea pe Andrew la meciuri 
de baseball, ajungeau în parcare la ora 
11:00 pentru un meci care începea la ora 
14:00. Avantajul era că „nu trebuia să 
plătim pentru parcare!“. În prezent, 
Glincher se asigură că părăsește biroul 
cu câteva minute înainte de a avea cu 
adevărat nevoie să își părăsească biroul 
pentru a ajunge să ia trenul la timp. 
Motivul? Ştie că oamenii îl vor opri pe 
holuri pentru a vorbi cu el. Timpul 


suplimentar înseamnă că poate avea 
conversații reale, în loc să fie pe fugă. 


O rezervă de 15 minute este bună pentru 
majoritatea activităţilor de zi cu zi, dar 
dacă ai de-a face cu o perioadă mai 
mare, rezerva ar trebui să fie direct 
proporţională. KJ Dell'Antonia spune că 
iniţial, dacă vedea că terenul de hochei 
era la distanţă de o oră și cincisprezece 
minute cu mașina, își planifica să 
părăsească casa cu o oră și 
cincisprezece minute înainte de a trebui 
să fie acolo. Dar urcatul în mașină dura 
ceva și deja erau în întârziere. Dacă se 
întâmpla ceva neprevăzut pe drum, 
însemna că ajungea chiar foarte târziu și 
mai trebuia să caute și un loc potrivit - 
pentru parcare, un vestiar potrivit, iar 
întreaga experienţă ajungea să fie mult 
mai neplăcută decât ar fi trebuit. În cele 
din urmă, a înţeles că ar fi mai bine să 
încerce să plece cu două ore mai 
devreme. leșea pe ușă la T minus 1:50, 
iar dacă trebuia să se oprească pentru 
benzină sau dacă cuiva i se făcea 
foame, avea timp să treacă pe la un 
magazin alimentar pentru a cumpăra 
ceva sănătos și săţios, mai degrabă 
decât să ia Skittles de la benzinărie. 
Dacă ajungea la teren mai devreme, 


putea să caute liniștită locul potrivit de 
parcare și apoi să facă ceva cu timpul 
rămas, cum ar fi să sune un prieten sau 
să citească o carte. Chiar dacă ar putea 
părea o irosire (aș fi putut scoate vasele 
din mașina de spălat!), întârziaţii pot fi 
uneori atât de departe de realitate cu 
estimările lor, încât ce cred ei că îi va 
face să ajungă mai devreme îi face, de 
fapt, să ajungă la timp. 

Desigur, chiar și cu estimări realiste, 
întârzierea tot se produce. Modelele 
mintale cuprind lucruri care au 
probabilități de a se întâmpla între 10% 
și 90%, dar nu vor include și evenimente 
foarte puţin probabile. Este de așteptat 
să fie trafic pe drumul spre muncă. Dar 
nu avem cum să ne așteptăm ca un 
camion care transportă cerneală de 
imprimantă să se răstoarne și să-și 
verse conținutul pe carosabil, apoi ca 
stratul alunecos să ducă la închiderea 
autostrăzii Pennsylvania. Vestea cea 
bună este că, dacă în general ajungi la 
timp, oamenii vor înţelege realmente 
cele câteva dăți în care nu o faci. Ei știu 
că s-a întâmplat ceva neobișnuit, 
deoarece întârzierea este neobișnuită. 


Dacă ai întârziat, indiferent de cauză, și 
dezamăgești pe cineva, trebuie să îţi 


exprimi părerea de rău. Nu este corect 
să te pui în pericol pe tine sau pe oricine 
altcineva în încercarea de a câștiga 90 
de secunde pe drum. Trage pe dreapta, 
sună, cere-ţi scuze și continuă drumul. 
Mai degrabă decât să întârzii 15 minute 
și să fii nervos și agitat, întârzie 20 de 
minute, dar fii suficient de calm pentru a 
rezolva problema cauzată de întârziere. 


Învață să savurezi 


Așa ajungi să nu mai întârzii. Zăbovitul 
nu presupune doar încetarea grabei 
cauzate de faptul că știi că ar trebui să 
te afli la o distanţă de 16 kilometri și că 
nici măcar nu ești în mașină. Este vorba 
și despre savurarea prezentului și, prin 
urmare, aprofundarea experienţei 
timpului. 


Să savurezi înseamnă să simţi plăcere și, 
de asemenea, să apreciezi simțitul 
plăcerii. Porneşte de la satisfacția 
obișnuită, căreia i se adaugă un al doilea 
strat, recunoștința. Faptul că această 
apreciere extinde timpul poate fi înţeles 
dacă te gândești la varianta opusă. Când 
dorești să treacă timpul mai repede, 
imaginează-ţi că ești în alt loc. Când vrei 
să prelungești un moment, te menții 
exact acolo unde te afli. Participanţii la 


sondaj care au fost întru totul de acord 
cu faptul că s-au simţit prezenți mai 
degrabă decât distrași cu o zi înainte au 
fost cu 35% mai pasibili decât media să 
spună că au timp pentru lucrurile pe care 
doresc să le facă. 


Să fii prezent înseamnă să te gândești la 
ce se întâmplă. Înseamnă să fii conștient 
de ceea ce se află în jur. Știi totuși că 
nimic nu poate dura pentru totdeauna, - 
pentru că totul este efemer. Dar devii 
doamna Ramsay din Spre far, savurând 
sfârșitul triumfătoarei ei serate. „Cu 
piciorul pe prag, stărui încă o clipă într-o 
scenă care i se mistuia din fața ochilor 
chiar în timp ce-o privea“, scrie Virginia 
Woolf. Eşti conştient că priveşti 
prezentul în timp ce acesta devine 
trecut. Însă continui să stai acolo, privind 
estomparea. Savurezi momentul. 
Zăboveşti. 


Această idee de savurare - un termen 
apropiat de cel al zăbovelii, cu o 
conotație ușor mai plăcută - se 
dovedeşte o componentă deosebit de 
importantă în domeniul psihologiei 
pozitive. Psihologii au studiat mult timp 
cum învață oamenii rezistenți să facă 
față dificultăților. Este o adaptare la fel 
de interesantă și să savurezi binele. Unii 


oameni pot să ia o experienţă bună și să 
facă lucruri pentru a o îmbogăţi și a o 
face să dureze mai mult. 


În mod interesant, cele mai bogate 
experiențe de  savurare implică o 
cunoaștere a trecutului și a viitorului, 
precum și a prezentului. În cartea lor din 
2006, Savoring: A New Model of Positive 
Experience2, doi dintre cei mai 
importanți cercetători din acest 
domeniu, Fred B. Bryant și regretatul 
Joseph Veroff, împărtășesc povestea lui 
Bryant despre escaladarea vârfului 
Snowmass, de peste 4 200 de metri, din 
munții Rockies, Colorado. El a fost 
impresionat, desigur, de măreția fizică, 
vârfurile înzăpezite arătând ca o mare 
înghețată, unde „val după val de creste 
argintii se îmbină cu văi înverzite în 
ceața îndepărtată“. Împreună cu prietenii 
săi, a stat în linişte, minunându-se. De 
asemenea, Bryant ştia că probabil nu 
avea să mai ajungă acolo altădată. 
Încercase deja să urce pe vârful 
Snowmass de două ori și eșuase și, ca 
atare, a făcut mai mult decât să se 
bucure, pur și simplu, de priveliște. Și-a 
îmbrățișat prietenii și le-a spus cât de 
fericit este să împărtășească acest 
moment cu ei. S-a uitat spre trecut, 


amintindu-și o lovitură în spate care 
aproape că îi încheiase cariera de 
alpinist. Și-a lăsat mintea să se îndrepte 
către o vreme în care crezuse că nu va 
mai trăi un asemenea moment. „Să-mi 
dau seama că sunt cu adevărat aici și 
acum îmi intensifică bucuria“, s-a gândit 
el. S-a proiectat pe sine în viitor și s-a 
gândit cum ar putea să privească 
această amintire. l-a mulţumit lui 
Dumnezeu pentru faptul că i-a permis să 
fie acolo și pentru că a creat munții. 


Apoi, animat de „un sentiment puternic 
al efemerităţii“ și de o dorinţă „de a-și 
aminti clar acest moment“ pentru tot 
restul vieţii sale, a depus eforturi 
deosebite pentru a memora în detaliu 
scena. S-a rotit în cerc și a înregistrat 
mici detalii: o pădure de plopi și molizi, 
un râu în vale. Și-a dat seama cum își 
simţea plămânii, ce mirosuri prindea din 
aer. Avea senzaţia de frig. A ales o piatră 
de pe vârf pentru a o aduce jos drept 
suvenir. Și-a propus să împărtășească 
amintirea muntelui cu cei dragi și chiar s- 
a gândit la bunicul său răposat, care 
iubise aventurile în aer liber. S-a gândit la 
cât de mândru ar fi fost de el. Bryant și 
tovarășii săi nu au stat mult în vârf - 
vremea s-a schimbat și au trebuit să 


coboare -, dar răgazul a făcut ca 
experiența să pară mai lungă decât cele 
zece minute, cât mi-a spus ulterior că 
durase. 


Odată coborât de pe munte - și 
gândindu-se la psihologie în 
general —, Bryant a lucrat cu colegul său 
de cercetare Veroff pentru a afla mai 
multe despre cum savurează oamenii 
momentele fericite. Trecerea în revistă a 
trecutului și imaginarea viitorului au fost 
strâns legate de experienţa prezentă: „Un 
model conceptual de savurare trebuie să 
ia în considerare nu doar reminiscenţa, ci 
și procesele anticipative“, au scris ei. Și 
au elaborat „Lista modurilor de a savura“, 
pe care au folosit-o pentru a evalua felul 
în care diferiți oameni rețin experienţele. 
Cu toate că este, în esenţă, un document 
de cercetare academică, este și un 
instrumentar surprinzător de practic, cu 
zeci de strategii pe care oamenii le pot 
folosi pentru a trăi cu adevărat 
momentul prezent. De exemplu: 


e Te poți gândi să împărtășești mai 
târziu această amintire cu alte 
persoane sau să absorbi fiecare 
clipă 
din timpul evenimentului. 


e Îți poţi aminti cât timp ai așteptat 
ca acest eveniment să se întâmple 
sau te poţi gândi la un moment în 
care evenimentul nu s-a întâmplat 
și ţi l-ai dorit foarte mult. 


e Ai putea încerca să devii mai atent, 
să inspiri adânc sau să te liniștești. 


Ai putea să-i spui oricărei persoane 
prezente cât de mult preţuiești 
momentul și cât de fericit ești în 
prezenţa ei. 


Amintește-ţi că nimic nu durează - 
pentru totdeauna. 

Și, ca atare, trebuie să te bucuri 
acum de acest moment. 


Orice eveniment bun poate fi aprofundat 
în aceste moduri simple și practice. 
Totuși, creierul este adesea în 
contradicție cu el însuși. Alături de 
strategii, Bryant și Veroff au identificat 
anumite „tactici de înăbușire a bucuriei“. 
Acestea sunt modalități prin care 
oamenii își domolesc bucuria de 
moment. Există o componentă culturală 


(așa cum există și în cazul întârzierii) 
legată de bucurie. Confucianismul, de 
exemplu, pune preț pe evitarea 
extremelor și, ca prelungire a acestui 
lucru, culturile influențate de 
confucianism susțin că prea multă 
bucurie poate determina universul să 
compenseze printr-o forță opusă pentru 
a reveni la starea de echilibru. De 
asemenea, oamenii reduc intenţionat 
intensitatea anumitor momente de 
fericire pentru a nu deranja pe cineva. 
Alţi oameni pot avea o scuză care 
privește reacţiile chimice din creier; 
distorsiunea cognitivă, care este un 
semn distinctiv al depresiei, îi face pe 
oamenii care se confruntă cu acest 
dezechilibru chimic să ia orice lucru bun 
și să-l desființeze. Putea să fie mai bine, 
să dureze mai mult, să se întâmple mai 
devreme, nu l-am meritat. 


Există și mulţi oameni care nu apelează 
la aceste scuze, dar se angajează în 
acțiuni menite să încheie distracţia. Unul 
dintre cele mai puternice moduri în care 
oamenii se privează de zăbovit și de 
savurat? Se gândesc la alte locuri unde 
ar trebui să fie sau la alte lucruri pe care 
ar trebui să le facă. Așa cum spunea 
Bryant atunci când l-am intervievat în 


2017: „În general, minţile noastre sunt în 
altă parte.“ 


Cred că această tendinţă aproape comic 
de comună a minţii umane indică 
adevărata înţelepciune din postările cu 
„tot ce avem este acest moment“ de pe 
rețelele de socializare. Dacă ești pe 
munte, nu vei putea să-ţi plătești factura 
de electricitate până când nu cobori 
suficient pentru a ajunge la un loc cu wi- 
fi. De ce să te gândești la asta? Oamenii 
îmi spun că nu au timp să se relaxeze. 
Mă uit la jurnalele lor și văd o înregistrare 
care menționează „masaj“ într-o 
dimineață de sâmbătă. Persoana va 
protesta că da, s-a întâmplat, dar ea se 
gândea în tot acel timp la ce mai are de 
făcut. 


Cultivarea obiceiului de a savura 


Nu este deloc ușor să savurezi. Și nu 
este întotdeauna posibil. Dacă trebuie să 
iei trenul de la ora 7:34 pentru a merge la 
muncă, nu poţi zăbovi cu o ceașcă de 
cafea pe care ai pregătit-o la ora 7:15. 
Dar zăbovitul nu înseamnă totul sau 
nimic. Chiar dacă unele momente nu îţi 
permit să te relaxezi, altele se vor preta, 
iar această disciplină mintală poate avea 
un efect profund asupra felului în care ne 


înțelegem timpul. După cum au spus 
Bryant și Veroff: „Savurarea pare să 
meargă mână în mână cu experienţa 
trecerii mai lente a timpului.“ 


Există multe moduri în care putem 
cultiva acest obicei. Chiar dacă oamenii 
au capacitatea de a-și alunga fericirea 
chiar și pe un vârf de munte, să ajungi 
într-un astfel de loc prezintă avantajul că 
știi că ar trebui să fie incredibil. De aceea 
urcă oamenii pe munţi. De aceea acordă 
atenţie peisajului cât timp sunt acolo. 
Bryant raportează că încă mai are piatra 
pe care a luat-o de pe vârful Snowmass 
pe biroul său. „Pot s-o miros oricând. 
Miroase ca acel vârf“, spune el. „Pot să 
închid ochii și mă întorc imediat acolo.“ 


Este mai greu să observi binele în 
momentele obişnuite. Bryant, care 
consideră  savurarea „o calitate 
dobândită“, are tacticile sale. Predă 
cursuri de psihologie la Universitatea 
Loyola din Chicago. Din experienţa mea, 
profesorii sunt uneori nemulţumiţi dacă 
trebuie să le predea studenților din primii 
ani. Bryant, pe de altă parte, se vede într- 
un azil de bătrâni într-o bună zi din viitor. 
În această imagine, sănătatea lui este 
șubredă. Nu se mai poate deplasa de 
unul singur. Se imaginează în această 


stare, făcând o retrospectivă și dorindu- 
și să mai poată sta în fața unei săli de 
clasă, simțindu-se sănătos și voios. 
Toate acele minți tinere și ascuţite sunt 
dornice să audă ce are el de spus. Oh, ce 
n-aș da pentru încă o zi. Apoi, deschide 
ochii și își dă seama că: „Exact asta se 
întâmplă azi!“ Nu trebuie să renunţe la 
nimic pentru a obţine acest privilegiu! 
Azi are ocazia să predea! Acest contrast 
apărut - asemănător cu felul în care 
George Bailey are parte de o a doua 
șansă în filmul Its a Wonderful Life - îl 
face conștient de bucuria normalității. 
„Există nenumărate modalităţi în care ne 
putem folosi mintea ca pe o mașină de 
călătorit în timp“, spune el. „Călătoria 
minţii în timp este frumoasă și bogată.“ 

Dell'Antonia a început să își spună că „nu 
este nimic în neregulă“. Când am 
momente de liniște, ca în avion, mă 
opresc și notez că „nu sunt nefericită 
acum“. Formularea negativă în ambele 
mantre este cheia. Dacă îţi asumi o stare 
negativă, vei fi atent la ea. „Lucrurile rele 
se vor năpusti asupra ta și te vor forța să 
te ocupi de ele“, spune Bryant. „Dar 
lucrurile bune nu vor da buzna și nu vor 
veni după tine. Trebuie să le găsești și să 
te ocupi de ele din proprie iniţiativă. Asta 


necesită o serie de calități mult mai 
subtile.“ Chiar și la masa de seară, când 
copiii nu ţipă sau Alex se uită fericit la 
Go, Diego, Go! și eu pot citi pentru câteva 
minute pe Kindle, observ că mă bucur de 
moment. Această apreciere a faptului că 
ceva este plăcut și că trăiești această 
plăcere este definiția savuratului. Și - 
pentru că aprecierea face parte din 
definiția  savurării, înseamnă că un 
moment savurat nu poate trece 
neobservat. Nu se duce în „abisul uitării“, 
așa cum l-a numit William James. 


De asemenea, poţi să-ţi creezi singur 
momente de zăbovit. Este folositor să 
scăpăm de lucrurile pe care nu vrem să 
le facem ca să putem zăbovi atunci când 
ne simţim bine făcând lucrurile pe care 
vrem să le facem. O ieșire la un pahar 
după lucru se poate transforma în cină. 
O plimbare cu bicicleta planificată să 
cuprindă 15 kilometri pe un traseu în aer 
liber se poate transforma într-una de 25 
de kilometri dacă vremea este frumoasă. 
Îmi place să am zile complet libere, în 
care tot ce fac este să scriu. Nu verific 
deloc ceasul, nu mă asigur că nu ratez 
niciun apel telefonic. Îmi voi reconstitui 
ziua la sfârșit pentru jurnalul meu (sau la 
jumătate, când corpul mă forțează să iau 


o pauză), dar am tot timpul din lume - 
pentru un proiect de care sunt cu 
adevărat pasionată. 


Dacă nu este posibilă alocarea unei zile 
întregi, și îmi dau seama că puțini 
oameni pot organiza o zi fără întreruperi, 
poţi totuși încerca ceva ce Bryant și 
Veroff au numit „exerciţiul zilnic de 
vacanţă“ pentru Zăbovirea în 
experienţele plăcute. În fiecare zi, timp 
de o săptămână, planifică-ţi să faci ceva 
plăcut care să dureze 10-20 de minute. 
Câteva posibilităţi sunt: 


e Privește apusul. 


e Stai pe terasa unei cafenele cu o 
ceașcă de cafea bună. 


e Vizitează o librărie în pauza de 
masă. 


e Mergi la o plimbare într-un parc din 
apropiere. 


Bryant povestește că unele dintre cele 
mai recente astfel de vacanțe zilnice au 
cuprins cântatul la chitară, compusul de 
muzică, plimbatul câinelui și sunatul 


unui vechi prieten. „Sau mi-aș putea 
planifica următoarea excursie pe munte.“ 


Alege un moment în care poţi minimiza 
distragerile. Pune telefonul pe modul 
avion sau la încărcat, fără sonor. În 
timpul vacanței zilnice ar trebui, conform 
lui Bryant și Veroff, să „observi și să 
înţelegi deplin fiecare stimul sau 
senzație pe care o găsești plăcută. 
Identifică sentimentele pozitive şi 
înregistrează-le în minte. Creează-ţi o 
amintire a sentimentelor și a stimulilor 
asociaţi cu acestea, închide ochii, poartă 
senzaţia în mintea ta și exprimă cumva 
în exterior sentimentul pozitiv: Apoi, 
planifică vacanţa zilnică de mâine. La 
sfârșitul săptămânii, amintește-ţi toate 
cele șapte vacanțe. 

Adevărul este că avem oricum pauze de 
cel puţin zece minute în activitățile 
noastre obișnuite. Doar că folosim acest 
timp pentru a șterge e-mailuri. Sau 
parcurgem  postările din rețelele de 
socializare, sau ne învârtim prin casă. 
Apoi, acest lucru nu se înregistrează ca 
timp liber. Zăbovitul conștient în 
intervalele plăcute ne amintește că avem 
o perioadă de repaus. Și asta ne poate 
face să simţim că avem mai mult timp 


decât atunci când îl lăsăm să ni se 
scurgă printre degete. 


În cele din urmă, dacă nu ești nevoit să 
te grăbești, încearcă să te miști lent. Nu 
toate activităţile necesită viteză. Dacă 
graba îi face pe oameni să simtă că nu 
au timp pentru lucrurile pe care doresc 
să le facă, atunci încetineala conștientă 
poate fi simțită ca un răsfăț. Bryant 
spune că în laborator, atunci când 
subiecţii primesc un biscuit cu ciocolată 
și li se spune să se bucure de el, aproape 
întotdeauna încetinesc ritmul în care îl 
consumă față de ritmul normal de 
mâncat. Încearcă să observe deplin 
fiecare mușcătură. Motivul este evident: 
„incetinirea prelungeşte momentul. 
Astfel este susținută savurarea în sine.“ 


Mișcatul încet îţi permite să acorzi 
atenţie mai multor lucruri. „Încetinirea 
ritmului este un efort susţinut, așa că 
avem control asupra acestei experiențe 
și devenim implicit mai atenţi la ce se 
întâmplă“, spune Bryant. O parte din 
bucuria alpinismului este că te mişti atât 
de încet în aerul rarefiat, încât ai timp să 
observi toate detaliile. Observi modele în 
mușchiul de pe stânci, auzi zgomotul 
insectelor. Bryant povestește că recent, 
într-o excursie de alpinism, s-a surprins 


admirând flori alpine aproape 
microscopice, cu petale mai mici decât 
capătul unui băț de chibrit. „Ne minunăm 
când observăm așa ceva, dar a fost 
posibil să le observăm numai pentru că 
ne-am oprit să privim. Nu observăm 
lucrurile de genul ăsta dacă trecem în 
viteză prin lume.“ 


Această încetinire poate fi la fel de 
delicioasă ca savuratul unui biscuit. 
Uneori citesc mai încet o carte dacă îmi 
place. Există plăcere în a afla cum se 
termină ceva, dar și în a reciti câteva 
fraze de calitate. 


Din nou, doresc să subliniez faptul că nu 
toate părțile vieţii se pretează la 
încetinire. Uneori, încetinirea înseamnă 
Zăbovire și, alteori, lălăială. Viteza mea 
standard este destul de mare și nu-mi 
cer scuze pentru asta. A fi în regulă cu 
tranziții rapide când acest lucru este 
necesar îmi face viața posibilă. 


În plus, nu toate situaţiile merită atenţie. 
Cei care zboară frecvent cu avionul 
învaţă să ajungă la poartă exact la timp - 
pentru a se îmbarca. Copiii mici și 
atenţia lor de scurtă durată limitează în 
mod natural timpul petrecut cu multe 
activități. De capul meu, eu aș putea să 
petrec ore întregi într-un muzeu de artă. 


Dar dacă iau cu mine un copil, voi avea 
ca ţintă o oră și mă voi considera 
norocoasă dacă o obţin. După ce am citit 
despre ideile scandinave de hygge 
(Danemarca) și koselig (Norvegia), care 
au legătură cu relaxarea și zăbovitul, îmi 
dau seama că multe idei folositoare - 
pentru a trăi o viață bună sunt mai greu 
de aplicat dacă avem copii mici. În 
cartea din 2017, Mica enciclopedie 
hygge, Meik Wiking discută elocvent 
despre zăbovitul asupra unui joc de 
societate, într-o zi de weekend de iarnă, 
timp de 14 ore. Nu am nicio îndoială că 
este o modalitate minunată de a petrece 
timp cu prieteni buni, mâncare și băuturi 
pe măsură. Un foc arzând în șemineu 
ajută și el. Știu, de asemenea, că mulţi 
oameni care citesc această carte pot 
pune în practică un joc de masă de 14 
ore numai dacă lasă copiii la bunici 
peste weekend. Este greu să zăbovești 
în prezent dacă încerci să ţii un copil mic 
să nu sară în șemineu. 


În consecință, o mare parte din literatura 
care le spune oamenilor să încetinească 
și să admire peisajul ar putea fi la fel ca 
bătrânul din magazin care îţi spune să te 
bucuri de fiecare clipă. Este imposibil. 
Mai rău, pune sare pe rană, făcându-te 


să te simţi ca o persoană rea pentru că 
remarci că viața are momente dificile. 


În schimb, zăbovitul se referă la a ne 
bucura de bucurii. Este vorba despre 
înțelegerea faptului că avem puterea de 
a lungi timpul atunci când îl trăim și ne 
dorim să nu se mai termine. Timpul trece 
și nu putem zăbovi cu ceva pentru 
totdeauna. Adaptarea  hedonistă - 

tendința omului de a se obișnui cu 
orice -— face ca, după un timp, chiar și o 
priveliște văzută de pe vârful muntelui să 
devină banală ca o scenă privită de pe 
fereastra bucătăriei. Dar, pentru câteva 
minute, cu gândirea potrivită, poate fi 
mai mult. 


Mă gândeam la asta într-o noapte, după 
ce îi citisem lui Alex povestea de culcare. 
Am stat și l-am legănat în camera lui 
întunecată ceva vreme. De-a lungul 
copilăriei sale, rareori a adormit ușor. 
(Mai multe despre asta, în următorul 
capitol.) Știam că, îndată ce aveam să 
mă îndepărtez, urma să se dea jos din 
pat, să urle la ușă după mine, până când 
avea să adoarmă pe podea. Chiar și în 
nopţile în care era extrem de obosit, 
trebuia mai întâi să își consume urletele 
doar pentru a-și exprima dezaprobarea 
față de întreaga situație. Abia apoi era 


suficient de obosit pentru a dormi și îl 
mutam înapoi în pat. 


Nu a fost niciodată plăcut. Un filozof ar 
putea avea multe de spus despre ce 
înseamnă pentru condiția umană acest 
ritual nocturn pe care îl punea în scenă 
fiul meu. Dar, chiar și știind ce va urma, 
puteam extinde spaţiul dinaintea acelor 
ţipete. Puteam zăbovi cu micul său corp 
îmbrăcat în pijama lipit de al meu, 
gândindu-mă că probabil nu aveau să 
mai urmeze multe nopţi ca acelea. Poate 
că, într-o zi de singurătate în viitor, îmi 
voi dori să am un copil care să se 
lipească de mine și să am braţe destul 
de puternice ca să-l ţină. Zăbovitul poate 
fi dulce-amar. Cel de-al patrulea copil mi- 
a dat ceva bătăi de cap. Dar în camera 
lui, pentru o clipă, nu a fost nimic altceva 
în afară de liniște. 

CAPITOLUL 5 


INVESTEȘTE ÎN FERICIREA 
TA 


Fericirea este extrem de rară în 
rândul oamenilor inteligenți. 

ERNEST HEMINGWAY, 

Grădina Raiului! 


La cafeneaua Waffle House din 
suburbiile Atlantei, câteva dimineţi pe 
săptămână, poţi asista la o anumită 
scenă. Dacă ajungi acolo devreme, îl vei 
observa pe Chris Carneal în separeul său 
obișnuit din spate. În ciuda denumirii 
locului, probabil nu vei vedea pe masa lui 
vafe, ci doar ouă și șuncă, dar sigur vor fi 
hârtii, laptopul său sau o carte și, uneori, 
alături de el, cineva care îi ţine 
companie. 


Este puţin trecut de ora 6:00. Aceasta 
este deja cea de-a doua etapă din rutina 
matinală a lui Carneal. Se trezește la ora 
4:55. Se urcă în mașină la 5:02 pentru a 


face scurtul drum până la un curs de 
CrossFit de la 5:15, la o sală de sport de 
lângă casa lui. Își petrece următoarele 
40 de minute efectuând antrenamentul 
din acea zi. 

Apoi, se îndreaptă spre cafeneaua Waffle 
House din apropiere, unde nimeni nu 
este deranjat de echipamentul sportiv al 
lui Carneal, de zăbovitul său, și, aparent, 
de faptul că nu comandă niciodată vafe. 


Nu este nimic extraordinar în toate 
acestea, dar rezolvă ce ar putea fi o mare 
problemă în viaţa unui om ocupat. 


Carneal este fondator și director general 
al Boosterthon, o companie care susţine 
școlile în strângerea de fonduri. 
Boosterthon are aproximativ 400 de 
angajaţi cu normă întreagă și 200 de 
angajaţi cu jumătate de normă. Cei mai 
mulți dintre ei sunt mai degrabă tineri; - 
pentru mulţi este prima lor slujbă „reală“. 
Chiar și mulţi dintre manageri sunt noi în 
lumea profesională și au nevoie de un 
șef flexibil. Carneal și soţia lui au, de 
asemenea, patru copii mici, cu toate 
obligaţiile școlare și activităţile pe care 
le solicită un asemenea număr. Cu atât 
de mulţi oameni care doresc atenţia sa, 
Carneal s-ar putea simţi foarte ușor 
extenuat și împărțit în prea multe direcții. 


În loc să se simtă așa, aceste 
antrenamente de dimineaţa devreme și 
apoi micul dejun de la cafenea prezintă o 
altă opţiune — se ocupă de activităţile pe 
care le poate face în timp ce restul 
familiei doarme, simțindu-se astfel mai 
puţin ocupat, dar reușind să facă mai 
multe. 


Ajunge la Waffle House la ora 6:05. 
Petrece între cinci și șapte minute 
rugându-se şi reflectând.  Verifică 
programul zilei. Apoi, își spune: „Încerc 
să dedic tot restul acelei ore unui singur 
lucru important la care să mă gândesc. 
Cum duc afacerea înainte? Care sunt 
următoarea idee și următoarea piaţă pe 
care am putea să le abordăm și care 
sunt întrebările mele despre asta?“ O 
dată pe săptămână, e posibil ca cineva 
să i se alăture pentru o discuţie mai 
cerebrală decât ar fi posibil în timpul 
zilei. Încheie totul la ora 7:20 și se 
îndreaptă spre casă pentru a petrece 
următoarele 45 de minute cu copiii 
înainte de școală. Apoi, va lucra încă o 
oră și se va schimba acasă (făcând și un 
duș rapid acolo). 

Rezultatul: până în momentul în care 


ajunge la birou, în jurul orei 9:30 sau 
10:00, el a depus 2,5 ore de muncă 


serioasă și concentrată. „Mintea mea 
este trează și sunt gata de treabă“, 
spune el. „În acele 2,5 ore, fac mai multe 
decât făceam în zilele cu șase, șapte, 
opt ore de muncă.“ 


Apoi, există următoarea schimbare: în 
trecut, înainte de a-și institui acest ritual 
de dimineaţă, el se simțea adesea 
distras la muncă. Avea probleme în a se 
angaja deplin în conversațiile cu membrii 
echipei, pentru că se gândea la celelalte 
probleme pe care urma să le abordeze. 
Se întreba când se vor încheia 
conversațiile, ca să se poată întoarce la 
aceste probleme, sperând că va fi 
capabil să se ocupe de ele înainte ca 
familia să-l aștepte acasă în jurul orei 
17:30. Acum nu merge la lucru până 
când nu le-a rezolvat. Fiind activ 
dimineaţa, este „liber să reacționeze“ la 
birou. „Îmi dă claritate în timpul zilei“, 
spune el. „Pot să merg încet pe holuri. 
Mă pot saluta cu mai mulţi oameni. 
Reacţionez mai bine când sunt întrerupt.“ 
Adevărul este că, atunci când conduci, 
aceste întreruperi și răspunsurile lor fac 
parte din sarcina ta de serviciu. Sau, așa 
cum spune Carneal: „Echipa mea este 
munca mea.“ 


Această investiție de timp în sala de 
sport, Waffle House și familie l-a făcut 
mai fericit și mai relaxat. În felul acesta, 
poate face faţă zilei pe măsură ce se 
desfășoară. În plus, faptul că pune 
lucrurile bune la începutul zilei pare să îi 
ofere mai mult timp. „Mă uit la ceas 
uneori și cred că trebuie să fie ora 
14:00“, spune Carneal. „Și descopăr că, 
uau, este doar 10:30!“ 


Legătura dintre fericire și timp 


După cum am aflat în capitolul 2, când 
oamenii spun că vor mai mult timp, își 
doresc mai multe amintiri. Acest capitol 
este despre un al doilea aspect al 
acestei afirmaţii. Când oamenii spun că 
doresc mai mult timp, aceștia au nevoie 
de mai mult timp petrecut făcând lucrurile 
care ii fac fericiți. Puţini oameni și-ar dori 
mai mult timp adăugat la o sentinţă de 
închisoare. Cineva care numără fiecare 
minut în timp ce este blocat în trafic ar 
putea spune că dorește mai mult timp, 
dar se referă la cel petrecut în afara 
mașinii. Altfel, de ce ar număra 
minutele? Timpul este pur și simplu timp, 
dar îl percepem diferit în funcţie de ceea 
ce facem și de starea noastră mintală. 


Vestea bună este că proporţia de timp 
petrecută cu lucruri care ne satisfac faţă 
de cea petrecută cu cele care nu ne aduc 
beneficii poate fi schimbată. Oamenii 
care simt că au suficient timp pentru 
lucrurile pe care doresc să le facă iau 
decizii strategice pentru a optimiza 
modul în care aleg să își petreacă timpul. 
Așa cum am văzut în capitolul 3, asta 
poate însemna crearea de câștiguri 
temporale - adică facem lucruri acum - 
pentru a obţine libertate în viitor. În acest 
capitol vom discuta, de asemenea, 
despre efectuarea de investiţii cu scopul 
de a muta cât mai multe momente în 
categoria timpului petrecut „plăcut“. 
Adesea, acestea presupun investirea de 
resurse - banii sunt una dintre ele, 
desigur, dar și timpul este o resursă, la 
fel ca energia mintală necesară pentru a 
dezvolta o nouă viziune asupra lumii — - 
pentru a obţine fericirea. 


Aceste trei resurse își joacă rolurile în 
moduri diferite. Cu banii este simplu. Cu 
timpul este puțin mai complicat, deși 
joacă un rol esenţial în schimbarea 
situaţiei - așa reușește Carneal să 
realizeze mai multe lucruri până la ora 
micului dejun decât obișnuia să facă 
înainte într-o zi întreagă. lar, în cele din 


urmă, cadrul mintal este resursa cel mai 
puţin înţeleasă dintre toate acestea, deși 
este, probabil, cea mai profundă. Să fii 
capabil să treci de la a îndura la a te 
bucura, de la număratul minutelor până 
la tolerarea lor, are efecte semnificative 
în obținerea timpului liber. În sondajul 
meu, persoanele care au fost de acord 
cu declaraţia „leri mi-am petrecut timpul 
în moduri care m-au făcut fericit“ au fost 
într-o proporţie cu 22% mai mare de 
acord cu afirmaţia că, în general, au timp 
pentru lucrurile pe care doresc să le facă 
în viaţă. Oamenii din primii 20% au 
petrecut o parte mai mare din timpul lor 
făcând lucruri care le îmbunătăţesc clar 
starea de spirit - exerciţii fizice, activităţi 
reflexive și interacțiuni cu prietenii și 
familia —, spre deosebire de persoanele 
din ultimele 20 de procente, care au 
petrecut mai mult timp pe internet și în 
fața televizorului. Acestea sunt 
activităţile care, deși par plăcute atunci 
când le desfășurăm, pe termen lung, nu 
contribuie semnificativ la îmbunătăţirea 
stării de spirit a oamenilor. 


În orice caz, oamenii care au tot timpul 
din lume știu că fericirea merită efortul. 
Pentru că modul în care ne trăim orele 
este modul în care ne trăim vieţile, a fi 


fericit cu viaţa ta înseamnă a fi mulțumit 
de orele tale. Indiferent dacă aceste ore 
sunt petrecute în Waffle House sau în 
altă parte, investiţiile strategice de timp 
ne pot ajuta să ne proiectăm conștient 
vieţile pentru a reuși să fim relaxaţi în ce 
privește timpul nostru și pentru a fi, dacă 
nu fericiţi, măcar mai puţin nefericiţi. 


Cum pot cumpăra fericirea banii 


Chiar dacă toţi dispunem de 168 de ore 
pe săptămână, nu avem aceleași resurse 
financiare, iar atunci când auzim 
cuvântul „investiție“, primul subiect la 
care ne gândim sunt banii. Ca atare, 
miturile obișnuite despre bani și privilegii 
ies la suprafaţă, deși, în mod interesant, 
aceste mituri se află adesea în 
contradicţie. Pot oare banii să cumpere 
fericirea sau, de fapt, se dovedește că 
„mai mulți bani înseamnă mai multe 
probleme“? Sunt de ajutor doar până la 
un anumit punct, de la care încep apoi 
problemele? 


Lucrul pe care cred că îl putem spune cu 
certitudine este că banii sunt un 
instrument. Nu vor produce automat 
fericirea, așa cum un ciocan care stă 
într-o cutie de unelte nu face nimic. Dar 


instrumentul, folosit strategic, poate 
înlesni o mulţime de lucruri. 


Motivul pentru care oamenii au o părere 
proastă despre legătura banilor cu 
fericirea este acela că judecă greșit 
natura fericirii. Ca să-l citez pe Tolstoi: 
„Dar tristețea pură și deplină este tot atât 
de imposibilă ca și bucuria pură și 
deplină.“ Puţine evenimente bune sau 
rele au o durată destul de lungă; de 
obicei, revenim repede în locul de unde 
am plecat. Așa cum mi-a spus Ruth în 
parcarea de la CVS, după ce am cedat 
rugăminţilor ei de a cumpăra o păpușă 
de la raftul cu reduceri: „Când primești o 
jucărie nouă, ești entuziasmat, dar după 
un timp, nu te mai joci cu ea.“ O achiziţie 
îi face pe oameni fericiţi dacă permite 
apoi experiențe plăcute, care devin mai 
târziu amintiri. Aceste amintiri devin 
surse perpetue de plăcere și nu fac 
obiectul aceleiași adaptări hedoniste 
care afectează cele mai multe dintre 
lucrurile aparent plăcute din viaţă. Un 
cort cumpără fericire doar dacă îl 
folosești pentru a merge la camping, iar 
apoi, în timpul drumurilor către muncă, îţi 
amintești acele nopţi clare și răcoroase 
și frunzele purpurii ale copacilor. Dar, 
dacă acest cort stă în subsolul casei - 


pentru că nu ţi-ai făcut timp să îl 
folosești, nu va aduce nicio fărâmă de 
fericire. 


Fericirea poate fi măsurată în mai multe 
moduri. Există satisfacţie legată de viaţa 
pe care o ducem, care se referă la felul în 
care credem că merge viața în 
ansamblu. Nu este nimic în neregulă cu 
această măsurătoare, dar starea de spirit 
a omului este cel mai adesea 
determinată de acel copil răsfăţat 
cunoscut ca sinele experimentator. 
Oamenii sunt supăraţi din cauza acestei 
întreruperi. Ne trezim  gândindu-ne: 
„Bineînţeles că ar trebui să fiu fericit! Am 
o slujbă bună, o casă frumoasă.“ Dar 
dacă ne trezim prea devreme și suntem 
nevoiţi să suportăm experienţa unei 
navete neplăcute între această casă 
frumoasă și slujbă, apoi ne întoarcem 
acasă ca să petrecem seara răsfoind 
fotografiile de pe Instagram cu casele 
mai mari și mai frumoase decât a 
noastră, nu ne vom simţi binecuvântați. 


Dacă acceptăm ipoteza conform căreia 
fericirea de mo- 

ment ne schimbă adeseori dispoziţia, 
atunci investirea strategică a banilor în 
producerea fericirii presupune mai întâi 


înțelegerea acelor activități care aduc 
fericirea. 


Studiile cu privire la fericirea umană 
arată că este mai firesc ca oamenii să 
aibă o stare de spirit bună în timpul 
anumitor activităţi și mai puţin în altele.& 
Sexul, în mod deloc surprinzător, ne dă o 
stare de spirit mai bună decât drumul 
către muncă. De fapt, drumul către locul 
de muncă este, statistic, evaluat ca 
punctul cel mai puţin satisfăcător dintr-o 
zi obișnuită a unei persoane. Drumul de 
la serviciu către casă are punctaje mai 
bune, probabil pentru că la sfârșit 
ajungem acasă, ceea ce reprezintă un 
factor pozitiv, absent la drumul de 
dimineaţă. Satisfacţia în urma altor 
activități depinde de persoană. În 
general, munca nu are un punctaj bun, 
dar acest fapt se datorează de multe ori 
felului în care este organizată activitatea 
la serviciu. Este foarte posibil să te 
înţelegi minunat cu colegii de birou și să 
crezi cu tărie în misiunea organizaţiei și 
totuși să consideri ședința de marţi 
complet insuportabilă. Cei mai mulţi 
oameni se bucură de socializare și 
relaxare. Alergatul cu tot felul de treburi 
are în general punctaje mici, dar depinde 
de activitate. Unii oameni se bucură cu 


adevărat să meargă la cumpărături, deși 
multora le displace să se înghesuie cu 
alţi cumpărători într-un magazin mare și 
aglomerat în încercarea de a găsi un 
anumit tip de bec care se pare că nu 
există deloc în respectivul magazin. De 
asemenea, îngrijirea copiilor are punctaje 
foarte diferite. Jocurile cu copiii sunt 
amuzante, dar arbitratul certurilor dintre 
fraţi nu este la fel de distractiv. 


Pentru a investi bani eficient și a obţine 
în schimbul lor fericire, este nevoie să 
analizăm punctele sensibile ale modului 
în care ne petrecem timpul zilnic și să 
găsim soluţii pentru optimizarea 
acestuia. Nimeni nu poate obţine cu 
adevărat mai mult timp; odată ce 
secunda a trecut, poţi să dai toţi banii din 
lume, că n-o mai poţi aduce înapoi. Cu 
toate acestea, banii pot schimba 
proporţia dintre deranj și mulţumire în 
timpul vieţii. Când reducem timpul 
petrecut cu lucruri pe care nu ne 
bucurăm să le facem - activităţi care ne 
fac să numărăm fiecare minut, sperând 
că se vor sfârși în curând - și petrecem 
timp cu lucrurile care ne aduc împlinire, 
atunci simțim că avem mai mult timp. 
Dacă banii pot realiza acest lucru, atunci, 


de cele mai multe ori, merită să faci 
această cheltuială. 


Dacă ai hotărât să monitorizezi timpul 
după ce ai citit capitolul 1, privește 
jurnalul timpului personal din această 
perspectivă. Întreabă-te următoarele: 


e Când am fost fericit? 
e Când nu am fost fericit? 


e Ar putea banii să schimbe vreuna 
dintre aceste 
situaţii? 


e Dacă da, cât de mulţi bani ar fi 
necesari? 


Uneori, acest lucru poate însemna să 
luăm decizii importante legate de bani. 
Dacă drumul către muncă este punctul 
cel mai puţin satisfăcător al zilelor 
noastre, atunci a cheltui bani pentru a 
reduce timpul dedicat acestuia este o 
investiţie înțeleaptă. Cel care închiriază o 
locuință aproape de muncă poate să-și 
petreacă dimineața zăbovind la micul 
dejun sau petrecând ceva timp la sala de 
sport, în loc să stea în trafic pe 


autostradă. Dacă se mută suficient de 
aproape, poate să meargă cu bicicleta la 
muncă, transformând astfel punctul cel 
mai puţin satisfăcător al zilei într-o 
experienţă plăcută. 

În ce privește orele petrecute efectiv la 
lucru, dacă acestea par prea lungi și 
obositoare, atunci reducerea lor este o 
modalitate de investire a banilor în 
obţinerea fericirii. Mulţi și-ar dori să 
lucreze cu normă redusă, inclusiv 
oamenii care își iubesc slujba. În cazul în 
care finanţele îți permit acest lucru, 
această investiţie va elibera cu siguranţă 
spaţiu pentru alte activităţi. Podcastul 
The Best of Both Worlds își datorează 
existența faptului că Sarah Hart-Unger, 
colaboratoarea mea, a ales, ca medic 
primar, un program de lucru redus la 
patru zile pe săptămână. În ziua ei liberă, 
înregistrăm episoade, iar ea își ocupă 
restul timpului cu ceva mai multă lectură 
decât în zilele obișnuite, exerciţii fizice și 
scris pe blogul ei. 


Desigur, nu toate organizaţiile și nu toate 
locurile de muncă oferă posibilitatea de 
a lucra cu normă redusă și, uneori, o 
implicare completă, de tipul celei cu 
normă întreagă, poate avea efecte 
pozitive majore în cariera unei persoane. 


Cred că opţiunile pentru jumătate de 
normă tind să funcţioneze cel mai bine 
în carierele (cum ar fi medicina) în care 
orele sunt stabile și munca se 
desfășoară exclusiv la birou. Pericolul în 
alte tipuri de muncă salariată, după cum 
am constatat în studiile mele, este că, 
dacă nimeni nu știe câte ore lucrează 
cineva, „normă redusă“ înseamnă 
adesea la fel de multe ore ca la norma 
completă, dar plătite mai prost. Dacă 
așa stau lucrurile în domeniul în care 
lucrezi, ar putea fi o opţiune mai bună să 
vânezi sau să creezi un loc de muncă pe 
care să îl iubești, și apoi să negociezi ore 
flexibile în loc de bani în plus. Dacă 
accepţi o reducere salarială pentru a 
trece la normă redusă, elaborează un 
program în care vei obţine zile cu 
adevărat libere — de exemplu, nu mergi la 
birou joia sau vinerea —, 

mai degrabă decât să accepti promisiuni 
vagi de reducere a volumului de muncă. 
Această abordare are în plus meritul de a 
reduce atât orele de lucru, cât și timpul 
alocat transportului. 


Găsirea de ajutor cu sarcinile casnice și 
la cumpărăturile stresante este o altă 
utilizare eficientă a fondurilor. 
Transportul în două zile oferit de 


Amazon Prime elimină necesitatea de a 
merge cu mașina pentru a cumpăra 
variate articole, cum ar fi filtrele de 
cafea. De asemenea, dacă nu petreci 
acasă suficient de mult timp pe 
săptămână, nu are sens ca tot 
weekendul să tunzi gazonul, când 
nenumărate firme se pot ocupa de 
această sarcină.  Petrece timpul 
relaxându-te, socializând sau organizând 
aventuri de o zi, și vei simţi că ai mai 
mult timp. 

Din experienţa mea, folosirea strategică 
a serviciilor de îngrijire pentru copii a 
fost unul dintre progresele extraordinare 
pe care le-am numit investiţii în propria 
fericire. Sigur, să mă concentrez în timp 
ce lucrez este minunat, și tot așa este și 
posibilitatea de a mă bucura ocazional 
de o cină cu soţul meu în restaurante 
care nu oferă odată cu meniul și 
creioane colorate. Dar cu adevărat 
transformatoare pentru mine a fost 
înțelegerea faptului că serviciile de 
îngrijire a copiilor îmi dau posibilitatea să 
fac lucruri amuzante cu copiii mei, lucruri 
pe care ar fi fost greu să le fac ca mamă 
cu normă întreagă, cu mai mulţi copii. 
Datorită acestor servicii, o pot însoţi în 
excursii pe Ruth, chiar dacă acestea au 


loc în intervalele de somn ale lui Alex. 
Pot să-l ajut pe Jasper cu un proiect 
școlar, în timp ce altcineva îl aduce pe 
Sam acasă de la clubul de programare. 
Într-o dimineaţă de sâmbătă, când un 
copil are oră de înot și altul trebuie să 
ajungă la petrecerea aniversară a unui 
prieten, este minunat să meargă fiecare 
cu câte un părinte la evenimentul lui și 
copiii mai mici să poată sta acasă cu 
cineva care să construiască turnuri din 
Lego cu ei. Ei nu mai stau trişti și 
plictisiţi pe margine, așteptându-și fraţii; 
și noi nu mai trăim un calvar păzindu-i. 
Aceasta este o adevărată investiţie în 
fericirea din viaţa mea. 


Rezolvarea situaţiilor dificile din viaţa 
noastră poate contribui mult la 
schimbarea percepţiei asupra timpului. 
Dar, așa cum savuratul nu înseamnă 
doar absența lucrurilor rele, ci și 
îmbogățirea celor bune, investitul în 
fericire înseamnă să fii dispus să 
cheltuiești pentru bucurie. 


Despre propriul răsfăţ 


În încercarea de a mă bucura de mai 
multe dintre orele mele, mă întorc la 
ideea de răsfăţ. Răsfăţurile sunt mici 
lucruri foarte importante pentru starea 


de spirit. Acestea pot însemna mici 
cheltuieli  — precum cumpărarea unei 
cărți pe care mureai de nerăbdare să o 
citeşti, în loc să aștepți să apară la 
bibliotecă -, chiar și unele mai puţin 
evidente, cum ar fi o baie relaxantă 
(plătești factura la apă, dar costul nu 
este evident imediat). 


Cu toţii avem aceste lucruri care ne 
înviorează, și cu toate acestea, dacă ești 
genul de persoană disciplinată, 
cumpătată, care citește cărți 
motivaționale, îmi imaginez că nu 
folosești aceste instrumente atât de des 
pe cât ar fi posibil. Această sobrietate 
este sănătoasă pentru  răsfățurile 
nesănătoase sau costisitoare. Dar, 

pentru majoritatea răsfăţurilor, această 
teamă de hedonism nu-și are rostul. 
Care este, concret, câștigul absolut 
obținut din folosirea unui pix gratuit 
primit de la bancă, dacă atunci când 
folosirea unui model mai bun sau mai pe 
placul tău ar putea face ca scrierea listei 
de sarcini zilnice să devină o plăcere? 


Investiţia în propria fericire înseamnă să 
profităm cât mai din plin de aceste 
beneficii specifice vieţii de adult. Am 
descoperit asta în luna noiembrie, când, 
trebuind să scriu niște articole de Ziua 


Recunoștinței, am hotărât să-mi petrec 
30 de zile scriind zilnic trei lucruri pentru 
care eram recunoscătoare. Sigur, am 
devenit, într-o mică măsură, mai pasibilă 
să văd părțile bune ale vieţii. Dar 
descoperirea reală a venit într-o zi 
nefericită când totul mi-a mers pe dos. 
Eram tristă ca cerul cenușiu și, brusc, mi- 
am dat seama în jurul prânzului că tot 
trebuia să scriu în acea seară trei lucruri 
pentru care eram recunoscătoare. Acest 
fapt m-a impulsionat ca în restul zilei să 
strecor trei lucruri minunate în orele pe 
care le mai aveam disponibile. Mi-am 
abandonat imediat computerul, am luat 
mașina și am mers într-un loc frumos 
unde puteam să alerg. Mă simţeam ca și 
cum aș fi chiulit în mijlocul zilei, ceea ce 
era destul de bine pentru mica investiţie 
reprezentată de costul celor patru litri de 
benzină consumati. Apoi, m-am oprit la 
unul dintre restaurantele mele favorite - 
pentru a lua mâncare la pachet. Am 
cumpărat o carte distractivă și m-am 
ascuns cu un pahar de vin să citesc 
după ce copiii s-au culcat. Voilà: o zi 
bună, cu ore petrecute făcând lucruri 
care mă fac fericită, fără să fi fost nevoie 
să câștig la loterie. 


Mai întâi ai grijă de tine 

Așa stau lucrurile cu banii. Dar investitul 
în fericire nu ţine doar de bani. Timpul 
este, de asemenea, o resursă. Și ea 
poate fi investită în moduri care aduc 
fericire și ne fac să simţim că avem timp 
liber. Chris Carneal a observat că, deși o 
oră este întotdeauna o oră, combinaţia 
dintre nivelurile noastre de energie și 
cerinţele altor persoane face ca nu toate 
orele să fie la fel de potrivite pentru toate 
lucrurile. Dacă aștepți până la sfârșitul 
zilei pentru a vedea cât timp mai rămâne 
pentru lucrurile importante, sunt șanse 
destul de bune să nu mai ai energia 
necesară pentru a face altceva în afară 
de a te prăbuși în pat. Dacă trebuie să te 
ocupi de alte persoane - angajaţi sau 
copii mici —, chiar și a aștepta până la 
jumătatea zilei înainte de a te ocupa de 
lucrurile importante te poate pune în 
postura de a te simţi copleșit și tras în 
prea multe direcţii. Senzaţia aceasta de 
hărțuială și de grabă este asociată direct 
cu senzaţia că nu avem timp pentru 
lucrurile pe care vrem să le facem. De 
aceea, a face mai întâi lucrurile care sunt 
importante pentru noi ne eliberează 
timpul. 


Asta e frumuseţea dimineţilor. Atunci 
când cineva are ambiţii mari, dar are deja 
multe de făcut, îi sugerez să ia în 
considerare orele dimineţii pentru 
oportunităţi. 

Alegerea a trei dimineţi pe săptămână în 
care să te trezești cu o jumătate de oră 
mai devreme și să alergi timp de 20 de 
minute pe o bandă de alergat instalată la 
subsol îți poate oferi ore întregi de 
energie și concentrare pentru un cost 
egal cu aceste 90 de minute investite. 
(Legat de asta, oamenii care au avut cele 
mai mari punctaje privitoare la percepţia 
timpului au declarat că fac exerciţii fizice 
de 3,4 ori pe săptămână, comparativ cu 
o frecvenţă de 1,9 ori pe săptămână la 
cei din ultimele 20 de procente.) 


Dacă vrei să scrii un roman, este 
suficient să te trezești cu o oră mai 
devreme într-o singură dimineaţă pe 
săptămână și să scrii 500 de cuvinte în 
fiecare dintre aceste dimineţi creatoare, 
și în mai puţin de un an vei avea gata un 
prim manuscris complet. 


De asemenea, poţi folosi dimineaţa - 
pentru activităţi reflexive și spirituale, 
cum ar fi scrisul în jurnal, meditaţia și 
rugăciunea. Toate acestea sunt asociate 
cu senzaţia că ai suficient timp. În 


sondajul meu, persoanele din primele 20 
de procente au fost implicate în astfel de 
activităţi de 3,3 ori pe săptămână, 
comparativ cu cele din ultimele 20 de 
procente, care au fost implicate în medie 
de 1,4 ori. Aproximativ 22% dintre 
persoanele aflate în eșantionul superior 
sunt implicate în aceste activităţi zilnic. 
Aproape jumătate dintre persoanele 
aflate în ultimele 20 de procente au 
raportat că nu se implică niciodată în 
astfel de activităţi. 


Având în vedere că oricine poate găsi 
cinci minute pe zi pentru jurnal, cred că 
motivul acestei legături nu este evident: 
nu cred că oamenii nu au timp pentru 
aceste activităţi, așa că nu le fac. În loc 
de asta, cred că atunci când oamenii nu 
se opresc pentru a reflecta asupra vieţii 
lor, pur și simplu trec de la un lucru la 
altul și nu observă cât timp au. Dacă în 
fiecare dimineață ne oprim câteva 
minute pentru a da un pas înapoi și - 
pentru a reflecta, asta ne poate prelungi 
timpul disponibil. Și, ca urmare, avem un 
câștig important, cu o investiţie mică de 
timp. 

Asta nu înseamnă că este ușor să ne 
trezim mai devreme decât suntem 
nevoiţi. Uneori, investiţia în fericire 


necesită câteva momente de nefericire. 
Lui Carneal nu-i place să se trezească la 
ora 4:55, și oricum, ideea trezitului mai 
devreme nu se pretează la toate tipurile 
de program de dimineaţă, la orice 
situație familială, la fiecare etapă din 
viaţă sau tipologie umană. Persoanele 
care sunt natural păsări de noapte este 
posibil să aibă productivitatea cea mai 
mare după apusul soarelui. Dar cei mai 
mulți oameni nu își petrec ora dinainte 
de culcare prea bine. Dacă pur și simplu 
pierzi vremea prin casă sau te uiţi la 
postările unor oameni care nici măcar nu 
te interesează prea tare, poţi încerca să 
oprești această pierdere de vreme, să te 
culci mai devreme și să transformi orele 
neproductive de seara în ore pline de 
energie dimineaţa. 


Dacă vrem să rezolvăm ceva important, 
trebuie să dăm întâietate acelui proiect. 
Aceeași filozofie poate fi aplicată și 
săptămânii. 

Katherine Reynolds Lewis, cu care 
colaborez pentru contabilitate, a avut 
mult timp o carieră jurnalistică 
impresionantă. Ea și-a atins toate 
obiectivele legate de venit, scriind 
articole despre părinţi, afaceri și alte 
lucruri, dar când am început să 


colaborăm la începutul anului 2013, mi-a 
spus că își dorea cu adevărat să scrie o 
carte. A hotărât să aloce după-amiezile 
de vineri pentru cercetare și redactarea 
de propuneri către reviste pentru articole 
mai consistente, care s-ar putea 
transforma în materiale și subiecte - 
pentru propuneri de cărţi. După-amiaza 
de vineri este un timp cu costuri de 


oportunitate reduse - multe dintre 
edituri și surse nu o sunau în acea 
perioadă - și, ca urmare, părea 


momentul perfect în care să își înceapă 
munca de creaţie. 


Dar nu era deloc momentul perfect. 
Săptămână după săptămână, îmi 
mărturisea că nu petrece prea mult timp 
cu acest proiect de carieră. După cum 
explica ea: „Problema cu după-amiezile 
de vineri este că toate sarcinile 
neterminate ale săptămânii profesionale 
și personale se adună grămadă în 
ultimele două ore ale zilei de lucru. În 
momentul în care biroul meu e în sfârșit 
liber, s-a făcut deja ora 16:00 sau 17:00, 
sunt obosită și pare inutil să mă mai 
apuc de ceva nou.“ 


Pe măsură ce am discutat despre 
această situație, am stabilit împreună că 
ar trebui să-și mute timpul alocat pentru 


propunerile de articole pentru luni 
dimineaţa, la prima oră. Luni dimineața 
este începutul săptămânii, cel mai bun 
moment pentru oameni, deci este puțin 
probabil să pierdem timpul cu situaţii de 
urgență, pentru că urgenţele nu au 
apucat încă să apară și să se adune. 


Când am vorbit despre asta, știam că va 
fi o idee radicală și chiar incomodă. 
Lewis urma să amâne intenţionat 
sarcinile de lucru deja asumate, care 
aveau termene-limită și valori clare, 
măsurate în dolari, pentru a face o 
muncă neplătită și care putea să nu 
ducă la nimic. Evident, ea spera că îi va 
aduce câștiguri, dar nimic nu este 
garantat în viaţă. Mutarea activităţii de 
cercetare și a redactării de propuneri în 
dimineaţa zilei de luni însemna că Lewis 
urma să dedice ore pe care în mod 
normal le oferea celor mai buni clienţi ai 
ei unei activităţi pe care nu trebuia 
neapărat să o facă. Pentru o persoană 
conștiincioasă, această risipă de timp 
reprezintă aproape un act iresponsabil. 

Însă a fost, de asemenea, incredibil de 
eficient. Soţul ei a dus copiii la școală în 
zilele de luni, ca ea să se poată așeza la 
birou mai devreme. S-a angajat să 
lucreze pentru noile propuneri de teme 


de la 8:00 până la 10:00. Rezultatul: „În 
scurt timp, am scris o propunere de 900 
de cuvinte, care a devenit un articol de 3 
500 de cuvinte într-o revistă.“ Această 
poveste, numită „Dacă ţi-aș spune că tot 
ce știi despre disciplina copiilor este 
greșit?“, a apărut în revista Mother Jones 
și a devenit articolul cel mai citit 
vreodată din această publicație. 
Rezultatul și mai fericit a fost că mai 
mulți impresari s-au arătat interesaţi să o 
reprezinte pe autoare. Ea a ales pe 
cineva care părea compatibil cu ea și au 
lucrat împreună pentru o propunere de 
19 000 de cuvinte adunate într-o carte 
vânată de mai multe edituri. A primit 
contractul. 


În vechiul ei program zilnic, nu avea 
timp pentru munca necesară îndeplinirii 
obiectivelor de viitor. Investind orele cele 
mai productive în aceste activităţi pe 
care voia să le facă, a obținut, efectiv, 
timp. Progresul este motivant și face ca 
timpul să pară mai lung. În studiul 
despre percepţia timpului, persoanele 
care au fost puternic de acord cu 
declaraţia „leri am făcut progrese spre 
îndeplinirea obiectivelor personale sau 
profesionale“ au avut cu 20% mai multe 
șanse decât media celor intervievaţi să 


creadă că aveau suficient timp pentru 
lucrurile pe care doreau să le facă. 


Timpul este elastic. El se întinde pentru 
a se potrivi cu ce alegem să facem cu el. 
Investiţia în fericirea ta ar însemna să 
mergi la plimbare într-o dimineaţă 
frumoasă de primăvară, chiar dacă 
începi să lucrezi puţin mai târziu. În 
ambele cazuri, sarcinile de lucru sunt 
rezolvate pentru că trebuie rezolvate, dar 
într-una dintre variante ţi-ai început ziua 
cu puţină fericire, în timp ce în scenariul 
obișnuit al vieţii nu ai fi făcut-o. Sau ar 
însemna să îţi faci timp pentru un hobby 
sau pentru o întâlnire cu prietenii. Chiar 
și câteva frânturi de timp pot fi folosite - 
pentru mici bucurii, cum ar fi să citești 
ceva pe Kindle în loc să îţi verifici e- 
mailul. Oricum, la un moment dat, tot vei 
răspunde și la mesajele care au nevoie 
de răspunsuri. Întotdeauna se întâmplă 
așa. Dar dacă există alte lucruri pe care 
vrei să le faci, fericirea vine atunci când 
le acorzi acestora întâietate. 


De la a îndura la a te bucura 


investirea banilor și a timpului poate 
contribui la îmbunătățirea vieților 
noastre. Dintre toate căile de a investi în 


fericire pentru a obţine mai mult timp, 
cea mai profundă este cea mintală. 


Cum îţi petreci timpul este, de cele mai 
multe ori, o alegere, dar alte aspecte ale 
vieţii nu pot fi controlate. Uneori, acest 
lucru se datorează alegerilor deja făcute 
sau celor viitoare. lar, alteori, este vorba 
pur și simplu despre circumstanțe. 
Momentele negre sunt inevitabile. În 
unele zile, ticăitul continuu al ceasului 
poate fi o binecuvântare. Nimic nu ţine la 
nesfârșit. Dar, dacă este posibil să 
facem trecerea de la a îndura la a ne 
bucura, sau la a ne bucura în timp ce 
îndurăm, această modificare poate 
influența felul în care simțim trecerea 
timpului. Ca să facem acest lucru, 
trebuie să devenim, în lipsa unei expresii 
mai bune, 

priceputi la suferință. 

Viața îi obligă uneori pe oameni să își 
dezvolte această capacitate. Bloggerul 
cunoscut online sub numele de Harmony 
Smith dorea iniţial să fie avocată. În 
încercarea de a deveni avocată, a făcut 
împrumuturi pentru studenţi și credite. 
Ea și soțul ei plănuiau ca ea să fie 
principalul susținător financiar al familiei 
și își doreau o familie mare, pe care și 
începuseră să o clădească. Din păcate, 


pe parcursul acestui proces, Smith și-a 
dat seama că nu avea constituţia 
interioară necesară pentru a rămâne în 
avocatură pe termen lung. Efortul de a 
lucra minimumul de 1 800 de ore pe an o 
făcea nefericită. Și totuși, pentru că avea 
datorii și o familie de întreţinut - 
hotărârea de a avea un al patrulea copil 
a dus la nașterea unei perechi de 
gemeni —, ea nu putea pur și simplu să-și 
înceteze activitatea. 

Dar putea face un plan, astfel încât, în 
cele din urmă, să-și schimbe viaţa. Ea și 
soţul ei au stabilit un calendar pe cinci 
ani pentru a obține independenţa 
financiară parțială: moment în care ea 
putea să renunțe la locul de muncă și să 
înceapă să lucreze part-time, pe bază de 
contract. (Domnul Smith face și el tot 
proiecte part-time, în plus faţă de 
îngrijirea celor cinci copii.) Ca răsplată - 
pentru îndeplinirea obiectivului lor de 
economii, și-au promis o recompensă 
importantă - o călătorie lungă cu rulota 
împreună cu puii lor. Apoi, ei s-au angajat 
într-un proces de economisire masivă și 
căutare de soluţii alternative pentru a 
realiza planul propus. 


Singurul detaliu care rămăsese 
neelucidat era cum vor rezista în 


următorii cinci ani. Blogul lui Smith, 
Creating My Kaleidoscope, mi-a atras 
atenţia cu o postare în care a numit 
acest stadiu al vieţii lor „sentinţa 
închisorii pe cinci ani“. Sună îngrozitor, și 
totuși explicația nu era îngrozitoare. Era 
responsabilă pentru datoriile ei și pentru 
faptul că trebuia să lucreze într-un 
context foarte bine plătit ca să le 
acopere. Așa că își ispășea sentinţa. Mi- 
a mărturisit că așa rezista în această 
perioadă, în același mod în care își 
închipuia că ar rezista în cazul unei 
sentinţe reale la închisoare: 


1. Știa că este o perioadă limitată. 
Cinci ani sunt cinci ani. Nu este - 
pentru totdeauna. Înseamnă 1 826 
sau 1 827 de zile, în funcţie de anii 
bisecți. Timpul trece oricum, iar 
dacă știi măcar aproximativ cât va 
dura o perioadă dificilă, poţi să îţi 
reglezi ritmul cât să treci prin 
aproape orice. 


2. Se bucura de ceea ce putea să se 
bucure. Uneori, există lucruri de 
care te poţi bucura numai în 
perioadele care, în sine, nu par a fi 
plăcute. lar dacă nu, uneori, cele 
mai mărunte lucruri bune 


strălucesc cel mai puternic în 
întuneric. Aprecierea acestora 
reprezintă o schimbare de 
abordare care îți poate îmbunătăţi 
considerabil felul în care trăiești 
timpul. 


Aceste două strategii pentru a rezista - 

aceste metode de a deveni pricepuți la 
suferință — sunt foarte eficiente folosite 
împreună. 


Uneori, doar prima este posibilă. Layla 
Banihashemi, o cercetătoare în domeniul 
neuroștiințelor cu care am început să 
schimb mesaje după ce a venit la unul 
dintre discursurile mele, a fost 
diagnosticată cu cancer de sân la 32 de 
ani, și la patru luni după nunta ei. A 
suportat un an lung de chimioterapie, 
chirurgie și radiații. Datorită progreselor 
în ratele de supravieţuire în cazul 
cancerului, este ușor să uităm că 
tratamentul este îngrozitor. Banihashemi 
a aflat acest lucru destul de curând, când 
a trebuit să fie spitalizată după prima 
rundă de chimioterapie. Întinzându-se în 
patul ei de spital, gândindu-se cum va 
putea să facă faţă la încă cinci runde și 
la tot ce urma, era copleșită, cuprinsă de 
frică și neliniște. Așa că a luat un 


calendar de perete. A scris pe el toate 
tratamentele care urmau pe parcursul 
întregului an. „Cumva, asta le făcea să 
pară mai ușor de suportat“, spune ea. 
„Le voi aborda unul câte unul, zi după zi, 
pe parcursul acestui an.“ 


Dar uneori, chiar și o singură zi era prea 
mult. Suferinţa ei a luat multe forme. 
După una dintre ședințele de chimio- 
terapie, s-a simţit atât de obosită, încât 
abia a mai putut să meargă de la 
canapeaua din sufragerie la baie. Nu 
putea să stea în picioare suficient de 
mult pentru a face un duș. După o altă 
ședință, fiindu-i îngrozitor de rău și de 
greață, a rămas toată noaptea trează, în 
pat, fără să poată adormi. „Soţul meu 
dormea pe canapea ca să nu mă 
deranjeze, dar venea să mă verifice - o 
dată pe oră sau la fiecare două ore - și 
câteodată îmi spunea «încearcă să 
reziști următoarele 20 de minute», 
spune ea. „A fost foarte folositor. Când 
te simţi rău și te gândești că «încerc doar 
să rezist în următoarele câteva minute», e 
de ajutor ca să te concentrezi pe o 
perioadă scurtă. Încearcă doar să faci 
faţă în acel moment. Nu te gândi la tot 
ce va urma.“ 


În cele din urmă, un an - chiar și unul în 
care trebuie să numeri fiecare minut — se 
va termina. Ea a supravieţuit și anul s-a 
terminat. 


Dacă situaţia nu este chiar atât de dură, 
a doua strategie poate deveni și ea o 
posibilitate. În unele zile, Banihashemi a 
reușit să mănânce puţin mai bine și să 
meargă la plimbare sau să facă yoga. S- 
a bucurat de aceste zile cât de mult a 
putut. 


Harmony Smith încearcă să folosească 
această abordare în care se bucură de 
ceea ce poate. Urăște să își ia rămas- 
bun de la familie dimineaţa. Dar nu toate 
momentele din aceste sentinţe pe cinci 
ani sunt rele. Multe au fost și vor fi 
simpatice. Pentru a putea factura 1 800 
de ore pe an, este nevoie de o activitate 
propriu-zisă de aproximativ 2 500 de ore, 
dar cu 8 760 de ore într-un an, și dormind 
2 920 (opt ore pe noapte), mai rămân 
încă 3 340 de ore pentru alte lucruri. În 
aceste ore, spune ea, „găsim modalităţi 
creative pentru a ne distra, a ne bucura 
unii de alții și de a ne relaxa fără a 
cheltui bani“. „Profităm la maximum de 
ele“ În una dintre ierni, în luna 
decembrie, a mers la bibliotecă și a 
împrumutat două duzini de cărţi de 


Crăciun pentru copii. Le-a împachetat 
frumos și copiii au deschis câte una 
nouă în fiecare seară și au citit-o 
împreună. Altă dată, familia a cerut și a 
primit un card de membru la grădina 
zoologică, cu ocazia uneia dintre zilele 
de naștere ale copiilor și toată lumea s-a 
bucurat de expedițiile petrecute acolo. 


Uneori, lucrurile care par greu de îndurat 
au unele aspecte plăcute care nu sunt 
accesibile în circumstanţe diferite. Mai 
degrabă decât să facă un împrumut - 
pentru a cumpăra o mașină destul de 
mare încât să poată găzdui cele două 
scaune pentru bebeluşi și scaunele 
copiilor mai mari, Harmony Smith și 
soțul ei au cumpărat (și revopsit) un 
autobuz școlar vechi de pe Craigslist pe 
care îl puteau plăti integral cu sumele 
care le erau rambursate de la taxe. Smith 
povestește cum reacțiile oamenilor faţă 
de autobuzul școlar au fost extraordinar 
de amuzante - și asta este o sursă de 
haz pe care nu ar fi avut-o dacă ar fi 
putut să mai facă un credit și să își 
cumpere mașina mai mare. 


larna ne oferă un alt exemplu al acestui 
fenomen. larna de pe Coasta de Est a 
Statelor Unite mi se pare întotdeauna 
întunecată și sumbră. Dar nici nu se 


compară cu iarna din părţile nordice ale 
Scandinaviei, unde noaptea polară se 
întinde din noiembrie până mult după 
Anul Nou. Sus, aproape de Cercul Arctic, 
soarele nu răsare săptămâni întregi. 
Chiar și în zonele mai populate din sudul 
Scandinaviei, ziua are o lumină slabă și 
durează doar câteva ore în jurul 
prânzului. 


Pare incredibil de deprimant, dar soţul 
meu, care a trăit în Oslo timp de cinci ani 
înainte de a ne cunoaște, spune că, în 
general, nu este așa pentru oamenii care 
locuiesc acolo. Acești locuitori ai 
nordului văd iarna ca pe ceva de care 
trebuie să se bucure, nu ca pe ceva care 
trebuie îndurat. Ei așteaptă cu nerăbdare 
începutul sezonului de schi, fiind o 
activitate pe care o poţi face numai în 
sezonul rece. Stau în căzi cu hidromasaj 
în aer liber, bucurându-se de contrastul 
deosebit dintre un corp foarte cald și un 
nas foarte rece. Oricum ar fi vremea, ei 
ies, beneficiind astfel de bine 
cunoscutele efecte de îmbunătățire a 
stării psihice garantate de aerul 
proaspăt. Există o zicală care spune că 
nu există vreme rea, ci doar haine 
nepotrivite. Oamenii aprind lumânări și 
beau băuturi calde. Festivalurile de iarnă 


aduc un spirit de distracţie şi 
solidaritate. Oricine dorește să deschidă 
ochii poate observa că iarna este 
frumoasă. În jurul solstițiului, când 
soarele nu se mai ridică niciodată 
complet, totul arată ca la răsăritul sau la 
apusul soarelui pentru mai multe ore pe 
zi, creând o luminiscenţă nepământeană 
pe zăpadă. Este un fel diferit de 
frumuseţe - mai aspră, mai complicată 
decât frumuseţea unei grădini de 
trandafiri în iunie —, dar tot frumusețe. Și, 
pentru că este toată lumina de care ai 
parte, îi acorzi atenţie. 


Prin ochi de copil 


Această frumusețe observată prin 
contrast - care ar putea fi ratată în 
perioadele obișnuite ale vieții - iese în 
evidență în perioadele mai aspre și 
reprezintă o parte esenţială a modificării 
discursului interior, a trecerii de la a 
îndura la a te bucura. Unii oameni devin 
maeștri ai acestei superputeri. 


Aceasta este situaţia în care se află 
Amelia Boone, care a ridicat priceperea 
de a fi bună la suferinţă la nivel de artă.% 
Am văzut-o prima oară pe Boone într-o 
sală de sport din California, unde i-am 
observat muşchii bine  definiţi şi 


antrenamentul, care părea mai intens 
decât ce făceam noi, participanții 
obișnuiți la conferinţe, care cel mai 
adesea mergeam pe benzile noastre de 
alergare. Mai târziu, am aflat că această 
avocată este, de asemenea, campioană 
la cursa cu obstacole. Precum Carneal, 
ea se trezește înainte de ora 5:00 pentru 
a investi în fericirea ei; când apare la 
lucru, probabil că a alergat deja 30 de 
kilometri. Această intensitate a 
antrenamentelor i-a adus câștigarea de 
mai multe ori a concursului World's 
Toughest Mudder, a ajutat-o să devină 
campioană mondială la cursa Spartan 
din 2013 și a plasat-o pe primul loc în 
mai multe curse de ultramaraton 
(distanţe mai lungi de 42 de kilometri). 


A parcurs multe trasee în condiţii dificile, 
dar spune că cel mai dur a fost cel în 
urma căruia a obţinut unul dintre primele 
ei premii: la concursul World's Toughest 
Mudder din 2011, în Englishtown, New 
Jersey. Era jumătatea lunii decembrie, iar 
temperaturile scăzuseră brusc, în timp 
ce oamenii se târau prin apă și noroi 
rece ca gheața pe sub firele cu 
electricitate  neizolate. Traseul era 
conceput pentru a dura aproximativ 24 
de ore, astfel încât, în plus faţă de 


expunerea la forțele naturii, concurenții 
trebuiau să stea treji toată noaptea. „Am 
analizat câteva descrieri ale altor 
participanți la cursă de la edițiile 
anterioare ca să-mi imaginez experienţa. 
Cu toate că existau corturi în care te 
puteai încălzi (și medici) de-a lungul 
traseului, era groaznic. Cred că cel mai 
clar se înţelege cât de intens a fost dacă 
spun că, la linia de start, se aliniaseră 
aproape o mie de veterani ai curselor cu 
obstacole, calificaţi pentru acest 
campionat datorită faptului că ieșiseră 
pe primele locuri în alte curse. La 
răsăritul soarelui, mai rămăseseră doar 
vreo 12." 


Boone era printre aceștia. A trecut prin 
chinuri — şi prin cele din toate 
competiţiile ulterioare - cu aceleași 
două strategii despre care am vorbit mai 
devreme. 


Mai întâi, „am fragmentat destul de mult 
cursa“. În loc să se gândească la faptul 
că a făcut două ore, deci mai are 20, ea 
se concentrează pe trasarea distanţei de 
la un obstacol la altul sau la următoarea 
oprire pentru apă. „Pentru mine, acesta 
este cel mai folositor truc, l-am folosit și 
m-a ajutat să rezist, să percep că timpul 
trece mai ușor și să nu fiu copleșită“, 


spune ea. Își alege un cântece și îl cântă 
încontinuu în minte. Dacă îl cânţi de 
suficiente ori, timpul trece mai repede, 
exact ca atunci când numeri de multe ori 
până la zece în timpul unui zbor teribil de 
turbulent, în timpul unor crampe sau 
când încerci să menţii un sprint pe 
banda de alergat; până la urmă, 
încercarea respectivă trece. 


Dar ea nu se rezumă doar la 
fragmentarea cursei. A fi bună la 
suferință înseamnă că, și când e 
chinuită, Boone găsește lucruri de care 
să se bucure. „Una dintre cele mai bune 
modalităţi de a face timpul să treacă mai 
repede este să  interacţionezi cu 
concurenţii din jurul tău. Toată lumea se 
mișcă într-un ritm destul de lent în 
cursele cu adevărat lungi, încât poţi vorbi 
și afla lucruri despre celelalte persoane“, 
spune ea. „Unii dintre oamenii pe care i- 
am întâlnit în timpul diferitelor curse au 
ajuns mai târziu să se numere printre cei 
mai buni prieteni ai mei, pentru că avem 
aceste experienţe și amintiri în comun.“ 
Cineva care s-a târât alături de tine prin 
noroi rece ca gheaţa se poziţionează din 
prima într-o categorie specială de relaţii, 
față de cineva care nu a făcut asta. „A 
simţi durerea cot la cot cu alţi oameni îţi 


dă un sentiment de comuniune“, spune 
ea. Este, din fericire, unul cu care mulți 
dintre noi nu au de-a face, dar cu 
siguranţă de multe ori în istoria omenirii, 
chiar și în prezent, oamenii au suferit de 
foame, frig și boală împreună. Faptul că 
această suferință comună poate, mai 
degrabă, să unească oamenii decât să îi 
facă să se întoarcă unul împotriva altuia 
este probabil motivul pentru care rasa 
umană a supravieţuit. 


În plus, pentru Boone a mai fost și 
următoarea plăcere: „Răsăritul soarelui 
este un moment minunat în aceste 
curse“, spune ea. Acel prim răsărit rece 
în Englishtown, New Jersey, a marcat 
prima dată din întreaga ei viață când a 
alergat o noapte întreagă. „A fost cea 
mai rece noapte pe care am trăit-o 
vreodată.“ Totul durea - degetele de la 
mâini și cele de la picioare —, dar era 
recunoscătoare pentru această durere, - 
pentru că însemna că avea un corp 
funcţional. Apoi, în întunericul acela 
nenorocit, peste întinderea de câmpuri 
noroioase îngheţate, a apărut prima rază 
de lumină. „Nu m-am simţit niciodată 
atât de euforică la vederea soarelui“, 
spune ea.  Supravieţuise.  Reușise. 
Răsăritul soarelui nu era cu nimic diferit 


de unul obișnuit. Cineva care s-ar fi aflat 
pe drum în acea dimineaţă de duminică 
ar fi condus mai departe fără să observe 
ceva deosebit. Dar, în noaptea înghețată, 
Boone câștigase acel răsărit. Asta a 
transformat ceva obișnuit în ceva 
transcendental. 


Disciplina bucuriei 


De multe ori, căutarea acestor momente 
transcendentale în timpul perioadelor 
dificile este dificilă și confuză. Aceste 
momente binecuvântate apar în forme 
extrem de diferite. Uneori, este vorba pur 
și simplu despre a ne păstra deschiși 
faţă de posibilitatea de a accepta. 
Banihashemi spune: „În timpul uneia 
dintre discuţiile noastre din toiul nopții, 
îmi amintesc că i-am spus soțului meu 
printre lacrimi că este nedrept, nu ar 
trebui să ni se întâmple nouă acest 
lucru. Mi-a răspuns: «Se întâmplă. 
Suferința face parte din viață.»“ Ea a 
lăsat în urmă anul acela de tratament, iar 
această acceptare a ajutat-o în multe 
feluri. Își face timp să scrie cântece, să 
cânte la chitară. Petrece mai mult timp în 
natură. „Unui singur lucru îi dedic acum 
mult mai puțin timp, și acesta este 
îngrijorarea faţă de viitor“, spune ea. 


„Cred că orice suferinţă este utilă dacă îi 
permiti să te schimbe." 


Aceste momente de schimbare sau 
înălțare pot apărea în tot felul de situații 
dificile. Dintr-un șir de întâlniri romantice 
nereușite, îți dai seama că persoana care 
stă cu tine la masă a spus ceva 
amuzant. Asta nu garantează dragostea 
și căsătoria, dar îţi restabilește 
încrederea că procesul nu va fi îngrozitor. 
Poate fi o noapte târzie la birou când îţi 
dai seama că, deși afacerea pentru care 
lucrezi este falimentară, îl admiri pe unul 
dintre colegii tăi suficient de mult ca să 
găsești o modalitate de a lucra împreună 
cu el în altă parte. Poate că întregul rost 
al acestei părţi din CV este, pur și simplu, 
să înlesnească o revelație. 


Viața cu copii mici aduce și ea o mare 
nesfârșită de confuzie cu străfulgerări de 
transcendental. Zilele sunt lungi, dar 
există strategii pentru a face zilele lungi 
suportabile și a le presăra cu momente 
de fericire reală. În zilele în care a trebuit 
să mă ocup de copii pe cont propriu, am 
planificat, în general, o excursie de 
dimineaţă într-un loc plăcut și potrivit cu 
vremea: la muzeu, când era urât afară, la 
grădina zoologică, atunci când era soare. 
Ne minunam împreună de tigri sau de 


fericirea simplă pe care o aduce un 
carusel. Ne întorceam acasă la prânz. 
Apoi, cei mici dormeau și cei mari aveau 
un timp alocat jocurilor electronice sau 
cititului. Această abordare îi oferă 
adultului aproximativ două ore libere și 
uneori chiar trei dacă ziua merge bine. 
După-amiaza, după somn, este timpul - 
pentru o altă activitate: cumpărături sau 
o ieșire la locul de joacă. O întâlnire de 
joacă după-amiaza este plăcută și umple 
timpul până la ora 17:30. Atunci este 
momentul să te întorci acasă, să iei cina, 
să-i pui pe copii să se spele și să îi 
îmbraci în cele mai drăguţe pijamale - o 
răsplată estetică pentru că ai stat cu 
ochii pe ei toată ziua -, după care să îi 
conduci pe cei mici către pat în jurul orei 
19:30. Trimite-i și pe ceilalţi la culcare în 
următoarele 90 de minute. Astfel, te poţi 
bucura de mai mult timp liber înainte să 
te prăbușești în jurul orei 22:30, cu 
speranţa că toată lumea va dormi cel 
puţin până la ora 6:00. 

În general, acest scenariu este destul de 
realist, dar în primii câţiva ani de viaţă ai 
lui Alex, ultima speranţă, ca toată lumea 
să doarmă măcar până la 6:00, nu prea 
reușea să se îndeplinească. El nu 
dormea în timpul nopţii perioade lungi, și 


chiar și în momentul în care o făcea, de 
obicei se trezea în jurul orei 5:00 
dimineaţa, iar această oră varia, 
apropiindu-se destul de mult de 04:30. 


Și poate că și asta ar fi fost OK dacă ar fi 
fost un copil liniştit, dar nu era. Avea 
ambiția de a realiza lucruri grozave 
înainte de micul dejun. Și-a dat seama 
rapid cum să se strecoare afară din pat, 
cu mult înainte de vârsta la care fraţii săi 
mai mari reușiseră această șmecherie. 
Am pus încuietori speciale la ușă, dar, ca 
urmare, lovea cu picioarele în ușă și urla, 
ceea ce însemna că, și dacă laș fi 
ignorat, tot nu mai puteam să dorm. Îmi 
amintesc că, într-o dimineaţă, l-am lăsat 
câteva minute în bucătărie ca să mă duc 
la baie și, când m-am întors, l-am găsit 
urcat pe blatul de bucătărie, după ce 
tocmai aruncase un borcan întreg de 
mâncare pentru pești în acvariu. Peștele 
nostru nu a supraviețuit acestei 
experienţe. În altă dimineaţă, când soţul 
meu era plecat într-o călătorie, l-am lăsat 
pe Alex să urmărească un show pentru 
copii pe tabletă timp ce eu făceam un 
duș. Deodată, mi-am dat seama că nu 
mai era în baie. Am ieșit din duș, am 
alergat jos pe scări și l-am găsit urcat din 
nou pe blatul de bucătărie, chiar în 


momentul în care se pregătea să tragă 
vasul cu cafea fierbinte afară din 
cafetieră și, probabil, înainte să îl verse 
pe el. Cred că încerca să fie de ajutor — 
Mamei mele îi place să bea cafea 
dimineaţa, așa că o să iau eu cafeaua - 
pentru ea! —, dar, chiar și așa, a fost 
înspăimântător. 
Au fost necesare multe ore de vigilență 
dis-de-dimineaţă pentru a face faţă 
experienţei nefericite a peștelui nostru și 
pericolelor lichidelor fierbinţi. Aș fi putut 
face schimb cu soțul meu dacă ar fi fost 
acasă, dar mi s-a părut că găsea multe 
motive să nu fie, și dacă copilul se trezea 
la 4:30 dimineaţa, schimbul ar fi avut loc 
oricum la ora 6:00, care și așa se simte 
încă foarte devreme într-o duminică 
dimineaţa. Trecerea timpului în 
perioadele în care am avut parte de 
aceste dimineții lungi, întunecate a 
presupus destul de mult stat cu ochii pe 
ceas. Statul cu ochii pe ceas este opusul 
senzației că ai tot timpul din lume. Este 
aşa o ironie crudă să știi că timpul tău pe 
pământ este limitat și totuși să îţi 
observi dorința ca minutele să treacă 
mai repede. 


Mi-aș dori să public un eseu îndrăzneț și 
personal, cu un punct de cotitură de-a 


lungul paginilor în care să scriu „atunci 
m-a îmbrățișat și mi-a spus: «Te iubesc, 
mami»" și astfel tot efortul a meritat!“ 
Viaţa însă nu se conformează unui plan 
narativ. El a spus „Te iubesc“, a fost 
minunat și am fost recunoscătoare că 
am un copil sănătos și fericit, dar tot se 
trezea la 4:30. Aș fi fost recunoscătoare 
că e sănătos și fericit și dacă se trezea 
la 6:00. Acele dimineţi au fost o parte 
grea a vieţii mele mai mult de doi ani, 
fiindcă mă obligau să mă culc cu mult 
înainte de momentul în care îmi doream 
să fac asta, ca să pot să îmi fac cele 7,4 
ore de somn, epuizându-mă complet 
până în momentul în care am început din 
nou să lucrez. 


Totuși, au existat câteva momente când, 
în contrast cu dificultatea generală a 
situaţiei, lucrurile normale păreau mult 
mai savuroase. Când ești epuizat, acea 
primă înghiţitură de cafea - cafea bună: 
sortimentul cu gust intens de la 
Starbucks - te readuce la viață. Turnam 
frișcă adevărată în cafea, pentru că ora 
4:45 nu este una la care să folosești 
laptele degresat. Spre deosebire de 
Boone, nu m-am târât prin frig toată 
noaptea, dar când ești deja treaz de ore 
întregi, vederea răsăritului poate fi un 


moment plin de frumuseţe. Îmi amintesc 
o dimineață din vacanţă, la Rehoboth 
Beach, când Alex se trezise la 4:30 
dimineaţa, și l-am luat cu căruciorul la 
plimbare pentru a vedea cum soarele 
aprins înflorește peste Atlantic. Cerul era 
la fel de roz și de portocaliu ca 
sortimentele de şerbet din magazinele 
de îngheţată de pe promenadă. Au 
existat perioade lungi în viaţa mea de 
adult în care nu eram niciodată trează la 
răsăritul soarelui, așa că vederea acelor 
dâre de lumină strălucitoare era probabil 
un premiu pe care îl câștigasem numai 
datorită  insomniei fiului meu. Am 
sărbătorit mici victorii, ca atunci când a 
devenit destul de interesat de televizor - 
pentru a sta în siguranţă zece minute în 
fața acestuia. În ce privește investiția în 
fericirea mea, mi-am structurat uneori 
călătoriile de afaceri pentru a nu pleca 
de acasă cu ochii roșii. Preferam să zbor 
în timpul zilei și apoi să dorm o noapte 
fără întrerupere în camera mea de hotel 
înainte de evenimente. 


Aceste lucruri au ajutat, dar cea mai 
importantă descoperire a mea a fost să 
îmi dau seama că bucuria este o 
disciplină. Putem să deplângem citatul 
din Hemingway cu care începe acest 


capitol — că fericirea este rară în rândul 
oamenilor inteligenţi —, dar nu cred că se 
înșală. Oamenii care gândesc mult 
construiesc natural povestiri care îi ajută 
să înțeleagă viaţa. Este nevoie de muncă 
serioasă să eviţi ca un aspect neplăcut 
al vieţii să devină întreaga ta naraţiune 
interioară. Mulţi oameni inteligenţi nu se 
pot mobiliza pentru efortul de a stăvili 
povestea; prin urmare, au tendinţa de a 
exagera. 


Ca părinte veteran, știam că lucrurile se 
vor îmbunătăţi în cele din urmă cu fiul 
meu, și, lent, s-au și îmbunătăţit. Dar să 
consider acei câţiva ani ai vieţii sale ca 
pe o perioadă în care n-am făcut altceva 
decât să rezist situaţiilor dificile ar fi o 
greșeală. Atâtea lucruri minunate s-au 
petrecut în afară de aceste probleme. 
Puteam să fiu supărată că am fost 
trezită din somn la ora 4:30 și, mai târziu 
în acea zi, să mă simt fericită peste 
măsură după ce mi-am dus copiii mari la 
o sală de jocuri și am ajuns în topul 
punctajelor afişate pe tabela cu 
clasamentul. Puteam să mă trezesc la 
ora 4:30 și totuși să mă bucur de o oră 
minunată de citit pe verandă, pe măsură 
ce soarele dispărea în noapte. 


Disciplina bucuriei presupune să ţinem 
simultan minte atât faptul că acest lucru 
va trece, cât și faptul că are părţi bune. 
Această alchimie a minţii nu este ușoară, 
dar o viață bună nu este întotdeauna 
ușoară. Fericirea necesită efort. Nu este 
doar o binecuvântare; este dobânda 
câștigată pentru ce alegi să investești. 


Note: 


31 Ernest Hemingway, Grădina Raiului, traducere 
de lonuţ Chiva, Polirom, lași, 2009. (N. red.) 

32 Lev Tolstoi, Război și pace, traducere de lon 
Frunzetti și N. Parocescu, ediția a V-a, vol. 4, 
Univers, București, 1985. p. 204. (N. red.) 

33 Pentru informaţii despre starea de bine 
subiectivă, vezi Daniel Kahneman, Alan B. 
Krueger, „Developments in the Measurement of 
Subjective Well-being“, în Journal of Economic 
Perspectives, vol. 20, nr. 1, pp. 3-24, iarna 2006, 
pubs.aeaweb.org/doi/pdfplus/10.1257/089533006; 

34 Pentru o listă a premiilor primite de Amelia 
Boone, vizitează 
ameliabooneracing.com/raceschedule.html. 


CAPITOLUL 6 
RENUNŢĂ, CÂND E CAZUL 


Picătură cu picătură, apa 
cioplește piatra. 

OVIDIU, 

Scrisori din Pont, IV 


Din când în când, pe blogul meu, le ofer 
„Schimbări de program“ oamenilor care 
sunt dispuși să mă lase să scriu despre 
ei. Laureen Marchand, o artistă 
canadiană în vârstă de 66 de ani, care 
locuiește în Saskatchewan, mi-a scris în 
vara anului 2016 că i-ar fi de folos ceva 
ajutor. Mi-a spus că nu era „la fel de 
productivă“ cum dorea să fie, iar la 
începutul corespondenţei noastre, părea 
să caute sfaturi standard pentru a face 
mai multe lucruri. Ea a remarcat că, 
deseori, era distrasă de la munca ei 
creativă. Jurnalul timpului său personal 
pe o săptămână a arătat că lucra 41 de 
ore pentru diferitele sale angajamente, 


inclusiv supravegherea unui program de 
găzduire a artiştilor, rezolvarea 
problemelor administrative și jumătate 
de normă ca angajată la un magazin 
alimentar local. Însă doar 12 dintre 
aceste ore de lucru au fost investite în 
obiectivul ei prioritar, acela de a face 
artă. 


Îşi dorea ca acest raport să se schimbe, 
așa că i-am dat câteva sfaturi din 
capitolul precedent: mai întâi, ai grijă de 
tine. Când combini munca creativă, 
crearea de oportunități și activitățile 
profesionale de rutină, dacă aștepți până 
la sfârșitul zilei sau până la sfârșitul 
săptămânii pentru a face artă, este 
posibil să nu-ţi mai rămână timpul și 
energia necesare. Dar dacă aloci 
dimineaţa zilei de luni pentru această 


parte creativă - așa cum a făcut 
Katherine Reynolds Lewis cu ideile ei - 
pentru carte -, vor exista șanse să o 


duci la bun sfârșit. 


Marchand a fost de acord că acest plan 
sună logic. Și-a propus să ajungă lunea 
la atelier până la ora 9:30 și tot așa să 
procedeze în oricare altă zi fără 
angajamente. 


Totuși, după un anumit interval, ea mi-a 
scris să-mi spună că tocmai avusese o 


săptămână incredibil de frustrantă. De 
asemenea, a avut câteva revelații despre 
viața și munca sa, pe care a vrut să mi le 
împărtășească. 

Astfel, am aflat că Marchand își 
construise e) carieră artistică 
impresionantă în deceniile anterioare, 
prezentând lucrări în peste 20 de 
expoziţii personale și/sau cu încă un 
artist expozant, și în 40 de expoziţii de 
grup. Ai putea crede că aceste realizări 
descriu un artist cosmopolit, dar ea 
trăiește „literalmente în mijlocul 
pustietăţii“. Satul ei, Val Marie, are 
aproximativ 130 de locuitori. Cea mai 
apropiată localitate este la 120 de 
kilometri distanţă. Zona, aflată chiar 
lângă Grasslands National Park din 
Canada, este suficient de frumoasă - 
pentru a încuraja programul de rezidente 
artistice pe care îl superviza la acea 
dată, ea fiind bine integrată în mica ei 
comunitate (faptul că lucra la magazinul 
de alimente avea în egală măsură rolul 
de a-i permite să se vadă cu vecinii și de 
a-i oferi o slujbă). Totuși, izolarea 
aceasta are dezavantaje. Trebuia să 
conducă pe distanţe lungi când avea 
programare la doctor sau să își ridice 
comenzile de materiale. Dacă avea 


nevoie de tehnicieni care să vină acasă 
la ea, era de-a dreptul la mila lor, pentru 
că aceștia nu treceau prin Val Marie 
decât când aveau chef. 


„Mă bucur că m-am mutat aici, pentru că 
iubesc peisajul și costurile mai mici de 
trai“, mi-a spus ea. Dar „adaugă un nivel 
de dificultate la organizarea unei cariere 
artistice, mai ales că am 66 de ani și 
energia mea descrește de la an la an“. 


Cam așa stă treaba cu problemele 
logistice, dar „la începutul acestui an am 
avut, simultan, ceea ce abia acum 
înțeleg că au fost o epuizare cronică și 
un blocaj creativ. Încă mai muncesc ca 
să îmi revin de pe urma lor“, a spus ea. 
„În cele mai bune momente ale mele 
sunt un artist care produce lent și cu 
siguranţă în ultima vreme nu am fost în 
cele mai bune momente ale mele.“ 


Acesta a fost fundalul acelei săptămâni 
enervante care a urmat după cea în care 
scrisese jurnalul timpului personal, în 
care „avusesem tot felul de întreruperi — 

medicale, legate de muncă, legate de 
contract, de instalaţiile sanitare. Sunt 
total de acord cu privire la folosirea celei 
mai bune perioade a zilei pentru cel mai 
important lucru, așa că în dimineaţa zilei 
de luni am făcut o listă cu toate celelalte 


sarcini care mă solicitau, ceea ce mi-a 
permis să le pun deoparte și am obţinut 
aproape șase ore de lucru 

în atelier.“ 


Din păcate, „aceasta a fost ultima oară 
din săptămână în care s-a întâmplat 
astfel“. 

Marţi a condus 112 kilometri dus-întors 
până la o policlinică pentru un test de 
sânge pe nemâncate. Aici au apărut 
unele complicaţii care, din păcate, „s-au 
transformat într-o altă călătorie în 
dimineața următoare, miercuri, pentru 
același lucru“. Mai târziu, în timpul 
dimineţii de miercuri, a venit instalatorul 
să monteze o nouă pompă de apă la 
fântână, și a plecat artistul care era 
găzduit în cadrul programului. „Am reușit 
să petrec câteva ore în studio în fiecare 
după-amiază, dar a fost mult mai puţin 
decât aș fi vrut. Joi a fost ziua mea de 
muncă“ - adică la magazinul 
alimentar -, „care în loc să fie doar 
dimineaţa, a durat șase ore din cauza 
lipsei de personal. Vineri m-am simţit 
epuizată și nu am fost în stare să merg 
la atelier până după prânz.“ 

Distracţia a continuat. „Noua pompă de 
apă nu funcţionează corect, ceea ce 
înseamnă că aprovizionarea este 


x tt 


incertă.“ Asta însemna că o păștea o 
nouă vizită de la instalator, cine știe 
când. În lumea ei ideală, spunea: „Aș 
lucra la creaţiile artistice între orele 9:00 
și 16:00, cinci zile pe săptămână, și apoi 
aș merge la o plimbare. Dar, în lumea 
reală, la ora 16:00, sunt deja 32 de grade 
în această perioadă a anului, instalaţiile 
sanitare și sistemele de iluminat se 
opresc când ţi-e lumea mai dragă, și 
fiecare proiect pare să dureze mai mult 
și să fie mai solicitant decât am crezut 
că va fi.“ 


M-am uitat la jurnalul ei și am avut 
câteva gânduri despre aranjarea 
treburilor - care devine critică dacă 
trebuie să conduci 112 kilometri pentru 
fiecare -, dar am observat ceva 
important: lucrase în atelier timp de 16,5 
ore în acea săptămână dificilă. Era mai 
mult decât cele 12 ore pe care le lucrase 
săptămâna anterioară și pentru care îmi 
trimisese inițial jurnalul. Ajungea la 
atelier și își creștea numărul de ore 
petrecute acolo. Asta ar fi trebuit să fie 
sărbătorit. Singura problemă era că 
așteptările ei erau diferite. Frustrarea - 
mai mult decât problemele concrete ale 
casei sau ale călătoriilor spre doctor - îi 
împiedica probabil creativitatea. 


Așa că am scris următorul lucru: „Un alt 
mod în care poţi aborda această 
problemă este să fii pur și simplu blândă 
cu tine însăți. Așa cum ai spus, tocmai îţi 
revii după o perioadă de epuizare, și 
uneori vindecarea are nevoie de timp și 
spaţiu. Dacă ai reușit 16,5 ore de creaţie 
artistică, este mult mai bine decât zero, 
care adesea înseamnă că te confrunţi cu 
un blocaj creativ.“ 

Ar fi putut să aibă mai întâi grijă de ea 
însăși, dar putea la fel de bine să își 
repete această mantră: „Creează atunci 
când poţi. Relaxează-te atunci când nu 
poţi crea.“ 


A hotărât să încerce această 
perspectivă. A menţinut noua rutină de 
luni, asigurându-se că păstrează acel 
timp pentru activități creatoare. Apoi, în 
loc să se simtă vinovată atunci când nu 
era în atelier, și-a programat niște 
activităţi foarte bune de relaxare: cafea 
cu prietenii, o cină sâmbătă seara. 


Efectul a fost eliberator. În ciuda faptului 
că a trebuit să petreacă o dimineaţă 
întreagă cu un instalator — și a concluziei 
că avea nevoie de o nouă fântână -, „mă 
simt ca și cum aș fi fost în vacanţă“. „Nu 
mai încercam să înghesui timp pentru 
creaţie artistică atunci când nu aveam 


cum să fac asta“ Gândindu-se la 
săptămâna următoare, ea a scris: „Ar 
trebui să am cel puţin două zile: miercuri, 
vineri sau sâmbătă în această 
săptămână, pe care să le păstrez pentru 
artă. Și voi încerca să le iau așa cum 
sunt.“ Dacă nu avea să poată lucra, era în 
regulă. Dacă avea să aibă această 
posibilitate, era minunat. 


Această eliberare de propriile așteptări s- 
a dovedit utilă săptămâna următoare, 
care s-a arătat la fel de provocatoare. 
Sistemul ei de aprovizionare cu apă a 
cedat aproape complet, așa că a trebuit 
să ia rufele și să le spele la casa unui 
prieten, să facă dușuri de un minut și să- 
și ude grădina cu stropitoarea. 


„Așadar, am fost bucuroasă să fac artă 
când puteam și să-mi dau permisiunea 
să nu mai trag de mine în zilele în care 
eram prea obosită sau cu prea multe 
lucruri pe cap“, spune ea. Astfel, a ajuns 
la atelier în patru zile din săptămână, în 
general dimineaţa. „Și în toate zilele în 
care am reușit să lucrez la creaţiile mele, 
m-am bucurat foarte mult. A fost grozav. 
Și cred că, într-un fel, m-am simţit foarte 
bine și pentru că știam că mă pot relaxa 
și răsfăța ca zilele trecute. Mi-ar plăcea 
să am încă și mai multe zile în care să 


mă dedic creaţiei, dar pot să nu mă mai 
stresez atunci când nu este posibil să 
fac asta.“ 


Când s-a oprit din a se pedepsi pentru 
lipsa de productivitate, Marchand s-a 
dovedit destul de productivă. Ea și-a 
folosit mai bine timpul petrecut în atelier, 
lucrând la picturile sale cu flori, realizate 
în ulei. Acele naturi moarte explorau 
jocul luminii și umbrelor pe petale, pe 
vasele de sticlă și în apă. 

Câteva săptămâni mai târziu mi-a scris: 
„leri am terminat prima pictură pe care o 
începusem în aprilie și acum o plănuiesc 
pe următoarea.“ Următoarea lucrare a 
fost și ea finalizată și a devenit o mică 
parte dintr-o serie botanică. „Voi pune o 
imagine cu lucrarea pe site-ul meu mai 
târziu“, a spus ea. „M-am întrebat dacă 
această zi va mai 

veni vreodată.“ 


Costul așteptărilor 


Cu toate că nu trăiesc în zona rurală 
Saskatchewan, înţeleg foarte bine 
frustrarea principală a lui Marchand. lată 
o listă lungă a diferitelor abateri 
domestice din săptămâna trecută: am 
avut instalatori în două zile diferite - 


pentru a depista o problemă a sistemului 
nostru de evacuare către canalizare, care 
este una dintre acele probleme 
costisitoare și complet neatrăgătoare ale 
proprietarilor unei locuințe cu care 
nimeni nu își dorește să își consume 
timpul și banii. Ruth avea programată la 
grădiniţă o excursie de jumătate de zi la 
un centru de învățare pentru avansați. De 
asemenea, trebuia să o duc și la medic, - 
pentru că picase testul auditiv de la 
verificarea periodică, din cauza unei 
infecţii la urechi. 


Toate acestea ar putea, bineînţeles, să 
fie interpretate punând accent pe 
recunoștință. Auzul copilului este 
normal! Locuim în apropierea unor 
instituții școlare bune! Îmi pot permite să 
plătesc reparaţiile casei! Totuși, în timp 
ce mă adunam, după ce reușisem să 
aduc toţi cei patru copii la clasa de 
Karate a lui Jasper marţi după-amiaza, 
din cauza unor planificări eronate 
(trebuia să lăsăm mașina la service - 
pentru reparaţii), mi-am amintit că unii 
autori, în capitolul dedicat mulțumirilor, 
își exprimă recunoștința faţă de familiile 
lor, care le-au suportat absenţa luni 
întregi, după cum povestesc chiar ei. Îmi 
place să mi-i imaginez pe acești scriitori 


atât de izolaţi în mansardele lor, încât 
ulterior sunt nevoiţi să-și ceară scuze - 
pentru toate mesele ratate. 


Cumva, mie nu pare să îmi fi fost menit 
genul acesta 

de viaţă. 

Este tentant să cedezi și să te lamentezi 
despre aceste lucruri. În timp ce încerc 
să nu umplu timpul, lucrul ăsta se 
întâmplă oricum. Mă trezesc în mijlocul 
unei săptămâni agitate, cu o singură 
dimineaţă complet liberă și 90 de minute 
libere în altă parte. Dar atunci mi se 
întâmplă ceva surprinzător. Când îmi 
spun bine, ai doar acest timp, fă tot ce 
poți cu el, mă descurc miraculos. Pot să 
scriu o ciornă de articol în câteva ore. 
Pot să îl editez în acele 90 de minute. 
Într-adevăr, îmi spun că trebuie să fac 
doar ce pot, chiar dacă este infim, pentru 
că este mai bine decât nimic, și orice 
lucru, făcut în mod repetat, se adună. 


Toţi dispunem de aceeași doză de timp, 
astfel încât, ca să simţim că putem 
renunţa la ceas, trebuie să ne domolim 
așteptările. Unele suferințe - la care 
trebuie să învăţăm să ne pricepem - 
sunt inevitabile. Dar pe altele ni le 
impunem noi. Suferim în special atunci 
când așteptările depășesc realitatea. 


Această suferință este o cauză majoră - 
pentru pierderea timpului. Angoasa și 
scenariile ne consumă ore întregi. De 
asemenea, ne împiedică să ne bucurăm 
de timpul pe care îl avem. Internetul este 
plin de citate false din Buddha, dar îmi 
place acest citat adevărat din 
Dhammapada::: 


Dacă ești plin de dorinţă, 
Suferinţa ta crește 
Ca iarba hrănită de ploaie. 
Dar dacă îţi supui dorinţa, 
Suferinta ta se va scurge de pe tine 


Ca picăturile de apă pe o floare de 
lotus. 


Să renunțăm la așteptări nerealiste ne 
poate face mai relaxaţi în legătură cu 
timpul. Totuși, acesta este un moment în 
care se petrece magia. Cred că, în mod 
paradoxal, așteptările scăzute pe termen 
scurt, dacă sunt îndeplinite consecvent, 
duc la lucruri minunate pe termen lung. 
Un copil de un an scoate sunete. Un 
copil de trei ani poate purta o 
conversație completă. Această prăpastie 
de doi ani este traversată nu prin ore 
întregi de exerciţii lingvistice forțate și 
cicălirea copilului pentru progresul lent, 
ci prin lăudarea zilnică a fiecărui cuvânt 


nou și a fiecărei descoperiri lingvistice. 
Pentru a parafraza un înţelept, picătură 
cu picătură, apa cioplește piatra. Acest 
lucru nu se întâmplă prin forță, ci prin 
persistentă. 


Fă artă atunci când poţi. Relaxează-te 
când nu se întâmplă asta. Mai puțin 
poate însemna mai mult. Nu este o 
scuză pentru lene. Renunţarea la 
așteptări este perfect compatibilă cu 
orele lungi de lucru atunci când este 
posibil, dar când vine vorba despre 
creație și despre o viață cu adevărat 
plăcută, a fi blând - persistent, dar 
blând - probabil va aduce rezultate la fel 
de bune ca orice altă metodă. 


Uită de „cel mai bun“ 


Acest capitol vorbește despre cum 
învăţăm să ne eliberăm timp prin 
renunţarea la așteptări problematice. 
Acestea vin în mai multe forme, care se 
referă, în general, la luarea deciziilor, 
obiective și relații. 

Pentru mulţi oameni, prima categorie — 
luarea deciziilor — este o sursă majoră 
de neliniște. Anumite tipuri de 
personalitate sunt mai predispuse la 
neliniștea din faţa deciziilor decât altele. 
În taxonomia lui Barry Schwartz, în 


prezent profesor la Universitatea 
California, din Berkeley, și autorul lucrării 
Paradoxul alegerii“, oamenii sunt fie 
„maximizatori“, fie „satisfăcuţi“: 


1. Maximizatorii doresc să ia cea mai 
bună decizie. 


2. Satisfăcuţii au o serie de criterii și 
aleg prima opţiune care respectă 
aceste criterii. 


Să vrei cel mai bun lucru este o trăsătură 
de caracter pozitivă. Copiii mei strigă 
astfel de mantre la ora de karate: „Mă 
aflu pe un drum, acela de a fi cel mai 
bun!“ Nimeni nu-și va construi o carieră 
de vorbitor motivaţional declamând: „Eu 
mă mulțumesc cu mai puțin! Tot timpul 
mă mulţumesc cu mai puţin!“ 


Cu toate acestea, cercetarea lui 
Schwartz constată că satisfăcuţii tind să 
fie mai fericiți decât maximizatorii pentru 
că nu pierd timpul cântărind excesiv 
fiecare alegere și așteptare. Oamenii 
care își doresc cel mai bun lucru sunt 
predispuși la regret atunci când alegerile 
lor se dovedesc imperfecte în anumite 
privinţe. „Dacă pornești la drum cu ideea 
că trebuie să ai cel mai bun loc de 


muncă posibil, indiferent cât de bun ar fi 
acesta, atunci când apare o zi proastă, te 
gândești automat că trebuie să găsești 
ceva mai bun“, mi-a spus Schwartz când 
l-am intervievat pentru un articol 
publicat în Fast Company în 2016. O zi 
proastă nu poate fi acceptată doar ca o 
zi proastă. Ea devine o dovadă care 
sprijină convingerea că întreaga viaţă a 
luat-o pe un drum greșit. 

Oamenii care doresc tot ce este mai bun 
sunt, de asemenea, predispuși să se 
compare cu ceilalţi. „Dacă ești în 
căutarea celui mai bun rezultat, 
comparaţia socială este inevitabilă“, mi-a 
spus Schwartz. „Nu există altă 
modalitate de a ști cel mai înalt 
standard.“ Casa ta poate fi cea mai bună 
casă numai dacă este mai bună decât 
casa tuturor celorlalţi. Asta înseamnă că 
trebuie să te uiţi la casele tuturor 
celorlalți și, într-o lume cu 7 miliarde de 
locuitori, sau chiar și numai printre cei 
468 de oameni pe care îi urmărești pe 
Instagram, casa cuiva în mod sigur va fi 
mai frumoasă. Invidia duce la nefericire. 
După cum spune scriitorul și eseistul 
Joseph Epstein: „Dintre cele șapte 
păcate capitale, numai invidia nu este 
deloc distractivă.% 


Satisfăcuţii, pe de altă parte, știu că 
„ideea de cel mai bun este absurdă“, mi- 
a spus Schwartz. „Nu există nicăieri cel 
mai bun. Idealurile platoniciene nu 
există în lumea reală; ele există doar în 
acele cărți pe care nu le-ai mai deschis 
de la ora de filozofie din liceu. În lumea 
reală, ne confruntăm cu limitări legate de 
bani, de timp și de legile fizicii. Chiar 
dacă ar exista o casă mai bună, nu s-ar 
potrivi cu bugetul tău. 


Satisfăcuţii iau decizii pe baza unei liste 
de criterii importante, cum ar fi cât de 
aproape este casa respectivă de 
serviciu, cât de multe lucrări de renovare 
sunt necesare și câte băi are. Criteriile 
nu trebuie să fie unele înalte; dacă este 
important pentru tine ca o casă să arate 
destul de impresionant ca să-ţi 
uimească rudele, atunci ăsta e un criteriu 
foarte bun. 


Trebuie să reții următorul aspect: orice 
casă care îţi satis- 

face cerinţele va fi bună. Mai puţin poate 
însemna uneori mai mult. În timp ce 
casa „cea mai bună“ nu te mai face 
fericit atunci când casa altcuiva este mai 
bună, o casă aleasă pentru că este 
aproape de muncă, are patru dormitoare 
și pentru felul în care e amenajată curtea 


din faţă, dedicată sportului, care te face 
să zâmbești atunci când parchezi 
mașina pe alee, va avea și va face toate 
aceste lucruri, indiferent cum arată casa 
altor oameni. 


Dacă acest lucru este valabil pentru 
case, probabil este adevărat și pentru 
alegerile romantice, deși este chiar mai 
greu pentru oameni să conceapă așa 
ceva. Idealul romantic nu lasă loc pentru 
a alege ceva diferit faţă de „cel mai bun“. 
Cu toate acestea, dacă te gândești mai 
bine, cu excepţia cazului în care ești 
partenerul ideal, suntem cu toţii în 
căutarea celei mai bune persoane 
dispuse să se mulţumească cu noi. 
Dragostea strălucește puternic în stadiile 
incipiente, marcate de noutate și de 
incertitudine. După ce învolburarea trece 
și lucrurile încep să se așeze, 
inevitabilele certuri cu privire la bani, 
creșterea copiilor și sistemul de 
canalizare al casei în care locuiţi 
împreună ar putea să îl facă pe 
maximizator să creadă că s-a căsătorit 
cu persoana greșită. Dar un satisfăcut 
știe că toată lumea se căsătorește cu 
persoana greșită, în sensul că nu există 
o persoană „potrivită“. Fiecare relaţie 
necesită muncă. Ca filozof (şi 


romancier), Alain de Botton 

scria: „Alegerea partenerului de viață se 
referă mai exact la identificarea unui 
anumit tip de suferință pe care preferăm 
să o îndurăm de unii singuri pe viitor. 
Când analizezi variatele opţiuni pentru 
suferință, alege pe cineva cu un caracter 
pe placul tău, de care ești atras sexual și 
apoi, exceptând apariţia unor catastrofe, 
implică-te ca relația să funcţioneze. 
Aceasta este adevărata cale spre fericire 
până la adânci bătrâneți. 

Fericirea este un motiv suficient de bun 
să ai mai mult având mai puțin, dar - 
pentru a ne întoarce la subiectul nostru, 
este important să reţii că, în plus, 
satisfăcuţii economisesc incredibil de 
mult timp. 


Eu și soțul meu suntem amândoi 
„satisfăcuţi“ în totalitate. Ne-am 
programat nunta la șase luni după ce ne- 
am logodit, ceea ce, am aflat mai târziu, 
este considerat foarte rapid. Dar eu m- 
am simţit bine alegând o rochie în prima 
zi de căutări și o florărie din oraș care 
avea recenzii bune și căreia i-am dat 
mână liberă și un buget clar. A amâna 
căsătoria cu încă un an pentru a petrece 
mai mult timp deliberând pe marginea 


celui mai bun mod de a decora tortul ni 
se părea complet absurd. 


Am continuat în același stil și în viaţa de 
oameni căsătoriţi. lată cum am ales o 
grădiniță după ce ne-am mutat în 
Pennsylvania. Nişte prieteni aveau 
copilul la grădiniță într-un loc apropiat de 
casa noastră cea nouă și erau mulțumiți. 
Ne-am gândit că dacă lor le place, ne va 
plăcea și nouă. Acest mod de gândire 
poate fi de ajutor și în luarea deciziilor cu 
privire la articolele de consum. Dacă 
cumnata ta are o viață similară cu a ta și 
este mulțumită de mașina ei, probabil și 
tu vei fi mulțumită cu același model. 
Acesta este exact modul în care am 
ajuns să conduc un Acura MDX. Poţi 
petrece săptămâni întregi căutând un 
abonament de telefonie mobilă potrivit 
sau suni un prieten care tocmai a ales 
unul și pornești de la ce a ales el. Dacă 
mă aflu la un prânz de afaceri, voi 
comanda fie salată Caesar (cele mai 
multe restaurante par să aibă așa ceva), 
fie îl întreb pe chelner ce îi place lui. În 
acest fel, mă pot concentra asupra 
persoanei din fața mea, și nu pe meniu. 


Având în vedere cât timp economisește 
satisfăcutul, se ridică următoarea 
întrebare: este posibil ca un maximizator 


să devină un satisfăcut? l-am povestit 
obiceiul meu de la restaurant unei 
cunoștințe  maximizatoare, care a 
reacționat făcând ochii mari și spunând: 
„Ce se întâmplă dacă chelnerul doar 
încearcă să îți vândă un anumit fel de 
mâncare pe care i s-a spus de la 
bucătărie să îl vândă special?“ Sinele 
meu satisfăcut a găsit această ipoteză 
ridicolă. Dar, chiar și dacă ar face asta, 
ce contează? 


Nu este ultima mea cină. Poate nu este 
nici măcar ultima mea masă la 
restaurantul respectiv. Data viitoare voi 
comanda altceva. Aceasta nu este o 
decizie pentru care merită să ne 
agităm - dar la un maximizator, desigur, 
toate deciziile sunt ceva pentru care 
merită să se agite. 

Schwartz mi-a spus că el crede că este 
posibil, dacă nu chiar ușor, să învăţăm să 
devenim satisfăcuţi. Oamenii există de-a 
lungul unui continuum, și nimeni nu este 
un maximizator în legătură cu orice. 
Cineva care petrece luni întregi 
perpelindu-se pentru „cea mai bună“ 
mașină poate fi mulțumit cu orice sac de 
gunoi pus la vânzare. 


Dacă ai citit ultimele câteva paragrafe și 
te-ai recunoscut ca  maximizator, 


gândește-te la acest lucru: nu trebuie să 
înveţi ceva cu totul nou. Pur și simplu 
asociezi o calitate existentă unui 
domeniu nou, unde ai putea să 
economisești mai mult timp. Atunci 
când obiceiul de maximizator apare în 
timpul unei situaţii cu miză medie (de 
exemplu, vrei să alegi un hotel pentru un 
weekend prelungit luna viitoare), alege 
pur și simplu ceva recomandat de un 
prieten sau de un lanţ hotelier la care ai 
mai stat. Apoi, după ce ai vizitat locul, 
întreabă-te dacă ai observat dezavantaje 
semnificative. Probabil că nu. Multe 
dintre hoteluri oferă condiţii decente - 
pentru închiriat. Majoritatea 
restaurantelor oferă condiţii decente - 
pentru o masă. Cele mai multe valize 
sunt suficient de rezistente. 

Dacă nu te simţi bine pe măsură ce îţi 
compari alegerile cu ale altora, atunci nu 
te mai pune în situația de a urmări 
alegerile altor persoane. Există multe 
motive pentru a ieși de pe social media. 
Să te bucuri de ceva „suficient de bun“ 
este un motiv la fel de bun ca oricare 
altul. 


Foști maximizatori mi-au spus că se 
descurcă bine dacă sunt sub presiunea 
timpului sau dacă se scot pe ei înșiși din 


ecuaţie. Shelley Young, care lucrează în - 
marketing în industria restaurantelor, mi- 
a spus că o lungă perioadă a avut 
diverse probleme în casa în care locuia. 
„Nu voiam să fac o greșeală în privinţa 
unei investiţii mari cu care ar fi trebuit să 
trăiesc apoi ani întregi“, a spus ea. Dar 
când a hotărât să vândă casa, a trebuit 
să rezolve dintr-odată toate aceste 
probleme. Pentru că nu urma să mai 
trăiască acolo, ea a fost „capabilă să ia 
decizii rapide în legătură cu toate, pur și 
simplu alegând opţiunea neutră“. Se pare 
că instinctele ei de designer erau destul 
de bune. „A ieșit foarte frumos, dar ne- 
am mai bucurat de ea doar trei luni, după 
care ne-am mutat.“ În noua ei casă, s-a 
asigurat că lua deciziile repede, astfel 
încât să se poată bucura în tihnă de 
locuinţa ei. 


Tot astfel, dacă observi că ești indecis 
cu ceva, un termen-limită poate să ajute. 
Dă-ţi cinci minute pentru a alege un 
restaurant.  Prefă-te că  trimiţi o 
recomandare unui grup de oameni pe 
care nu-i cunoști prea bine. Când alarma 
sună finalul celor cinci minute, alege pur 
și simplu cea mai bună opţiune pe care 
ai găsit-o. Apoi, răsplătește-te pentru 
eficiență. Dacă ţi-a luat cinci minute - 


pentru a hotări unde să iei prânzul, în loc 
de o oră, poţi folosi timpul câștigat - 
pentru desert. 


Obiectivele „mai bune decât nimic“ 


Cel de-al doilea domeniu în care 
așteptările problematice provoacă 
neliniște și ne fac să pierdem timpul este 
cel al obiectivelor. Scriu despre 
productivitate; ar fi un sacrilegiu să 
denigrez obiectivele. Ca urmare, nu o voi 
face. Stabilirea direcțiilor pe termen lung 
te poate ajuta să ghidezi prezentul și, 
uneori, poate ajuta oamenii să 
supravieţuiască unor situaţii neplăcute. 


Dar cred că modul în care oamenii 
stabilesc obiectivele este adesea 
contraproductiv. Tentaţia naturală este 
să ne concentrăm asupra rezultatelor: 
pierderi de 15 lire sterline sau atingerea 
unui nivel al afacerii de 1 milion de 
dolari. Pe drumul spre rezultat, există 
urcușuri și  coborâșuri care să 
descurajeze, chiar dacă multe dintre ele 
nu pot fi controlate. Oamenii pierd timp 
gândindu-se obsesiv la cifre. 


Este mai bine să ne concentrăm asupra 
obiectivelor care ţin de proces, care sunt, 
de fapt, obiceiuri sub un alt nume. Avem 
controlul asupra lor și, atunci când sunt 


realizate regulat, ne conduc spre 
rezultatul dorit. Într-adevăr, acestea 
conduc adesea spre rezultat într-un mod 
mai bun decât simpla urmărire a 
rezultatului (abordare care are tendința 
de a încuraja scurtăturile, dacă este să 
credem titlurile din ziare despre angajaţii 
băncilor care au falsificat cifrele 
raportate pentru a-și încasa bonusurile). 


Astfel, cineva care în mod obișnuit ar 
hotări să ţină regim ca să slăbească 
șapte kilograme ar putea în loc de regim 
să facă zilnic sport, să bea apă în loc de 
băuturi îndulcite cu zahăr, să mănânce 
legume la prânz și cină și să nu mai 
mănânce după 20:30. Cineva care 
încearcă să își dezvolte afacerea ar 
putea alege să atragă cinci noi clienţi pe 
săptămână și să comunice cu foștii 
clienţi o dată pe trimestru. 

Neliniștea legată de obiective vine din 
teama de eșec. Dar, dacă te concentrezi 
asupra procesului, ceea ce ar putea fi 
perceput ca un eșec atunci când privești 
rezultatele ar putea să nu fie cu adevărat 
un eșec. 


Ca persoană dependentă de obiective, 
trebuie să-mi amintesc constant asta. 
Am stabilit un obiectiv pentru primul 
trimestru din 2016 - pe care l-am 


împărtășit public pe blogul meu - să 
reușesc să parcurg un antrenament de 
viteză de 18 minute pe care l-am 
decupat din revista Oxygen. Am făcut 
progrese, dar nu am reușit niciodată să 
trec prin întreaga ședință de două 
minute la 9 km/h, două minute la 11 
km/h, două minute la 13 km/h și două 
minute la 15 km/h. Am ajuns la 90 de 
secunde la o viteză de 15 km/h și era să 
cad de pe banda de alergare. 


Mă plângeam de acest lucru când am 
intervievat un expert în stabilirea 
obiectivelor, iar el mi-a amintit că am 
scos numărul din burtă. Nu era nimic 
magic cu privire la antrenamentul din 
revista Oxygen. Era adevărat însă că am 
fost mai rapidă pe 31 martie decât pe 1 
ianuarie. În cursul acestei încercări de a 
parcurge acel antrenament de viteză, am 
făcut multe lucruri pe care nu credeam 
că le pot face înainte. Am alergat în mai 
puţin de opt minute 1,6 kilometri. Am 
făcut sprinturi scurte la 16 km/h. Să mă 
gândesc la toate acestea ca la un eșec 
însemna să ignor tot efortul pe care îl 
făcusem. Ar fi fost mai inteligent să mă 
concentrez asupra muncii în sine. În 
fiecare zi în care îmi făceam sprinturile, 


aș fi știut că am făcut progrese. Pașii 
mici duc la rezultate bune cu timpul. 


Într-adevăr, dacă dorești să îţi menţii un 
obicei în timp, aș recomanda ca 
obiectivele pe care le stabilești să fie cât 
mai fezabile posibil. Micșorează-le până 
în punctul în care nu mai simţi nicio 
rezistenţă în a le îndeplini. Stabilește-le 
astfel încât să le poţi depăși cu o 
regularitate care să îţi crească 
încrederea în tine. Aceste obiective mici 
sunt pur și simplu „mai bune decât 
nimic“. După cum mi-a spus un prieten, 
am putea să le numim obiective MBDN 
(mai bune decât nimic). 


Obiceiurile constante - obiceiurile care 
durează cel mai mult - sunt aproape 
exclusiv cele dezvoltate în urma unor 
obiective MBDN. Am fost mult timp 
fascinată de oamenii care fac ceva zilnic 
zeci de ani. Probabil pentru că tatăl meu 
este unul dintre acești oameni.* În vara 
anului 1977, pe când avea 31 de ani și 
era profesor de religie la Universitatea de 
Stat din Carolina de Nord, el a hotărât că 
ar trebui să citească în ebraică mai mult. 
Preda deja limba ebraică și studiase 
texte vechi biblice, așa că voia să 
introducă practica lingvistică în viaţa sa. 
A început să citească ebraică timp de 30 


de minute pe zi. A continuat să facă 
acest lucru în următoarele patru decenii. 
Mi-a spus că a fost o zi, în anii 1980, 
când a citit timp de zece minute, apoi a 
fost distras și s-a terminat ziua. Dar, în 
afară de această situaţie, înșiruirea 
zilnică a fost perfectă. A citit ebraică în 
zilele în care eu și fratele meu mai mic 
ne-am născut. A reușit să citească chiar 
și în cele două zile în care a fost supus 
unei operaţii oculare. A rămas treaz până 
la miezul nopţii care preceda operaţia, - 
pentru a citi, iar apoi, până la sfârșitul 
celei de-a doua zi de după operaţie, 
vederea lui era suficient recuperată - 
pentru a relua lectura. 


Am moștenit aspecte ale personalităţii 
tatălui meu, deși până în 2017 n-am 
încercat niciodată în mod conștient să 
adopt un obicei. Spun în mod „conștient“ 
pentru că, dacă mă gândesc la asta, 
observ că de zeci de ani îmi perii dinţii 
zilnic. Și sunt destul de sigură că am 
mâncat și am dormit la un moment dat 
în fiecare interval de 24 de ore, în toţi anii 
de când mă știu. Este foarte posibil să 
eviţi să faci oricare dintre aceste lucruri - 
pentru 24 de ore, dar eu mă simt mai 
bine atunci când le fac. Oamenii cu 
obiceiuri de lungă durată tind să simtă 


același lucru în legătură cu obiceiurile 
lor. 


Cititul în ebraică nu mi-ar aduce prea 
multe personal, dar îmi place să alerg și 
să îmi stabilesc obiective pentru alergat, 
chiar dacă unele sunt mai utile decât 
altele. În timpul vacanței de la sfârșitul 
anului 2016, la nouă luni după ce nu mi- 
am îndeplinit obiectivul de antrenament 
progresiv, am hotărât să încerc ceva 
diferit: iniţierea alergatului ca hobby. Mi- 
am propus să alerg cel puţin 1,6 
kilometri în fiecare zi. Un kilometru și 
600 de metri (o milă terestră) este o 
distanță MBDN, nimic impresionant dacă 
o luăm punctual, dar m-am gândit să văd 
cum merge. 


Aspectul MBDN s-a dovedit eficient în a 
mă face să alerg mai mult. Nu îmi venea 
în fiecare zi să alerg, dar era doar un 
kilometru și jumătate. Asta îmi ia de 
obicei mai puţin de zece minute. Chiar și 
în cea mai proastă, cea mai lentă, cu- 
nasul-înfundat-și-copilul-trezit-devreme- 

zi, am putut să mă descurc cu 12 minute 
de mișcare cu 8 km/h. Pentru că știam 
că pot să mă opresc după cele 12 
minute, mergeam mai departe și ieșeam 
să alerg. Dar la alergare, primul kilometru 
este de obicei cel mai greu. Când 


ajungeam la 1,6 kilometri, îmi venea să 
continui. Nu trebuia. Pur și simplu aș fi 
putut dacă aș fi vrut. Și de multe ori am 
vrut. 


Această provocare de alergare zilnică 
mi-a schimbat convingerile. Întrebarea 
nu mai era dacă voi alerga, ci devenise 
când voi alerga. Așa că era pur și simplu 
o chestiune care trebuia inclusă în 
program. S-a dovedit că, acum că 
problema era când, de cele mai multe ori 
circumstanţele permiteau o alergare 
scurtă. Odată ce mi-am format obiceiul 
și am depășit niște obstacole de început 
(de exemplu, o enterocolită; am avut 
inspiraţia de a alerga înainte de a începe 
să vomit într-o zi și apoi, ca în cazul 
operaţiei tatălui meu, până la sfârșitul 
celei de-a doua, îmi revenisem suficient - 
pentru o alergare scurtă), mi-am dat 
seama că a fost în puterea mea să-mi 
fac acest obicei. Și așa am făcut. Chiar 
dacă a însemnat să alerg într-o cameră 
de hotel pentru că afară ningea și banda 
de alergat de la sala de gimnastică a 
hotelului nu era disponibilă. Treizeci de 
zile s-au transformat în 60, apoi 100, 
apoi 300 și așa mai departe. 


Nu vreau să mă laud, pentru că știu că 
acest progres va lua sfârșit, probabil 


înainte ca această carte să ajungă pe 
rafturile din librării și cu siguranţă înainte 
de cele patru decenii pe care tatăl meu 
le-a atins. De asemenea, mă cunosc. Știu 
că am uneori un impuls „paralizant“, care 
poate transforma obiceiul în stăpân în 
locul meu, sau măcar îl poate face 
răspunzător pentru niște ciudăţenii. La 
un moment dat, am început să alerg 1,7 
kilometri - nu 1,6 - în MBDN-ul meu 
zilnic pentru a acoperi bucata de mers 
care are loc până pornește banda. 


Acestea fiind spuse, există o lecţie aici. 
Privind jurnalele mele de alergat, văd că 
am alergat cel puţin 5 kilometri pe zi. 
Dacă aș fi stabilit asta ca obiectiv — o 
alergare zilnică de 5 kilometri! -, nu aș fi 
rezistat mult. Ar fi fost prea mult pentru 
acele zile când simţeam clar că abia pot 
să alerg cei 1,6 kilometri. Scăderea 
așteptărilor până la punctul de rezistenţă 
minimă face lucrurile mai mari posibile. 


Secretul productivității 


Când analizez oameni productivi care 
par relaxaţi și totuși realizează multe, 
secretul lor este următorul: lucrurile mici 
se fac în mod repetat. Nu trebuie să 
muncești în permanenţă. Pur și simplu 
pune un picior în faţa celuilalt, atinge 


obiectivul realizabil, și apoi repetă. Dacă 
repeți acest lucru suficient de des, poți 
face loc pentru lucruri aparent imposibile 
în viața ta. 


Katy Cannon, o scriitoare britanică, 
declară că a abordat această 
perspectivă a timpului din belșug de-a 
lungul anilor. La începutul anului 2013, 
avea o fiică de patru ani și tocmai își 
vânduse prima carte. Contractul îi cerea 
să predea o altă carte după încă șase 
luni, adică un dezastru în ce privește 
echilibrul muncă/viaţă personală, despre 
care ar putea să se scrie un roman cu 
specific britanic. Și, ea chiar a făcut asta, 
iar în 2016 a scris și editat cinci cărţi, o 
nuvelă și trei povestiri scurte (folosind și 
pseudonimul 

Sophie Pembroke). 


lată cum a reușit să ducă la bun sfârșit o 
astfel de activitate. Petrece aproximativ 
două săptămâni în care își planifică 
cărţile, schițează scenele și lucrează cu 
editorii pentru definirea personajelor și a 
intrigii. Apoi, apariţia efectivă a textului 
are loc în perioade mici și intense. Ea 
lucrează pornind un cronometru, iar într- 
una dintre aceste perioade de 
concentrare de 20 până la 30 de minute, 
poate scrie o scenă de 800-1 000 de 


cuvinte. În fiecare zi are două sau trei 
astfel de perioade, ajungând să scrie în 
general 2 000-3 000 de cuvinte zilnic. 


Acesta nu este un număr foarte mare. 
Bănuiesc că un angajat obișnuit dintr-un 
birou scrie aproape 2 000 de cuvinte în 
mesajele pe care le trimite zilnic. Dar 2 
000 sunt de ajuns, pentru că ea continuă 
să scrie. Pe parcursul unei săptămâni de 
lucru de patru zile, cu câte două sau trei 
astfel de intervale zilnice, ea produce 
aproximativ 10 000 de cuvinte. Asta 
înseamnă că poate să scrie un 
manuscris de 70 000-80 000 de cuvinte 
în șapte sau opt săptămâni. Adaugă 
timpul de planificare și încă două 
săptămâni pentru editare și rezultă o 
carte completă în 11-12 săptămâni. 


Sunt cărţile perfecte? Nu, dar nicio carte 
nu este vreodată perfectă, chiar și cele 
scrise în 11 sau 12 ani. În ce privește o 
carte ideală, care nu a reușit niciodată să 
iasă din capul autorului în lumea reală, 
unde ar fi fost întinată de realitate... Nici 
măcar nu trebuie să avem această 
conversaţie. Cărţile lui Cannon au 
virtutea de a fi terminate și ieșite în lume, 
oferindu-le cititorilor plăcere. Făcut este 
mai bine decât perfect, pentru că nu 
există niciun lucru perfect fără a fi făcut. 


O parte din această viteză este 
pragmatică: „Nu am timp să stau și să 
aștept muza, pentru că am niște facturi 
de plătit!“ spune ea. 

Dar o parte este legată de experienţă, iar 
scrierea ca obicei zilnic generează 
propriul cerc virtuos. Cu cât scrie mai 
multe cărţi, cu atât îi vin mai multe idei 
de cărţi. Asta înseamnă că este pregătită 
să scrie următoarea carte îndată ce 
precedenta a pornit pe drumul său spre 
producție. Cu cât scrie mai multe cărți, 
cu atât devine mai eficientă. „Văd 
problemele înainte ca ele să apară“, 
spune ea. „Nu mai scriu lucrurile care 
mai târziu nu se mai potrivesc.“ Cu cât 
scrie mai multe cărţi, cu atât povestea ei 
devine mai profundă. „Fiecare dintre 
personajele mele face suficient pentru a- 
și justifica locul în poveste încă de la 
început. Fiecare dintre scene aduce mai 
multe nuanţe. Fac două sau trei lucruri.“ 
Pe măsură ce perseverează, tot mai 
multe lucruri se potrivesc de la prima 
încercare. Nu mai are nevoie să se 
îndoiască de sine. Poate evita anxietatea 
paralizantă care îi împiedică pe oameni 
să introducă cele 800 de cuvinte 
necesare pentru a prezenta un personaj 
secundar cititorului și pentru a prefigura 


o dispută pe care alte două personaje o 
vor avea. Există timp pentru a scrie 
scena, și timp mai târziu pentru a o 
îmbunătăţi. Niciuna dintre aceste două 
perioade nu este obligatoriu să dureze. 
„Timpul pe care îl consideri necesar nu 
este, în general, necesar“, spune ea. 
„Unele lucruri se tot repetă.“ 


Dragostea înseamnă acceptare 


Ultima categorie în care renunţarea la 
așteptări reduce suferinţa și duce la timp 
liber este cea a relaţiilor cu oamenii. 
Aceasta ne cuprinde și pe noi. 


În general, ne putem petrece timpul 
folositor în prezența celorlalți - un 
subiect la care vom reveni în capitolul 
următor -, dar oamenii trebuie să fie 
luaţi așa cum sunt. Oamenii se schimbă, 
dar numai pentru că ei hotărăsc că 
doresc să se schimbe, nu pentru că 
altcineva a petrecut suficient de mult 
timp gândindu-se la asta. 


Părinţii ne dau o lecţie lungă în ce 
privește renunţarea la așteptări. Această 
lecţie începe de la bun început, când 
camera copilului, care arăta atât de bine 
pe Pinterest, este rearanjată pentru a se 
potrivi cu nevoia de a scoate cearșafurile 
murdare la ora 2:00 noaptea. Ideea 


potrivit căreia copiii sunt neapărat 
expresia păcii este distrusă definitiv de 
descoperirea că bebelușul tău este cel 
care mușcă pe toată lumea la creșă. 
Cina în familie nu are loc în fiecare seară. 
lar când are loc, conţine conţine fast- 
food. Copiii se vor uita prea mult la 
televizor. Ei vor primi note slabe uneori la 
teste și, dacă nu, nu înseamnă că totul 
este minunat. Un copil care nu este 
provocat intelectual s-ar putea să se 
plictisească teribil și să găsească alte 
lucruri de făcut. Nu va merge totul bine. 
Vei cheltui o grămadă să ajungi la Disney 
World și copilul va refuza să părăsească 
piscina hotelului. 


Poţi petrece mult timp dorindu-ţi lucruri 
diferite de la copiii tăi. Poţi chiar să obţii 
anumite progrese, cum ar fi manierele la 
masă și periajul forțat al dinţilor. Dar, în 
cele din urmă, copiii își sunt propriii 
stăpâni. Dacă reușești să te desprinzi de 
așteptările tale despre cine ar trebui să 
fie, copiii se vor dovedi adesea niște 
adulţi în miniatură  grozavi. Poți 
economisi mult timp și, mult mai 
important, poți simți multă plăcere în 
acceptare, în cunoașterea copiilor așa 
cum sunt ei. 


De asemenea, cred în cunoașterea de 
sine și în blândeţe, așa cum am face cu 
orice prieten din copilărie. Exact în acest 
spaţiu în care reuşim să lăsăm 
așteptările deoparte este posibil 
progresul. Când mă blochez cu scrisul, 
îmi place să citesc cuvintele pe care 
Ernest Hemingway le folosea ca să se 
liniștească în Sărbătoarea continuă: „Nu 
îți face griji. Ai scris mereu înainte de 
acest blocaj și vei scrie și de acum 
înainte. Tot ce trebuie să faci este să 
scrii o propoziție adevărată. Scrie cea 
mai autentică propoziţie pe care o 
cunoşti.“ Ce scriitor nu poate face 
asta? Un paragraf aici, un paragraf acolo. 
Cuvintele care trebuie să iasă la iveală 
vor ieși dacă le invocăm cu blândeţe și 
persistenţă. Dragostea, inclusiv iubirea 
de sine, este răbdătoare, iar răbdarea 
este un alt sinonim pentru a fi generos 
cu timpul. 


În ce o privește pe Laureen Marchand, pe 
parcursul anului următor, ea a lăsat 
această schimbare de mentalitate să îi 
dicteze acţiunile. „Ideea ta, de a crea 
atunci când poţi, a schimbat totul pentru 
mine“, spune ea. „M-a ajutat să-mi dau 
seama că, dacă mă stresez pentru că nu 
reușesc să fiu la atelier, asta nu mă ajută 


cu absolut nimic; ba chiar mă face să am 
mai puţină energie pe care să o pot 
folosi când am timp disponibil în atelier.“ 
Apoi, a mai spus următoarele: „De 
asemenea, m-a ajutat să văd că 
sentimentele pe care le naște în mine 
creativitatea sunt mai valoroase decât 
orice altceva care rezultă din celelalte 
angajamente ale mele.“ 


Atunci când activitatea de creație 
artistică a redevenit mai degrabă sursa 
unor sentimente plăcute decât stresantă, 
a redescoperit că într-adevăr dorește să 
petreacă mai mult timp făcând artă. 
Dorea să transforme arta într-o 
prioritate. 


Ca urmare, și-a luat concediu de la locul 
de muncă din magazinul alimentar. A 
delegat o mare parte din munca sa 
voluntară altor persoane. Apoi, a semnat 
un contract pentru a face o expoziţie cu 
picturile sale inundate de lumină, pe 
teme botanice, în martie 2017 și și-a 
dublat timpul petrecut în atelier. A 
terminat trei picturi în 2016, apoi și-a 
sporit ritmul pentru a duce la bun sfârșit 
cinci în primele două luni ale anului 
2017. 


A fost o perioadă de creaţie intensă. S-a 
aflat în atelierul ei aproape în fiecare zi. 


Ultima pictură a fost terminată în marţea 
dinaintea deschiderii expoziţiei, 
sâmbăta, la ora 15:00. A reușit să o 
trimită vineri la galerie. „Pentru că sunt 
picturi în ulei și le ia ceva timp să se 
usuce, era prea fragilă pentru a fi 
transportată, chiar și cu o pungă de 
plastic peste ea“, mi-a povestit. Dar 
expoziţia a mers bine, cu „un public 
excelent“ și vânzări pe măsură. 


Era mândră de tot ce făcuse. Punerea 
picturii pe primul loc a fost extraordinară, 
însă ea era încă blândă cu sine în 
privința timpului pe care îl petrecea în 
afara pictatului. „Mă surprinde puţin să 
observ că nu mă învinovățesc pentru că 
nu am luat această decizie mai 
devreme“, spune ea. „Dacă aș fi putut, aș 
fi făcut-o. Și, când am putut, am făcut-o.“ 
Au existat compromisuri; în primul rând, 
nu a mai reușit să-și vadă vecinii prin 
intermediul poziţiei de vânzătoare la 
magazinul alimentar. „Dar voi găsi o altă 
formă de conectare, care nu provoacă la 
fel de multă oboseală“, spune ea. 
„Această experienţă a vieţii pur artistice 
m-a făcut să uit de programele altor 
persoane. 

CAPITOLUL 7 


OAMENII MERITĂ TOT 
TIMPUL DIN LUME 


Care este prietenul pe care îl 

chemi de fiecare dată când ţi-e 

urât? Cheamă-l mai degrabă 
atunci când ţi-e bine. 

KAHLIL GIBRAN, 

The Prophet 


În urmă cu câţiva ani, când am aranjat un 
interviu telefonic cu Elisabeth McKetta și 
Cathy Doggett pentru un articol“ care 
urma să apară în revista Fast Company și 
care vorbea despre prietenie, am pregătit 
o listă lungă cu întrebări. Aceasta este 
întotdeauna strategia mea pentru astfel 
de lucruri; când apare o pauză în 
conversaţie, trec la următoarea 
întrebare. Dar de îndată ce aceste două 
cele mai bune prietene au început să 
vorbească, mi-am dat seama că nu 
trebuie să fac nimic pentru a ajuta 


poveștile să curgă. Asistam la o 
conversație care continua de zeci de ani. 
Râdeau împreună când un simplu cuvânt 
declanșa o avalanșă de amintiri. Își 
încheiau una alteia frazele 


Mamele lor — care locuiau în Texas și se 
cunoșteau - le-au încurajat să se 
întâlnească atunci când aveau vreo 20 
de ani și trăiau amândouă în Boston. Au 
descoperit că erau ambele vegetariene și 
că le plăcea să gătească. Doggett era 
mai organizată și mai matură; ea a 
sugerat să se întâlnească în fiecare zi de 
luni pentru a pregăti împreună cina. 
Întotdeauna avea reţete deja selectate și 
„nu lipsea niciodată vinul“, notează 
Mcketta. 


Când s-au mutat în orașe diferite, din 
motive legate de locurile de muncă și de 
familiile lor - McKetta trăiește acum în 
Boise, Idaho, iar Doggett, în Austin, 
Texas -, au continuat să vorbească la 
telefon, chiar dacă niciuneia nu-i place 
această formă de comunicare. Într- 
adevăr, Doggett mi-a spus că vorbește 
mai mult cu McKetta decât cu oricine 
altcineva, chiar dacă ceilalţi prieteni 
locuiesc mai aproape. Nu e vorba doar 
despre conversații obișnuite. Ele vorbesc 
efectiv despre viaţa lor. Discută 


obiectivele pe care le au și progresul pe 
care îl fac în atingerea acestora. Discută 
despre cărțile pe care au ales să le 
citească împreună. 


Când am revenit să vorbesc cu ele mai 
târziu, după ce articolul meu a fost 
publicat, am aflat că relaţia lor 
întâmpinasse dificultăţi, așa cum au toate 
relaţiile de durată. „Ea are așteptări 
foarte mari de la fiecare om din viaţa ei“, 
spune McKetta despre Doggett. „Eu 
întotdeauna am fost mai superficială.“ 
Astfel că, uneori, a uitat să returneze 
niște apeluri telefonice. Altă dată, și-a 
închiriat casa din Boise unei trupe de 
jazz exact în perioada în care 
programaseră vizita lui Doggett. 


Aceste diferențe de personalitate au 
condus la primele lor certuri, deși 
McKetta își amintește acum asta ca 
făcând parte dintre amintirile ei preferate 
și importante pentru relaţia lor. Își 
planificaseră cina de luni, dar McKetta a 
sugerat cu puţin timp înainte de 
întâlnirea efectivă că s-ar putea să se 
ducă să asculte un speaker care venea 
în oraș chiar în seara aceea. Nu-i așa că 
Doggett nu s-ar supăra dacă ar muta 
cina într-o altă zi? Aceasta însă a 
răspuns cu un ton foarte serios: „Nu. Nu, 


nu este posibil să mutăm. Mi-am 
planificat timpul astfel pentru tine. Am 
cumpărat și ingredientele și nu vor mai fi 
bune până miercuri. Nu trebuie să vii 
neapărat, dar eu nu voi putea 
reprograma." A fost un moment revelator 
pentru  Mcketta. „Mă trăgea la 
răspundere pentru angajamentul făcut“, 
spune ea. 


Dar să nu crezi că Doggett era complet 
inflexibilă, nu era. Mai degrabă o încuraja 
pe  McKetta să-i respecte timpul, 
stabilind reguli de bază pentru o relaţie 
care putea continua zeci de ani. Știa că, 
dacă MckKetta ar fi insistat să schimbe 
ce stabileau împreună și să urmeze doar 
propriile planuri fără să o consulte, în 
scurtă vreme nu ar mai fi simţit cu 
adevărat că dorește să îi fie aproape. 
Voia să continue prietenia, așa că nu o 
lăsa pe prietena ei să încalce ce 
stabileau împreună la fel de ușor cum ar 
fi lăsat pe cineva de care nu i-ar fi păsat. 
„M-am simţit norocoasă și încântată să 
accept provocarea“, spune McKetta. „E 
foarte bună la a pune întrebări care arată 
o preocupare de durată și profundă - 
pentru binele meu.“ 


Vorbeau despre cum fiecare și-ar putea 
clădi o viaţă satisfăcătoare. Doggett a 


încurajat-o pe  McKetta să se 
concentreze mai mult. McKetta o ajută 
pe Doggett să se mai relaxeze, făcând 
ocazional lucruri cum ar fi observarea 
pregătirii meselor lui Doggett pe termen 
lung și întrebând de ce planifică cina cu 
câteva zile în avans. Prietenia lor le ajută 
să vadă lumea într-un mod diferit. Și, în 
timp, acest lucru ajunge să fie foarte 
important: „Prietena mea a fost martoră 
la fiecare dintre momentele mele de 
evoluţie ca adult“, spune MckKetta. Un 
dezacord cu un coleg poate fi clarificat 
de discuţiile noastre. Amândouă am mai 
trecut prin asta. „E atât de eliberator să 
știu că pot să împărtășesc totul cu ea.“ 


Sau, după cum spune Doggett, pentru că 
are cu cine să împărtășească suișurile și 
coborâșurile, „viața a devenit mai puţin 
singuratică și mai plină de însemnătate“. 
Aceste sentimente sunt motivul pentru 
care avem prieteni, ei ne îmbogățesc 
viaţa. „Să nu avem alt interes faţă de 
prieteni decât acela de a da profunzime 
spiritului“, scrie Kahlil Gibran, în The 
Prophet, un volum foarte potrivit pentru 
un cadou inspirat. Majoritatea 
oamenilor  tânjesc după o relație 
profundă ca cea pe care o au Doggett și 
McKetta. Cu toate că unii sunt destul de 


norocoși să aibă o astfel de relaţie cu un 
soţ sau un frate, trebuie să recunoaștem 
că a construi o asemenea apropiere 
sufletească în alte relații ne-ar 
îmbunătăți viaţa în multe feluri. Timpul 
petrecut cu apropiații se numără printre 
momentele în care trăim cea mai intensă 
senzaţie că putem renunta la ceas. Într- 
adevăr, atunci când oamenii își exprimă 
îndoielile cu privire la întreaga idee de 
organizare a timpului, mie mi se pare că 
au, în general, o abordare a timpului cu o 
structură care nu este compatibilă cu 
orele lungi, relaxante, petrecute cu 
familia și prietenii dragi. 

Eu însă înțeleg acest mod de gândire. 
Ador după-amiezile care se întind până 
seara, în care stau în bucătăria unui 
prieten și vorbim despre viaţă. De 
asemenea, cred că astfel de obiecţii nu 
țin cont de obiectivul principal al 
exerciţiului. Într-o lume plină de 
distrageri, trebuie să hotărăști să faci din 
relaţii o prioritate. Când am vorbit doar 
cu McKetta, ea mi-a spus că prietenia ei, 
care durează de zeci de ani, a rezistat 
deoarece Doggett „m-a ales cu o 
insistență organizată“. Doggett și-a făcut 
timp pentru McKetta, s-a angajat să 
continue să o facă, și, de asemenea, i-a 


cerut și lui McKetta să facă la fel. Atunci 
când MckKetta s-a abătut de la acest ţel, 
a fost dispusă să vorbească cu ea 
deschis despre problemele pe care le 
vedea. 


Acest lucru necesită o incredibilă 
capacitate de conștientizare. Necesită 
alegerea ca, într-o viață aglomerată, să le 
dai oamenilor atenţia cuvenită. Aceasta 
este o hotărâre splendidă; în general, să- 
ţi petreci timpul cu cei din jur este o 
investiţie grozavă. Din păcate, este o 
alegere dificilă pe fondul solicitărilor 
profesionale şi personale care ne 
bombardează. Fără intervenția 
conștientă, cultivarea relaţiilor va ajunge 
aproape automat în partea de jos a listei 
de sarcini importante. Prietenii se 
îndepărtează; oamenii care trăiesc în 
Boise și, respectiv, în Austin nu se vor 
întâlni în mod accidental pe stradă unul 
cu celălalt. Cuplurile se transformă în 
colegi de cameră. Colegialitatea la locul 
de muncă devine un lucru tranzacţional, 
făcut în măsura în care este necesar. 
Chiar și copiii, care prin natura lor 
irosesc mult timp, primesc atenţie fără a 
oferi la schimb experiențe profunde. 
Visăm la transcendental, dar trăim în 
realitatea în care trebuie să ne asigurăm 


că scutirile fiecărui copil ajung la școală 
la timp. 

Adevăraţii maeștri ai timpului știu că 
unele zile par foarte aglomerate. Cu 
toate acestea, poţi spori șansele de a 
avea tot timpul din lume pentru relaţii 
prin planificarea atentă și dezvoltarea de 
ritualuri inteligente. De asemenea, îţi poţi 
schimba percepţia asupra anumitor 
momente; ele devin semnificative prin 
repetarea  mantrei cum că oamenii 
merită efortul. Ei nu te ajută doar să 
omori timpul mai repede. Pot da viață 
orelor. 


Oamenii îmbogăţțesc timpul 


Acest capitol vorbește despre cum să 
creezi mai mult spaţiu pentru relaţii 
apropiate și să faci alegeri bune în 
privința felului în care folosești spațiul 
respectiv. Dezvoltarea acestor relaţii 
crește nivelul fericirii din viaţa ta și te 
poate face să simţi că ai mai mult timp. 
În sondajul meu, punctajele privitoare la 
percepţia timpului au crescut direct 
proporţional cu timpul petrecut cu 
prietenii și familia în cursul acelei zile de 
luni din martie. În timp ce jurnalele 
subiecţilor obișnuiți au arătat că 
petrecuseră 72 de minute cu prietenii și 


familia, cei din primele 20 de procente 
petrecuseră 96 de minute, iar cei din 
ultimele 20 de procente, doar 52 de 
minute. Din nou, nu era vorba despre o 
situaţie în care oamenii din josul 
clasamentului să aibă mai puţin timp 
decât oricine altcineva. Cred că ecuaţia 
merge în direcţia opusă: timpul petrecut 
cu prietenii și cu cei dragi tinde să fie 
perceput ca relaxare și, prin urmare, te 
face să simţi că ai mai mult timp. Timpul 
petrecut pe Twitter nu face asta. 


Am văzut acest lucru în special când am 
analizat jurnalele oamenilor din primele 
3 procente la punctajele privitoare la 
percepţia timpului. Limbajul lor era diferit 
de cel al celor din ultimele 3 procente. 
Era mai cuprinzător: „mers pe jos/alergat 
cu copiii și cu câinele“, „vizitat prieten 
bolnav“, „mâncat cina cu întreaga 
familie“, „vorbit cu soțul și mâncat cina“, 
„eu și soţia facem treburile noastre de 
luni“. Chiar și în activitățile normale, 
persoanele cu punctaje mari privitoare la 
percepţia timpului au fost implicate în 
respectivele activități desfășurate 
împreună cu oamenii pe care doreau să 
îi aibă în viaţa lor, pe când cei cu 
punctaje mai mici la percepţia timpului 
au listat mai mult activităţi care nu 


includeau aceste interacțiuni, chiar dacă 
în aceeași casă sigur locuiau și alte 
persoane. 


Persoanele care au fost de acord cu 
faptul că și-au făcut timp cu o zi înainte - 
pentru cei dragi au avut cu 15% mai 
multe șanse decât media să spună că, în 
general, aveau timp pentru lucrurile pe 
care doreau să le facă. Dacă privim în 
ansamblu, făcutul de timp pentru 
oameni poate să îmbogăţească timpul 
de care dispunem. Persoanele cu 
legături sociale strânse tind să trăiască 
mai mult și să aibă o sănătate mai 
bună.“ Unele dintre aceste lucruri sunt 
cu siguranţă corelate. Oamenii sănătoși 
au mai multe șanse să se căsătorească 
și au energia de a-și vizita prietenii și 
familia, dar există și dovezi pentru o 
cauzalitate inversă. Prietenii și membrii 
familiei ne fac să ne simţim mai puţin 
stresaţi, ne îndeamnă să avem grijă mai 
bine de noi înșine și ne încurajează 
atunci când suntem bolnavi. Rezultatul 
este că, din punctul de vedere al 
longevităţii, relaţiile apropiate sunt 
asemănătoare ca efect cu renunţatul la 
fumat. 


Plănuiește timp pentru relații 


Cum procedează aceste persoane care 
își fac timp pentru oamenii din viața lor, 
încât să-și organizeze orele ca să se 
îmbogăţească spiritual? Cum 
construiesc ei vieţi care să le permită să 
se bucure de acest timp suficient de 
mult, încât să simtă că pot renunţa la 
ceas? 


Așa cum profetul lui Gibran îi sfătuiește 
pe locuitorii orașului pe care îl părăsește: 
„Care este prietenul pe care îl chemi de 
fiecare dată când ţi-e urât? Cheamă-l mai 
degrabă atunci când ţi-e bine.“ 
Înţelepciunea acestor vorbe constă în 
recunoașterea faptului că oamenii tind 
să aloce cultivării relaţiilor lor doar 
timpul care le-a mai rămas după ce și-au 
îndeplinit lista de sarcini. Dacă pot 
termina acest raport până la jumătatea 
după-amiezii, atunci îl voi invita pe noul 
angajat să bea o cafea cu mine. O să-l 
sun pe prietenul meu după ce trec prin 
toate aceste mesaje. O să-l întreb pe 
soţul meu despre chestia asta care știu 
că îl deranjează după ce duc copiii la 
culcare și strâng prin casă. Defectul 
evident al acestui plan este că, de-a 
lungul anilor ocupați cu construirea unei 
cariere și creșterea unor copii, se poate 
dovedi că nu există prea mult timp 


rămas pentru odihnă. Timpul liber apare 
când energia noastră este la cel mai 
scăzut nivel, ceea ce face tentant să-ţi 
petreci acele ore cu televizorul și reţelele 
de socializare mai degrabă decât cu 
ceva mai solicitant. 


Oamenii care își fac timp pentru cei din 
viaţa lor evită această capcană, făcând 
exact ce sugerează Gibran. Ei apelează 
mereu la prieteni când vor să-și 
îmbogăţească orele, tratând relaţiile cu 
aceeași seriozitate cu care abordează 
responsabilităţile profesionale. 


Chiar dacă oamenii fac o mulţime de 
lucruri ineficiente la locul de muncă, un 
motiv pentru care „munca“ pare să 
beneficieze de mai mult spaţiu mintal 
este că oamenii se gândesc la locul în 
care ar dori să ajungă în domeniul lor de 
activitate și la ce ar putea fi necesar - 
pentru a ajunge acolo. Ei se gândesc la 
când ar putea face aceste lucruri. Foarte 
puţini oameni își tratează relaţiile - în 
special relaţiile personale - într-un mod 
cât de cât apropiat de această implicare. 
Acest lucru este adevărat chiar dacă 
orele sunt similare (jurnalele mele de 
timp îmi vor arăta de multe ori că lucrez 
40 de ore și că petrec 40 de ore 
împreună cu copiii și soțul meu pe 


parcursul unei săptămâni). Unii părinţi 
foarte vigilenți abordează dezvoltarea 
talentului copiilor lor cu seriozitate, dar 
asta reprezintă mai degrabă un spirit de 
antrenor/manager. Nu are legătură cu 
dezvoltarea și profunzimea relaţiei în 
sine. 


Abordarea relațiilor cu aceeași implicare 
de la muncă nu înseamnă planificarea 
timpului cu familia în weekend în 
intervale de câte 15 minute sau 
trimiterea de invitații pentru cină pe 
calendarul digital (o conversaţie lejeră la 
cină nu este o idee groaznică!). Ce 
trebuie noi să facem este să integrăm 
priorităţile și obiectivele noastre de 
relație, pentru fiecare relație, în 
planificarea pe termen lung: 


e Dacă faci o listă cu ce îţi dorești să 
realizezi în această viaţă, creează 
trei categorii: carieră, relaţii, sine. 


e O mulţime de cărți motivaţionale 
recomandă să te gândești la 
scrierea propriului necrolog. Dacă 
faci acest lucru, imaginează-ţi 
diferiți oameni care ar putea vorbi. 
Gândește-te la ce ar înșira ca 


dovadă a relaţiilor apropiate pe 
care le-aţi avut. Cum a luat fiinţă 
afecțiunea ta pentru ei? 


Dacă stabilești obiective 
trimestriale  - lucru care, 
întâmplător, mi s-a părut o 
abordare mult mai eficientă decât 
punerea dorințelor de Anul Nou -, 
folosește-te de aceeași împărțire 
pe trei categorii. Fiecare trimestru 
are un obiectiv pentru carieră, unul 
pentru relaţii și un obiectiv pentru 
sine, oferindu-ţi 12 scopuri majore - 
pentru anul calendaristic, cu 
termene-limită gândite metodic. 


Când faci planificarea de vineri - 
pentru săptămâna viitoare, adu din 
nou în prim-plan obiectivele din 
toate cele trei categorii. Folosirea 
unei liste de trei categorii ne 
aminteşte că ar trebui să existe 
câte ceva în fiecare dintre cele trei 
categorii. Este greu să faci o listă 
şi apoi să laşi una dintre categorii 
goală! 


În timp ce obiectivele profesionale sunt 
evidente și majoritatea oamenilor înţeleg 
ideea de priorităţi personale (cum ar fi 
citirea unei cărți bune), „priorităţile 
relaționale“ stârnesc confuzie. Nu ne 
gândim la relaţii ca la scopuri, dar ele pot 
fi. Chiar dacă ar fi lucruri pe care trebuia 
să le facem oricum, identificarea 
conștientă a acestora ca priorităţi le dă 
un spațiu mintal mai mare și, dacă 
planificarea ne permite, acesta poate fi 
imboldul spre noi legături. 


Să le acordăm relaţiilor timp are un efect 
transformator în trecerea acestor 
activități din categoria lucrurilor pe care 
le facem când a mai rămas timp în 
categoria lucrurilor care se întâmplă 
planificat. lar asta face ca timpul mort 
să se simtă ca timp trăit deplin. 


Timpul de calitate și timpul de 
umplutură 


Restul acestui capitol este bazat pe 
sugestiile mele pentru ce ar putea fi 
trecut în categoria relaţiilor pentru toate 
acele liste de planuri și priorități. Adesea, 
credem că relaţiile sunt împărțite în 
familie, prieteni și colegi, deși o 
modalitate mai practică de a gândi este 
că există oameni pe care îi vedem în 


mod natural de mai multe ori pe 
săptămână și oameni pe care nu îi 
întâlnim. Aceste grupuri vor avea nevoie 
de două tipuri de intenţie. Una dintre ele 
presupune să le dăm mai multă 
importanţă în perioadele deja existente. 
Cealaltă presupune luarea de măsuri - 
pentru a avea timp și atenţie concentrate 
asupra celeilalte persoane. 

Membrii apropiaţi ai familiei — partenerii 
și copiii - intră cu siguranţă în prima 
categorie. Aceasta este realitatea 
locuitului împreună. Chiar dacă ieși din 
casă 60 de ore pe săptămână cu 
obligații de muncă și dormi opt ore pe 
noapte (56 pe săptămână), ai 52 de ore 
de care să ţii cont. Când călătorești în 
medie trei nopţi pe săptămână, ești 
acasă patru nopţi. Asta înseamnă o 
mulţime de timp disponibil. 


Problema, dacă lucrezi în afara casei, 
este că multe dintre aceste ore ale 
săptămânii s-au concentrat pe scoaterea 
tuturor pe ușă dimineaţa, pe temele de 
acasă și alte asemenea de-a lungul serii. 
Orele de weekend pot fi ușor consumate 
de treburile și cumpărăturile care nu au 
avut loc în timpul săptămânii. Timpul 
astfel petrecut nu este relaxant, mai ales 
dacă ai mulţi copii, iar timpul alături de ei 


seamănă mai mult cu un exercițiu de 
manipulare a mulțimilor în cele mai bune 
momente și cu un efort de menţinere a 
păcii în cele mai dificile. În timpul unei 
plimbări pline de plânsete din octombrie, 
am făcut niște calcule: dacă fiecare 
dintre cei patru copii este fericit 75% din 
timp și fericirea fiecărui copil este un 
eveniment independent, șansele ca toți 
cei patru copii să fie fericiţi simultan 
sunt de doar 31,6%. 


Cu alte cuvinte, chiar și cu patru copii în 
general fericiţi, două din trei momente 
vor fi marcate de cel puţin un copil 
nefericit. Îmi plac aceste momente 
fericite, când suntem împreună în 
piscină sau ne bucurăm de o distracţie în 
familie într-o excursie, dar am ajuns să 
înțeleg că puține activități sunt 
distractive pentru întreaga familie pe 
întreaga durată. Există transcendental, 
dar există multe obstacole în a-l atinge. 


De aceea, cea mai bună tactică pe care 
am găsit-o pentru a crea o proporție mai 
mare de momente plăcute și 
memorabile în timpul orelor pe care le 
petrec cu copiii mei este să aranjez să 
stau cu fiecare dintre ei separat, ori de 
câte ori pot. Multe dintre prioritățile mele 
în relațiile de familie sunt formulate 


exact în acest mod: citește cărţi în clasa 
lui Sam, du-l pe Jasper la o preselecție - 
pentru un spectacol (fără fraţi mai mici 
care să mă distragă). În fiecare vară 
organizez câte o „zi a mamei“ cu fiecare 
copil, cu o activitate aleasă de ei (în 
general, mergând într-un parc de 
distracţii) și, de multe ori, am avut câte o 
activitate de una singură cu ocazia zilei 
de naștere a fiecăruia. Copilul așteaptă 
cu nerăbdare ocazia specială. El se 
bucură de atenţie. Nefericirea poate fi 
deci eliminată înainte să apară. Ajung să- 
| cunosc pe copil individual, nu ca parte a 
unei echipe care trebuie ţinută în frâu. 


Mulţi oameni au descoperit că trecerea 
la relaţii unu la unu a interacțiunilor de 
familie care de obicei implică un grup 
poate fi transformatoare. Peter 
O'Donnell, care conduce o firmă de 
consultanță, a desfăşurat în 2017 un 
proiect numit „Cea mai bună zi a 
nepoților“ pentru cei șase nepoți ai săi. 
„Organizez acest proiect alături de soţia 
mea pe perioada verii, iar în el includem 
lucrurile pe care acești copii au vrut să le 
facă dintotdeauna“, mi-a explicat el 
înainte de începerea verii. Atunci când 
abordăm lucrurile gândindu-ne la ele ca 
la proiecte, automat elementele 


constitutive ajung pe o listă de priorităţi, 
în comparaţie cu a ne propune pur și 
simplu: „Voi încerca să particip la mai 
multe jocuri de fotbal ale lui Kason.“ 
O'Donnell își vedea nepoţii în mod 
frecvent, dar de obicei în grupuri sau 
atunci când se petreceau și alte lucruri. 
Planificarea anticipată a activităţilor unu 
la unu facilitează anticiparea și atenţia, 
care creează amintiri frumoase - ceea 
ce pare să prelungească timpul. 


Astfel, pe lângă faptul de a participa 
efectiv la mai multe jocuri de fotbal ale 
lui Kason, în vârstă de cinci ani, părinţii 
lui Kason, O'Donnell și Kason însuși și-au 
dat seama că el ar vrea să meargă cu 
bunicul la McDonald's și să-l înveţe 
despre jocurile lui video preferate. 
Hannah, în vârstă de 13 ani, urma să se 
dea cu un colac uriaș pe râu, la cabana 
de lângă lac a lui O'Donnell, și apoi să 
meargă la o cină festivă. Kyra, de 19 ani, 
urma să meargă la un curs de ascuțţire a 
cuţitelor împreună cu bunicul ei, ca parte 
a planului lor de a găti împreună. Max, în 
vârstă de patru ani, urma să 
construiască o clădire din Lego sau alt 
tip de model Lego cu O'Donnell, apoi să 
se oprească împreună la McDonald's și 
așa mai departe. „Poţi să aștepți să 


apară oportunităţi sau efectiv să le 
planifici“, spune el, deși, desigur, viaţa nu 
decurge întotdeauna așa cum ai 
planificat. Când m-am revăzut cu 
O'Donnell după ce vara s-a terminat, am 
aflat că fusese minunat la cursul de 
ascuţire a cuţitelor, dar Max și-a rupt 
mâna, amânând astfel construirea 
clădirii de Lego. Kason a devenit foarte 
pasionat de baschet, așa că bătutul 
mingii cu bunicul său a avut prioritate 
faţă de jocurile video. „Mult mai 
important decât un plan rigid este faptul 
organizare creativă, a petrecut timp 
intenționat cu acești copii într-un mod 
special, ceea ce altfel nu s-ar fi 
întâmplat. 


Chiar dacă zilele sau evenimentele unu 
la unu sunt incitante, acest tip de relaţie 
se poate desfășura și într-un mod mai 
obișnuit. De multe ori, oamenii nu au 
nevoie de nimic mai mult. Un obiectiv 
bun în relaţii ar putea fi petrecerea de 
câteva minute cu fiecare membru al 
familiei în zilele în care te afli acasă, în 
care să fii 100% dedicat. Poveștile spuse 
la culcare sunt bune pentru o astfel de 
atenţie exclusivă, mai ales dacă le 
planifici în așa fel încât să fie suficient 


timp pentru a zăbovi dacă copilul 
dorește să stea de vorbă. Chiar și 
lucrurile care par neajunsuri pot fi 
oportunităţi. Un antreprenor mi-a spus 
că el și soţia lui îi duc cu mașina pe cei 
doi copii la școală în fiecare dimineață 
împreună. Ar fi logic să se ducă cu 
rândul, dar mersul la școală în acest fel 
le oferă astfel părinţilor timp pentru ei, 
împreună, după ce îi lasă pe copii. 
Câteva minute în fiecare zi de lucru, se 
concentrează exclusiv unul asupra 
celuilalt - o situaţie pe care multe 
cupluri cu copii și slujbe o consideră o 
raritate. 

Desigur, relaţiile unu la unu nu sunt 
singura modalitate de a construi mai 
mult sens în timpul petrecut de oameni 
cu familiile lor. Este vorba despre 
intenţie. Din analiza jurnalelor de timp, 
văd că până și o mică planificare poate 
face multe pentru a schimba ceva 
obositor în ceva mai  mulțumitor 
sufletește. Puţini oameni ajung la birou 
dimineaţa la ora 8:00 fără să aibă nicio 
idee despre ce vor face până la ora 
13:00, și totuși aproape toţi oamenii vin 
acasă la ora 18:00 fără să se gândească 
la ce vor face până când se vor duce la 
culcare, la ora 23:00. Așa se întâmplă că 


oamenii pretind că nu au timp pentru ce 
le place să facă, chiar dacă în mod clar 
sunt încă treji timp de două ore sau mai 
mult după ce copiii se culcă. E nevoie de 
efort și de gândire pentru a lua un caiet 
și a desena, în timp ce pentru a porni 
televizorul, nu. Oamenii pretind că nu au 
timp pentru copii sau soţi, chiar dacă 
sunt împreună acasă și treji timp de 
două până la trei ore în cele mai multe 
seri. Doar că, pur și simplu, ei nu și-au 
planificat acest timp, așa că simt că nu 
există. 

Stabilirea unui plan pentru a relaţiona cu 
membrii familiei în fiecare seară (sau 
dimineața devreme!) îţi permite să 
transformi acest timp în ceva mai 
important. Pentru că, în acest fel, faci ca 
acest timp să fie la fel de important în 
mintea ta ca munca - și, prin urmare, 
pare că îţi ajunge. Acest lucru este 
valabil chiar dacă ce faci nu este în mod 
obiectiv atât de profund. Dacă tu și 
soțul/soţia vă calculaţi taxele, implicarea 
în privința acestui lucru vă permite să 
obţineţi suficient timp pentru a discuta 
obiectivele financiare (și viața). Un drum 
pentru a cumpăra o mașină nouă ar 
putea fi transformat într-o ieşire 
romantică. Poate că te îmbraci elegant și 


încerci un model de lux, chiar dacă știi că 
nu vei cumpăra așa ceva. Eu cred că 
unul dintre motivele pentru care serviciile 
de livrare a pachetelor de ingrediente 
gata pentru gătit au atins o așa mare 
popularitate în ultimii ani este acela că 
au luat o sarcină banală (a pune 
mâncare pe masă) și au transformat-o 
într-o activitate aventuroasă, pe care 
cuplurile să o facă împreună. Apetitul - 
pentru savurarea timpului există deja; 
este pur și simplu o chestiune de gândire 
la cum să folosești timpul care altfel ar 
aluneca pe lângă tine. 


De ce vor oamenii să vadă că 
reușești 


Membrii familiei cu care locuim în 
aceeași casă au avantajul apropierii 
fizice. În domeniul relaţiilor profesionale, 
același lucru este valabil pentru colegii 
de birou. Ne petrecem mult timp la locul 
de muncă - nu chiar majoritatea orelor 
în care suntem treji, în ciuda percepţiei 
existente, dar foarte mult - și a investi în 
relaţiile de la locul de muncă înseamnă a 
folosi timpul cu cap. Dacă te simți 
apropiat de persoanele cu care lucrezi, 
asta probabil va însemna că vei 
desfășura și o activitate de mai bună 


calitate. Te vei bucura și mai mult de 
ceea ce faci. Deoarece munca are 
tendinţa nefericită de ne face să ne 
uităm des la ceas, orice lucru care 
transferă orele de muncă în categoria 
timpului petrecut plăcut poate 
transforma complet modul în care 
percepem timpul. Practic, reprezintă 
diferența dintre a petrece toată duminica 
cu o senzaţie neplăcută, pentru că orele 
trec prea repede către ziua de luni, și a fi 
cu adevărat fericit că urmează să petreci 
ziua de luni cu cineva cu care ai fi dispus 
să împarţi și ziua de duminică. 

Într-adevăr, având în vedere că oamenii 
sunt oameni, cred că relaţiile de muncă 
nu diferă de altele. Dar, pentru că suntem 
bombardaţi cu o mulțime de lucruri pe 
care trebuie să le facem, avem tendinţa 
să amânăm consolidarea relaţiilor - 
pentru timpul care mai rămâne după ce 
terminăm restul treburilor. Însă, atunci 
când suntem ocupați, nu va mai rămâne 
deloc timp, iar partea frumoasă a muncii 
ajunge să fie neglijată sau chiar 
eliminată - uneori voluntar, dintr-o 
pornire moralistă, care are la bază ideea 
că socializarea nu reprezintă esenţa unui 
loc de muncă. Am întâlnit oameni care 
mi-au spus că se consideră „buni“ la 


organizarea timpului, deoarece nu și-l 
pierd vorbind cu colegii. Se închideau în 
birourile lor, lucrau în timpul pauzei de 
prânz și rezolvau multe lucruri. 


Este și asta o abordare. Uneori, apare - 
pentru că oamenii au limitări de timp 
obiective, de exemplu au de prins un 
anumit tren sau nu doresc să își ia de 
lucru acasă. Dar ea are și dezavantaje. 
Să fii promovat la conducerea firmei și 
apoi să poţi fi un lider eficient nu 
înseamnă doar să duci la bun sfârșit 
munca pe care o ai de făcut. Trebuie, de 
asemenea, să fii capabil să îi inspiri și pe 
ceilalți să muncească pentru tine la cel 
mai înalt nivel de calitate. Acesta este un 
lucru care se întâmplă în momentul în 
care oamenii te cunosc și te plac. 
Singura modalitate reală de a-i face pe 
oameni să te placă și să aibă încredere 
în tine este să dovedești că îţi pasă de ei, 
că ești interesat de viaţa lor și să petreci 
cu ei timp relaxându-vă în afara 
programului. 


Acest lucru este adevărat chiar și în 
profesii care nu par pline de căldură și 
apropiere. Christopher Brest, care 
lucrează în poliţie, a petrecut ultimii 18 
ani în armată, iar în prezent este sergent- 
major în rezervă. Lăsând la o parte toate 


frustrările vieţii militare, „armata face o 
treabă foarte bună în privinţa dezvoltării 
de lideri“, spune el. „Esenţa fiind că 
întotdeauna este vorba despre oameni.“ 
Un lider bun învaţă să câștige loialitatea 
oamenilor săi, având grijă să nu ceară 
nimănui ceva ce el însuși nu ar face; 
dacă soldaţii conduși de Brest sapă 
șanțuri pe caniculă, atunci nici el „nu va 
sta așezat într-un birou cu aer 
condiţionat, bând cafea“. Brest petrece 
mult timp îndrumând viitori lideri. Acest 
lucru „presupune o mulţime de 
conversații între patru ochi, desfășurate 
cu ușa închisă. Ce poţi face pentru a fi 
mai bun?“ El știe când să fie blând. După 
ce a fost trimis de mai multe ori în 
misiuni în afara ţării, cu indivizi foarte 
duri și bine pregătiţi, spune: „Poate nu te- 
ai aștepta ca oamenii să stea pe 
marginea patului plângând pentru că le 
este dor de copiii lor, dar asta se 
întâmplă foarte des.“ De multe ori, el îi va 
permite unui soldat căruia îi este dor de 
casă să lipsească de la o activitate - 
pentru a putea vorbi în tihnă la telefon. Și 
da, chiar și în armată, loialitatea se naște 
în urma momentelor de relaxare 
petrecute împreună. „Armata nu ne 
organizează neapărat activităţi de 


întărire a relaţiilor interpersonale“, spune 
el, „dar putem să jucăm fotbal în timpul 
antrenamentului [fizic] în loc să facem 
flotări Un lider care oferă puţină 
lejeritate și arată că îi pasă de oameni 
obţine ceea ce acel sergent caraghios 
care urlă întruna, pe care îl știm din 
comedii, nu poate: să-i determine pe 
soldaţi să aibă suficientă încredere în 
liderul lor pentru a face ce le solicită 
acesta. 

Tot așa se întâmplă și cu liderii din 
lumea civilă. Într-adevăr, dacă ești 
promovat, toate discuţiile de pe holuri, 
prânzurile și orele petrecute împreună, 
care par că nu sunt o muncă reală, pot 
deveni o parte esenţială a activităţii tale. 
Andrew Glincher, directorul executiv și 
asociat al firmei de avocatură Nixon 
Peabody, pe care l-am întâlnit în capitolul 
4, are ca regulă de bază să participe la 
orice eveniment sau întâlnire informală 
organizate de sucursalele pe care le 
vizitează. „Aceasta este o foarte bună 
oportunitate de a petrece timp relaxat cu 
mai mulți oameni”, explică el. „În 
prezenţa oricărui grup îţi poţi petrece 
timpul eficient.“ Aceste întâlniri aduc 
mari victorii: aflarea și rezolvarea unei 
probleme minore a cuiva înainte ca 


aceasta să se înrăutățească ar putea să 
împiedice ca respectiva persoană să își 
părăsească slujba și să ia cu ea un client 
important, care astfel ar ajunge la 
concurenţă. 


Chiar dacă nu ai intenţia de a te 
îndepărta vreodată de rolul de angajat, 
succesul profesional se bazează tot pe 
relaţii solide. Oamenii din jurul nostru ar 
putea avea cunoștințe despre politica 
biroului, sau idei pe care nu le-am luat în 
considerare, sau ar putea să ne 
avertizeze în legătură cu greșeli 
frecvente și ușor de evitat pe care ei le- 
au făcut deja. A aduna aceste informații 
în cantina companiei este o utilizare mai 
eficientă a pauzei de prânz decât a 
mânca singur la birou. 


Deoarece îţi vezi frecvent colegii de 
serviciu, este relativ ușor să integrezi o 
pauză în timpul petrecut zilnic cu ei. 
Acest lucru nu este obligatoriu să devină 
o problemă ca alegerea între muncă și 
viață personală, așa cum se conving de 
cele mai multe ori oamenii că se 
întâmplă în căutarea echilibrului în 
aceste domenii. Oamenii care au rămas 
blocaţi în „capcana celor 24 de ore“ cred 
că dacă mă duc la acea întâlnire cu 
colegii de serviciu, nu-mi voi mai vedea 


copiii! Poate că nu îi vei vedea în acea 
seară, dar săptămâna are mai multe seri. 
leșind în oraș sau rămânând cu colegii 
puţin mai târziu în una sau două seri pe 
săptămână înseamnă că vei fi acasă 
celelalte cinci sau șase, deci nu vei strica 
echilibrul muncă-familie. În cazul în care 
colegii ies după serviciu, mergi și tu 
uneori. Nu în fiecare seară (merge cineva 
chiar în fiecare seară?), dar dacă spui 
„da“ uneori, atunci oamenii te vor mai 
invita. Dacă nu vei accepta niciodată, ei 
vor învăţa repede că nu are rost să te 
mai invite. 

Există o mulţime de oportunităţi și în 
timpul zilei de lucru. Dacă ai o întâlnire 
unu la unu, poţi sugera să o mutaţi într-o 
cafenea sau să faceţi o plimbare. 
Schimbarea locurilor în care au loc 
întâlnirile schimbă paradigmele, ceea ce 
poate permite un angajament autentic. 
Pe măsură ce îți stabilești prioritățile 
săptămânii, include un prânz sau un mic 
dejun cu cineva pe care dorești să-l 
cunoști mai bine. Chiar și conversațiile 
normale pot fi purtate cu atenţie. 
Observând persoane care conversează 
foarte bine, văd că pun întrebări care îi 
permit interlocutorului să spună ce 
dorește. Când întreabă despre cum a 


fost weekendul cuiva, ei ascultă 
răspunsul. Nu încearcă să găsească o 
poveste de spus în care ei au făcut ceva 
și mai interesant, și, dacă 
redirecţionează discuţia, au grijă să 
formuleze schimbarea subiectului într-un 
mod în care să fie clar că înţeleg 
priorităţile celeilalte persoane. 


În esenţă, toată lumea - toată lumea - 
își dorește să fie auzită. În activitatea sa 
de polițist, Brest a descoperit că, „în 
general, oamenilor le pasă de ei înșiși și 
de felul în care un anumit lucru le va fi de 
folos“. Dacă interoghează un suspect 
într-o celulă, aceluia nu îi pasă câtuși de 
puţin de progresul pe care îl face Brest în 
soluționarea cazului. Va împărtăşi 
informaţii doar dacă asta îl va ajuta în 
vreun fel. În această direcţie trebuie să 
se desfășoare conversaţia. Un studiu 
despre cum decurg cele mai eficiente 
întâlniri a constatat că acestea aveau 
câteva minute la început dedicate unei 
conversații generale, în care toată lumea 
avea ocazia să spună ce era important - 
pentru ea. Includerea unui astfel de 
punct pe ordinea de zi presupune și o 
limită de timp pentru fiecare intervenţie 
(încât nimeni să nu izbucnească cu „nu 
avem timp pentru așa ceva!“). Dar faptul 


că această introducere are loc face ca 
participanţii să se simtă confortabil unul 
cu celălalt. Când un grup de oameni se 
apropie, munca tinde să fie mai creativă 
și mai eficientă. O mare parte a timpului 
poate să fie risipită în încercarea de a 
atrage atenţia sau pentru a clarifica dacă 
o persoană încearcă de fapt să aducă o 
insultă mascată și pentru alte lucruri 
care nu se mai întâmplă atunci când 
oamenii interacționează pornind de la 
ipoteza că pot avea încredere unii în alţii. 
Construirea încrederii are nevoie de timp, 
iar cu oamenii merită să-ţi pierzi timpul. 
Merită să investim timp în asta. 


Fă primul pas 


Colegii și membrii familiei se încadrează 
în categoria persoanelor pe care le vezi 
frecvent. Persoanele din afara 
organizaţiei  - sau chiar din 
departamente diferite — se încadrează în 
cea de-a doua categorie: relaţii care 
implică persoane pe care nu le întâlnim 
des în mod normal. Creierul uman are 
adesea probleme în a se concentra 
asupra unor astfel de oameni, destul de 
logic. Dacă strămoșii noștri care trăiau în 
peșteri nu vedeau pe cineva vreme 
îndelungată, era probabil din cauză că 


acel cineva murise, nu pentru că se 
mutase. 


Dar astfel de relaţii merită să fie puse și 
ele pe lista de priorităţi, ceea ce mă 
aduce la tema „reţelei sociale“. Dacă aș 
putea, aș elimina în întregime acest 
cuvânt și conotaţia sa tranzacţională. 
Înțeleasă corect, crearea de rețele 
sociale nu este altceva decât construirea 
unor relații autentice cu oamenii cu care 
îți dorești să ai relaţii sănătoase și care 
simt același lucru în legătură cu tine. Unii 
oameni exagerează în efortul de a-și 
crea așa-numita reţea socială. Nimănui 
nu îi place acel tip de la o conferinţă care 
se uită constant peste oamenii din sală - 
pentru a găsi pe cineva mai important 
căruia să i se adreseze. Dar, din 
experiența mea, problema cea mai 
frecventă în reţelele sociale este faptul 
că nu investim destul în ele. Cel mai 
adesea, oamenii nu își caută un nou loc 
de muncă, așa că nu se mai deranjează 
să se întâlnească cu persoane din afara 
organizaţiilor lor. Nu e nicio problemă în 
asta, cu excepţia faptului că, în zilele 
noastre, nu prea mai există locuri de 
muncă permanente. Adevărata siguranţă 
a locului de muncă este cel mai bine 
definită ca având o mână de oameni 


care să-ţi fi spus: „Dacă te gândești 
vreodată la schimbarea locului de 
muncă, vino să vorbești mai întâi cu 
mine.“ Dar asta se întâmplă numai atunci 
când acești oameni te cunosc și 
hotărăsc că te plac. 


Vestea bună este că a cultiva o reţea 
socială înfloritoare nu necesită deloc 
prezenţa faţă în faţă așa de frecvent 
cum ai putea crede. În calitate de 
persoană care lucrează de acasă, sunt 
deseori plăcut surprinsă de acest lucru. 
Există oameni pe care i-am văzut în 
persoană, pe o perioadă de peste cinci 
ani, de maximum șase ori și pe care i-aș 
numi prietenii mei. Cred că și ei ar spune 
același lucru despre mine. Secretul este 
completarea întâlnirilor ocazionale cu 
toate celelalte modalități de comunicare. 
Într-adevăr, este vorba despre a face din 
respectivele forme de comunicare un 
obicei. 

Cel mai bun sfat pe care l-am auzit în 
această privinţă - construirea unei reţele 
sociale compuse din oameni pe care nu 
îi vezi frecvent — este să iei legătura cu 
minimum o persoană în fiecare zi. 


Molly Beck, autoarea cărții Reach Out“, 
numește asta „|L' („ia legătura”). În 
fiecare vineri, când îţi faci planuri pentru 


săptămâna viitoare, fă o listă cu cinci 
persoane pe care îţi dorești să le 
contactezi. Acestea pot fi: 


1. „|L-uri de menţinere“, respectiv 
persoane pe care le-ai întâlnit în 
trecut și cu care îţi dorești să păs- 
trezi legătura. 

2. „lL-uri de formare“, respectiv 
persoane pe care le-ai întâlnit 
recent la evenimente și îți dorești 
să creezi o legătură mai solidă cu 
ele. 


3. „IL-uri de la alții“, respectiv oamenii 
pe care prietenii 
și colegii tăi cred că ar trebui să îi 
cunoşti. 


4. „|L-uri faine“, respectiv oameni pe 
care nu-i cunoști, dar despre care 
crezi că sunt interesanti. 


Fii atent cu cei din ultima categorie; să le 
trimiți mesaje oamenilor celebri nu te 
ajută prea mult nici pe tine, nici pe ei. Dar 
dacă ţi-a plăcut o carte pe care ai citit-o 
sau ai fost impresionat de cineva citat 
într-un articol sau intervievat la televizor, 


persoanei respective s-ar putea să îi facă 
plăcere să audă asta. Aceste mesaje 
tind să fie citite, chiar dacă nu primesc 
răspunsuri întotdeauna. 


Poţi să redactezi mesaje către aceste 
cinci persoane în același timp (alocă un 
interval de aproximativ opt până la zece 
minute) sau poţi scrie câte unul în 
fiecare dimineață. Începe cu un 
compliment și spune ceva util, cum ar fi 
o recomandare. Dacă soliciţi sfaturi, 
asigură-te că nu poţi găsi răspunsul pe 
Google. Aceste mesaje pot fi simple. Am 
fost ţinta unui mesaj IL în 2013, scris de 
Beck, care mi-a găsit adresa de e-mail și 
mi-a mulțumit pentru că am retransmis 
un link către blogul ei (unde scrisese 
despre una dintre cărţile mele). Tot 
mesajul a fost lung de 110 cuvinte, dar 
și-a făcut treaba. De atunci, i-am urmărit 
cu atenţie cariera. 


Spre deosebire de viziunea obișnuită 
despre rețelele sociale, realizarea unui IL 
zilnic „nu consumă prea mult timp“, 
spune Beck. „Nu trebuie să găsești 
servicii de îngrijire pentru copii.” Nu 
trebuie să locuiești lângă un oraș 
important. „Dacă ai o conexiune la 
internet, poţi să faci acest lucru chiar 
mâine.“ Dacă trimiţi 250 de mesaje pe an 


și primești răspuns de la 40% dintre 
acești oameni, înseamnă 100 de 
răspunsuri. Dacă  vorbești sau te 
întâlnești cu 20 dintre acești oameni, 
înseamnă deja o grămadă de relaţii 
solide. „Indiferent ce îţi dorești să faci, 
trebuie să planifici realizarea obiectivelor 
respective ca pe un proces“, spune Beck. 
Într-adevăr, ea a folosit aceeași abordare 
când a fost să-și aleagă soţul. Au folosit 
amândoi sistematic servicii de dating 
online, având cel puţin o primă întâlnire 
în fiecare săptămână. În cele din urmă, s- 
au întâlnit unul pe altul, și procesul de 
prime întâlniri s-a oprit. 

Sunt sigură că specialiștii reţelelor 
sociale vor comenta un astfel de scop 
limitat: doar o persoană pe zi? Ei au 
depășit acest nivel de la a adăuga 
persoane pe rețelele lor de socializare la 
a le pune în legătură unele cu altele, ceea 
ce e o adevărată artă. Eu nu o 
stăpânesc. Creierii diferiţi funcţionează 
diferit. Este puţin probabil să mă 
gândesc: „Oh, o cunosc pe Beth, îi place 
arta franceză, și o cunosc și pe Mary, 
îndrăgostită tot de arta franceză. Mary 
va vizita Bostonul, unde locuiește Beth. 
Ar trebui să le sugerez să se 
întâlnească.” Și noi, cei fără calităţi de 


stabilire intuitivă de legături, trebuie să 
facem ce putem, știind că a face ceva 
este mai bine decât nimic. 


Și adevărul este că acest ceva s-ar putea 
să fie mai bun decât ne așteptăm. M-am 
plâns pe blogul meu că nu iau legătura 
cu cei din jur sau că nu îmi îngrijesc 
rețeaua socială atât de des pe cât ar 
trebui, când cineva a subliniat că în 
ultimii 15 ani scrisesem cel puţin un 
articol pe săptămână pentru diverse 
publicaţii. Acest lucru implică, în general, 
interviuri cu cel puţin două persoane. 
Așadar, într-un an, aveam cel puţin 100 
de contacte, în context profesional, atât 
cu experţi, cât și cu „oameni reali“, 
ajungeam să îi cunosc, reveneam să 
vorbesc cu ei după publicarea articolului, 
și scriam din nou despre ei. Vorbeam 
despre cărţile pe care le mai scriseseră 
autorii contemporani și despre alte 
proiecte de interes. Această activitate 
înseamnă tot cultivare de reţele sociale. 
Doar că nu m-am agitat prin baruri - 
pentru asta. 


Legat de acest aspect, eu cred că 
obiceiul de a contacta o persoană pe zi 
este cel mai bun antidot pentru stresul 
evenimentelor de socializare și pentru 
socializarea exagerată pe care acestea o 


încurajează. Nu te simţi presat să 
colecţionezi zece cărţi de vizită. Ştii că 
oricum vei ajunge la zece persoane în 
următoarele zece zile, așa că te poți 
relaxa. Poţi participa la aceste 
evenimente doar pentru plăcerea de a 
avea conversații interesante cu oameni 
interesanţi. lar acest aspect ar putea fi 
definit ca o sursă de interes profesional, 
sau ar putea însemna obţinerea de 
recomandări pentru un restaurant sau - 
pentru o carte bună. Pentru că acestea 
pot să fie și ele o sursă de plăcere. 


Cum să îţi faci timp pentru 
prieteni 


Prietenii se încadrează adesea, precum 
contactele profesionale care nu lucrează 
cu noi în birou, în categoria persoanelor 
pe care nu le vezi în mod natural de mai 
multe ori pe săptămână. Articolele mele 
despre cum să ne facem timp pentru 
prieteni sunt printre cele mai populare și 
cred că motivul pentru care se întâmplă 
așa este că aceste relaţii sunt primele 
care se destramă în anii în care suntem 
tot timpul ocupați. De muncit, vom 
munci pentru că trebuie să ne plătim 
ipoteca. Chiar dacă ne vedem cu 
partenerul de viață numai peste 


grămezile de rufe, simpla frecvenţă cu 
care facem asta poate păstra relaţia 
funcţională vreme îndelungată. În 
schimb, timpul pe care ni-l rezervăm - 
pentru prieteni poate să ni se pară 
incredibil de egoist. Când convingerile 
noastre ne spun că lucrăm prea multe 
ore zilnic și de aceea nu apucăm să ne 
vedem niciodată copiii, ne imaginăm și 
că ar fi imposibil să rezervăm două ore 
într-o sâmbătă pentru a ne întâlni cu un 
prieten și a merge împreună să alergăm 
sau pentru a ne petrece un weekend 
vizitând un prieten în Boise. Dar, dacă nu 
ești genul de persoană care stă la băută 
cu colegii trei ore zilnic după serviciu, 
cred că poţi să iţi faci liniștit mai mult 
timp pentru prietenii din viața ta. 
Prietenii buni ne dau energie, ceea ce 
face posibilă organizarea eficientă a 
responsabilităţilor legate de muncă și de 
familie. 


Există mai multe moduri în care putem 
să punem pe primul loc prieteniile în 
viața noastră și să ne asigurăm că în 
categoria „obiective pentru relații“ 
includem și prietenii, alături de 
persoanele cu care suntem înrudiţi și de 
cele cu care lucrăm. 


În primul rând, este eficient să planificăm 
la nivel global. În mod ciudat, 
evenimentele mari pot fi mai ușor de 
stabilit decât cele mici. Chiar dacă ești 
ocupat, vei merge probabil la nunta unui 
prieten bun, așa că, dacă dorești să îţi 
vezi prietenii apropiaţi, încearcă să 
provoci o astfel de ocazie. Transmite-le 
prietenilor, cu un an în avans, data 
stabilită pentru un weekend prelungit pe 
care să îl petreceti împreună. Rezervă un 
loc fabulos. Invită și partenerii, și copiii 
prietenilor la eveniment. Acest lucru 
elimină situaţia în care s-ar simţi vinovați 
să îi lase acasă, iar atunci când familiile 
se împrietenesc, legăturile de prietenie 
devin și mai puternice. În timp ce toată 
lumea se bucură de acest prim weekend, 
savurând timpul liber și vinul, seara, când 
copiii sunt în pat, propune o a doua 
întâlnire. În cele din urmă, tradiţia 
weekendului prelungit anual va căpăta o 
viaţă proprie. 

O altă opţiune: stabilește date concrete - 
pentru întâlniri de mai mică anvergură cu 
prietenii din apropiere. Evenimentele pot 
fi distractive, dar planificarea lor 
presupune mai multă muncă decât ar 
merita o singură seară. Oamenii sunt 
ocupati și, cu cât încerci să te întâlneşti 


cu mai mulţi, cu atât mai mare este 
provocarea organizării. Evenimentele 
recurente nu prezintă niciuna dintre 
aceste probleme. Dacă știm că în prima 
seara de joi a lunii se reunește clubul de 
carte, nimeni nu trebuie să își mai bată 
capul cu asta. Prietenii tăi știu deja să își 
rezerve această dată și să o păstreze 
liberă, mai puţin dacă apare o urgenţă. 
Familiile (și colegii) lor știu să planifice 
alte activităţi luând în calcul acest timp 
prestabilit. Un alt bonus al întâlnirilor 
regulate este că vei începe să aștepți cu 
nerăbdare aceste seri de joi. Vei ști că, 
chiar dacă nu ai avut prea multe 
activităţi cu prietenii în ultimele zile, vă 
veţi vedea joia viitoare, lucru care îţi 
amintește că nu ești singur. 


Coordonarea cu un singur prieten este 
evident mai ușoară, dar chiar și aceste 
relaţii au de câștigat dacă își găsesc un 
loc recurent în calendar. Cathy Doggett și 
Elisabeth McKetta vorbesc de obicei în 
fiecare zi de luni. Dacă nu reușesc să se 
audă la telefon luni, știu să încerce din 
nou marți. Stabilirea unei întâlniri pentru 
micul dejun cu un prieten în fiecare 
dimineaţă de vineri transformă această 
oră cu el din ceva ce ţi-ar plăcea să se 


întâmple în ceva care a ajuns să se 
întâmple. 


Dacă întâlnirile recurente nu 
funcţionează, următoarea opţiune este 
să vă sincronizaţi programele. Aceasta 
este forma frumoasă a multitaskingului. 


lei o activitate pe care trebuie sau 
dorești să o întreprinzi și adaugi și un 
prieten în planificare. Acum că stau să 
mă gândesc la asta, este principalul mod 
în care se desfășoară timpul pe care îl 
petrec cu prietenii în această etapă a 
vieţii mele. Am câţiva prieteni cu care 
alerg și cu care vorbesc în timpul 
alergării pentru a parcurge mai ușor 
respectivii kilometri; te poţi înscrie la 
cursuri sportive cu cineva pe care vrei să 
îl vezi mai des. Dacă faci constant 
voluntariat cu un prieten, asta înseamnă 
că vă veți vedea la întâlnirile 
organizatorice. Drumul spre serviciu 
oferă și el oportunităţi de sincronizare; s- 
ar putea să ai un prieten cu care să iei 
același autobuz spre serviciu și să poți 
face drumul împreună uneori, sau să 
puteţi merge împreună cu mașina, chiar 
dacă este mai puţin convenabil. M-am 
întâlnit cu prieteni în călătoriile de 
afaceri pe care le-am făcut la New York, 
San Diego, Seattle, Nashville. Podcastul 


meu este cel mai bun exemplu de 
sincronizare. Eu și Sarah am pus la cale 
ceva distractiv și nu suficient de 
frecvent - să vorbim una cu alta despre 
vieţile și carierele noastre - și l-am 
transformat în ceva pe care publicul 
nostru se așteaptă acum să îl facem tot 
timpul. Dacă îţi convingi un prieten să ţi 
se alăture într-o activitate dificilă sau în 
administrarea unei organizații 
profesionale, asta garantează destul de 
clar faptul că vă veţi vedea mai des. În 
plus, acest aranjament va face, cu 
siguranţă, și munca mai distractivă. 


Fii pretenţios 


În sfârșit — și asta ne duce la magia 
relației de prietenie dintre Doggett și 
McKetta —, a face relaţiile de prietenie o 
prioritate înseamnă a fi selectiv cu privire 
la persoanele cu care alegi să îţi petreci 
orele. Din diverse motive, unii au mai 
mulţi oameni în viaţa lor decât alţii. Unii 
locuiesc în apropierea familiei extinse. 
Alţii au un membru al familiei cunoscut 
într-o comunitate. Unii oameni sunt mai 
extrovertiţi decât alții, iar unii au adunat 
oameni în viața lor prin intermediul 
diferitelor asocieri din trecut (cum ar fi o 
echipă de sport sau un grup din 


facultate). Cu toate că oamenii merită 
tot timpul, el este fundamental limitat și 
astfel, un adevăr dureros pentru acești 
oameni a căror viaţă este orientată spre 
relații este acela că nu toate relaţiile vor 
rezista pe parcursul anilor, atunci când 
fiecare este preocupat să construiască o 
carieră, o familie sau ambele. Nu toate 
relațiile vor rezista  mutărilor sau 
schimbărilor de carieră. Unele dintre 
aceste pierderi sunt naturale, pe măsură 
ce descoperim de cine suntem apropiați 
pentru că asta ne îmbogățește cu 
adevărat spiritual şi de cine am fost 
apropiaţi pentru că era convenabil. 


De-a lungul timpului, s-ar putea să 
descoperi, de asemenea, că unii oameni 
nu te vor îmbogăţi niciodată spiritual. 
Cele mai multe prietenii (și relaţii de 
familie, de altfel) se îmbunătățesc pe 
măsură ce investim în ele, dar uneori 
munca necesară este mai mare decât 
pare să merite. Asta e OK. Scopul este 
calitatea, nu cantitatea. Scopul este să 
aflăm în care relații merită să investim, 
chiar dacă acestea nu sunt convenabile. 
Și apoi, obiectivul este să facem totul - 
pentru ca aceste relaţii să funcţioneze. 


Acest lucru necesită alegeri conștiente 
cu privire la modul în care ne petrecem 


timpul. În ciuda îndemnului din cântec, 
care spune „faceţi-vă prieteni noi, dar 
păstraţi-i pe cei vechi“, când timpul este 
limitat, aceste două activități pot fi 
contradictorii. Poţi invita un nou prieten 
la cafea, sau poţi înnoi legăturile cu un 
prieten mai vechi în același fel. Dacă 
prietenul vechi nu locuiește în apropiere, 
ai opţiunea să petreci același timp 
vorbind cu el la telefon. McKetta 
povestește că Doggett mai are câţiva 
prieteni ca ea, pe care i-a păstrat de 
foarte mult timp. „Își cultivă prieteniile ca 
pe o grădină“, spune ea. Este ușor să 
petrecem timp cu oamenii care sunt 
chiar în jurul nostru și pe care îi vedem 
frecvent. În schimb, a le dedica timpul 
nostru limitat în mod conştient 
oamenilor care nu sunt în jurul nostru 
„necesită o disciplină incredibilă“, spune 
McKetta. „Este ca și cum ai lucra la o 
carte comparat cu a răspunde la e-mail: 
trebuie să planifici și să te dai peste cap 
pentru a putea realiza acest lucru.“ 


Acest fel de a gândi poate părea 
oarecum enigmatic pentru oamenii care 
se află în jurul tău frecvent. Ai putea 
risca să pari neprietenos. Eu știu sigur 
că mi-a fost greu cu oamenii care păreau 
inițial exact așa atunci când m-am mutat 


de la New York, unde mutările și 
schimbările sunt înţelese, și am ajuns în 
această comunitate din Pennsylvania, 
unde nu sunt. Într-adevăr, mulţi dintre 
acești oameni au crescut aici. Au 
legături strânse cu prietenii lor vechi și 
cu familia, grupuri din care nu putem 
deveni cu ușurință parte dintr-odată. Așa 
cum a glumit cu mine un părinte care era 
și el nou în zonă, la locul de joacă, 
mesajul fiind: „Noi ne-am făcut prietenii 
de care aveam nevoie în clasa a cincea. 
Nu ne trebuie mai mulți!“ Acest mod de a 
gândi pare o insultă pentru cei din afară, 
dar pentru aceste grupuri strâns legate, 
este o rețetă a fericirii, aceea de a fi 
înconjurat, în mijlocul vieţii, de aceiași 
prieteni pe care i-ai cunoscut când erai 
copil. Acești oameni te cunosc mai 
departe de aspectele legate de persoana 
cu care te-ai căsătorit, de meseria ta, și 
indiferent dacă ai tăi copii sunt elevi 
eminenţi sau golani. Introducerea de 
persoane noi în dinamica acestor relații 
ar putea să pună în pericol vechile 
legături, un risc mai mare decât sunt 
dispuși oamenii să își asume. 

Din fericire, întotdeauna, în orice 
comunitate, există și cei care sunt 
dispuși să includă nou-veniţii în viaţa lor 


și există și alți nou-veniţi, iar împreună vă 
puteţi sprijini unii pe alţii până când vă 
daţi seama care este locul vostru în 
lume. Și, bineînţeles, poţi investi și în 
relații mai vechi, întorcându-te să vizitezi 
oameni, găsind timp pentru a vorbi și 
făcând tot ce este posibil pentru ca 
aceste relaţii să funcționeze. S-ar putea 
să înţelegem că în relaţiile romantice 
este nevoie să discutăm despre relaţie și 
despre problemele pe care le avem, dar 
nu ne gândim neapărat că aceste lucruri 
sunt valabile și pentru relaţiile cu 
prietenii. „Nu am vorbit niciodată cu 
adevărat despre prietenie cu un prieten“, 
spune McKetta despre viaţa ei înainte de 
Doggett. „Eu și Cathy am vorbit despre 
asta. Ea aduce asta în prim-plan. Va 
spune: «Acest lucru nu a fost bun pentru 
mine. Putem vorbi despre asta?» Spune 
întotdeauna direct ce are de spus despre 
lucrul respectiv, astfel încât să ne putem 
întoarce într-un loc de pace, confort și 
bună dispoziţie.“ 

Ce facem dacă o relaţie nu se întoarce la 
pace, confort și bună dispoziţie? 
Adevărul dureros despre atașamentul 
faţă de alte persoane este că orice 
relaţie se poate încheia. Privite dintr-o 
anumită perspectivă, toate se vor sfârși, 


cel puţin în această lume. Dar, alături de 
acest gând deprimant, există și unul 
pozitiv: tot ce iubim devine parte din noi. 
Fiecare moment fericit pe care l-am trăit 
există încă în memoria noastră și 
amintirile pot fi lustruite ca niște bijuterii, 
în loc să fie închise în sertare. Fericirea 
care sălășluiește în memorie nu se agaţă 
de prezent. Îmi place această frază din 
cartea lui Wendell Berry, Jayber Crow: 
„Nu este deloc îngrozitor să iubești viaţa, 
chiar și știind că trece și este 
irecuperabilă, și că un lucru poate fi 
cunoscut numai odată ce l-ai pierdut. A 
iubi orice lucru bun, cu orice preţ, este un 
chilipir.“ 

A fi reţinuţi, ca și cum asta ar fi o 
protecţie împotriva durerii, este inutil, 
deoarece durerea este inevitabilă. 
Înţelepciunea adevărată constă în a 
accepta realitatea durerii și a iubi 
oricum. lar dacă tot iubim oricum, ar 
trebui să le  împărtășim asta și 
oamenilor. Asta face parte din 
recunoaşterea faptului că oamenii 
merită tot timpul nostru. 


Nu sunt o persoană expansivă, aşa că - 
pentru mine, cel mai autentic este să mă 
gândesc și să vorbesc despre moduri 
concrete în care oamenii dau valoare 


vieţii mele. Multe dintre mesajele mele 
de stabilire a unui prim contact sunt pur 
și simplu mesaje de mulţumire: pentru 
profesorii copiilor mei, pentru cei care au 
scris lucruri care mă fac să gândesc, - 
pentru un prieten care m-a invitat să 
beau vin la el acasă în bucătărie într-o 
după-amiază de miercuri, când trebuia 
să scap de la birou. Chiar și în mijlocul 
celor mai solicitanţi ani, sunt multe 
lucruri pentru care să fim recunoscători. 
lată ce au făcut toți oamenii din viața 
mea - care îi cuprinde mai ales pe cei 
patru micuţi din casa mea - pentru 
mine: am căpătat un sentiment mai 
profund al valorii timpului și amintiri care 
sunt totodată mai ridicole și mai intense 
decât ar fi fost vreodată posibil să am. 


Uimirea prin ochii altcuiva 


Încerc să profit de ocaziile care au 
apărut în timpul haosului acestor ultimi 
ani și să îmi fac amintiri. Când îmi 
amintesc că „oamenii merită tot timpul 
meu“, încep să mă gândesc la modalităţi 
de a crea amintiri cu oamenii de care îmi 
pasă. Mă gândesc la ce aș vrea să văd 
scris în jurnalele mele zilnice, într-o zi din 
viitor, când mă uit înapoi și observ cum 
mi-am petrecut timpul. 


Această dorinţă de a avea experienţe 
interesante m-a determinat să sugerez 
cadoul de Crăciun pentru Jasper în anul 
în care a împlinit nouă ani. El dorea cu 
disperare o pisică sau un căţel. Nu a 
primit așa ceva, pentru că nu credeam 
că aș putea să mai am grijă de încă o 
fiinţă. Am discutat opţiunile pe care le 
aveam și el a fost de acord cu soluţia 
alternativă, în care l-aș putea duce într-o 
excursie de două nopți la New York, în 
februarie, când avea câteva zile libere de 
la școală. l-am dat un ghid de călătorie și 
i-am spus să aleagă ce activităţi vrea să 
facem. A ales cele mai turistice puncte 
de atracţie, perfect logic, presupun. Era 
puţin probabil să insiste asupra unui club 
de jazz obscur sau a unui loc prea-cool- 
pentru-rezervări în care se luau brunch- 
uri vegane. Călcându-mi pe mândrie, am 
cumpărat bilete pentru a ne urca pe 
vârful lui Empire State Building, a ne 
plimba cu feribotul până la Statuia 
Libertăţii și a vedea The Lion King pe 
Broadway. De asemenea, am planificat 
să vizităm grădina zoologică din Central 
Park. 

Călătoria cu un copil de nouă ani este 
mai ușoară decât cea cu un copil de doi 
ani, dar este vorba tot despre un copil. 


New York are restaurante minunate și nu 
am putut mânca la niciunul dintre ele. 
Chiar și o pizza era problematică, pentru 
că unele locuri fac doar pizza gourmet 
cu insule de mozzarella și frunze 
gigantice de busuioc, iar fiul meu preferă 
brânza uniformă pe pizza, așa cum este 
cea congelată care vine în cutia 
DiGiorno. Am fost recunoscătoare că am 
găsit un restaurant Au Bon Pain care 
avea supă cu aromă de macaroane cu 
brânză și un bar care - pentru că servea 
părinţii care își păstoreau copiii în zona 
cartierului cu teatre - își promova 
meniul pentru copii. Bere la draft pentru 
mine, ciocolată caldă și pui pané pentru 
el. 


Și totuși, a fost o experiență absolut 
minunată. Am privit apusul de la etajul 
102 al Empire State Building, cerul 
strălucind roz peste Hudson și peste 
East River. A doua zi am văzut orașul de 
pe feribot și Central Park, care era magic 
chiar și într-o după-amiază vântoasă. În 
grădina zoologică, leopardul de zăpadă 
se plimba la un metru de noi. Ursul 
panda roșu - care în mod normal 
doarme mare parte din zi — se juca prin 
copaci. Fiul meu și-a dorit să ne 
plimbăm cu trăsura trasă de cal și, - 


pentru că era ceva ce am vrut mereu să 
fac, dar nu mă înduram să plătesc doar - 
pentru mine însămi, am spus „da“. Ne- 
am strecurat sub coviltir și pături. Am 
înconjurat Central Park așa cum am fi 
făcut la parada de ziua lui Frederick Law 
Olmsted. Birjarul ne-a spus că are 
nevoie să lase puţin calul să se 
încălzească, așa că am zburat pe sub 
copaci goi și zgârie-nori. Nu puteam să 
mă opresc din zâmbit, și nici Jasper, - 
pentru că știa că, chiar și după această 
distracție, mai aveam oricum și biletele 
la The Lion King în acea seară. 


Mai târziu, ne-am ghemuit pe unul dintre 
paturile hotelului și am vorbit despre 
ziua noastră. Știu că, în câţiva ani, astfel 
de lucruri vor fi de domeniul trecutului. 
Jasper este deja aproape la fel de înalt 
ca mine. Dar, deocamdată, este doar un 
copil. Încă este încântat să meargă cu 
barca, metroul, taxiul, liftul. După ce am 
trăit în Manhattan ani întregi, sunt sătulă 
de atâtea lucruri din New York, dar îmi 
amintesc cum m-am mutat aici la vârsta 
de 23 de ani și cum eram eu însămi 
mută de uimire la început. Eram atât de 
mirată de lucruri mărunte precum florile 
albastre de la magazinul de pe colţ, care 
erau mereu acolo, disponibile oricând să 


fie cumpărate. Flori albe, mai treacă, 
meargă...Dar albastre?! 


Pentru două zile, am simţit această 
uimire din nou, prin ochii altcuiva. Nu voi 
mai fi niciodată fata aceea tânără, de 23 
de ani, în parte chiar datorită existenţei 
fiului meu și a fraților săi. Dar experienţa 
de a fi cu acest copil acolo a adus înapoi 
o parte din acea bucurie, o bucurie pe 
care nu cred că o mai pot trăi în alt mod. 
A apărut numai prin intermediul iubirii - 
pentru el și prin împărtășirea cu el a 
acestui dar care este timpul. 


Note: 

boost-survival. 

Education Press, Cambridge, Massachussetts, 
2014. 

Influence, McGraw-Hill, New York, 2017. 

47 Wendell Berry, Jayber Crow, Counterpoint, 
Berkeley, California, 2000, p. 329. 

43 Peisagist celebru care a proiectat Central Park, 
în anul 1857. 

(N. trad.) 


EPILOG 


Din nou luna iulie. La un an de la acea 
dimineaţă din Maine. Încă o zi de vară 
perfectă: călduroasă, dar nu excesiv, cu 
cerul albastru marmorat de nori răzleți. 
Eram pe bicicletă, la 32 de kilometri 
nord-vest de Philadelphia, și din nou într- 
timpului meu. Chemasem o bonă pentru 
a avea grijă de Alex, astfel încât eu și 
soţul meu să putem să îi luăm pe cei trei 
copii mai mari și să îi ducem la o 
petrecere la piscină, în New Jersey. Apoi, 
am aflat că unii dintre prietenii apropiaţi 
ai copiilor plănuiseră să vină la petrecere 
mai devreme, așa că soțul meu a pornit 
cu copiii mai mari cu câteva ore mai 
devreme faţă de cum plănuiserăm iniţial, 
și eu a trebuit să rămân cu Alex până 
când ajungea bona, moment în care m- 
am gândit că de fapt nu aveau cu 
adevărat nevoie de mine în New Jersey. 
Eram liberă să fac orice îmi doream. 


Mi-am pus bicicleta în mașină și am 
condus până la traseul ce începea în 
Valley Forge. Nimeni nu mă aștepta 
înapoi acasă decât mult mai târziu față 
de cât intenţionam (sau eram fizic în 
stare) să merg cu bicicleta, așa că nu 
aveam nevoie să fiu atentă la timp. 
Traseul era suficient de neted încât să- 
mi pot lăsa mintea să zburde. 


Din păcate, ea se tot îndrepta către 
chestiuni organizatorice legate de viața 
de zi cu zi. 


Este destul de logic. Îmi este greu să mă 
deconectez de toate și fusese o 
săptămână dificilă. Ținusem trei - 
discursuri în trei state diferite, în interval 
de 30 de ore. Dusesem doi copii la 
medici specialiști pentru diverse lucruri. 
Săptămâna viitoare urma să îmi aducă și 
mai multe călătorii și o problemă clară 
legată de faptul că mai era necesar încă 
un șofer care să ajungă la o nouă rundă 
de lecţii de înot la care tocmai îi 
înscrisesem pe doi dintre copii. Și totuși, 
nu puteam să fac nimic în privinţa 
acestor lucruri chiar în acel moment, în 
timp ce eram pe bicicletă. Îmi aranjasem 
aceste ore libere ca să pedalez 32 de 
kilometri pe traseul de pe malul râului 


Schuylkill. De ce nu puteam pur și simplu 
să mă bucur de ele? 


În ultimii ani, am făcut multe pentru a 
deveni mai conștientă de trecerea orelor 
mele, a căror existenţă am înregistrat-o 
cu fidelitate. Mi-am creat aventuri în 
timpul programului zilnic și mi-am 
eliberat calendarul de multe dintre 
lucrurile pe care nu doream să le includ 
în cele 400 000 de ore rămase din viața 
mea. Investeam în fericirea mea din acel 
moment, pentru că păstrasem bona în 
ciuda faptului că nu mai mergeam la 
petrecerea de la piscină. Așa că 
încercam să  zăbovesc în aceste 
momente de pe traseu, savurând 
experiența de a nu simţi nicio obligaţie. 
Dar există întotdeauna o distanţă între 
teorie și practică. În unele zile, pot să sar 
de la una la alta la fel de ușor cum sar 
peste pietrele din pârâu pe un traseu de 
alergare cunoscut. În alte zile, este o 
prăpastie fără fund între ele. 


Aud acest lucru tot timpul de la oamenii 
din jurul meu. Știu ce ar trebui să fac, pur 
și simplu nu o fac. Poate că 

așa te simţi și tu acum, că ai citit 
această carte. Ţi-ai luat notițe cu privire 
la lucrurile pe care ai vrea să le încerci, 
dar ce anume transformă dorinţele în 


realitatea de 

luni dimineaţa? 

Nu există un răspuns simplu la această 
întrebare, în afară de a ști că folosirea 
mai bună a timpului este un proces. 
Nimeni nu își parchează bicicleta din 
prima în dreptul celui mai bun început de 
traseu. În schimb, ar trebui să încerci 
astăzi să faci mai bine doar un singur 
lucru mărunt, și apoi să faci un alt pas 
mâine. În loc să te lamentezi de toate 
lucrurile care nu funcţionează, devii 
conștient de acești pași mici. Adesea, 
aceștia se pot transforma în momentele 
care rămân în amintire ca realitatea 
acelei zile. 


Așa a fost pentru mine de-a lungul acelui 
traseu. În timp ce mintea mea zburda, 
am ieșit din pădure într-un luminiș în 
care râul curgea chiar pe lângă mine. 
Mintea mea s-a oprit brusc. Am inspirat 
mirosul florilor sălbatice şi toată 
frumusetea acestei ape lente. Pentru o 
clipă, nu m-am putut gândi la nimic, cu 
excepţia vântului pe faţa mea, a soarelui 
pe braţele mele, a păsărilor care ciripeau 
în văzduh. Frumos, frumos, am simţit 
cuvintele învârtindu-se în mintea mea. 


Aceasta este imaginea pe care mi-o voi 
aminti când mă voi gândi la acel mers cu 


bicicleta, nu dezordinea din capul meu. 
Senzaţia bruscă de libertate poate da la 
o parte orice altceva, chiar dacă doar - 
pentru puțin timp. Timpul trece mereu. 
Dar unele momente transcend ticăitul 
neîncetat al ceasului. Trebuie pur și 
simplu să le vedem, iar apoi, în timp, vom 
învăţa să observăm mai multe. 


CAIET DE LUCRU 


Procesul de a te simţi mai puţin ocupat 
în timp ce faci mai multe lucruri este 
unul îndelungat. Următoarele pagini 
conțin exerciţii și întrebări care te pot 
ajuta să îţi analizezi timpul, astfel încât 
să îl poţi folosi mai bine, și să te simți 
împlinit gândindu-te la modul în care îl 
petreci. 


Urmărește-ţi timpul 


Dacă dorești să îţi petreci mai bine 
timpul, primul pas este să afli unde se 
duce el în prezent. Mai jos, este un 
model de jurnal pe care îl folosesc - 
pentru a-mi urmări săptămânile; dacă 
completezi formularul de înscriere pe 
LauraVanderkam.com, vei primi prin e- 
mail acest model în format Excel sau 
PDF. 


Scrie ce faci de câteva ori pe zi. 
Categoriile mari sunt suficiente: lucru, 
somn, ieșit împreună cu soțul/soţia, 
mers cu mașina, cumpărături etc. Ideea 
e să ai o imagine de ansamblu, nu să 
înregistrezi ce faci în fiecare minut. 

mai| îndeaproape. Cea mai bună 


dare este înregistrarea unei 
săptămâni întregi, dar chiar și câteva zile 
fi de ajutor. Încearcă două zile 
lucrătoare și o zi de weekend. Ține 


minte: nu există săptămâni tipice! 


rijă de grădina ta 

ce ţi-ai urmărit timpul, privește 
programul așa cum apare el și puneţi 
câteva întrebări: 


Ce îmi place la programul meu? 


Ce aș vrea să petrec mai mult timp 
făcând? 


Ce aș vrea să petrec mai puţin timp 
făcând? 


Cum pot realiza asta? 


ificarea din timp a zilelor și 
săptămânilor înainte de a le trăi crește 
șansele ca acest timp să fie folosit - 


entru lucruri semnificative și plăcute. 


Imaginează-ţi „o zi realist ideală“. În 
contextul responsabilităților tale curente, 


cum ar arăta o zi realist ideală? Dar o 
săptămână realist ideală? 

Vineri după-amiaza, privește programul 
săptămânii viitoare. Fă-ţi o listă de 
priorităţi cu trei categorii: carieră, relaţii, 
sine. Care sunt cele două sau trei 
elemente care ar trebui să fie incluse în 
fiecare categorie? Priveşte săptămâna 
viitoare. Unde pot fi planificate aceste 
lucruri? 


Creează scopuri zilnice. Dacă nu faci 
nimic altceva toată ziua, care sunt cele 
trei realizări care te-ar face să te simţi ca 
și cum ai dus la bun sfârșit ceva 
semnificativ? 


Fă-ţi viaţa memorabilă 


De ce va fi astăzi o zi diferită față de 
celelalte zile? De ce va fi mâine o zi 
diferită față de celelalte? 


Fă-ţi o listă de aventuri pe care dorești să 
le trăiești pe parcursul vieţii. Acestea pot 
fi mari (călătorești la Paris) sau mici 
(încerci un nou restaurant care tocmai s- 
a deschis peste drum). Nu te angajezi în 
niciunul dintre aceste lucruri, așa că poți 
pune pe listă absolut tot ce îţi vine în 
minte. Recitește această listă de mai 
multe ori în următoarele câteva zile și 


vezi ce mai poţi adăuga la ea. Dacă te 
gândești la o mulţime de aventuri legate 
între ele, ia în considerare realizarea unui 
proiect pentru tine (de exemplu, vizitarea 
tuturor parcurilor naționale din 
California). 


Obține timp pentru amintiri. Uită-te la un 
album cu fotografii vechi. Ascultă 
melodiile care au fost importante pentru 
tine pe parcursul unei anumite perioade 
din viață. Vizitează un loc care te-a 
format. Scrie-ţi amintirile care îţi reapar 
în minte sau  împărtășește-le cu 
altcineva. Cum schimbă asta modul în 
care percepi timpul? 


Nu îţi ocupa tot timpul 


Privește-ţi activităţile și angajamentele 
care îţi umplu în prezent viaţa. Dacă ai 
porni de la zero, pe care dintre acestea 
le-ai mai adăuga în programul tău? 
Pentru toate celelalte, există vreo 
modalitate prin care poţi să le diminuezi 
în următoarele câteva luni? Dacă nu te 
poţi sustrage de la aceste angajamente, 
cum poţi minimiza timpul dedicat lor? 

Ce activități întreprinzi frecvent? Cum 
poți optimiza aspectele logistice ale 


acestor activități pentru a mai câștiga 
timp liber? 

Sărbătorește-ţi câștigurile de timp. Uită- 
te la cum decurge viaţa ta și vezi 
lucrurile pe care le faci acum și îţi iau 
mult mai puţin decât o făceau în trecut 
sau ar fi putut lua mai mult timp dacă ai 
fi făcut alegeri diferite. Notează-ţi aceste 
lucruri (și fă referire la ele de fiecare dată 
când nu te simţi prea productiv). 


Pune-ţi telefonul pe modul avion. 
Propune-ţi să îl ţii pe modul avion 
perioade tot mai lungi. Acordă o atenţie 
deosebită duratelor mici din timpul zilei 
în care aștepți ceva și timpului dinaintea 
culcării. Dacă eviti rețelele de socializare, 
ce ai putea face cu acest timp? 


Zăbovește 


Uită-te la calendarul tău, căutând ceva 
care urmează să se întâmple și care știi 
că va fi plăcut (cum ar fi o vacanţă la 
plajă, unde vei avea o priveliște minunată 
și vei putea admira apusul soarelui sau o 
mult așteptată cină relaxantă cu un 
vechi prieten). Gândește-te din timp ce 
strategii poţi utiliza pentru a savura și a 
extinde momentele respective. Poţi 
exprima cât de mult te bucuri? Faci o 


listă mintală despre detalii: priveliște, 
sunete, mirosuri? Încerci să fii cât mai 
atent posibil? Îţi poţi aminti cât timp ai 
așteptat asta? Poţi să te imaginezi în 
viitor, descriind această scenă altcuiva? 
Pentru a-ți spori plăcerea vieţii de zi cu 
zi, încearcă să creezi un contrast 
artificial. Poţi să-ţi imaginezi un moment 
mai întunecat din viitor, când îţi vor lipsi 
activităţile zilnice curente?  Lasă-ţi 
mintea să meargă acolo pentru scurt 
timp. Apoi, deschide ochii. Te face asta 
să vezi diferit sarcinile de rutină? 


Încearcă să creezi o mini-vacanţă zilnică. 
Îţi găsești astăzi câteva minute în viaţa 
ta pentru a savura ceva? Ar putea fi 
vorba despre mirositul unei flori pe 
drumul spre muncă sau despre cititul 
unei cărţi bune în metrou sau, pur și 
simplu, privitul unei fotografii de pe birou 
și bucuria amintirii momentului în care 
aceasta a fost făcută. Provoacă-te să îţi 
maximizezi bucuria. Ce faci pentru a-ţi 
prelungi plăcerea? 


investește în fericirea ta 


Uită-te în jurnalul timpului personal și 
descoperă puncte problematice 
specifice. Care sunt situaţiile în care 


numeri minutele? Ce ai putea face - 
pentru a muta minute din această 
categorie și a le scurta? 


Care sunt răsfăţurile tale preferate? Poţi 
să le planifici mai des în viaţa ta? 


Ce activități te fac cel mai fericit? Poţi să 
le planifici primele în programul tău, fie 
prin blocarea unor intervale pentru ele în 
anumite dimineţi, fie prin planificarea 
acestora la începutul săptămânii? 


Renunţă, când e cazul 


Observă care subiecte îți ocupă cel mai 
mult spațiu mintal. La ce te tot gândești? 
Ce rol joacă așteptările autoimpuse în 
aceste frământări? 


Pentru care chestiuni cu importanţă 
scăzută poți să îţi diminuezi așteptările? 
Ce obiceiuri bune îţi dorești să deprinzi? 
Cum ai putea să îţi reduci obiectivele, 
astfel încât să nu mai simţi nicio 
rezistență în a face din realizarea 
acestora un obicei zilnic? De exemplu, 
cineva care dorește să facă sport ar 
putea hotări să facă asta timp de zece 
minute zilnic. Cineva care vrea să scrie 
un roman se poate angaja să scrie două 
sute de cuvinte pe zi. 


Ce ar însemna să fii blând cu tine însuţi? 


Oamenii merită tot timpul din 
lume 


În care relaţii dorești să investești mai 
mult timp? 


Ce activități ar spori timpul pe care îl 
petreci cu persoanele apropiate? 

O reţea socială înfloritoare poate fi 
construită de-a lungul timpului 
contactând câte o persoană pe zi. Care 
sunt cele cinci persoane cu care dorești 
să iei legătura în această săptămână? 

